
KEĎŽE LORD ALLEYNE BEDWYN, tretí brat vojvodu z Bewcastlu, prežil takmer celých dvadsaťpäť rokov svojho života v Anglicku a bol izolovaný od nepriateľských nálad, aké vládli v Európe od nástupu Napoleona Bonaparta k moci, nemal osobné skúsenosti s bojmi, ktoré tam prebiehali. Ale so živým záujmom počúval rozprávanie svojho staršieho brata lorda Aidana Bedwyna, jazdeckého plukovníka, ktorý nedávno odišiel do dôchodku, a myslel si, že si tie výjavy vie predstaviť. Mýlil sa.
Predstavoval si úhľadne zoradené útvary – na jednej strane Briti a ich spojenci, na druhej strane nepriatelia, a medzi nimi pláň rovná ako futbalové ihrisko v Etone. Jazdci, pešiaci aj delostrelci pôsobili v jeho predstavách malebne, boli v čistučkých uniformách a pohybovali sa premyslene, ako keď posúvame figúrky na šachovnici. Predstavoval si, že ticho občas preruší rýchla paľba, tá znie síce znepokojujúco, ale nevyhladí bojisko. Domnieval sa, že celý čas jasne vidieť bojisko a v každej chvíli možno odhadnúť priebeh bitky. Nazdával sa – ak na to vôbec pomyslel, že vzduch je čistý, že sa tam dá dýchať.
Mýlil sa po každej stránke.
Nebol vojak. Nedávno sa rozhodol, že je načase urobiť v živote niečo užitočné, a pustil sa na dráhu diplomata. Pridelili ho na veľvyslanectvo v Haagu pod vedením sira Charlesa Stuarta. Lenže sir Charles aj jeho početný personál sa presunul do Bruselu, kde sa sústredili aj spojenecké vojská pod vedením vojvodu Wellingtona a spoločne sa postavili proti novej hrozbe Napoleona Bonaparta, ktorý začiatkom jari unikol z vyhnanstva na ostrove Elba a znova vo Francúzsku zhromažďoval silnú armádu. A dnes vypukla na kopcovitej farmárskej pôde južne od dedinky Waterloo dlho očakávaná bitka medzi týmito dvoma armádami. A Alleyne sa ocitol priamo uprostred. Ponúkol sa, že odnesie depešu sira Charlesa vojvodovi Wellingtonovi a vráti sa s odpoveďou.
Bol rád, že z Bruselu šiel sám. Možno by pred prípadným spoločníkom nedokázal zakryť skutočnosť, že v živote nebol taký vydesený.
Najhoršia bola delostrelecká paľba. Tá všetko prehlušila. Dunela mu v ušných bubienkoch, buchotala až v bruchu. Okrem toho všade bolo množstvo dymu, ktorý ho dusil, štípal, slzili mu oči, nevidel viac ako pár metrov ktorýmkoľvek smerom. Všade okolo neho sa v blate brodili kone a muži, lebo v noci husto lialo. Alleynovi sa zdalo, že tam vládne totálny zmätok. Dôstojníci vykrikovali rozkazy a nejako sa im podarilo, že ich bolo aj počuť. Alleynovi do nosa prenikal štipľavý pach dymu a ešte iný pach, podľa všetkého krvi. A v tom dyme videl všade naokolo mŕtvych a zranených.
Ako výjav z pekla!
Toto je realita vojny!
O vojvodovi Wellingtonovi bolo známe, že vždy sa nachádzal na mieste najväčších bojov, bezstarostne sa vystavoval nebezpečenstvu a akosi sa mu vždy podarilo vyviaznuť bez zranenia. Ani dnešný deň nebol výnimkou. Alleyne sa musel spýtať najmenej desiatich dôstojníkov, kde ho nájde, až ho nakoniec vypátral na vyvýšenine – hľadel odtiaľ na strategicky umiestnenú farmu La Haye Sainte. Francúzi na ňu zúrivo útočili a nemeckí vojaci ju rovnako zúrivo bránili. Vojvoda nemohol byť väčšmi vystavený nepriateľovi, ani keby chcel. Alleyne mu odovzdal depešu a potom sa iba snažil udržať koňa na uzde. Nie, nesmie myslieť na hroziace nebezpečenstvo! Bolestne si však uvedomoval hukot delostreleckých gúľ a svišťanie guliek. Hrôza mu prenikala až do kostí.
Musel čakať, kým si Wellington prečíta list a nadiktuje pobočníkovi odpoveď. Alleynovi sa to čakanie zdalo nekonečné a celý čas pozoroval boj o ovládnutie farmy – pravda, ak vôbec niečo videl v dyme z tisícok zbraní. Díval sa, ako navôkol zomierajú muži, a čakal, kedy zahynie aj on sám. Ak prežije, bude vôbec ešte niekedy počuť? Nestratí zdravý rozum? Konečne dostal do ruky list, schoval si ho do vnútorného vrecka a obrátil koňa. V živote nebol za nič taký vďačný.
Ako mohol Aidan znášať takýto život dvanásť rokov? Akým zázrakom vôbec prežil? A ešte im o tom aj porozprával, oženil sa s Eve a usadil sa na anglickom vidieku… Keď Alleyne pocítil v ľavom stehne ostrú bolesť, najprv si myslel, že sa len zle zvrtol v sedle a natiahol si sval. Ale potom pozrel dolu a videl, že na bričeskách má dieru – striekala mu z nej krv, uvedomil si to, akoby bol len nestranný divák, akoby sa na všetko len prizeral.
„Dofrasa,“ povedal nahlas, „postrlili ma.“

Vlastný hlas ani čo by k nemu doliehal z dialky. Stlmilo ho dunenie zbraní a zvonenie v hlave. Keď sa mu rozležalo, že je zranený, zrazu mu stuhla krv v žilách.
Ani mu na um nezišlo zastať, zoskočiť z koňa a vyhľadať lekársku pomoc. Myslel iba na to, aby bol odtiaľ čím skôr preč, aby sa vrátil do Bruselu, mimo nebezpečenstva. Vtedy ho už noha pekelne bolela. Ba čo viac, stále krvácal. Nemal si čím obviazať ranu… mal iba veľkú vreckovku, a keď ju vytiahol z vrecka, bál sa, že mu neobíde okolo stehna, ale našikmo zložená bola dlhšia, ako odhadoval. Vlhkými, trasúcimi sa rukami ju pevne zaviazal nad dierou v bričeskách; takmer pritom zamdlel od bolesti. Uvedomil si, že gulka mu uviazla v stehne. Pri každom pulze cítil príšernú bolesť, krútila sa mu hlava.
Stále si prísne dohováral, no klusal ďalej, tisícky mužov sú zranené ťažšie ako on, oveľa ťažšie… Bol by zbabelec, keby sa teraz poddal bolesti. Len čo príde do Bruselu, splní svoje poslanie, až potom požiada lekára, aby mu vybral guľku a ošetril ranu. Prežije to. Dúfal. Vydrží. Aj noha – tiež dúfal.
Čoskoro sa ocitol v Soigneskom lese a klusal tesne po pravej strane cesty, aby sa vyhol premávke v oboch smeroch. V lese prechádzal okolo množstva vojakov, zranených podobne ako on; niektorí boli už mŕtvi, zato medzi tými živými bolo dosť dezertérov – tí utekali pred hrôzami frontu, aspoň ich z toho podozrieval. A vôbec im to nezazlieval.
Keď prvý úľak pomaly ustúpil, bolesť ešte zosilnela. Ani si nemyslel, že to môže byť ešte horšie… Hoci rana mu po previazaní vreckovkou krvácala menej, predsa len krvácala. Bolo mu zima a krútila sa mu hlava. Musí sa dostať späť k Morgan.
Áno, to je ono!
Jeho mladšia sestra Morgan – mala iba osemnásť rokov –je stále v Bruseli, lebo rodina, ktorá si ju vzala na starosť, nerozumne pridlho čakala, neodišli s ostatnými Angličanmi, ktorí sa v posledných mesiacoch zbehli do mesta. Caddickovci teraz uviazli v Bruseli, lebo všetky dopravné prostriedky zrekvirovali pre armádu – a s nimi uviazla aj Morgan. Ale čo bolo najhoršie, práve dnes ju pustili von. Keď ráno odchádzal z Bruselu, s prekvapením zistil, že spolu s inými ženami pri Namurskej bráne ošetruje zranených, ktorých už privážali do mesta.
Sľúbil jej, že sa vráti čo najskôr a postará sa, aby sa dostala do bezpečia, podľa možnosti domov do Anglicka. Požiada o krátku dovolenku a osobne ju odvedie. Radšej ani nemyslel na to, čo by sa jej mohlo stať, keby dnes Francúzi zvíťazili.
Musí sa vrátiť za Morgan! Sľúbil Wulfricovi – svojmu najstaršiemu bratovi, vojvodovi z Bewcastlu –, že na ňu dohliadne, hoci Wulf ju zveril do starostlivosti Caddickovcov, keď žobronila, aby jej dovolil ísť do Bruselu s ich dcérou, lady Rosamond Havelockovou, svojou priateľkou. Bože dobrý, veď je to ešte dieťa! A je to jeho sestra!
Aha, áno, musí doručiť list sirovi Charlesovi. Takmer zabudol na ten list. Uvažoval, čo bolo v tej depeši z Bruselu až také dôležité, že musel vyraziť na bojisko a vrátiť sa s odpoveďou. Pozvanie na večeru? Ani by ho neprekvapilo, keby šlo o niečo také bežné. Už začínal pochybovať, či si zvolil správnu životnú dráhu. Možno mal radšej sedieť v parlamente, ako mu radil Wulfric – ibaže o politiku sa naozaj veľmi nezaujímal. Niekedy ho znepokojovalo, že nemá vyhranené ciele. Aj keď je človek dosť bohatý, aby pohodlne prežil a nemusel preložiť ani krížom slamku, tak ako on, mal by mať nejaký cieľ, čo by mu rozpaľoval krv a povznášal dušu.
Nohu mal teraz ako balón pred prasknutím. No zdalo sa mu, akoby v nej mal nabodané dýky. V hlave ani čo by mu vírila studená hmla, dokonca aj vzduch sa mu zdal ľadový.
Morgan… V duchu si ju predstavil – mladá, tvrdohlavá Morgan prekypujúca životom, jediná spomedzi piatich súrodencov bola mladšia ako on. Musí sa za ňou vrátiť.
Koľko mu ešte zostáva do Bruselu? Stratil pojem o čase aj o vzdialenosti. Ešte vždy počul streľbu. Stále je v lese a klusá po pravej strane cesty, plnej vozov a ľudí. Len pred pár týždňami bol v tomto lese na pikniku, ktorý usporiadal gróf Rosthorn. Nechcelo sa mu veriť, že je na tom istom mieste. Rosthorn, ktorý nemal práve najlepšiu povesť, sa vtedy správal voči Morgan takmer indiskrétne, takže sa o nich dvoch dosť klebetilo.
Alleyne zaškrípal zubami. Nevedel, ako dlho ešte vydrží. Netušil, že človek môže cítiť takú bolesť… Pri každom pohybe koňa akoby sa mu otriaslo celé telo, ale neodvážil sa zostúpiť na zem. Nemôže ísť peši. Pozbieral posledné zvyšky síl a pevnej vôle a klusal ďalej. Keby sa len dostal do Bruselu…

Lenže pôda v lese bola hrboľatá a kôň bol z bojiska rovnako vydesený ako on, a teraz bol navyše zmätený, že má na chrbte ochabnutého jazdca. Vtom sa kôň potkol o strom a splašene sa spätil. Za normálnych okolností by to Alleyne bez ťažkostí zvládol, lenže toto neboli normálne okolnosti. Sťažka spadol dozadu. Našťastie čižmy sa mu pri páde vyslobodili zo strmeňov. Lenže nebol schopný urobiť nijaký ochranný pohyb, ktorý by zmiernil pád. Sťažka pristál na zemi, hlavou narazil na korene stromu a upadol do bezvedomia. Bol taký bledý z tej obrovskej straty krvi, že keby ho aj niekto našiel, myslel by si, že je mŕtvy. Nebolo by to nič zvláštne. Soignesky les, dokonca aj tu, v severnej časti, bol posiaty mŕtvolami. Kôň sa ešte raz spätil a odcválal.
Tichý, zdanlivo úctyhodný dom na Rue d’Aremberg v Bruseli, ktorý si pred dvoma mesiacmi prenajali štyri anglické „dámy“, bol v skutočnosti nevestinec. Bridget Cloverová, Flossie Streetová, Geraldine Nessová a Phyllis Leaveyová prišli z Londýna spolu, lebo si vyrátali – a správne –, že v Bruseli pôjdu obchody dobre, kým sa nejako nevyrieši ten zmätok. A mali veľmi blízko k naplneniu cieľa, ktorý ich pred štyrmi rokmi dal dokopy, takže sa stali obchodnými partnerkami. Ich snom bolo nasporiť si dosť peňazí, aby mohli zabudnúť na svoju profesiu a kúpiť si niekde v Anglicku dom, ktorý by spolu viedli ako penzión pre úctyhodné dámy.
Mali dôvod veriť, že keď sa konečne vrátia do Anglicka, budú slobodné ženy. Ale ich sen sa teraz roztrieštil.
V deň, keď kdesi na juhu od mesta duneli delá ohlasujúce, že zúri divý boj, sa tieto štyri ženy dozvedeli, že všetko je stratené a ich ťažko zarobené peniaze zmizli.
Ukradli im ich.
A všetkému bola na vine Rachel Yorková.
Sama im to oznámila, keď sa zo severu vrátila do mesta a nepokračovala domov do Anglicka ako takmer všetci ostatní britskí návštevníci Bruselu. Dokonca aj mnohí miestni obyvatelia utekali na sever. Ale Rachel sa vrátila len preto, aby im zvestovala hroznú pravdu. Nezasypali ju výčitkami, ako očakávala, ale prichýlili ju, lebo nemala kam ísť, a ubytovali ju vo voľnej spálni.
A tak sa stala najnovšou obyvatelkou nevestinca.
Ešte prednedávnom by ju to pomyslenie bolo vydesilo.
Možno aj pobavilo, lebo mala zmysel pre humor. Ale v danej chvíli bola priveľmi nešťastná, aby nejako reagovala na prostú skutočnosť, že žije s prostitútkami.
Bolo dávno po polnoci. V tú noc sa nepracovalo, za čo by Rachel bola vďačná, keby dokázala rozmýšľať. Ale včera aj dnes, kým sem neprišla a neoznámila dámam tú hroznú správu, bola načisto zničená. A teraz už len otupená.
Cítila sa strašne previnilo.
Všetkých päť žien sedelo v obývačke. Zbytočne by si líhali do postele, nezaspali by, a teraz navyše celý deň zúri bitka. Počuť ju, hoci sa bojuje celé kilometre od mesta, ak sú chýry pravdivé… Každú chvíľu sa šírili nové a nové zvesti, zavládla panika a obyvatelia, ktorí ešte nestihli utiecť, očakávali inváziu vojnou posadnutých Francúzov. Ale večer sa dozvedeli, že bitka sa skončila, Briti a ich spojenci vyhrali a prenasledujú Francúzov smerom na Paríž.
„To nám veľmi nepomôže,“ poznamenala Geraldine a ruky si založila na kypré boky. „Všetci tí krásavci odídu a my tu zostaneme trčať ako štyri chudobné kostolné myši.“

Ale neboli hore len pre správy z bojiska. Držala ich tam aj zúrivosť, rozladenosť a frustrácia – a túžba po pomste.
Geraldine sa prechádzala hore-dolu a pri každom kroku za ňou vial fialový hodvábny župan; fialová nočná košeľa sa jej lepila na telo, rozpustené čierne vlasy sa jej nadhadzovali na pleciach a jednou rukou šermovala vo vzduchu ako hrdinka tragédie na javisku. Rachel, ktorá sedela na jednej strane pri kozube zahalená do štóly, hoci nebolo chladno, jasne videla, že je pravá dcéra svojich talianskych predkov.
„Ten hnusný sviniar,“ deldamovala Geraldine. „Nech sa mi len dostane do rúk! Roztrhám ho na franforce. Zaškrtím ho vlastnými rukami.“

„Najprv ho musíme nájsť, Gerry,“ upozornila ju Bridget. Sedela rozvalená v kresle a vyzerala unavene. Aj ona pôsobila pozoruhodne – krikľavo ružový župan sa priam bil s prefarbenými červenými vlasmi.
      „Neboj sa, Bridge, ja ho nájdem.“ Geraldine zdvihla ruky a dala jasne najavo, čo by urobila, keby sa krk reverenda Nigela Crawleyho v tej chvíli ocitol v jej blízkosti.
Lenže Nigel Crawley bol dávno preč. Ten prešibaný svätuškársky krásavec je pravdepodobne už v Anglicku aj so sumou, ktorá mu nepatrí. A dosť veľkou.
Hoci Rachel nemala násilnícke sklony, sama by mu celkom rada urobila monokel pod okom a vyrazila tie dokonalé biele zuby. Nebyť nej, nikdy by sa nebol stretol s týmito dámami. A keby sa s nimi nebol stretol, nebol by im ukradol úspory.
Teraz sa už prechádzala aj Flossie a akosi sa jej darilo nezraziť sa s Geraldine. Mala krátke plavé kučierky, veľké modré oči, drobnú postavu a pastelové oblečenie; na prvý pohľad by si človek myslel, že nemá v hlave celkom nič, ale vedela čítať aj písať a veľmi dobre rátať. Bola ich pokladníčka.
„Toho darebáka Crawleyho musíme vypátrať,“ vyhlásila. „Neviem ako, kde a kedy, lebo sa môže skrývať v celom Anglicku – ba na celom svete –, a my nemáme dosť peňazí, aby sme sa za ním vypravili. Ale ja ho nájdem! Aj keby to malo byť to posledné, čo v živote urobím! A ak si si ty vybrala jeho krk, Gerry, ja si z neho vezmem čosi iné… A poriadne mu to zauzlím.“

„To, o čo máš záujem, Floss, je primalé, aby sa na tom dal urobiť uzol,“ podotkla Phyllis. Mala kypré telo, bola pekná, pokojná, hnedé vlasy mala úhľadne upravené, šaty vždy jednoduché, nie krikľavé, a vôbec nevyzerala na prostitútku. A keďže vždy bola praktická, práve priniesla do obývačky podnos s čajom a koláčikmi. „Kým ho nájdeme, aj tak naše peniaze prehajdáka.“

„O dôvod navyše, aby sme mu dolámali všetky kosti,“ ozvala sa Geraldine. „Pomsta je sladká, Phyll.“

„Ale ako ho vlastne budeme hľadať?“ spýtala sa Bridget a prehrabla si prstami červené kučery.
„My dve budeme písať listy, Bridget,“ povedala Flossie, „všetkým kolegyniam, ktoré vedia čítať. Poznáme predsa dosť dám v Londýne, Brightone, Bathe, Harrogate i na iných miestach, nie? Rozchýrime to a vypátrame ho. Ale budeme potrebovať peniaze, aby sme sa mohli za ním vydať.“ Vzdychla a na chvíľu sa prestala prechádzať.
„Takže teraz musíme vymyslieť, ako rýchlo zbohatnúť,“ usúdila Geraldine a znova zašermovala rukou. „Má niekto nejaký nápad? Neviete o nejakom nabobovi, ktorého by sme mohli okradnúť?“

Všetky začali oznamovať mená mužov, zrejme klientov, ktorí boli alebo sú v Bruseli. Rachel zopár tých mien poznala. Ale dámy to nemysleli vážne. Keď ich vymenovali asi desať, veselo sa uškrnuli – čo im iste dobre padlo po tom, čo v ten deň zistili. Zmizli im všetky úspory – ukradol im ich darebák, ktorý sa vydával za kňaza.
Flossie klesla na pohovku a vzala si koláčik. „Možno predsa len existuje spôsob,“ začala, „ale museli by sme konať rýchlo. A vlastne by sme v podstate nekradli. Človek predsa nemôže okradnúť mŕtveho, nie? Tomu už majetok nie je na nič.“

„Pre kristove rany, Floss,“ Phyllis sa usadila vedľa nej so šálkou v ruke. „Čo ti to chodí po rozume? Nemienim plieniť cintoríny, ak si to mala na mysli. To je teda nápad! Vieš si predstaviť nás štyri s lopatami na pleciach…“

„Hovorím o padlých v boji,“ vysvetlila Flossie a ostatné na ňu ohromene pozerali. Rachel si tesnejšie ovinula štólu okolo pliec. „Bude to robiť množstvo ľudí. Stavím sa, že už teraz sú tam celé hordy a tvária sa, že hľadajú svojich milovaných a pritom im ide o korisť. Také niečo zvládne každá žena. Stačí, ak si nasadíme na tvár nešťastný, úzkostlivý výraz a budeme šepkať mužské meno. Ale museli by sme tam vyraziť skoro, ak chceme niečo nájsť. Pri troche šťastia a usilovnosti by sme mohli zarobiť všetko, o čo sme prišli.“

Rachel počula, ako niekomu drkocú zuby, a vtom si uvedomila, že to drkoce ona, a pevne ich stisla. Okrádanie mŕtvych – hrozná predstava! Hotová nočná mora…

„Neviem, Floss,“ vzdychla si Bridget pochybovačné. „Nezdá sa mi to správne. Ale ty to isto nemyslíš vážne, však?“

„Prečo nie?“ spýtala sa Geraldine a teatrálne zdvihla obe ruky. „Ako už Floss povedala, v podstate by to nebolo okrádanie.“

„A nikomu by sme neublížili,“ pripomenula Flossie. „Už sú mŕtvi.“

„Ach bože!“ Rachel si zaborila tvár do dlaní. „Ja by som mala nájsť nejaké riešenie. Všetko je moja vina.“ Pozornosť žien sa upriamila na ňu.
„Nie je, láska moja,“ ubezpečila ju Bridget. „Celkom určite nie. Ak je to niečia vina, potom moja, lebo som ti umožnila, aby si si ma všimla, a pustila som ťa do domu. Tuším mám v hlave seno.“

„Nie je to tvoja vina, Rachel,“ súhlasila Geraldine. „Bola to naša vina. My štyri máme neporovnateľne viac skúseností s mužmi ako ty. Myslela som si, že darebáka spoznám aj so zavretými očami. Ale ten krásny ničomník na mňa zapôsobil rovnako ako na teba.“

„Aj na mňa,“ pridala sa Flossie. „Štyri roky som pevne držala v rukách šnúrky nášho mešca, kým neprišiel on – s tými sladkými rečičkami o tom, ako si nás váži, lebo máme rovnakú profesiu ako Magdaléna. A Ježiš ju mal rád… Najradšej by som sa nakopala do zadku, keby to pomohlo. Dala som mu naše úspory, aby ich vzal do Anglicka a uložil v banke. Dovolila som mu odniesť tie peniaze – dokonca som sa mu za to poďakovala –, a teraz všetko zmizlo. Bola to moja vina, len moja.“

„Vôbec nie, Floss,“ namietla Phyllis. „Všetky sme s tým súhlasili. Vždy sme to tak robili – spolu sme plánovali, pracovali aj rozhodovali sa.“

„Ale je som vám ho predstavila,“ vzdychla si Rachel. „Bola som naňho hrdá, že sa k vám nespráva povýšené. Priviedla som ho sem. Všetky som vás zradila.“

„Nezmysel, Rachel,“ zamietla ju Geraldine rázne. „Aj ty si kvôli nemu prišla o všetko ako my, nie? A mala si odvahu vrátiť sa sem a oznámiť nám to, hoci si nemohla vedieť, či ti za to neodtrhneme hlavu.“

„Strácame čas nezmyselnými rečami o tom, čia je to vina,“ ozvala sa Flossie, „hoci všetky vieme, kto je na vine. Ak sa nerozhodneme rýchlo vypraviť na miesta bojov, nič nám tam nezostane.“

„Ja veru idem, Floss, aj keby som mala ísť sama,“ vyhlásila Geraldine. „Nepochybne tam čaká bohatá korisť a ja si z nej chcem čosi uchmatnúť. Potrebujem tie peniaze, aby som sa mohla vybrať za ničomníkom s najčernej šou dušou pod slnkom.“

Ani jedna z nich neuvažovala o tom, že ak takýmto spôsobom naozaj získajú veľa peňazí, môžu jednoducho nahradiť to, o čo prišli, vrátiť sa k svojmu snu a zabudnúť na reverenda Nigela Crawleyho, ktorý teraz alebo v najbližších dňoch či týždňoch môže byť kdekoľvek na svete. Ale niekedy je zúrivosť a túžba po pomste mocnejšia ako sny.
„Zajtra popoludní mi príde klient – vlastne by som mala povedať dnes popoludní,“ opravila sa Bridget a prekrížila si ruky pod prsami. „Mladý Hawkins. Mohla by som s vami ísť iba na chvílku, takže vlastne nemá zmysel, aby som vôbec chodila, čo poviete?“

Rachel si všimla, že hlas sa jej trochu triasol.
„Ani ja nepôjdem, aj keď nemám výhovorku ako Bridget,“ Phyllis sa zatvárila ospravedlňujúco a odložila šálku s tanierikom na stolík. „Mrzí ma to, ale pri pohľade na krv by som zamdlela a bola by som vám len na ťarchu. A do konca života by som mala nočné mory, a v noci by som vás budila výkrikmi. Zostanem tu a budem otvárať dvere návštevníkom, kým Bridget bude pracovať.“

„Pracovať!“ zastonala Flossie. „Ak niečo nepodnikneme, aby sme zmenili svoju situáciu, všetky budeme pracovať, kým z nás nebudú vetché stareny, Phyll.“

„Ja už som vetchá starena,“ poznamenala Bridget.
„Nie si, Bridget,“ vyhlásila Flossie rozhodne. „Si v najlepšom veku. Stále za tebou chodí dosť mladých žrebcov – najmä panicov.“

„Lebo im pripomínam ich matku,“ vzdychla si Bridget. 
„S tými kučerami, Bridget?“ elegantne si odfrkla Geraldine. „To isto nie.“

„Nie sú zo mňa nervózni a neboja sa, že zlyhajú,“ usúdila Bridget. „Vždy sa správam, že všetko je v najlepšom poriadku, aj keď to prvý raz nie je dokonalé. A vôbec, ktorý muž vydrží byť dlho dokonalý? A väčšina z nich nikdy.“

Rachel cítila, ako sa proti vlastnej vôli červená.
„Tak teda pôjdeme my dve, Gerry,“ Flossie vstala. „Ani trochu sa nebojím mŕtvol. Ani nočnej mory. Poďme si nahonobiť majetok a potom sa postaráme, aby ten podliak Crawley oľutoval, že jeho otec niekedy zatúžil po jeho matke.“

„Išla by som s vami,“ ubezpečovala ich Bridget, „ale mladý Hawkins trval na tom, že príde dnes. Chce, aby som ho naučila, ako zapôsobiť na svoju mladú nevestu, keď sa s ňou na jeseň ožení.“

Bridget mala čosi po tridsiatke. Kedysi ju Rachelin ovdovený otec prijal ako pestúnku svojej dcérky a ony dve sa mali rady ako matka a dcéra. Lenže Rachelin otec prišiel o všetok majetok v kartách a bol nútený Bridget prepustiť. Iba pred mesiacom sa tie dve náhodou stretli v Bruseli na ulici a Rachel sa dozvedela, ako si teraz jej milovaná pestúnka zarába na živobytie. Trvala na tom, že obnovia kontakty, hoci Bridget mala zábrany.
Zrazu Rachel vyskočila na nohy, aj keď netušila, čo urobí –alebo povie, že urobí.
„Idem s vami,“ oznámila. „Pridám sa k Geraldine a Flossie.“

Pozornosť všetkých sa upriamila na ňu a začali hovoriť jedna cez druhú. Ale ona zdvihla ruky.
„Hlavne ja som zodpovedná za to, že ste prišli o ťažko zarobené peniaze,“ vyhlásila. „Hovorte si, čo chcete, je to tak. Okrem toho aj já mám ťažké srdce na toho Crawleyho. Tak ma ohlupoval, až som ho obdivovala a vážila si ho, dokonca som súhlasila, že sa zaňho vydám. Okradol moje priateľky; a okradol aj mňa, a potom sa mi usiloval klamať, lebo si určite myslel, že som úplne sprostá, a nie iba naivná. Ak sa chceme za ním vydať a potrebujeme na to peniaze, potom priložím ruku k dielu, aby som aj ja niečo získala. Pôjdem okrádať mŕtvych s Geraldine a Flossie.“

Mala radšej zostať sedieť. Zrazu sa jej zazdalo, akoby mala nohy z huspeniny.
„Ach nie, láska moja,“ namietla Bridget, vyskočila a podišla k Rachel.
„Nechaj ju, Bridget,“ dohovárala jej Geraldine. „Od prvej chvíle si sa mi páčila, Rachel, lebo si úplne normálne dievča, a nie nejaká namyslená panička, ktorá pohŕdavo ohŕňa nosom, keď okolo nás prechádza, akoby sme mali v kabelke dvojtýždňovú psiu mrcinu. Ale dnes sa mi páčiš ešte väčšmi. Máš v sebe ducha. Neurob si podľa toho podliaka obraz o všetkých mužoch.“

„To nemám v úmysle,“ odvetila Rachel. „Uplynulý rok som bola krotká, spôsobná spoločníčka istej dámy. Nenávidela som každú sekundu toho roka. Keby som nebola taká spôsobná, určite by som nebola naletela tomu usmievavému darebákovi. Tak už teda prestaňme konečne rečniť a poďme.“

„Nech žije Rachel!“ zvolala Flossie.
Keď Rachel vychádzala z izby, aby vybehla hore a obliekla si niečo teplé, radšej vôbec nemyslela na to, čo sa chystá robiť.
Preboha, veď ide s Geraldine a Flossie okrádať nebožtíkov!

CESTA NA JUH OD BRUSELU vyzerala na svitaní ako výjav z pekla. Bola plná vozov a mužov trmácajúcich sa peši; niektorí chlapi podopierali svojich bojových druhov. Takmer všetci boli zranení, mnohí vážne. Húfne sa valili z bojiska na juh od Waterloo. Rachel jakživ nevidela takú hrôzu!
Spočiatku sa jej zdalo, že ona, Flossie a Geraldine sú jediné, ktoré kráčajú opačným smerom. Samozrejme, nebolo to tak. Mnohí chodci aj vozy sa uberali na juh. Jeden z tých vozov pri nich zastavil a otrhaný vojak s tvárou začiernenou od pušného prachu sa ponúkol, že ich zvezie. Flossie a Geraldine súhlasili, na tvári mali výraz úzkostlivých manželiek.
Zato Rachel nie. Odhodlanie, ktoré ju sem priviedlo, rýchlo vyprchalo. Čo tu vlastne robí? Ako jej vôbec mohlo zísť na um ťažiť z takéhoto nešťastia?
„Vy choďte,“ povedala tým dvom. „Ale aj v lese je určite veľa zranených. Budem tam hľadať Jacka a Sama,“ povedala zvýšeným hlasom, aby ju počul aj vojak na voze. „A vy hľadajte Harryho južnejšie.“

Pri tom klamstve sa cítila nekonečne špinavá a hriešna, hoci pochybovala, že jej niekto venuje pozornosť.
Zišla z preplnenej cesty a vykročila medzi stromy Soigneského lesa, ale nezašla veľmi hlboko, aby nestratila z dohľadu cestu a nezablúdila. Čo budem teraz robiť? premýšľala. Bola presvedčená, že nemôže pokračovať vo svojom pláne. Nevzala by mŕtvemu ani vreckovku. A už len pri pomyslení na mŕtvoly sa jej dvíhal žalúdok. Ale vrátiť sa s prázdnymi rukami a ani sa o nič nepokúsiť, to by zas bolo zbabelé. Keď Crawley sedel s dámami v obývačke na Rue d Aremberg a vysvetľoval im, aké je nebezpečné držať doma veľkú sumu peňazí, keď sú časy také pohnuté a ony sú v cudzom meste, ktoré môžu vyplieniť vojaci, a ponúkol sa, že ich peniaze vezme so sebou do Londýna a uloží ich do banky, kde im budú nabiehať úroky, sedela vedľa neho a hrdo sa usmievala, že ich zoznámila s takým láskavým, ohľaduplným a súcitným mužom. Potom sa mu poďakovala. Domnievala sa, že konečne našla v živote čestného muža, na ktorého sa môže spoľahnúť. Takmer si myslela, že ho ľúbi.
Zaťala ruky v päste a zaškrípala zubami. Ale skutočnosť ju čoskoro prebrala z nezmyselného spomínania.
Na tých vozoch a nosidlách musia byť tisícky zranených, prebleslo jej mysľou a odvrátila tvár od cesty. Všade navôkol samé utrpenie, a ona sem prišla prehľadávať mŕtvoly a okrádať ich o cennosti, čo by sa dali odniesť a speňažiť. To jednoducho nemôže urobiť.
A potom jej pohľad padol na prvého mŕtveho. Žalúdok sa jej zdvihol a bála sa, že sa povracia.
Ležal schúlený pri vysokom strome, mimo cesty, určite bol mŕtvy. A bol celkom nahý. Znova ju naplo, ale napriek tomu podišla bližšie. No namiesto aby sa povracala, sa zachichotala. Plesla si po ústach, väčšmi vydesená svojím nevhodným správaním, než keby vyvrátila obsah žalúdka pred očami mužov. Čo je na tom zábavné, že ho nemá o čo okradnúť? Niekto našiel tohto chudáka pred ňou a vzal mu všetko, nechal tu iba telo. Ale ona by mu aj tak nedokázala nič vziať. V tej chvíli jej to bolo celkom jasné. Ani keby bol oblečený, keby mal na každom prste drahý prsteň a vo vrecku zlaté hodinky na retiazke, dokonca zlatý meč po boku, nevzala by mu nič. Bola by to krádež…

Bol mladý a vlasy mal v porovnaní s bledou tvárou ohromujúco tmavé. Za daných okolností pôsobí tá jeho nahota príšerne žalostne, pomyslela si. Mŕtvy batôžtek kostí s hroznou ranou na stehne a mlákou krvi pod hlavou, ktorá svedčila o tom, že aj tam je nejaká strašná rana, len ju nevidieť. Je to niečí syn, brat, možno manžel alebo otec. Jeho život bol vzácny nielen jemu, ale možno desiatkam ľudí.
Ruka na ústach sa jej začala triasť, vlhká a studená.
„Pomoc!“ zakričala chabo smerom k ceste. Odkašľala si a trochu ráznejšie znova zakričala: „Pomoc!“

Zopár ľudí na ňu nevzrušené pozrelo, inak si ju nikto nevšímal. Bezpochyby mali všetci dosť vlastného utrpenia. Kľakla si vedľa mŕtveho muža, aj keď sama nevedela prečo. Pomodlí sa zaňho? Bude pri ňom bdieť? Nezaslúži si ten neznámy mŕtvy, aby mu niekto venoval pozornosť? Ešte včera bol živý, mal svoje sny, nádeje a povinnosti. Vystrela chvejúcu sa ruku a zľahka mu ju priložila na tvár.
Chudák. Ach, chudák.
Bol studený, ale nie celkom vychladnutý. Spod pokožky mu vyžaroval náznak tepla. Prudko odtiahla ruku a potom mu ju opatrne priložila na miesto, kde možno nahmatať pulz.
Pod prstami cítila jemné búšenie. Ešte žije!
„Pomoc!“ vykríkla znova, vyskočila na nohy a zúfalo sa usilovala upútať pozornosť niekoho na ceste. Ani teraz si ju nikto nevšímal.
„Žije!“ zvrieskla na plné hrdlo. Zúfalo túžila, aby jej niekto prišiel na pomoc. Možno sa ešte dá zachrániť! Ale čas sa mu skracuje. Zakričala ešte hlasnejšie. „Je to môj manžel. Pomôžte mi, prosím.“

Jazdec na koni – nebol to vojak – na chvíľu upriamil pozornosť jej smerom a už si myslela, že jej príde na pomoc. Ale namiesto neho zišiel z cesty obrovitý seržant so zakrvaveným obväzom na hlave a na oku a zamieril k nej.
„Už idem, panička,“ zakričal. „Je vážne zranený?“

„Neviem. Obávam sa, že veľmi.“ Uvedomila si, že nahlas vzlyká, celkom akoby ten muž v bezvedomí bol naozaj jej milovaný blízky. „Prosím, pomôžte mu. Ach, veľmi pekne vás prosím.“

Rachel pochabo dúfala, že len čo prídu do Bruselu, všetko bude v poriadku a budú na nich čakať lekári a chirurgovia, aby ošetrili zranenia skupiny ľudí, ku ktorej sa pripojila. Kľačala popri voze, na ktorom seržant William Strickland nejakým zázrakom našiel miesto pre nahého muža v bezvedomí. Ktosi jej podal roztrhané vrece, aby ho aspoň sčasti zahalila, a Rachel pridala štólu. Seržant jej kráčal po boku a vysvetľoval, že pri boji prišiel o oko, po ošetrení v poľnej nemocnici by sa bol vrátil k svojmu regimentu, ale zistil, že ho prepustili z armády – jednookých vraj nepotrebujú. Zaplatili mu gázu, prepustenie mu zaznamenali do vojenskej knižky a bolo to vybavené.
„Moje služby spláchli do kanála ako odpad,“ vzdychol si smutne. „Ale to nič. Nejako sa z toho dostanem. A vy máte dosť svojich starostí, panička, nepotrebujete počúvať moje náreky. Boh dá, že sa z toho dostane.“

Keď konečne prišli do Bruselu, pri Namurskej bráne bolo tolko ranených a umierajúcich, že muž v bezvedomí by sa nikdy nebol dostal k chirurgovi, keby seržant nevyužil svoje postavenie – hoci ho už v skutočnosti nemal – a nezavelil, aby im uvoľnili cestu do jedného zo stanov poľného lazaretu. Rachel sa nedívala, ako mužovi vyberajú zo stehna guľku – chvalabohu, že je v bezvedomí, prebleslo jej hlavou a zamdlievala už len pri pomyslení na to, čo mu robia. Keď ho znova uvidela, mal obviazanú nohu aj hlavu a bol zahalený do drsnej deky. Seržant Stricldand našiel nosidlá a dvaja vojaci na ne muža naložili.
Potom sa seržant obrátil k nej.
„Chirurg povedal, že má šancu, ak ho neskolí horúčka a ak nemá prasknutú lebku,“ povedal jej otvorene. „Tak kam to bude, panička?“

Rachel pri tej otázke vyvalila oči. Veru – kam? Kto je ten zranený a kam patrí? Nedozvie sa to, kým sa nepreberie z bezvedomia. Zatiaľ sa oňho musí starať ona. Koniec koncov, keď sa zúfalo dožadovala pomoci, tvrdila, že je to jej manžel.
Ale kam ho má vziať? Jej jediným domovom v Bruseli je nevestinec. A je tam ako hosť – navyše trpený hosť, lebo nemá peniaze, aby mohla prispievať na nájomné. Okrem toho je zodpovedná za to, že Bridget a jej tri kolegyne prišli takmer o všetky úspory. Ako by tam teraz mohla priviesť zraneného muža a požiadať ich, aby ho ubytovali a živili, kým nezistia, kam patrí, a neodvezú ho tam?
Ale čo jej iné zostáva?
„Ste zľaknutá, panička,“ seržant ju ľútostivo chytil za lakeť. „Zhlboka sa nadýchnite a veľmi pomaly vydýchnite. Aspoň žije! Tisíckam sa nepodarilo prežiť.“

„Bývame na Rue d’Aremberg,“ potriasla hlavou, akoby si v nej chcela vyjasniť. „Buďte takí dobrí, poďte za mnou.“

Vykročila smerom k nevestincu.
Phyllis bola práve po lakte zamúčená, lebo miesila cesto na chlieb – ich slúžky utiekli z Bruselu ešte pred začiatkom bojov, a Bridget sa pripravovala na príchod pána Hawkinsa. Keď počula v dome hlasy, vyšla zo svojej izby s červenými vlasmi zviazanými ružovou stuhou do voľného uzla, aby jej nepadali do tváre, líca mala krikľavo narúžované, jedno oko zvýraznené hrubými čiernymi linkami hore aj dolu a na viečku modrý tieň, druhé oko mala nedotknuté.
„Pre zmilovanie božie!“ zvolala Phyllis s pohľadom upretým na seržanta Stricklanda. „Jednooký obor – a ja som jediná voľná.“

„Prišiel s Rachel,“ podotkla Bridget. „Láska moja, čo je? Dostala si sa do problémov? Ona nikomu nechcela ublížiť, seržant. Len…“

„Ach, Bridget, Phyllis,“ rýchlo jej skočila do reči Rachel, „pátrala som v lese a natrafila som na tohto muža na nosidlách. Myslela som si, že je mŕtvy, ale keď som sa ho dotkla, zistila som, že žije, len je postrelený do nohy a poranený na hlave. Kričala som na všetkých naokolo, ale nik si ma nevšímal, až kým som nezačala vykrikovať, že je to môj manžel. A že žije… Vtedy prišiel seržant Stricldand a pomohol mi odniesť tohto muža na voz. Len čo sme prišli do Bruselu a chirurg ho ošetril, seržant našiel týchto mužov a spýtal sa ma, kam majú zraneného odniesť. Nevedela som vymyslieť nič iné, a tak ho priniesli sem. Mrzí ma to. Ja…“

„To nie je váš muž, panička?“ spýtal sa seržant Stricldand a podozrievavo si obzeral Bridget.
Vojaci sa pobavene uškrňali.
„Našla si uňho niečo?“ spýtala sa Bridget a uprela na Rachel groteskne odlišné oči.
„Nič.“ Rachel sa cítila previnilo. Nielenže nepriniesla korisť, ale teraz budú musieť jej priateľky krmiť ďalšie hladné ústa – ak sa ten muž vôbec preberie z bezvedomia a bude jesť. „Bol vyzlečený donaha.“

„Nemal na sebe celkom nič?“ Bridget pristúpila k nosidlám a nadvihla rožtek deky. „Prepánajána!“

„Seržant, vyzeráte, akoby ste aj vy mali každú chvíľu upadnúť do bezvedomia,“ povedala Phyllis a utrela si zamúčené ruky do velkej zástery.
Prišiel o oko. Rachel sa mu prvý raz lepšie prizrela a zahanbila sa, že dovtedy pre starosť o bezvedomého muža vôbec nevenovala pozornosť jeho trápeniu. Skutočne bol veľmi bledý.
„Tá červená škvrna na obväze nie je krv, však?“ spýtala sa Phyllis. „Ak áno, zamdliem pre zmenu ja.“

„Kam ho máme položiť, pán seržant?“ spýtal sa jeden z vojakov.
„Urobila si správne, Rachel moja drahá,“ povedala Bridget. „Ale kam toho úbožiaka uložíme? Vyzerá polomŕtvy.“

Nemali už voľnú ani jednu spálňu, iba slúžkovské podkrovné izbičky – predošlý deň pridelili poslednú voľnú spálňu Rachel.
„Do mojej izby,“ navrhla. „Dáme ho tam a ja budem spať v podkroví.“

Vojaci vyniesli nosidlá hore schodmi. Rachel išla pred nimi a odkryla prikrývku, aby zraneného mohli uložiť na posteľ, na ktorej vlastne ešte nespala. Na chodbe začula Phyllis.
„Ale nemáte kam zložiť hlavu, pán seržant,“ hovorila práve, „a mám dojem, že nemáte, uložíme vás tiež do podkrovnej izby. Uvarím vám čaj a dobrý hovädzí vývar. A nechcem počuť nijaké námietky. Vyzeráte ako chodiaca mŕtvola. Len odo mňa nežiadajte, aby som vám vymenila ten obväz. To by bolo nad moje sily.“

„Čo je toto vlastne za dom?“ počula Rachel seržantov hlas. „Nie je to náhodou…?“

„Pre zmilovanie božie!“ vzdychla si Phyllis. „Vy musíte byť úplne slepý, ak kladiete takú otázku. Pravdaže je.“

Len čo sa seržant Strickland podvolil Phyllisinmu naliehaniu, aby si ľahol a dal sa obskakovať, zrazu sa mu vážne pohoršilo, trešťalo mu v hlave a vyskočila mu horúčka. Hoci chabo namietal, Phyllis aj Rachel za ním až do večera chodili, a len čo pán Hawkens odišiel, zašla za ním aj Bridget.
Rachel ohromilo, keď si uvedomila, že jej vôbec neprekáža, že žije pod jednou strechou s prostitútkou, ktorá ešte pred chvíľou vykonávala svoju profesiu. Nebola z toho zdesená ani v rozpakoch, necítila k nej odpor. Teraz musí myslieť na dôležitejšie veci.
Väčšinu popoludnia a celý večer strávila vo svojej izbe, sedela pri posteli neznámeho muža a uvedomovala si, že sa možno nikdy nedozvie, kto to v skutočnosti je. Za celý čas nejavil ani náznak vedomia. Bol smrteľne bledý – takmer rovnako biely ako obväz na hlave a nočná košeľa, ktorú preňho našla Bridget a spolu s Phyllis mu ju obliekla. Rachel poslala von z izby. Bolo by ju to pobavilo, keby mala náladu na zábavu. Našla ho celkom nahého, ale jej bývalá pestúnka považovala za potrebné chrániť jej cudnosť.
Rachel mu zopár ráz nahmatala pulz na krku, aby sa uistila, že žije.
Večer sa vrátili Flossie a Geraldine – s prázdnymi rukami!
„Zašli sme do Waterloo, až za dedinu, kde sa včera bojovalo,“ rozprávala Flossie, keď sa všetky zišli v obývačke, kde si neskôr chceli zahrať karty – Rachel pochopila, že v tú noc budú pracovať. „Nevieš si predstaviť ten výjav, Bridge. Chuderka Phyll by okamžite omdlela.“

„Bolo tam mŕtvol a mŕtvol,“ dodala Geraldine. „Už by sme boli bohaté ako Krézus, keby nás neboli predbehli dve chamtivé ženské. Prvá mŕtvola, na ktorú sme natrafili, bol mladík, ktorý nemohol mať viac ako sedemnásť rokov, však, Floss? A tie dve potvory ho obrali o všetky cennosti. Poviem ti – no hyeny! Vyplazila som im jazyk. Potom sa jedna z nich dopustila chyby a uškrnula sa. Takú som jej vrazila, až upadla do bezvedomia. Pozri, Bridge, ešte teraz mám červené hánky. Pár dní potrvá, kým budem mať znova ruky ako dáma. Dokonca sa mi zlomil jeden krásny necht. Teraz si budem musieť zarovno ním ostrihať aj ostatné. Neznášam krátke nechty.“ 
„Strážila som toho chlapca,“ vysvetľovala Geraldine, „kým Floss hľadala ochotníkov, ktorí by ho s úctou pochovali. Chudák chlapec! Poviem vám, vyronila som zaňho zopár slz.“

„Potom sme už nemali srdce okrádať ostatných, však, Gerly?“ dodala Flossie hanblivo. „Jednoducho sme museli myslieť na to, že všetci tí muži majú matky.“

„Hneď vás mám ešte radšej,“ ubezpečila ich Phyllis.
„Aj ja,“ pridala sa Bridget. „Predtým som sa k tomu nepriznala, ale bola som rada, že mal prísť mladý Hawkins, a mala som tak zámienku nejsť s vami. Nezdalo sa mi to správne. Radšej skončím v chudobinci, než by som mala zarobiť majetok na smrti tých hrdinov.“

„Budeme musieť vymyslieť niečo iné,“ usúdila Geraldine. „Nemienim to prijať filozoficky, pokorne sa vrátiť k svojmu remeslu a ďalších desať rokov zarábať peniaze v posteli. Samozrejme, možno to budem musieť robiť, ale až keď nájdem toho naničhodníka a keď dostane, čo si zaslúži. Potom sa mi už prostitúcia nebude zdať až taká zlá, aj keby som z neho nevytlkla ani cent. Ale ako sa ti darilo, Rachel? Našla si niečo?“

Obe na ňu s nádejou pozreli.
„Žiaľ, nijaké cennosti,“ odvetila Rachel. „Iba záväzky.“

„Rachel našla v lese zraneného muža v bezvedomí,“ vysvetlila Phyllis, „a priniesla ho domov. Bol nahý.“

„To musel byť pohľad pre bohov,“ zvolala Flossie so záujmom. „Tak ako, Rachel? Stálo to za to?“

„Rozhodne áno,“ prikývla Phyllis. „Najmä v partii, na ktorej najväčšmi záleží. Veľmi pôsobivé. Je hore v Rachelinej izbe, stále v bezvedomí.“

„A v podkroví je aj istý seržant,“ dodala Bridget. „Pomohol Rachel priniesť sem toho muža, ale sám bol polomŕtvy. V boji prišiel o oko. Uložili sme ho do postele.“

„Takže od včera rána,“ uzavrela Rachel, „vám pribudli tri hladné krky navyše. A to len vďaka mne. Ale keby bol ten váš mladý dôstojník žil, boli by ste schopné nechať ho tam zomrieť? Ja veru nie.“

„Pobili by sme sa, v čej posteli bude spať – či Flossinej alebo mojej,“ ubezpečila ju Geraldine. „Nemusíš mať výčitky svedomia, Rachel. Nejako vymyslíme, ako dostať toho darebáka. Vytlčieme z neho tie peniaze – aj tvoje. Zatiaľ sa musíme hrať na anjelov milosrdenstva. Celkom sa mi to páči.“

„Mali by sme sa radšej pozrieť na pacientov, Gerry, kým je čas,“ Flossie vstala. „Čoskoro sa musíme pripraviť do práce. Stále treba zarábať na chlieb.“

Keď o pár minút stáli pri posteli a hľadeli na neznámeho muža, všetky sa rozhovorili o jeho tajomnej totožnosti. Samozrejme, nemohli ani tušiť, kto je to. Ale zhodli sa, že je to pravdepodobne urodzený muž – a dôstojník. Asi mal koňa… Rana a hrča na hlave svedčili o tom, že nespadol len tak pri prechádzke po lese. To zranenie bolo asi po páde z koňa. Okrem toho Flossie ich upozornila, že nemá mozole a nechty má krásne upravené. A odhliadnuc od čerstvých zranení, nemal na tele nijaké stopy po biči, ktoré by svedčili o tom, že je radový vojak, ako im pripomenula Bridget. Rachel si spomínala, že tmavé vlasy mal krátke a módne pristrihnuté, hoci teraz ich mal takmer celkom pod obväzom. Výrazný nos bol podľa Geraldine aristokratický, no nemusel to byť jasný dôkaz jeho spoločenského postavenia.
Rachel pri ňom sedela celú noc, hoci nemohla robiť nič iné, len naňho hľadieť, občas mu priložila ruku na tvár a čelo, či má ešte horúčku, a na krk, či mu cítiť pulz – a pritom počúvala veselé zvuky zdola, neskôr iné zvuky zo spálni.
Tentoraz z nich Rachel bola nesvoja. Ale necítila sa morálne nadradená nad svojimi priatelkami a vedela, že nemá právo nesúhlasiť s tým, ako si zarábali na živobytie – ak sa vôbec mohli slobodne rozhodnúť. Ani náznakom ju nevinili za to, čo sa stalo, hoci na hlavu pána Crawleyho, s ktorým pred pár dňami odišla z Bruselu, sypali oheň a síru. Prichýlili ju pod svoju strechu a živili z toho mála, čo im zostalo, a nepochybovala, že ju budú ďalej živiť z peňazí, ktoré zarobia dnes v noci a potom ešte mnohé ďalšie noci.
A ona si zatiaľ žije ako dáma a nijako im finančne neprispieva.
Možno by som s tým mala niečo robiť, pomyslela si.
Nerada o tom uvažovala, hoci kým celú noc bdela pri zranenom, nemalo ju veľmi čo rozptyľovať, iba ak muž na posteli. Usúdila, že za normálnych okolností bol asi dosť príťažlivý. Predstavovala si ho s otvorenými očami, zružovenou tvárou a bez obväzu na hlave. Aké budú asi jeho prvé slová, keď sa preberie, čo jej o sebe povie?
Zopár ráz vyšla do podkrovia, či seržant Strickland niečo nepotrebuje, ale stále spal.
Aký nevyspytateľný je život, pomyslela si. Po neistom detstve a mladosti pri otcovi, ktorý hral hazardné hry a neraz len-len že unikol veriteľom, a po tom, keď sa po jeho smrti stala spoločníčkou lady Flatleyovej, čo bol dosť hrozný život, ešte pred pár dňami si myslela, že konečne našla šťastie a vydá sa za muža, ktorý je hoden jej lojálnosti a úcty, dokonca aj lásky. A teraz žije sama v nevestinci, stará sa o neznámeho zraneného muža a rozmýšľa, čo s ňou bude.
Zívla a zadriemala v kresle.

ALLEYNE POCÍTIL BOLESŤ a usiloval sa pred ňou uniknúť tým, že upadne do požehnanej temnoty zabudnutia. Ale nedalo sa nevšímať si ju. Bolesť bola taká silná, že ani jasne nedokázal rozoznať, odkiaľ vychádza, len sa mu zdalo, že ju cíti najmä v hlave. Mal však pocit, akoby ho bolelo celé telo. Za zatvorenými vlečkami žiarilo svetlo, takže sa mu zdali nepríjemne oranžové. Toho svetla bolo priveľa. Obrátil hlavu, aby pred ním unikol, a bolesť mu ňou prenikla, akoby sa mu v nej roztrieštila guľka na tisíce drobných kovových úlomkov. Iba pud sebazáchovy mu zabránil vykríknuť, a všetko tým len zhoršiť.
„Preberá sa,“ ozval sa nejaký hlas. Ženský hlas.
„Mám priniesť spálené pierka, Bridge, a podržať mu ich pri nose?“ spýtal sa ďalší ženský hlas.
„Nie,“ prvý hlas. „Nechceme, aby sa prebral prudko, Phyll. Aj tak bude mať obrovské bolesti hlavy.“

Už teraz ich mám, pomyslel si Alleyne. A ešte aké…

„Bude žiť?“ zaznel tretí ženský hlas. „Celú noc a dnes celý deň som očakávala, že zomrie. Je biely ako stena. Aj pery má biele.“

„Čas všetko ukáže, Rachel,“ ozval sa štvrtý hlas, trochu chrapľavý. „Pre zranenie hlavy musel stratiť veľa krvi. Hlava najväčšmi krváca. Čudujem sa, že prežil.“

„Prestaň už hovoriť o smrti, Gerry, prosím ťa,“ požiadala jedna z tých žien.
Bol som na pokraji smrti? začudoval sa Alleyne. Dokonca i teraz mu hrozí, že zomrie? To hovoria o ňom?
Otvoril oči.
Izba bola zaliata takým jasným svetlom, až zmraštil tvár. Potom prižmúril oči. Nad hlavou sa mu skláňali štyri tváre a pozorne si ho obzerali. Najbližšie k nemu sa skláňala výrazne namaľovaná tvár s narúžovanými perami a lícami, čiernymi linkami okolo očí a mihalnicami natretými nejakou čiernou hmotou, až vyzerali ako pichliače, s nebesky modrými vlečkami. Bola to tvár ženy, ktorá sa usilovala vyzerať o desať rokov mladšia, a vôbec sa jej to nepodarilo. Medené vlasy mala skučeravené a vynímali sa v nich červenooranžové pramene.
Presunul pohľad na ďalšiu ženu, taliansku krásavicu v smaragdovo zelenom hodvábe, ktorá mala husté čierne kučery, čierne oči a peknú, len zľahka namaľovanú tvár. Pri pravom kútiku mala staromódne čierne znamienko krásy v tvare srdca. Vedľa nej stála menšia žena zvodných tvarov – srdcovitú tvár jej lemovala hriva krátkych plavých kučier. Hľadela priamo naňho velkými belasými očami, zľahka zvýraznenými farbou. Štvrtá tvár, tučná, ale pekná a takisto namaľovaná, bola lemovaná svetlohnedými vlasmi. Nejasne si uvedomoval, že pri záhlaví stojí ešte ktosi a drží sa stlpika.
Ale neodvážil sa pohnúť hlavou, aby tú ženu videl lepšie. Okrem toho už videl dosť, aby dospel k ohromujúcemu záveru.
„Umrel som a som v nebi,“ zamrmlal a znova privrel oči. „A v nebi je bordel. Alebo je to v skutočnosti preto, lebo nie som schopný vychutnať si svoj šťastný osud?“

Pobavený ženský smiech mu v hlave vyvolal takú prenikavú bolesť, že znova upadol do blaženosti bezvedomia.
Mali pravdu – skutočne je to urodzený muž, pomyslela si Rachel, keď v noci znova sedela pri posteli neznámeho. Na Bridgetino naliehanie takmer celý deň spala a potom pomohla Geraldine vymeniť seržantovi Striklandovi obväz. Nebola to práca pre citlivky. Seržant stále chcel vstať, ale ako mu vysvetlila Geraldine, teraz si nemôže nič vynútiť krikom a rozkazmi, nie je medzi svojimi mužmi. Musí sa pokonať s piatimi ženami, a to je oveľa hrozivejšia spoločnosť. Seržant si pokorne – a pravdepodobne vďačne – znova ľahol na vankúše.
Keď sa tajomný muž nakrátko prebral k vedomiu, hovoril vyberane ako šľachtic. Zrejme je to dôstojník, ktorý bol zranený v boji. Možno má priamo v Bruseli príbuzných, ktorí úzkostlivo čakajú na správy o jeho osude. Ako im oznámiť, že je v bezpečí, hoci to ešte nie je celkom isté? pomyslela si Rachel. Najmenej desiaty raz vstala a priložila mu ruku na čelo, horúcejšie ako pred hodinou. Ešte vždy môže podľahnúť zraneniu na hlave – mali mu tú ranu zašiť, ale neurobili to, mal tam hrču veľkú ako poriadne vajce. Keby mu horúčka ešte väčšmi stúpla, ľahko by mohol zomrieť ako mnohí iní muži po tom, čo sa dostali pod nôž chirurga. Aspoňže mu neamputovali nohu!
Mala by som po špičkách zájsť do podkrovia a znova pozrieť na seržanta Stricklanda, pomyslela si. Za poslednú hodinu počula odchádzať z domu dvoch mužov, ale dve dámy zrejme ešte vždy majú hostí. Možno by mala zísť do kuchyne a uvariť všetkým čaj. Po nočnej práci sú určite unavené.
Ohromovalo ju, ako rýchlo si zvykla na nové prostredie.
Musí niečo robiť, inak znova zadrieme v kresle.
Ale zrazu sa jej zazdalo, že muž na posteli sa trochu pohol. Zmeravela a modlila sa, aby otvoril oči a zotavil sa zo zranení. Keby prežil, pomyslela si, možno by som si odpustila, že som bola v lese s takým hrozným poslaním. Koniec koncov, keby tam nebola, nenašla by ho. Nikto by ho nenašiel. A určite by zomrel…

Keď sa jej už zazdalo, že ten pohyb sa jej iba zamaril, muž otvoril oči a neprítomné hľadel dohora. Rachel rýchlo vyskočila a naklonila sa nad posteľ, aby k nej nemusel obrátiť hlavu. Upriamil na ňu pohľad a vo svetle sviečky sa sústredil na jej tvár. Mal tmavé oči – videla, že je to skutočne príťažlivý muž.
„Snívalo sa mi, že som sa dostal do neba, a bol to bordel,“ zamrmlal. „Teraz sa mi sníva, že som v nebi so zlatovlasým anjelom. V tomto nebi sa mi páči väčšmi.“ Viečka sa mu zatrepotali a kútiky úst vykrivili dohora. Očividne mal zmysel pre humor.
„Žiaľ,“ ozvala sa, „tento raj je veľmi pozemský. Stále máte bolesti?“

„Vypil som sud rumu?“ spýtal sa. „Alebo sa mi s hlavou stalo niečo iné?“

„Spadli ste a udreli ste sa,“ odvetila.„Asi ste spadli z koňa.“

„Som neospravedlniteľné nešikovný,“ zamrmlal. „Ak je to tak, potom sa naozaj hanbím. V živote som nespadol z koňa.“

„Postrelili vás do nohy,“ vysvetľovala. „Muselo sa vám veľmi zle jazdiť a iste to aj strašne bolelo.“

„Postrelili ma do nohy?“ Zamračil sa a znova otvoril oči. Pohol oboma nohami, potom škaredo zahrešil, vzápätí sa však ospravedlnil. „Kto ma postrelil?“

„Podľa všetkého francúzsky vojak,“ usúdila. „Dúfam, že nie niektorý z vašich.“

Vtedy na ňu lepšie zaostril pohľad. „Nie sme v Anglicku, však?“ spýtal sa. „Sme v Belgicku a bojovalo sa.“

Rachel videla, že líca má rozpálené horúčkou. Aj oči sa mu pri svetle jedinej sviečky neprirodzene leskli. Obrátila sa k miske s vodou pripravenej na stolíku, vyžmýkala handričku, priložila mu ju najprv na jedno, potom na druhé líce a napokon na čelo. Spokojne vzdychol.
„Teraz na to lepšie nemyslieť,“ povedala. „Ale isto vás poteší, že tú bitku sme vyhrali. Keď ste odchádzali z bojiska, ešte vždy sa bojovalo.“

Zamračene sa na ňu zahľadel, potom znova zatvoril oči.
„Obávam sa, že máte zvýšenú teplotu,“ pokračovala. „Viete, gulka z muškety vám uviazla v stehne a chirurg vám ju musel vyoperovať. Našťastie ste vtedy boli v bezvedomí. Mali by ste sa napiť vody. Ale dovolíte, pomôžem vám trochu sa nadvihnúť, aby ste si mohli odchlipnúť z pohára. Nebude to ľahké – na hlave máte poriadnu hrču. A ranu!“

„Tá hrča ani čo by bola velká ako kriketová loptička,“ poznamenal. „Som v Bruseli?“

„Áno,“ prikývla. „Priniesli sme vás sem.“

„Hm, už si spomínam na tú bitku,“ zamračil sa. Ale viac o tom nepovedal.
A Rachel si nebola istá, či chce počuť nejaké hrôzostrašné podrobnosti.
Napil sa trochu vody, hoci Rachel vedela, že keď nadvihol hlavu, musel cítiť neznesiteľnú bolesť. Znova ho opatrne uložila na vankúš, utrela mu vodu na brade a potom mu znova priložila na čelo studený obldad.
„Máte tu nejakých príbuzných?“ spýtala sa. „Alebo priateľov? Niekoho, kto čaká na správy o tom, čo je s vami?“

„Ja…“ Znova sa zamračil. „Nie som si istý. Mám…?“

„Rady by sme im oznámili, že ste tu – v Bruseli,“ povedala. „Ale možno máte všetku rodinu v Anglicku. Ak chcete, zajtra im napíšem list.“

Vôbec nebola pripravená na to, čo nasledovalo.
„Kto vlastne som, dočerta?“ spýtal sa jej, hoci mala pocit, že je to rečnícka otázka. Krv jej stuhla v žilách.
Potom znova upadol do bezvedomia.
Keď sa Alleyne opäť prebral, bol už biely deň. Niežeby bol celú noc nepretržite v hlbokom bezvedomí… Uvedomoval si, že striedavo horel od horúčky a lomcovala ním zimnica, mal divé sny a zvláštne halucinácie – teraz si však na nič nespomínal – a chvíľami vykrikoval. Niekto sa nad ním celú noc skláňal, prikladal mu na čelo studené obklady, naprával mu prikrývku, ovlažoval mu pery a šepkal upokojujúce slová.
Ale keď sa zobudil, bol celkom pomýlený. Kde vlastne je, dočerta…?
Postrelili ma do nohy, pripomenul si, a spadol som z koňa, takže som sa doudieral a upadol som do bezvedomia. Našli ho a priviezli do bordelu, v ktorom bývali štyri vymaľované prostitútky a jeden zlatovlasý anjel. Mal horúčku a celú noc blúznil. Možno je to len čudný, veľmi čudný sen.
Otvoril oči.
Ten anjel nebol sen! Zlatovláska vstala z kresla pri jeho posteli a naklonila sa nad neho. Priložila mu na čelo studenú ruku. Vlasy mala z číreho zlata a pleť ako broskyňa. Orieškové oči mala veľké, lemované hustými mihalnicami, oveľa tmavšími ako vlasy. Pery mala plné, nos rovný. Nebola ani štíhla, ani tučná. Nádherné oblé ženské telo. Príjemne voňala, ale nespoznal tú voňavku.
Bola to určite najkrajšia žena, akú kedy videl.
Zaľúbil som sa, pomyslel si napoly vážne.
„Cítite sa trochu lepšie?“ spýtala sa.
Ak bola jeho domnienka správna, aj ona žila v bordeli. To znamená, že aj ona…?
„Hrozne mi treští v hlave,“ zamrmlal, keď znova upriamil pozornosť na svoj fyzický stav – čo nebolo ťažké, lebo telo sa domáhalo jeho pozornosti. „Mám pocit, akoby mi neveľmi jemne preskupili všetky kosti, a ľavou nohou sa neodvážim ani pohnúť. Je mi nepríjemne teplo, a pritom sa trasiem od zimy. Oči mám citlivé na svetlo. Odhliadnuc od týchto drobností, som zrejme úplne zdravý.“ Pokúsil sa usmiať a na boku hlavy, kde mal ranu, pocítil napätú bolesť. „Mali ste so mnou veľa starostí? Určite áno.“

Usmiala sa mu rovno do očí. Mala pravidelné biele zuby. Ten úsmev sa jej zračil aj v očiach a ešte väčšmi ju skrášlil. Dokonca jej dodal šibalský výraz.
Skutočne je zaľúbený. Beznádejne. Nevyliečiteľne.
Ale celú noc mu prikladala studené obklady na rozhorúčenú tvár a tíško šepkala. Ktorému mužovi by to nepomútilo hlavu? Najmä keď tá žena skutočne vyzerá ako anjel…

Samozrejme, určite blúzni.
„Vôbec nie,“ odpovedala na jeho otázku, „akurát máte nemilý zvyk posielať ma do čerta, keď vám nadvihnem hlavu, aby ste sa mohli napiť.“

„Nie! Skutočne som sa správal tak nespôsobné?“ zhrozil sa. „Hlboko sa vám ospravedlňujem. Ešte vždy som si nie istý, či som nezomrel a nedostal sa do neba. A pridelili mi tam osobného strážneho anjela. Mýlim sa? Mohli by ste ma pobozkať, aby ste ma zobudili?“

Tichučko sa zasmiala, aby ho z jej smiechu nerozbolela hlava. Žiaľ, nevyhovela mu.
Vtedy prišiel ktosi do izby – tá čiernovlasá okatá talianska krásavica, ktorú uvidel ako prvú, keď sa prebral z bezvedomia. Položila na stolík misku s čerstvou vodou, založila si ruky na krásne boky, takže jej vynikli prsia, a pomaly si ho obzerala – Alleynovi sa zdalo, akoby mu tým pohľadom prenikla až pod prikrývku.
„Keď máte konečne otvorené oči a trochu farby v lícach, ste pekelne krásny,“ povedala. ‚A predpokladám, že budete ešte krajší, keď zhodíte z hlavy tú bielu parádu. Dostali ste sa do neba a zistili ste, že je to bordel – mali by ste byť rád! Najvyšší čas, aby si si šla ľahnúť, Rachel, aby si sa vyspala do krásy. Bridget hovorí, že si znova celú noc prebdela. Teraz to tu preberiem ja. Netreba mu nejakou šťastnou náhodou previazať ranu na stehne?“

Obdivne pozrela Alleynovi do očí a zošpúlila pery. Dnes ráno nebola namaľovaná, ale vyžarovala z nej číra zmyselnosť, prezrádzajúca jej remeslo.
Uškrnul sa, no vzápätí zmraštil tvár. Hneď oľutoval, že jej okaté flirtovanie ho tak pobavilo, až svojej hlave spôsobil bolesť.
„Len mu ešte raz priložím obklad, Geraldine, aby mu klesla teplota,“ povedal zlatovlasý anjel. Volá sa Rache – Rachel? „Potom si pôjdem ľahnúť. Musím priznať, že som naozaj unavená. Ale aj ty musíš byť.“

Tmavovlasá krásavica – Geraldine – len pokrčila plecami, vyzývavo žmurkla na Alleyna a odišla s miskou odstatej vody.
„Je to skutočne bordel?“ spýtal sa Alleyne. Asi je, ale nemal sa to spýtať nahlas, lebo Rachel sa začervenala.
„Za pobyt v posteli vám nebudeme nič účtovať,“ povedala mu trochu podráždene.
Zrejme tým dosvedčila, že je. Takže ona je potom…

Pohľadom prebehol po izbe. Bola príjemne, vkusne zariadená v odtieňoch hnedej a zlatej – nikde ani stopy po krikľavo červenej. Posteľ bola pomerne úzka, no predpoldadal, že celkom stačí na to, aby poslúžila svojmu účelu. Normálne v tej izbe bývala žena. Na toaletnom stolíku ležali kefy a fľaštičky.
„Toto je vaša izba?“ spýtal sa.
„Pokiaľ ste tu vy, tak nie.“ Nadvihla obočie a pozrela naňho veľmi priamo. Hnevá sa? „Inak áno, bývam tu.“

„Prepáčte,“ ospravedlnil sa. „Pripravil som vás o posteľ.“

„Nemusíte sa ospravedlňovať,“ ubezpečila ho. „Vy ste o to predsa nežiadali, či áno? Dala som vás sem priniesť, lebo som vás našla v lese. Seržant, ktorý mne aj vám pomohol, leží v podkrovnej izbe. Prišiel v boji o oko a trpí väčšmi, ako je ochotný priznať. Dokonca ho pre to zranenie prepustili z vojenskej služby. A pritom bol vojak od trinástich rokov.“

„Vy ste ma našli v lese? V Soigneskom lese?“ Čo tam, dočerta, robil? Hlavou mu vírili zmätené spomienky na dunenie diel, ale nech sa akokoľvek usiloval, nespomínal si na ďalšie podrobnosti bitky. Vedel len to, že bojovali proti Napoleonovi Bonapartovi. K bitke sa schyľovalo už niekolko mesiacov… Zrejme bojoval. Ale prečo bol v Soigneskom lese? A prečo ho tam jeho muži nechali? Alebo tam bol sám? Ak ho zranili v boji, prečo nevyhľadal poľný lazaret?
„Myslela som, že ste mŕtvy,“ pokračovala, namočila handričku do čerstvej vody a priložila mu chladivý oblclad na čelo. „Keby som sa nebola celkom sklonila, ani by som nezistila, že žijete. Veru by ste tam boli zomreli.“

„Potom som vám do smrti zaviazaný,“ povedal, „a seržantovi takisto. Musím sa mu osobne poďakovať, len čo budem môcť.“ Zrazu si na niečo spomenul a zaplavil ho pocit úľavy. Vybavil sa mu ešte jeden detail. „Čo ste urobili s mojimi vecami?“

Díval sa, ako žmýka handričku; vyžmýkala ju ešte raz, až potom odpovedala.
„Okradli vás,“ oznámila. „O všetko.“

„O všetko?“ Zdesene vyvalil oči. „Aj o šaty?“

Prikývla.
Bože dobrý! Ona ho našla nahého? Ale to, že pevne zažmúril oči a zaťal zuby bez ohľadu na bolesť, nespôsobilo zahanbenie. Zmocnila sa ho panika. Najradšej by odhodil prikrývku, vyskočil z postele a vybehol z izby. No kam by šiel? A prečo?
Hľadať svoju totožnosť?
Nezostalo mu nič, čo by mu pomohlo pripomenúť si minulosť.
Upokoj sa, hovoril si. Spadol si z koňa, udrel si si hlavu, mal si otras mozgu… Bolesť hlavy to jasne dokazovala. Má šťastie, že prežil. Na hlave má naozaj hrču ako kriketová loptička. Musí vydržať, aby sa mozog mohol spamätať. Opuch zmizne a zranenia na hlave sa zahoja. Až keď horúčka celkom ustúpi, až potom… Nemusí sa nikam ponáhľať. Možno ešte dnes poobede alebo zajtra si postupne spomenie.
„Ako sa voláte?“ spýtala sa ho, keď mu prikladala chladivý obklad na rozpálené líce.
„Choďte do čerta!“ zvolal, potom prudko otvoril oči a pozrel na ňu plný výčitiek.
Zahryzla si do spodnej pery a v očiach sa jej zračila rozladenosť.
„To mi je ľúto…“

„Hlboko sa ospravedlňujem…“

Prehovorili súčasne.
„Neviem si spomenúť,“ priznal sa a očividne sa ho zmocnila panika.
„Z toho si nič nerobte.“ Usmiala sa naňho. „Onedlho si spomeniete.“

„Dofrasa, vôbec si nepamätám svoje meno.“

Od hrôzy mu zovrelo žalúdok, akoby ho stisla obrovská päsť. Až mu prišlo nevoľno, keď jej jednou rukou chytil zápästie a druhou rameno. Boleli ho obe ramená a na pravom videl fialovočierne modriny.
„Žijete,“ naklonila sa bližšie, „a ste pri vedomí. Teplota vám klesla. Nejakým zázrakom ste si pri páde nič nedolámali. Bridget hovorí, že budete žiť, a ja verím jej úsudku. Potrebujete čas. Všetko sa vám postupne vybaví v pamäti. A dovtedy to nechajte tak. Nech myseľ pokojne odpočíva spolu s telom.“

Keby som si ju pritiahol bližšie, prebleslo mu hlavou, mohol by som ju predsa len pobozkať. Hlúpa myšlienka, keď ho príšerne bolí celé telo. Keby ju naozaj pobozkal, pravdepodobne by zistil, že ho bolia aj pery.
„Vďačím vám za svoj život,“ povedal. „Ďakujem. Aké slabé sú niekedy slová.“

Jemne sa mu vyslobodila zo zovretia a znova navlhčila handričku.
„Ste jedna z nich?“ spýtal sa náhle, zatvoril oči a znova pocítil nevoľnosť. „Ste…? Aj vy ste…?“

Chvíľu počul iba kvapkanie vody. Najradšej by tú otázku odvolal.
„Som predsa tu, či nie?“ odsekla podráždene. 
„Nevyzeráte ako… Ste iná ako ostatné,“ dokončil.
„Chcete povedať, že ony vyzerajú ako pobehlice a ja nie?“ zaujímala sa. Z hlasu jej vycítil, že ju urazil.
„Zrejme,“ pripustil. „Ospravedlňujem sa. Nemal som sa to pýtať. Nič ma do toho nie je.“

Ticho sa zasmiala – ale neznelo to príjemne.
„To je na mne to najpríťažlivejšie,“ odvetila. „Vyzerám nevinne, ako slušná dáma… Sám ste sa pred chvíľou vyjadrili, že som ako anjel. V dobrom nevestinci musia byť všetky typy žien. Muži majú rozličný vkus, keď ide o ženy, ktorých služby si platia. Ja vyhovujem tým, čo majú rady jemné a zdanlivo nevinné ženy. Viem veľmi dobre zahrať nevinnú naivku, nemyslíte?“

Ozaj veľmi dobre.
Otvoril oči a videl, že mu prikladá obklad na čelo a usmieva sa naňho. Ten úsmev bol priliehavý k tónu, akým hovorila – nebol veľmi príjemný.
„Skutočne sa vám znova ospravedlňujem,“ povedal. „Odkedy som sa prebral z bezvedomia, nerobím nič iné, len vás urážam. Dúfam len, že nie som taký a že nemám vo zvyku správať sa tak nespôsobňe. Odpustíte mi, prosím?“

Hlavu mal ako balón na prasknutie naplnený horúcim vzduchom. V nohe cítil bolestivé šklbanie. A iné časti tela sa dožadovali jeho pozornosti len o čosi menej nástojčivo.
„Pravdaže,“ ubezpečila ho. „Ale táto profesia sa mi nezdá hanebná, potupná a moje… kolegyne o nič menej ľudské ako iné známe. Tak teda dovidenia neskôr. Zatiaľ sa o vás postará Geraldine. Nie ste hladný?“

„Ani nie,“ odvetil.
Urazil som ju, uvažoval po jej odchode. A má právo hnevať sa naňho. Bez nej by teraz bol mŕtvy. Ona a jej priateľky ho prichýlili. Ona mu prepustila svoju izbu. Starali sa oňho dvadsaťštyri hodín denne.
Keby ho našla nejaká úctyhodná dáma, mohol dopadnúť oveľa horšie. Vlastne taká dáma by pri pohľade na nahé telo zvrieskla, zutekala by a niekde omdlela. A nechala by ho tam… Zomrieť…v duchu sa uškrnul pri tej predstave, no vzápätí sa ho zmocnila nevoľnosť. A panika. Čo ak sa mu pamäť nikdy nevráti?

KEĎ SA RACHEL VYSPALA a zišla do kuchyne, či nemôže nejako pomôcť, z kuchyne sa šírili lahodné vône. Phyllis miešala v hrnci polievku. Na stole ležal čerstvo upečený chlieb a hrozienkové koláčiky. Na peci sa varila voda, čajník bol pripravený.
„Dobre si sa vyspala?“ spýtala sa Phyllis. „Všetky dievčatá sú vo Williamovej izbe. Buď taká dobrá, Rachel, zalej ten čaj. Vezmeme ho hore. Ten druhý chudák ešte spí?“

Rachel sa za ním cestou dolu nepozrela. Ešte vždy sa trochu hanbila za to, k akej domnienke ho priviedla – teraz si myslí, že sem patrí a živí sa rovnakým remeslom ako Bridget, Phyllis a druhé dve. Zároveň ju jej zahanbenie hnevalo – a jeho otázky takisto. Tieto dámy ju prijali do svojho domu, keď nemala kam hlavu skloniť. A jeho takisto. Čo na tom, že sú prostitútky? Sú to dobré, súcitné ženy.
Seržanta Stricklanda si všetky nesmierne obľúbili. Hoci prišiel o oko aj o živobytie, odmietal podľahnúť sebaľútosti. Všetky museli vynaložiť obrovské úsilie, aby ho presvedčili, nech ešte pár dní zostane v posteli, aby sa mu rany lepšie zahojili. Rachel si ho veľmi obľúbila. Pomohol jej zachrániť neznámeho, ktorý bol zranený vážnejšie ako on.
„Nebudete vyzerať tak zle, keď sa rana zahojí a budete mať cez oko čiernu pásku,“ ubezpečovala ho Bridget, práve keď Rachel vošla do izby s čajom a Phyllis s tanierom, na ktorom bol nahrubo nakrájaný chlieb štedro natretý maslom. Bridget mu vyčistila ranu a teraz mu ju preväzovala.
„Práve som stratila chuť do jedla,“ poznamenala Phyllis.
„Budete vyzerať ako pirát, William,“ podotkla Geraldine, „hoci aj tak ste zrejme nikdy neboli krásavec, čo?“

„To teda nie, fešanda,“ srdečne sa zasmial. „Ale aspoň som mohol slúžiť v armáde s dvoma zdravými očami, a to od ranej mladosti. Neviem robiť nič iné… Ale niečo si nájdem, aby som si zarobil na živobytie. Prežijem.“

„Pravdaže prežijete,“ potľapkala ho po ruke. „No ešte musíte aspoň deň-dva zostať v posteli. To je rozkaz. Keby ste sa čo len pokúsili pohnúť, priklincujem vás tam vlastnými rukami.“

„Pochybujem, že by sa vám to podarilo, fešanda,“ odvetil, „hoci verím, že by ste sa o to mohli pokúsiť. Cítim sa hlúpo, keď tu len tak ležím. Ale keď som pred chvíľou vstal a chcel sa ísť pozrieť za tým druhým nešťastníkom, triasol som sa na schodoch ako osika a musel som sa sem vrátiť. To mám z toho, že tu len vylihujem.“

„Ach, čerstvý chlieb,“ zvolala Flossie. „Nepoznám lepšiu kuchárku, ako je naša Phyll. Minula sa s povolaním.“

„Ten ťažký podnos by som mal niesť ja, slečinka,“ povedal seržant Rachel. „Ibaže by som s ním najskôr vrazil do stola a všetkých obaril horúcim čajom. Ale zajtra sa určite budem cítiť lepšie! Dámy, nemáte náhodou záujem o služby šikovného chlapa, ktorý vyzeral nebezpečne, aj kým nemusel nosiť cez oko čiernu pásku, a teraz by pred ním utiekol aj sám diabol? Možno by som mohol strážiť vchod, kým vy budete pracovať, a vyhadzovať bezočivcov, ktorí zabudnú na dobré spôsoby.“

„Vy chcete, aby sme vás povýšili zo seržanta na vrátnika v bordeli, William?“ spýtala sa Bridget a zahryzla do chleba s maslom.
„Mne by to neprekážalo, keby som už dokázal stáť na vlastných nohách, madam,“ odvetil. „A nechcel by som za to nič, iba strechu nad hlavou a stravu.“

„Ide o to, Will,“ ozvala sa Geraldine, „že tu neplánujeme zostať dlhšie, ako bude potrebné. A keď teraz armády odišli a spolu s nimi aj väčšina ľudí, ktorí sem prišli obsmŕdať, obchody veľmi nejdú. Potrebujeme sa vrátiť domov, čím skôr, tým lepšie. Musíme totiž dolapiť istého zloducha a vytrhať mu všetky údy. Budeme po ňom pátrať, kým ho nenájdeme.“

„Vzal nám všetky peniaze, ktoré sme si tu za štyri roky tvrdou prácou zarobili,“ vysvetľovala Bridget. „A chceme ich naspäť.“

„A čo je najdôležitejšie,“ doplnila Geraldine, „chceme dostať do rúk toho slizkého, vyškereného hada.“

„Niekto utiekol s vašimi peniazmi?“ Seržant sa zlovestne zamračil a vzal Phyllis z rúk tanier s dvoma krajcami chleba. „A vy ho chcete prenasledovať? Pôjdem do toho! Keď na mňa pozrie, hneď sa prestane vyškierať, za to vám ručím. A nebude si pamätať iba moju tvár! Kam odišiel?“

„V tom je ten problém,“ vzdychla si Bridget. „Sme si takmer isté, že sa vrátil do Anglicka, ale nič viac nevieme. Anglicko je velké.“

„Bridget a Flossie napísali všetkým našim kolegyniam, ktoré vedia čítať,“ objasnila Geraldine. „Niektorá z nich si ho možno všimne. A keby aj nie, nejako ho už len nájdeme –nech by to malo trvať aj rok. Alebo dlhšie. Potrebujeme však plán.“

„My skôr potrebujeme peniaze, Gerry,“ pripomenula jej Flossie sucho, zatiaľ čo Rachel nalievala do šálok čaj. „Ak chceme brázdiť po celom Anglicku, budeme ich potrebovať poriadne veľa. A ak budeme brázdiť, nebudeme môcť pracovať.“

„Možno ho nikdy nenájdeme a nezískame tie peniaze nazad, nech po ňom budeme pátrať, koľko chceme. A za ten čas minieme oveľa viac, a nič nezarobíme. Možno by bolo rozumnejšie vrátiť sa domov a začať sporiť odznova.“

„Lenže ide o zásadu, Phyll,“ namietla Geraldine. „Ja jednoducho odmietam pripustiť, že by mu to len tak mohlo prejsť. On si myslí, že sa mu to prepečie, lebo sme prostitútky. Iných ľudí neokrádal tak hanebne. Vzal si peniaze od lady Flatleyovej a iných dám, ale tvrdil, že je to na dobročinné účely. Možno doteraz nepochopili, že tie peniaze putovali rovno do jeho kešene. Nám však nijakú dobročinnosť nespomínal. Jednoducho všetko vzal, a my sme sa mu ešte aj poďakovali. Práve preto mi kypí krv v žilách. Vystrelil si z nás.“

„Áno,“ súhlasila Phyllis. „Musíme mu dať príučku, aj keby sme pritom mali vyjsť na psí tridsiatok.“

„Lenže potrebujeme peniaze,“ podotkla znova Flossie a poklopkávala nechtami o okraj taniera, „a veľa. No ako k nim prídeme? Pravda, okrem bežného spôsobu zarábania.“

„Keby som sa mohla dostať aspoň k časti svojho majetku!“ zvolala Rachel náruživo.
Klopkanie nechtov ustalo a všetci na ňu so záujmom pozreli.
„Ty máš majetok, Rachel?“ spýtala sa Geraldine. „Z

matkinej strany je neter baróna Westona,“ pripomenula im Bridget.
„Mama mi zanechala všetky šperky,“ vysvetľovala Rachel. „No dostanem ich až o tri roky – keď dovŕšim dvadsaťpäť. Mrzí ma, že som to vôbec spomenula, lebo teraz nám to nijako nepomôže. Ešte tri roky musím žiť v chudobe.“

„Kde sú schované?“ spýtala sa Flossie. „Sú niekde, kam by sme sa mohli dostať a vziať ich? To by predsa nebola krádež, či áno? Sú predsa tvoje…“

„Za bezmesačnej noci prelezieme v plášťoch, maskách a s dýkami v rukách múry obrastené brečtanom?“ nadhodila Geraldine. „To by sa mi páčilo. Povedz, Rachel.“

Ale Rachel so smiechom pokrútila hlavou. „Ani neviem, kde sú,“ odvetila. „Niekde u môjho strýka. Netuším, kde ich schoval.“

Samozrejme, existoval aj iný spôsob, ako by sa k nim mohla dostať pred dovŕšením dvadsiatich piatich rokov, ale to v danej situácii nebolo zaujímavé.
„A čo ten chlap dolu?“ spýtal sa seržant Stricldand. „Mal som pravdu, čo? Je to šľachtic.“

„Rozhodne je džentlmen,“ odvetila Rachel.
„Kto je to, slečinka?“ chcel vedieť.
„Nespomína si,“ zamrmlala.
Uškrnul sa. „Pri tom otrase stratil pamäť, čo? Chudáčisko. Ale ak je šľachtic, bude ho hľadať dosť ľudí, za to vám ručím. Možno má rodinu aj tu v Bruseli, ak všetci neutiekli pred začiatkom bojov ako ostatní. Podľa môjho skromného názoru vám zaplatia majland za to, že ste ho zachránili a opatrovali.“

„A čo ak si nikdy nespomenie, kto je?“ spýtala sa Phyllis.
„Mohli by sme vo všetkých belgických a britských novinách uverejniť inzerát s jeho opisom,“ navrhla Bridget. „Ale to chce čas a peniaze! A nakoniec nám jeho rodina možno ani nedá nijakú odmenu.“

„Ale ak ten inzerát uverejníme,“ uvažovala Geraldine, „mohli by sme miesto pobytu zachovať v tajnosti a žiadať výkupné. Tak by sme mohli dostať viac, nie iba odmenu. Koniec koncov, nebol by problém zadržať ho tu. Nemá si čo obliecť, má iba nočnú košeľu, ktorú našla Bridget. Nemôže utiecť, ak nechce behať po bruselských uliciach nahý. A s tou poranenou nohou tak skoro veru behať nebude! A kam by vôbec šiel? Veď ani nevie, čí je.“

„Ja sa môžem postarať o to, aby neutiekol,“ ponúkol sa seržant.
„Kolko by sme zaňho mohli žiadať?“ spýtala sa Bridget. „Sto libier?“

„Tri stovky,“ pridala Phyllis.
„Päť,“ zvýšila cenu Geraldine a tak prudko zašermovala rukou, až jej zo šálky vyšplechlo na tanierik.
„Ja by som nevzala menej ako tisícku,“ vyhlásila Flossie. „A k tomu náklady za opateru.“

Vtedy sa všetky srdečne rozosmiali a Rachel s nimi. Bolo jej jasné, že to nemyslia vážne. Tieto dámy vyzerali na pohľad tvrdé, ale srdce mali mäkké. Jasne o tom svedčilo aj to, že nedokázali na bojisku okradnúť jediného mŕtveho.
„Zatiaľ by sme mu mali vziať nočnú košeľu, aby nikam neutiekol,“ nadhodila Phyllis.
„A pripútať ho k stĺpom postele,“ dodala Flossie. „Ku všetkým štyrom.“

„Ach, až sa mi divo rozbúšilo srdce,“ zvolala Geraldine a rázne si ovievala tvár rukou. „A nemali by sme mu nechať ani plachty, nemyslíte? Mohol by ich zviazať dokopy, ujsť cez okno a potom sa do nich zabaliť ako do tógy. Ochotne ho budem strážiť vo dne – ale najmä v noci.“

„Veru tu musím zostať,“ vyhlásil seržant. „Budete potrebovať moje silné svaly na tie ťažké vrecia s výkupným.“

„Budeme bohaté, William,“ Flossie pohodlia hlavou, až jej nadskočili kučery.
Znova sa schuti zasmiali.
„Teraz vážne,“ ozvala sa Rachel, keď stíchli. „Tá strata pamäti môže predstavovať vážny problém. Navyše ešte chvíľu potrvá, kým bude môcť chodiť. Nebude mať kam odísť! Lenže viem, že vy sa už neviete dočkať, kedy sa vrátite do Anglicka, a ja takisto…“

„Keď budeme pripravené na odchod, vyhodíme ho na ulicu,“ povedala Geraldine.
Samozrejme, nemyslela to vážne. Všetky vedeli, že by nemali srdce len tak ho niekde nechať.
Keby som sa dostala k svojmu bohatstvu, pomyslela si Rachel, mohla by som urobiť aj viac, nielen financovať pátranie po Nigelovi Crawleym, navyše sa jej nezdalo práve najrozumnejšie po ňom pátrať. Mohla by priatelkám dať prinajmenšom tolko, o čo prišli, aby mohli uskutočniť svoj sen. Vďaka jej pomoci by mohli zanechať svoje remeslo a žiť úctyhodným životom. Tak veľmi po tom túžili! A tak by si konečne uspokojila svedomie, lebo sa zožierala výčitkami, že za tú ich stratu je zodpovedná predovšetkým ona. Samozrejme, získala by aj nezávislosť.
Ale nemá zmysel oddávať sa takýmto snom, vzdychla si v duchu.
„Idem skontrolovať pacienta,“ vyskočila na nohy a položila šálku s tanierikom na podnos. „Možno sa prebral a niečo potrebuje.“

Keď Alleyne neskoro popoludní znova otvoril oči, bol sám. Cítil sa oveľa lepšie, no neodvážil sa ani pohnúť hlavou či ľavou nohou. Rozhodol sa, že keď sa zjaví niektorá zo žien, bude sa správať nonšalantne.
„A, príjemné popoludnie,“ povie. „Ak dovolíte, predstavím sa. Som…“ Ale hoci myseľ mal bdelú, usmieval sa do prázdnej izby a pomaly krútil hlavou, vlastné meno mu stále unikalo…

Veď je to smiešne – zabudnúť svoje meno! Načo vôbec prežil, ak do konca života bude žiť ako bezmenná nula? Hoci zatiaľ je predčasné tak rozmýšľať, usúdil, keď sa dotkol obväzu na hlave a usiloval sa nahmatať, akú veľkú hrču tam má.
Dvere na izbe sa otvorili a vošiel jeho zlatovlasý anjel – volá sa Rachel. Ale tak ju nemohol oslovovať.
„Ach, ste hore,“ zvolala. „Keď som sa tu bola pred chvíľou pozrieť, spali ste.“

Usmial sa na ňu a zistil, že mu to už nespôsobuje bolesti. Prehovoril, prv ako by stratil nervy a rozmyslel si to.
„Práve som sa zobudil,“ spustil. „Príjemné popoludnie. Dovoľte, aby som sa predstavil. Som…“

Samozrejme, skončilo sa to tak, že na ňu len nemo civel ako ryba práve vylovená z rybníka. Pravú ruku, ležiacu na prikrývke, zaťal do päste.
„Teší ma, že vás poznávam, pán Smith,“ zasmiala sa a podišla k nemu s vystretou rukou. „Hovoríte, že ste pán Jonathan Smith?“

„Možno lord Smith,“ silene sa usmial. „Alebo Jonathan Smith, gróf z Neznáma. Alebo Jonathan Smith, vojvoda Kto-vie-odkiaľ.“

„Tak potom by som vás asi mala oslovovať vaša milosť, však?“ v očiach jej zaiskrili šibalské ohníky. Chytil ju za ruku a cítil hebkú pokožku, ako aj príjemnú vôňu čistoty.
Cenil si, že ho povzbudzuje, aby sa zo seba smial. Prečo nie? Koniec koncov, čo iné mu zostáva? Pevnejšie jej zovrel ruku a zdvihol ju k perám. Na okamih od neho odvrátila pohľad a zahryzla si do spodnej pery. Ach áno, nevinnú ženu hrala naozaj dobre. Ale nijaká žena nemá právo byť takáto krásna.
„Možno radšej nie,“ odvetil. „Cítil by som sa trápne, keby som nakoniec zistil, že nie som nijaký lord, ale iba pán. A neverím, že som Jonathan, a už vôbec nie Smith.“

„Tak vás mám teda oslovovať iba pane?“ znova sa naňho usmiala, vyslobodila si ruku a naklonila sa nad neho, aby mu odmotala z hlavy obväz. Ani sa ho nedotkla, len zblízka si obzerala zranenie. „Rana vám už vôbec nekrváca, pane. Myslím, že ju už nebude treba obväzovať. Pravda, ak vám to vyhovuje, pane.“

Vystrela sa a v očiach sa jej zračil smiech.
Hneď mu bolo lepšie, keď cítil, ako mu hlavu ovieva vzduch. Zdvihol ruku, že si prehrabne vlasy, no zahanbene zistil, že ich má zlepené a treba ich umyť.
„Ale musím byť pán Niekto, nie?“ ozval sa znova. „Bolo by dosť čudné, keby som nebol. Ktorá matka by nazvala svojho syna Pán? Ale nemôžem byť nijaký vznešený gróf ani vojvoda, inak by som nebojoval v tej bitke. Zrejme som v rodine mladší syn.“

„A vojvoda Wellington bojoval,“ namietla.
Dnes sa mu jej oči zdali skôr zelené ako orieškové – možno odrážali farbu šiat. Hľadela priamo naňho, z očí jej sršal humor, ale zdalo sa mu, že aj súcit. Je hlúpe, že pohľad na ňu mi doslova vyráža dych, pomyslel si. Uvažoval, či sa vždy správa pri krásnych neznámych ženách ako zaľúbený blázon. Bolo to hlúpe. Ešte vždy mal pocit, akoby sa mu po tele prehnalo stádo slonov.
„Ach, pravdaže,“ luskol prstami. „Možno tak sa volám. A záhada je vyriešená. Nos na to rozhodne mám.“

„Ibaže,“ namietla a on si prvý raz všimol vrchol jej dokonalosti – jamku na ľavom líci, „jeho by teraz už určite hľadali. Spomínate si na bitku pri Waterloo? Pokiaľ viem, tak ju nazvali.“

Zrolovala obväz a položila ho vedľa misky s vodou. Sadla si, ale naklonila sa na stoličke k nemu, aby cítil jej blízkosť. Prebleslo mu hlavou, že sa možno naozaj vyzná vo svojej profesii a chce si ho podmaniť. Ak áno, darí sa jej to.
„Spomínam.“ Zamračene sa usiloval vydolovať niečo z pamäti – čokoľvek. Ale márne. „Teda, aspoň viem, že sa tam bojovalo. Spomínam si na delostreľbu. Skoro som ohluchol. Bolo to hrozné.“

„Áno, viem,“ prikývla. „Bolo to počuť až sem. Odkiaľ viete, že máte nos ako vojvoda Wellington?“

Ohromene na ňu vyvalil oči.
„Mám?“ spýtal sa.
Pritakala. „Geraldine sa vyjadrila, že máte aristokratický nos.“

Vstala, prešla ku komode a on ju napäto pozoroval. Jej ženská postava mala čarovné krivky a bola oveľa krajšia ako tie prehnane štíhle dievčatá, ktoré sa teraz považovali za krásne – hoci aj ona je vlastne ešte dievča… Otvorila zásuvku a vrátila sa k nemu so zrkadielkom v ruke. Opatrne doň pozrel a oblizol si pery.
„Nemusíte sa pozerať,“ povedala, ale napriek tomu mu ho podržala pred tvárou.
„Musím.“ Vystrel ruku a vzal ho od nej. Čo ak nespozná tvár, ktorú uvidí? To by bolo ešte strašnejšie ako to, že si nepamätá svoje meno. Ale vedel, že má veľký nos, a ona potvrdila, že má pravdu.
Zdvihol zrkadlo a pozrel sa. Bol biely ani krieda. Tvár mal rozhodne dlhšiu a užšiu ako kedysi. O to väčšmi z nej vytŕčal nos. Tmavé vlasy mal strapaté a mastné. Čierne strnisko by sa už mohlo označiť za bradu. Oči mal trochu podliate krvou a pod nimi tmavé kruhy. Nevyzeral dobre, ale tú tvár poznal. Je to jeho tvár! Skoro sa rozplakal od úľavy. No keď sa díval do svojich očí a hľadal odpovede v ich hĺbke, videl iba prázdnotu a neprekonateľnú bariéru anonymnosti.
Akoby hľadel na seba, a pritom na úplne neznámeho človeka.
„Až sa čudujem, že ste s krikom neutiekli z izby,“ zahundral, keď si znova sadla. Všimol si, že sa usadila ako dáma a chrbtom sa vôbec nedotýka operadla. „Vyzerám ako špinavý hrdlorez.“

„Museli by ste mať v jednej ruke pištoľ a v druhej dýku, aby ste vyzerali presvedčivo,“ naklonila hlavu nabok a oči sa jej znova usmievali. „Ale strelné zbrane v dome, vďakabohu, nemáme a kuchynské nože Phyllis chráni vlastným telom. Tak čo, vidíte tvár, ktorú ste očakávali?“

„Viac-menej,“ vrátil jej zrkadlo, „aj keď verím, že normálne nevyzerám tak pochybne. Lenže je to tvár bez mena, a tak prijmem to, čo sa mi núka. Takže Jonathan Smith, k vašim službám.“

„Pán Smith,“ zľahka sa pousmiala. „Ja som Rachel Yorková.“

„Slečna Yorková.“ Naznačil úklon a potom to oľutoval. „Nesmierne ma teší, že vás poznávam.“

Chvíľu na seba bez slova hľadeli, potom znova vstala a on sa ohromene díval, ako si sadá na kraj postele a načahuje sa za jeho ranou. Bytostne si uvedomoval jej smotanovobielu pokožku vo štvorcovom výstrihu, ktorý bol taký hlboký, až jej bolo vidieť náznak jarčeka prekrytého čipkovým volánikom. Do nosa mu zaviala jemná vôňa mydla a vlasy jej vo svetle slnka žiarili okolo hlavy ako svätožiara. Zatajil dych, no potom zistil, že ho nemôže zadržiavať donekonečna.
Nebola len neskutočne krásna. Pri pohľade na ňu mu hlavou vírili predstavy pospletaných údov a spotených tiel. To som celý ja, pomyslel si, zakotvil som v bordeli a nemám ani penny, aby som si to tu užil.
„Rana sa vám pekne hojí,“ povedala a zľahka sa jej dotlda chladivými prstami. „Hoci chirurg vám ju nezašil. Hrča trochu odpuchla, ale stále tam čosi zostalo.“ Prsty mala ľahké ako pierko.
A zrazu sa mu nedívala na rany, ale rovno do očí – a to zo vzdialenosti pár centimetrov. Už sa v nich nezračil smiech, iba úprimný súcit.
„Len vydržte, časom si na všetko spomeniete,“ upokojovala ho.
Bol to čudný sľub – týkal sa čohosi, čo mu nemohla zaručiť. Ale aj tak ho to utešilo. Jazykom si oblizla hornú peru. Potom zrumenela a vyskočila na nohy.
Chvíľu si myslel, že má znova horúčku.
Už nerozmýšľal o tom, či sa vedome rozhodla, že si ho podmaní. Pravda, flirtovala oveľa jemnejšie ako jej kolegyne, ktoré sa správali až provokatívne. Bol ranený a nemohol sa ani pohnúť bez bolesti. Ale nebol mŕtvy. Dokáže pudovo sexuálne reagovať, aj keď nemôže naplniť svoju túžbu. Bola by hlúpa, keby to nevedela.
A on neveril, že je hlúpa.
„Nechám vás oddychovať,“ povedala, ani naňho nepozrela. „Ak v dome nebude veľa práce, neskôr sa vrátim. Niekto vám prinesie večeru. Isto ste hladný.“

Keď odišla, zatvoril oči. Spánok však neprichádzal. Cítil sa špinavý, nepokojný, hladný a…

Dočerta, bol vzrušený.
Musí sa umyť a oholiť. Ale zrazu si uvedomil, že nemá ani len britvu a hrebeň, čo mu nástojčivo pripomenulo jeho rozporuplné položenie. A nemá ani peniaze, aby si niečo z toho mohol kúpiť. Ani deravý groš.
Čo bude robiť, dofrasa, ak sa mu pamäť nevráti? Bude sa potulovať nahý po Bruseli, kým sa k nemu niekto neprihlási? Vyhľadá vojenské velenie v nádeji, že ho tam niekto spozná? Budú tam viesť nejakého dôstojníka ako nezvestného? Smiešne – určite evidujú desiatky nezvestných dôstojníkov. Tak teda zájde na veľvyslanectvo a požiada, aby našli urodzenú rodinu, ktorej chýba syn alebo brat – pravdepodobne mladší? Je vôbec v Bruseli veľvyslanectvo? Zdalo sa mu, že v Haagu je, ale keď sa nad tým zamyslel, na nič konkrétne si nespomenul.
V akom oddiele slúžil? Akú mal hodnosť? Patril ku kavalérii? Alebo k pešiakom? Pokúšal sa predstaviť si, že vedie mužov do útoku, no bolo to zbytočné – nevybavila sa mu nijaká spomienka.
Rachel Yorková sľúbila, že sa vráti. Ak nebude v dome veľa práce… Zmraštil tvár. Kde vykonáva svoje remeslo, keď jej obsadil posteľ? Ale to nie je jeho starosť.
Ibaže bol jej dlžníkom a nevedel, ako jej ten dlh splatí. Navyše je krásna ako obrázok a on sa správa ako zaľúbený školák.
Od zajtra sa musím – aspoň obrazne, ak nie doslova – začať uzdravovať. Nemôže tu ležať taký bezmocný. A zajtra si spomenie… Určite si spomenie.

RACHEL SA V TEN DEŇ UŽ nevrátila do jeho izby. Znova si uvedomila, ako znepokojujúco pôsobí na mužov.
Vedela, že ju považujú za krásnu, hoci jej by celkom stačilo, keby vyzerala znesiteľné. Zrkadlo jej prezrádzalo, že je to zrejme pravda. A muži na ňu už celé roky hľadeli so skrytým – a niekedy aj otvoreným – obdivom. Nikdy nezneužila svoju moc. Práve naopak. Hoci mala zvláštnu výchovu, lebo otec vždy žil na pokraji chudoby, ale keď mal príležitostne šťastie v kartách, nakrátko u nich zavládol blahobyt, no vychovali ju ako dámu. A dámy nezneužívajú svoju krásu. Okrem toho muži, s ktorými sa jej otec priatelil, a preto sa s nimi aj ona stretávala, nepatrili medzi takých, s akými by dakedy chcela mať niečo spoločné. A odkedy bola spoločníčkou lady Flatleyovej, usilovala sa čo najmenej upútať pozornosť. Na Nigelovi Crawleym sa jej páčilo, že sa ani nezmienil o jej kráse. Akoby ju obdivoval iba po duševnej stránke.
Nemala v úmysle vzbudiť obdiv zraneného muža. Iba mu chcela prejaviť súcit. Ale vycítila jeho telesnú reakciu, a keď sa nad neho naklonila, priam počula, ako to medzi nimi iskrí.
Bolo to od nej hlúpe! Mala sa brániť čo len pomysleniu, že je v spálni sama s mužom. A sadnúť si na jeho posteľ, nakloniť sa nad neho, dotknúť sa mu hlavy a potom sa mu zahľadieť do očí… Nuž, bolo to veľmi nerozumné.
A keby k sebe bola úprimná, musela by priznať, že tak búrlivo nereagoval iba on. Načisto ju to vykoľajilo. Možno je zranený a bezmocný, ale stále je to príťažlivý mladý muž. A rozhodne z neho vyžaruje mužnosť – pri tom pomyslení ju zaplavila horúčosť.
Až do ďalšieho rána sa vyhýbala jeho izbe. Vtedy sa jej zdalo bezpečné vojsť dnu – bola plná ľudí.
Dámy si urobili v noci voľno, ako vždy raz do týždňa, a preto vstali veľmi skoro a v dobrej nálade. Phyllis zaniesla pánu Smithovi raňajky a zostala na kus reči. O dvadsať minút sa k nej pripojili Bridget a Flossie, vyzbrojené čistou nočnou košeľou, horúcou vodou, handričkami a uterákmi. Seržantovi Stricklandovi zaniesla raňajky do Geraldininej podkrovnej izby. Zároveň sa ho chcela spýtať, či by mohol požičať holiace potreby pánu Smithovi – dohodli sa, že ho tak budú volať.
Kým Rachel umyla riad a upratala kuchyňu, všetci už boli v jeho izbe, vrátane seržanta. Zostala vo dverách a počúvala.
„Musím priznať,“ hovoril pán Smith, „že sa hneď cítim o tri kilá ľahší. Vlastne o štyri. Len špina na vlasoch určite vážila najmenej kilo.“

„Vravela som vám, že k vám budem nežná ako vaša matka, láska moja,“ povedala Bridget a poskladala uterák.
„Predpokladám, Bridget,“ zasmial sa, „že to hovoríte všetkým.“

„Iba veľmi mladým,“ zachichotala sa. „Vám by som to za normálnych okolností nepovedala.“

„Včera sa mi vrátila pamäť,“ usmial sa a očividne sa na tom zabával, „a spomenul som si, že som mních. Držím sa zásad chudoby, cudnosti a poslušnosti.“

„S takým telom?“ zvolala Geraldine ako královná z historickej tragédie a založila si ruky v bok. „Veď to je hriech!“

„Mne tá poslušnosť neprekáža,“ poznamenala Phyllis.
„Kásny, chudobný mních v bordeli,“ zasmiala sa Flossie. „Chudobné dievča by sa aj rozplakalo.“

„Bez toho strniska bude ešte krajší,“ vyhlásila Geraldine. „Šla som požičať od Willa holiace potreby, ale priniesol ich sám.“

„Rival?“ pán Smith si priložil ruku na hruď. „Zlomili ste mi srdce.“

Rachel videla, že všetci sa dobre zabávajú. A dámy flirtujú. Ľutovala, že ona sa nevie správať tak uvoľnene. Jej priateľky mali na sebe denné šaty a neboli namaľované ani vyčesané. Všetky boli pekné a takto vyzerali mladšie.
„Toto je seržant William Strikland,“ predstavila ho Geraldine. „Zranený v boji.“

„Prišiel som o oko, pane,“ vysvetlil seržant. „Ešte som si nezvykol dívať sa na svet iba jedným okom, ale časom to príde.“

„Ach,“ pán Smith vystrel pravú ruku, „takže vy ste ten seržant, ktorý pomohol slečne Yorkovej zachrániť mi život, však? Som vám nesmierne zaviazaný.“

Seržant rozpačito pozrel na podávanú ruku, rýchlo ju stisol a nešikovne sa uklonil.
„Chceli sme si požičať len britvu, William, nie aj vás,“ vyčítala mu Flossie. „Mali by ste ležať.“

„Nehrešte ma, fešanda,“ požiadal ju. „Nemôžem ležať v posteli od rána do večera. Už by som sa aj vrátil k svojim mužom, ale armáda už o mňa nemá záujem, keď som prišiel o oko.“

„No viete, William,“ odvetila Flossie, „vaši muži by pochodovali na východ a vy na západ, lebo by boli na tej strane, kde ste slepý. Neboli by ste im veľmi užitočný. Chcete preto podrezať pánu Smithovi hrdlo? Musím povedať, že takého fešáka by bola večná škoda. Viem si predstaviť aj lepšie veci, čo by sa s ním dali robiť.“ A uprela na pána Smitha mimoriadne zvodný pohľad.
„Najradšej by som sa oholil sám,“ navrhol, „keby bol niekto taký dobrý a pomohol mi posadiť sa na posteli.“

„Postele sú moja starosť,“ ozvala sa Geraldine. „Uhnite, Will.“

„Pravda, ak som v skutočnosti gróf,“ pán Smith zmraštil tvár, keď ho Geraldine posunula vyššie a uložila mu za chrbát vankúše, „pravdepodobne som to nikdy nerobil a možno si podrežem hrdlo, skôr ako mi ho stihne podrezať seržant Strickland.“

„Bože uchovaj,“ Phyllis sa lakťom pretlačila popri Geraldine, „mohli by ste prestať hovoriť o krvi, pán Smith? Ja vás oholím. Už som v živote oholila najmenej tisíc mužov.“

„A všetci prežili?“ zažartoval.
„No, o sto viac alebo menej, komu na tom záleží?“ uškrnula sa. „Ale všetci sa zhodli na tom, že to bola pekná smrť. Len pozri na tú sánku, Geraldine! Už si niekedy videla takú rozhodnú, priam umeleckú sánku? Pre zmilovanie božie, je to naozaj krásny chlap!“

V tej chvíli pán Smith uprel rozosmiate oči na Rachel vo dverách. Neprestal sa usmievať, ale z jeho pohľadu videla, že ju vníma ináč ako jej priateľky. Vyrazilo jej to dych a upadla do rozpakov. Bol bledý a Rachel vedela, že to umývanie a rozruch v izbe ho vyčerpávajú, isto ho bolí hlava, ale napriek tomu v čistej nočnej košeli, s umytými vlhkými vlasmi a uličníckym úsmevom vyzeral zdrvujúco krásne.
Včera som v ňom vzbudila mylný dojem, pomyslela si, keď mu Phyllis mydlila bradu a rázne otvorila britvu. Skutočne si nemala tak opovážlivo sadnúť na jeho posteľ.
Ale keď o desať minút všetci odišli z izby v dobrej nálade, Rachel zostala a zatiahla závesy, aby dnu neprenikalo žiarivé svetlo. Pristúpila k posteli a uhladila mu prikrývku, hoci Bridget to urobila tesne pred odchodom.
Hľadel na ňu a v očiach sa mu ešte vždy zračil opatrný úsmev.
„Dobré ráno,“ pozdravil ju.
„Dobré ráno.“ Akoby mala zviazaný jazyk… „Vidím, že ste unavený a bolí vás hlava.“

„Som vyčerpaný z toho ničnerobenia.“ Úsmev vystriedal zachmúrenejší výraz. „Dnes som sa zobudil v panike a chcel som prehľadávať vrecká, či mám list.“

„Aký list?“ Trochu sa nad neho naklonila a zamračila sa.
„Netuším.“ Zdvihol ruku a zakryl si oči. „Bol to iba bezvýznamný sen, alebo útržok pamäti pokúšajúci sa preniknúť cez pretrvávajúcu hmlu?“

„Ten list ste dostali alebo ste ho napísali vy?“ zaujímala sa.
Vzdychol a po chvíli spustil ruku. „Netuším,“ zopakoval a opäť sa usmial. „Ale ak chcete niečo vedieť, nestratil som pamäť úplne. Vy ste slečna Yorková – slečna Rachel Yorková. A ja som Jonathan Smith. Vidíte, ako dokonale mi funguje pamäť, ak od nej chcem, aby si spomenula na udalosti posledných dní?“

Žartoval, ale Rachel si zrazu uvedomila, že strata pamäti ho trápi väčšmi ako zranenia.
Nemienila tam zostať, no napriek tomu si pritiahla stoličku bližšie a sadla si. Usúdila, že za jeho veselosťou sa tají strach.
„Poďme si prebrať, čo všetko zatiaľ o vás vieme, dobre?“ navrhla. „Vieme, že ste Angličan. Vieme, že ste šľachtic. Vieme, že ste dôstojník. Vieme, že ste bojovali v bitke pri Waterloo.“ Rátala na prstoch. Poklopkala si po palci. „Co ešte?“

„Vieme, že som mizerný jazdec,“ poznamenal. „Spadol som z koňa. Znamená to, že som nepatril ku kavalérii? Možno som nikdy predtým nesedel na koni. Možno som toho koňa ukradol.“

„Ale postrelili vás do stehna,“ pripomenula mu. „Guľka z muškety uviazla v rane. Isto ste mali velké bolesti a krvácali ste. A prešli ste na koni kus od bojiska. Nemusíte byť zlý jazdec.“

„Ste milá,“ chabo sa usmial. „Ale ak ma zranili, prečo, dočerta – ospravedlňujem sa – prečo ma moji muži neodniesli z poľa k najbližšiemu ošetrovateľovi? Prečo som tam zostal sám? A prečo som šiel do Bruselu? Aspoň predpoldadám, že som tam šiel. Dezertoval som?“

„Možno tu máte rodinu,“ nadhodila, „a vracali ste sa za ňou.“

„Možno mám manželku,“ vzdychol si. „A šesť detí.“

Odkedy ho našla, tá možnosť jej nezišla na um. Samozrejme, nemala dôvod byť sklamaná, keby vysvitlo, že je ženatý. A možno šťastne. A možno má naozaj deti.
„Vaša manželka by isto neprišla s deťmi do Bruselu,“ namietla. „Zostala by s nimi v Anglicku. Koľko máte rokov?“

„Pokúšate sa ma prinútiť, aby som si vybavil ďalší detail, však, slečna Yorková?“ zatiahol. „Na koľko vyzerám? Na dvadsať? Na tridsať?“

„Čosi medzi tým,“ odvetila.
„Tak teda dohodnime sa na dvadsiatich piatich,“ navrhol. „Bol by som sa musel poriadne obracať, aby som už splodil šesť detí.“ Uškrnul sa a zrazu napriek bledosti vyzeral chlapčenský a živo.
„Tri dvojčatá,“ podotkla.
„Alebo dve trojčatá.“ Zasmial sa. ‚Ale na manželku by som isto nezabudol, však? Ani na deti. Na druhej strane, možno práve ony sú dôvodom, prečo mám okno.“

„Okrem toho vieme,“ pokračovala, „že máte zmysel pre humor. Táto situácia je pre vás isto strašná, ale vy sa na tom viete zasmiať.“

„Ach, konečne sme niekam dospeli,“ zvolal. „Mám zmysel pre humor. Kľúčový dôkaz. Teraz nám už musí byť jasné, kto som. Ale nie, možno nie – v dnešných časoch už nie sú dvorní šašovia, však? A vyzeralo to tak sľubne.“

Zakryl si oči ramenom a vzdychol si.
Rachel naňho súcitne hľadela. Neprežila šťastný život, ale aj tak by sa nerada zobudila a zistila, že všetko, čo kedy zažila, má vymazané z pamäti. Čo by jej zostalo?
Akoby jej čítal myšlienky.
„Možno som ten najšťastnejší človek pod slnkom, slečna Yorková,“ pokračoval. „Často nám predsa radia, aby sme sa na všetko dívali z tej lepšej stránky, nie? Keďže som stratil pamäť, nie som vôbec zaťažený minulosťou. Môžem byť, kto chcem. Môžem znovu vytvoriť sám seba a vybudovať si budúcnosť bez vplyvov z minulosti. Aký by som mal byť podľa vás? Alebo skôr – kto by som mal byť? Akým človekom bude Jonathan Smith?“

Rachel zatvorila oči a preglgla. Ešte vždy hovoril bezstarostne, akoby sa zabával na vlastných slovách. Ju to však desilo.
„Prišiel som nahý do toho života, na ktorý si nespomínam,“ vysvetľoval. „A nahý som vstúpil aj do tohto druhého života. Keď sa prvý raz narodíme, zabudneme na všetko, čo bolo predtým? William Wordsworth chce, aby sme si to mysleli. Čítali ste jeho poéziu, slečna Yorková? Jeho Ódu na nemorálnosť? Naše zrodenie je iba sen a zabudnutie.“

„Teraz o vás vieme zasa niečo nové,“ poznamenala. „Čítate básne.“

„Možno ich aj píšem,“ nadhodil. „Možno recitujem mizerné verše, všade kam prídem. Možno je ten odchod a znovuzrodenie najväčšia služba, akú som urobil svojim súčasníkom.“

Rachel sa nahlas zasmiala a on spustil ruku a pridal sa k nej.
„A vy ste sa, samozrejme,“ pokračoval, „zniesli z neba cez nejakú škáru v oblakoch. To je jediné možné vysvetlenie.“

Znova sa zasmiala a oprášila si zo šiat neviditeľnú smietku. Už je s ním opäť sama a proti vlastnej vôli cíti jeho mužnosť. Lenže on je nevládny a ona je jeho ošetrovateľka.
„Takže som mal potešenie narodiť sa dva razy,“ zamrmlal. „Ibaže tentoraz nemám mamu, ktorá by ma pestovala na rukách. Som odkázaný sám na seba.“

„Nie, nehovorte tak,“ zahriakla ho a predldonila sa. „My vám budeme pomáhať, pán Smith. Neopustíme vás.“

Oči sa im stretli a neodtrhli sa. Ani jeden z nich dlhú chvíľu neprehovoril, len vzduch medzi nimi iskril.
Rachel znova rozmýšľala, či je za to zodpovedná, a odvrátila pohľad.
„Ďakujem,“ povedal. „Ste naozaj milá. Všetky ste milé.Ale nemienim vám byť na ťarchu dlhšie, ako je nevyhnutné. Už aj tak som vaším veľkým dlžníkom.“

Už-už hrozilo, že rozhovor sklzne celkom do osobnej roviny.
„Nechám vás samého,“ povedala. „Isto si potrebujete oddýchnuť.“

„Zostaňte.“ Vystrel ruku k nej, ale spustil ju na prikrývku, kým rozmýšľala, či od nej očakáva, že ju chytí. „Pravda, ak máte chuť. Vaša prítomnosť ma upokojuje.“ Uškrnul sa. „Aspoň niekedy.“

Takmer vzápätí zaspal. Vtedy mohla po špičkách odísť z izby. Ale zostala na mieste, hľadela naňho, premýšľala, kto je to a čo urobí, keď sa natoľko zotaví, aby mohol od nich odísť…

A nevychádzala z údivu, že môže cítiť takú príťažlivosť k mužovi, ktorého zachránila z pazúrov smrti.
Počas ďalšieho týždňa sa Alleynovi rany na hlave natolko zahojili, že pohyb mu už nespôsoboval bolesť. Mohol sedieť čoraz dlhšie a prestala sa mu krútiť hlava. Najhoršie modriny sa stratili a aj ostatné bolesti sa zmierňovali. Noha sa hojila pomalšie – guľka mu podľa všetkého poškodila stehnový sval. Ešte ju nemohol zaťažovať a Geraldine mu pohrozila, že ak sa o to čo len pokúsi, priviaže ho k posteli.
„Nahého,“ dodala, keď odchádzala z izby, a spoza chrbta sa jej ozval výbuch smiechu.
Bol veľmi nepokojný. Nemohol vylihovať v posteli a z hodiny na hodinu slabnúť. Pod prikrývkou si usilovne rozhýbaval chodidlo a členok. Keď bol v izbe sám, sadol si na kraj postele a pohyboval nohou všetkými možnými spôsobmi. Akurát sa na ňu nepostavil, aby neomdlel od bolesti. Uvedomil si, že potrebuje barly. Ale ako ich môže žiadať, keď za ne týmto ženám nemá čím zaplatiť?
Cítil sa ako väzeň. Nielenže sa mohol opierať iba o jednu nohu, ale nemal celkom nič, nepatrila mu dokonca ani nočná košeľa, ktorú mal na sebe. Ako by mohol prísť k normálnemu oblečeniu? Ako by mohol odísť z tohto domu, z tejto izby, bez oblečenia? Túžil vypadnúť a pátrať po nejakých stopách svojej totožnosti, hoci Phyllis mu prezradila, že väčšina Britov sa už vrátila domov.
Rozmýšľal, prečo tam ona a jej priateľky ešte zostávajú, keď logicky usúdil, že prišli do Bruselu vykonávať svoje remeslo v čase, keď sa mesto hmýrilo vojakmi a britskými návštevníkmi. A potom mu napadlo, že ich tu zdržuje on. Zmraštil tvár, akoby pocítil bolesť.
Samozrejme, ešte vždy vykonávali svoje remeslo. Takmer každú noc počul zdola zábavu a potom zbližša zvuky telesných radovánok. Vykoľajovalo ho to.
Najčastejšie vídal Rachel Yorkovú. Prisadla si k nemu niekoľko ráz za deň, hoci už nebolo treba pri ňom bdieť nepretržite. Zvyčajne si priniesla šitie, a zatiaľ čo sa rozprávali alebo príjemne mlčali, až kým nezaspal, ona mala hlavu sklonenú nad prácou. Niekedy mu čítala z knihy, ktorú videl na jej nočnom stolíku – z Fieldingových Príhod a dobrodružstiev Jozefa Andrema. Zaujalo ho, že vie čítať – hm, vzdelaná prostitútka!
Zo všetkých síl sa usiloval vyhýbať sa tomu slovu pri pomyslení na ňu. Bolo to skutočne zvláštne – mal rád aj tie štyri ostatné dámy bez ohľadu na ich profesiu. Znepokojovalo ho, že je jednou z nich. Možno preto, lebo nijaký džentlmen si nikdy nepriznal, že sa zaľúbil do prostitútky.
Tešil sa na jej návštevy. Rád sa na ňu díval a počúval jej hlas. Ale páčilo sa mu, aj keď mlčala. Páčilo sa mu, ako sa mu pri nej vždy rozbúrila krv – hneď sa cítil plný života a energie. Niežeby s ním znova tak flirtovala ako v to popoludnie, keď si prisadla k nemu na posteľ a dotkla sa mu hrče na hlave. Možno som to len zle pochopil, pomyslel si. Možno to sexuálne napätie cítil iba on pod dojmom jej krásy, blízkosti a úprimného súcitu.
Raz, dva razy za deň za ním prišiel seržant Strickland a vždy sa spýtal, či niečo nepotrebuje.
„Je to tak, pane,“ spustil jedného dňa bez vyzvania. „Už sa cítim natoľko zdravý, že by som mohol odísť. Vlastne som sa nikdy necítil tak zle, aby som tu musel zostať, hoci dámy sa ku mne správali, akoby udrela moja posledná hodina. Ale keď som teraz tu, neviem nabrať odvahu na odchod. Kam mám vlastne ísť? Nepoznám nijaký iný život, iba vojenský.“

„Celkom vás chápem,“ ubezpečil ho Alleyne.
„Rozmýšľal som, že sa s dámami vrátim do Anglicka,“ pokračoval, „mohli by mať vo mne akéhosi osobného strážcu, keď sú samy, hoci podaktorí by ich nenazvali dámy. Ale nie som si istý, či ma potrebujú alebo chcú.“

Raz za deň priniesol so sebou vodu a britvu a ponúkol sa, že Alleyna oholí, ale ten sa mu vždy poďakoval za ochotu a oholil sa sám.
Keď ho v jedno ráno seržant pozoroval, poznamenal: „Nepredpokladám, že by ste potrebovali komorníka, pane,“ vzdychol si. „Je tu viac ako dosť žien, ktoré sa o vás starajú, ale ani jeden muž. Každý džentlmen by mal mať sluhu.“

„Seržant Strickland,“ Alleyne sa žalostne usmial, „vy máte aspoň vlastné holiace potreby a možno aj nejaké iné veci okrem uniformy a čižiem. Možno dokonca máte aj zopár mincí, ktorými môžete zaštrkotať vo vrecku. Ja mám v tejto chvíli iba kožu, v ktorej som sa narodil, a nič iné – celkom nič.“

Seržant si znova vzdychol. „No, ak si to rozmyslíte, pane, ešte tu zopár dní pobudnem a možno sa spolu na niečom dohodneme.“

Slepec chce vodiť slepého, pomyslel si Alleyne, keď sa Strickland vrátil do svojej podkrovnej izby. Presnejšie povedané – poloslepý chce vodiť polochromého.
Začínal sa báť – a bol to hlboký strach, od ktorého sa mu podlamovali kolená, že pamäť sa mu už nikdy nevráti.
Existuje vôbec, ak nemá minulosť?
Má nejakú ľudskú cenu, ak nie je nikto?
Aký význam má čokoľvek, čo v živote dosiaľ urobil, ak to môže načisto vymazať jediný pád z koňa?
Koho na tomto svete zanechal, keď stratil pamäť? Keď je to tak, akoby zomrel… Kto za ním smúti?
Pochabo túžil po Rachel Yorkovej – ani čo by mu mohla ako matka fúkať boľačky, aby sa mu uľavilo.
Hoci na ňu vôbec nemyslel ako na matku.
Nejako sa musím dostať k barlám a oblečeniu, rozhodol sa. Musím odtiaľto odísť.

DÁMY SA UŽ NEVEDELI DOČKAŤ, kedy sa vrátia domov. Zúfalo túžili pustiť sa po stope reverenda Nigela Crawleyho. Stále boli odhodlané dolapiť ho, potrestať a získať nazad svoje peniaze. Nedovolia, aby sa mu prepiekol taký zločin a hnevalo ich aj to, že ich previedol cez lavičku, a ony si namýšľali, že im nijaký muž cez rozum neprejde. Flossie a Bridget napísali všetkým svojim známym, čo vedeli čítať, na ktoré si spomenuli, ale upozornili ich, aby odpovede posielali do Londýna, lebo nepredpokladali, že sa v Bruseli zdržia dlhšie. A teraz sa už túžili dozvedieť, či vôbec nejaká odpoveď prišla.
Raz popoludní, keď bol seržant Strickland u pána Smitha, zvolali do kuchyne poradu.
Najprv sa chceli porozprávať o nejakých drobnostiach. Všetky ženy okrem Rachel mali v Bruseli početné mužské známosti. A Flossie aj Geraldine boli schopné odhadnúť muža – doslova ho odmerať pohľadom – bez použitia krajčírskeho metra. Hovorili o tom, aké šaty bude pán Smith potrebovať, aby sa mohol voľnejšie pohybovať po dome a nakoniec od nich odísť. Všetky sa podujali vypýtať potrebné oblečenie z rozličných zdrojov. Phyllis dokonca poznala niekoho, kto by mu mohol darovať, alebo aspoň požičať, barly.
Samozrejme, pred odchodom budú musieť vyriešiť oveľa väčší problém.
„Ešte vždy si nespomína na nič, čo sa udialo predtým, ako sa zobudil v Rachelinej izbe, čo?“ spýtala sa Geraldine. „Takže ho nemáme kam poslať. A on nemá kam ísť…“

„Veď ešte nevie ani chodiť,“ poznamenala Phyllis.
„A po vyše týždňovom ležaní v posteli bude načisto zoslabnutý,“ dodala Bridget.
„Je to naozaj krásny chlap,“ vzdychla si Flossie. „Ale niekedy by som ho najradšej poslala do čerta.“

„Keby som mohla vrátiť čas a postupovať ináč,“ ozvala sa Rachel, „nechala by som ho pri Namurskej bráne. Tam by sa oňho niekto postaral. Len čo by sa prebral z bezvedomia, zistili by, že je dôstojník, a niekto by určite vypátral, kto je to.“

Ibaže – nebola by ho vedela len tak opustiť. A teraz nezniesla vedomie, že o ňom hovoria ako o priťaží.
„Bože dobrý, je taký krásny!“ vzdychla si Phyllis. „Som na najlepšej ceste zaľúbiť sa doňho.“

„Všetky sme doňho zaľúbené, Phyll,“ poznamenala Geraldine. ‚Ale nie iba pre jeho krásu, aj pre ten jeho zmyselný pohľad. Neľutuj, že si ho sem priviedla, Rachel. Ja nemám nič proti tomu, že tu strávil posledných desať dní – a seržant Strickland mi tiež neprekáža.“

„Ale budeme s nimi musieť niečo urobiť, Gerry,“ pripomenula jej Flossie. „Nemôžeme tu tvrdnúť večne. Tak mi je smutno za Anglickom, až by som plakala.“

„Mohli by sme vyraziť do ulíc,“ navrhla Phyllis, „a rad-radom klopať na dvere, či niekomu nechýba krásny džentlmen so zmyselným pohľadom a aristokratickým nosom.“

Všetky sa zasmiali.
„Lenže podaktoré nevieme po francúzsky, Phyll,“ podotkla Flossie.
„Mohli by sme mu ponúknuť, aby pre nás v Londýne pracoval,“ nadhodila Geraldine, „a my by sme zatiaľ mohli pátrať po Crawleym.“

„Dámy by stáli v rade až po koniec ulice,“ zasmiala sa Bridget. „A keď by sme sa vrátili do Londýna, naši klienti by sa cez ne ani nedostali dnu.“

„Mohli by sme od neho žiadať ako nájomné nejaké percento z príjmov,“ ozvala sa Flossie. „O chvíľu by sme boli také boháčky, že by sme si mohli kúpiť dva penzióny.“

Ešte šťastie, že majú zmysel pre humor, pomyslela si Rachel, keď sa všetky znova rozosmiali. Ich vyhliadky vyzerali naozaj pochmúrne. Nádej, že nájdu Nigela Crawleyho, bola slabá, a aj keby ho našli, bolo nepravdepodobné, že by dostali späť svoje peniaze. Vedela však, že rozhorčenie a hrdosť ich nútia pátrať. A kým priznajú porážku a vrátia sa k svojej práci, budú ešte chudobnejšie ako teraz. Chvalabohu, že sa vedia zasmiať na svojom nešťastí.
Keby našla nejaký spôsob, ako im pomôcť! Hoci o tri roky bude bohatá, teraz je chudobná ako kostolná myš.
„Niekedy tuším zabúdame,“ poznamenala, „že pán Smith stratil pamäť, ale nie rozum. Zotavuje sa zo zranení a pochybujem, že by sa uspokojil s tým, že bude ďalej ležať v posteli a zostane nám na krku. Možno by sme nemali rozhodovať zaňho, čo bude robiť. Isto už má aj sám nejaké predstavy.“

„Chudáčik,“ vzdychla si Phyllis. „Možno sám vyrazí do ulíc a bude rad-radom klopať na dvere.“

„Uchmatne si ho prvá žena, čo mu otvorí,“ vzdychla si Geraldine. „Ale asi by sme sa ho mali naozaj spýtať.“

„Ja sa ho spýtam,“ ponúkla sa Rachel. „Kým vy budete mať večer hostí, posedím si s ním. Ak sám nebude mať nijaké plány, znova dáme hlavy dokopy. Keď vyriešime problém, čo s pánom Smithom, budeme sa môcť zamerať na to, ako získať peniaze na prenasledovanie pána Crawleyho.“

Nerada naňho myslela ako na problém. A vôbec sa jej nepáčilo pomyslenie, že jedného dňa – a to čoskoro – ich už nebude potrebovať a odíde.
„Stále sa mi najväčšmi páči predstava, ako za bezmesačnej noci lezieme hore po brečtane, aby sme sa zmocnili tvojich šperkov, Rachel,“ povedala Geraldine a všetky vybuchli do smiechu.
Keď Phyllis priniesla Alleynovi večeru, oznámila mu, že na druhé ráno bude mať barly. Najradšej by ju bol vybozkával… Aj jej to povedal.
Pristúpila k posteli, zvodne pohojdávajúc bokmi, a našpú-lila ústa, aby to mohol urobiť. So smiechom jej sklonil hlavu a zľahka ju pobozkal na pery.
„A odkiaľ ich budete mať?“ spýtal sa, keď sa vystrela, prudko si ovievala tvár a klipkala naňho mihalnicami.
„To nech vás netrápi,“ odvetila. „Mám dosť známych.“

Presne to isté povedala Geraldine, keď neskôr prišla po podnos a oznámila mu, že čoskoro bude mať oblečenie –možno už zajtra.
„Poznáme veľa ľudí,“ založila si ruky v bok a vypla prsia ako zvyčajne.
Večer počul, ako sa dolu otvárajú a zatvárajú dvere a mužské hlasy sa miešajú so ženským smiechom. Stricland mu prezradil, že každý večer sa v dome hrávajú karty a dámy majú na starosti bank a hostiteľské povinnosti. Ale o jednej prísne vyhlásia záverečnú a vrátia sa k svojej práci.
Keďže nemalo zmysel stále sa zožierať svojím položením, Alleyne sa znova zabával na tom, že našiel útočisko v nevestinci – je vlastne vydržiavaný muž! Bolo mu jasné, od koho dostane barly a oblečenie. Rozhodne ich nekúpia v obchode. Svojím spôsobom sa mu uľavilo, ale aj tak ho to vedomie znepokojovalo, keď nad tým dlhšie rozmýšľal. A tak sa na tom radšej smial. Jedného dňa, keď sa mu pamäť vráti a znova bude žiť ako predtým, bude sa dívať na túto epizódku ako na milé spestrenie života.
Zajtra o tomto čase by sa už mohol pohybovať po izbe. A ak mu dovtedy prinesú aj šaty, možno by mohol vyjsť aj von z miestnosti. O pár dní možno začne pátrať po svojej totožnosti. Bude to dosť ťažké – je v cudzom meste a väčšina britských návštevníkov zrejme odišla, buď za armádou do Paríža, alebo do Anglicka. Ale konečne bude môcť niekde začať.
Hádam sa mu podarí potlačiť strach…

Nudil sa a vzal do ruky Jozefa Andrema, ktorého Rachel Yorková nechala na nočnom stolíku. Ale po pár minútach zistil, že zamračene civie na tú istú stránku. Keď si popoludní zdriemol, znova sa zobudil s obavami o nejaký list. Aký list?
Dočerta, čo to môže byť za list?
Mal pocit, že keby poznal odpoveď na túto otázku, všetko ostatné by sa mu razom vynorilo. Ale v tej chvíli si nespomenul na nič, iba ho znova rozbolela hlava. Zatvoril knihu, položil ju na stolík a hľadel na baldachýn nad hlavou.
Ešte vždy neprítomné civel dohora, keď sa otvorili dvere.
Bola to Rachel Yorková – a pohľad na ňu mu vyrazil dych.
Mala oblečené jednoduché večerné šaty zo svetlomodrého saténu. Pravda, ona nepotrebovala nijaké rafinované ozdoby. V hlbokom výstrihu sa vynímali jej krásne prsia. Pod nimi boli šaty prestrihnuté a jemné záhyby látky odhaľovali obdivuhodné krivky a štíhle nohy. Vlasy si upravila dômyselnejšie ako zvyčajne. Mala ich spletené do tenkých vrkôčikov a na šiji a spánkoch sa jej kučeravili jemné pramienky. Nebol si istý, či červeň na lícach je prirodzená, alebo za ňu vďačí jemne nanesenému púdru. V každom prípade bola ešte krajšia ako inokedy.
Prvý raz ju vidím v pracovných šatách, prebleslo mu hlavou. Radšej by to ani nevidel. Práve dnes si uvedomil, že ostatné dámy volá krstnými menami, ale ju oslovuje slečna Yorková. Nechcel myslieť na to, že je prostitútka.
„Dobrý večer,“ povedala. „Nemáte pocit, že vás zanedbávame?“

„Skôr sa cítim ako veľryba vyvrhnutá na breh,“ odvetil. „Ale počul som, že zajtra by som mal dostať barly, dokonca aj oblečenie. Neviete si predstaviť, aký som vám vďačný.“

„Rady vám pomáhame.“ Usmiala sa naňho.
„Vy nepracujete?“ spýtal sa a potom to oľutoval.
„Dnes nie,“ zamrmlala. „Prišla som si s vami trochu posedieť, ak dovolíte.“

Rukou ukázal na stoličku a ona si sadla spôsobne ako dáma. Zdola sa ozval výbuch ženského smiechu a on sa tešil, že Rachel tam nie je. ‚.

„Iste budete rád, keď sa budete môcť znova pohybovať,“ nadhodila, „aby ste zosilneli.“

„Ani si to neviete predstaviť,“ povedal. „Sľubujem, že už vám nebudem dlho na ťarchu. Len čo sa naučím trochu pohybovať a budem slušne oblečený, odídem odtiaľto a vypátram, kto som a kam patrím.“

„Naozaj?“ spýtala sa. „Práve dnes popoludní sme sa zhovárali, ako by sme vám mohli pomôcť. Potom nám však zišlo na um, že možno o tom máte nejakú vlastnú predstavu. Čo urobíte? Ako chcete zistiť, kto ste?“

„Ešte vždy tu musí byť nejaký vojenský personál,“ začal, „a zopár predstaviteľov britskej smotánky. Niekto ma možno spozná alebo bude vedieť, že som nezvestný. A ak nezískam odpovede tu, nejako sa dostanem do Haagu. Tam je britské veľvyslanectvo. Oni mi pomôžu. Ak nič iné, dopravia ma do Anglicka.“

„Ach, takže naozaj máte plány.“ Upierala naňho krásne orieškové oči. „Ale nemusíte sa ponáhľať. Nechceme, aby ste mali pocit, že musíte odtiaľto čím skôr odísť. Tu bude váš domov dovtedy, kým ho budete potrebovať.“

Zaplavil ho silný pocit túžby.
„Práve naopak,“ namietol. „Som tu už takmer dva týždne, netuším, kto som a kam patrím, a pritom ma pravdepodobne niekto hľadá a bojí sa toho najhoršieho. A čo je ešte dôležitejšie, zrejme sa už chcete vrátiť do Anglicka. Beztak som vás tu zdržal.“

„Ani o chvíľu dlhšie, než sme chceli,“ ubezpečila ho. „Všetky sme šťastné, že vás tu máme. Budete mi chýbať.“

Všimol si, že v tých dvoch vetách použila rozličné osobné zámená.
Aj ona mu bude chýbať.
Bez rozmýšľania k nej vystrel ruku. Chvíľu na ňu hľadela a už ju chcel odtiahnuť, ale potom sa naklonila bližšie a vložila mu do nej svoju dlaň. Bola teplá, hebká a štíhla. Stisol jej prsty.
„Jedného dňa vás znova vyhľadám,“ sľúbil, „a nájdem spôsob, ako vám aspoň sčasti splatiť dlh. Samozrejme, neexistuje spôsob, ako sa vám odvďačiť za život.“

„Nie ste mi nič dlžen,“ vyhlásila a zrazu si všimol, že v očiach sa jej lesknú slzy.
Vtedy jej mal pustiť ruku a zmeniť tému. Určite je dosť tém, o ktorých by sa mohli zhovárať. Mohol by ju požiadať, aby mu znova čítala Jozefa Andrewsa. Namiesto toho jej ešte pevnejšie zovrel ruku.
„Poďte sem,“ zašepkal.
Chvíľu vyzerala vyplašené a pomyslel si, že odmietne – čo by bolo najlepšie, lebo napätie v miestnosti by sa dalo krájať. Ale vstala, sadla si na peľasť a pritom mu ani na chvíľu nepustila ruku.
Bola priveľmi blízko, aby mohol zostať pokojný. Ovzdušie akoby bolo ešte nedýchateľnejšie než pred chvíľou. V nose ho šteklila vôňa, ktorá sa mu s ňou už spájala.
„Ruže?“ spýtal sa.
„Gardénie.“ Veľkými očami mu hľadela priamo do očí. „To je jediná voňavka, ktorú používam. Otec mi na každé narodeniny daroval fľaštičku.“

Pomaly vdýchol.
„Páči sa vám?“ spýtala sa a on si uvedomil, že s ním flirtuje tým jemným spôsobom. Žeby to naňho len hrala? 
„Páči,“ odvetil.
Videl, ako si oblizla pery a jazykom pomaly prešla od jedného kútika do druhého. Mala najjemnejšie pery, ako stvorené na bozkávanie – aspoň si to myslel, hoci sa o to nikdy nepokúsil.
„Slečna Yorková,“ začal, „nemal som vás privolať tak blízko k sebe. Obávam sa, že zneužijem vašu láskavosť a pobozkám vás. Ak to považujete za nevhodné alebo za trúfalosť, radšej si rýchlo presadnite na stoličku alebo rovno vybehnite z dverí.“

Oči sa jej ešte väčšmi rozšírili, ak to vôbec bolo možné. Líca jej zrumeneli. Pery, ktoré si práve navlhčila, sa pootvorili. Ale ani sa nepohla.
Dobre hrám nevinnú ženu, nemyslíte?
Pred časom mu povedala tie slová a už vtedy s ňou súhlasil. Teraz bol o tom stopercentne presvedčený.
„Nepovažujem to za trúfalosť.“ Hovorila tak tichučko, že ledva počul jej slová.
Pustil jej ruku a chytil ju za ramená. Naskočili jej zimomriavky. Zopár ráz jej po nich prešiel dlaňou a potom ju stiahol dolu. Keď sa jej perami dotkol úst, pritlačila mu dlane na hruď.
Zľahka ju pobozkal a prechádzal jej po perách, spočiatku zavretých, potom pootvorených. Jazykom jej ich oblizol a vklzol ním dnu. Samozrejme, to mu nestačilo a ona sa nebránila, ako očakával. Nezasmiala sa, akoby to bol dobrý žart, a neodbehla za platiacimi zákazníkmi – bodaj ich porantalo.
Pevnejšie ju objal, privinul si jej prsia na hruď, dychtivo ju pobozkal a jazykom jej prenikol hlboko do úst. Cítil, ako ho jej vrkôčik pošteklil na tvári. Bola taká nádherná! Dokonca aj pri tomto cudnom objímaní to bola zmyselná žena.
A predsa sa mu zdalo, že spočiatku sa bozkávala ako panna so zatvorenými ústami, a až keď sa jej s nimi začal pohrávať jazykom, otvorila ich. Bola naozaj čarovná. Zdanlivá nevinnosť v kombinácii s jej zmyselnosťou pôsobila doslova výbušné. Vzrušovala ho oveľa väčšmi, ako bolo za daných okolností príjemné. Ale v tej chvíli mu to bolo jedno.
Po niekoľkých minútach odtiahla hlavu a spýtavo naňho pozrela. Keď si ju znova pritiahol k sebe, pobozkal ju nežnejšie a pomaly jej prechádzal perami po ústach.
Nakoniec ju sám odtisol, hoci veľmi nerád.
„Mrzí ma to,“ zamrmlal. „Pre vás to isto nie je také vzrušujúce, keď ste dúfali, že budete mať voľnú noc. A ja vám nemôžem dať za služby ani len šesták, nieto ešte sto libier. Okrem toho sa mi páčite a nechcel by som zneužiť vašu láskavosť.“

V očiach jej videl zmätok a potom čosi iné. Položila mu hlavu na plece a on si ju znova privinul na hruď. Jej vlasy ho pošteklili na líci a na nose.
Budem trpieť pre túto pochabosť, pomyslel si. Toto si od neho nezaslúžila. Bude rád, ak po dnešnom večere ich priateľstvo – lebo boli svojím spôsobom priatelia – pretrvá. Lenže prv ako bude zajtra ľutovať, musí prežiť dnešné utrpenie. Úd mu stvrdol od túžby.
Netušil, ako dlho sa nemiloval so ženou, ale mal pocit, že pridlho. Niežeby mu stačila akákoľvek žena. Dočerta, on sa musel bláznivo zaľúbiť práve do Rachel Yorkovej. Zrejme z dlhej chvíle a prebytku energie.
„Nechcem od vás nijaké peniaze,“ zamrmlala. „A nezneužívate moju dobrotu.“

„Tak potom zneužívate vy mňa,“ usiloval sa nadľahčiť situáciu.
„Pretože ste oslabený po zraneniach?“ Zdvihla hlavu, znova mu položila dlane na hruď a ustarostené sa naňho zahľadela. „Skutočne to robím? Nechcela som. Okamžite odídem.“

Dofrasa, pomyslel si, urazil som ju. Nemal sa zmieniť o jej profesii. Očividne ho nechcela zneužiť. Vedela, že jej nemá čím zaplatiť.
Chcela vstať, ale chytil ju za ramená.
„Rachel,“ dohováral jej, „neodchádzajte. Prosím, zostaňte pri mne. Len som chcel vedieť, či som vás nejako neurazil a proti vlastnej vôli sa mi to podarilo. Odpustíte mi?“

Prikývla a on si ju znova pritiahol k sebe a pobozkal ju.
„Zostanete pri mne?“ spýtal sa s perami na jej perách.
Počul, ako preglgla.
„Ano,“ zašepkala.
„Dajú sa tie dvere zamknúť?“ vyzvedal. „Áno.“

„Tak ich zamknite, prosím,“ požiadal ju. „Nech máme súkromie.“

„Áno,“ zopakovala, vstala a vykročila k dverám.
Keď počul šťuknutie zámky, chvíľu zostala stáť chrbtom ku dverám. Budem sa s ňou milovať, pomyslel si, a nebudem sa cítiť previnilo. Práve povedala, že od neho nechce peniaze, čím mala zrejme na mysli, že pri ňom chce zostať z úprimného presvedčenia. Tak teda dobre. Ak po ňom túži tak ako on po nej, užijú si spolu, a len čo bude pripravený na odchod, priateľsky sa rozlúčia. Ostanú im len príjemné spomienky.
Ale keď jej videl v tvári rumenec, zdalo sa mu, že vyzerá naozaj ako panna, na ktorú sa hrala, a zmocnili sa ho výčitky svedomia, že po nej tak túži.

AŽ KEĎ RACHEL SKRÚTLA KĽÚČ, naplno si uvedomila, čo práve urobila a chystá sa urobiť.
Varoval ju, že ju pobozká, a nezastavila ho. Nechcela ho zastaviť. Teraz ju požiadal, aby pri ňom zostala, a súhlasila, hoci nepochybovala o jeho úmysloch.
Vyspí sa s ňou.
A ona s tým súhlasila.
Vari sa zbláznila? Úplne stratila rozum? Veď ho ani poriadne nepozná. Nevie, ako sa vlastne volá. Čoskoro sa vytratí z jej života, navždy odíde, hoci jej sľúbil, že ju vyhľadá, aby jej mohol splatiť dlh.
Je presvedčený, že je prostitútka. Myslí si, že pre ňu to nie je nič viac, len malá bokovka bez zaplatenia.
Ešte nie je neskoro. Stále môže odmietnuť, odomknúť dvere a utiecť do podkrovnej izby.
Ale má dvadsaťdva rokov a nikdy nezažila nijaké vzrušenie, nielen zmyslové, ani iné. Z mužov, s ktorými sa doteraz stretla, vrátane istých džentlmenov, ktorí chodili k lady Flatleyovej a považovali ju za ľahkú korisť, lebo bola čosi ako slúžka, jej vždy naskakovali zimomriavky. A keď si myslela, že sa zachovala rozumne, keď prijala žiadosť o ruku pána Crawleyho, lebo sa nazdávala, že je iný ako ostatní, vyklul sa z neho chladnokrvný darebák.
Chcela to urobiť. Túžila milovať sa s Jonathanom Smithom. Nerobila si ilúzie, nič jej nesľuboval. Nečakala ju s ním nijaká budúcnosť. Iba dnešná noc. Nedokázala odomknúť dvere a utiecť. Bola si istá, že keby to urobila, do konca života by si blahoželala, že mala zdravý rozum, a naoko by neľutovala, že nemala odvahu urobiť, po čom túžila.
Nesmierne ju priťahoval.
Tie myšlienky jej preblesli hlavou za pár sekúnd. Potom sa pomaly nadýchla a obrátila sa k nemu. Zajtra to možno oľutuje, ale na to bude myslieť až potom.
Problém bol v tom, že keď mu videla v krásnej tvári číru túžbu, nevedela, ako má postupovať. Keby nevstala z postele, neuvedomila by si, aká je neskúsená, lenže teraz stála na opačnom konci izby a nevedela, čo robiť.
Usmiala sa naňho.
„Budete mi musieť pomôcť vyzliecť šaty a šnurovačku,“ povedala.
Znova si sadla na posteľ chrbtom k nemu a predklonila hlavu.
Nič nepovedal, no cítila, ako prstami rozopína gombičky a uvoľňuje šnúrky. Keď sa jej šaty aj šnurovačka na chrbte rozbalili a na nahej pokožke pocítila závan chladného vzduchu, pridržala si ich na prsiach. Stiahol jej šaty z pliec a keď ju pohladil po chrbte, zachvela sa.
Nato vstala a pustila šaty. Zviezli sa jej popri tele spolu so šnurovačkou a vystúpila z nich. Zostala jej na tele iba tenučká košieľka a pančuchy. Znova si sadla na posteľ, zrolovala ich a stiahla dolu. Vtedy si uvedomila, že pán Smith si vyzlieka nočnú košeľu a hádže ju na dlážku na jej šaty.
Obrátila sa a pozrela naňho. Mal veľmi široké, mužné plecia a vypracované svaly, hoci takmer dva mesiace ležal. Upieral na ňu spaľujúci pohľad. Zrazu sa zľakla tej neovládateľnej vášne, ktorá ich oboch zachvátila, ale teraz už bolo neskoro rozmyslieť si to.
„Rozpustite si vlasy,“ poprosil ju, ale prv ako stihla zdvihnúť ruky, zastavil ju. „Nie, dovoľte, aby som vám ich rozpustil ja.“

Upravila jej ich Geraldine, lebo mala voľno pred večernými radovánkami, prišla do Rachelinej izby na kus reči a bez opýtania vzala do ruky jej kefu. Vyčarila doslova umelecké dielo, čo Rachel potešilo, lebo chcela byť večer u pána Smitha pekná.
Chvíľu mu trvalo, kým vytiahol všetky sponky a rozplietol jej vrkoče. Sklonila hlavu, takže celý čas mali tváre blízko seba, a rozpustené vlasy jej zrazu padli na plecia ako závoj. Zopár ráz prerušil prácu a zľahka ju pobozkal – na viečka, na nos, na pery. Prsia mala napäté, takmer boľavé. V žalúdku a medzi stehnami cítila silné pulzovanie a vedela, že je to prejav túžby.
Je to hriešne, pomyslela si. Ale bolo to aj neznesiteľne príjemné. Ak jej čoskoro neprestane rozpletať tie vrkoče, zhorí na uhoľ.
„Obávam sa,“ ozval sa napokon, prstami jej prečesal vlasy, znova si pritiahol jej hlavu a pobozkal ju, „že vinou toho zranenia na nohe nie som taký svižný, ako by som v tejto chvíli chcel byť. Budete si musieť ľahnúť na mňa a sama urobiť, čo treba. Postavte sa na chvíľu.“

Keď ho poslúchla, odhrnul prikrývku, aby si mohla ľahnúť na posteľ. Kolená sa jej takmer podlomili a zabudla dýchať. Položila koleno na peľasť a on jej chytil okraj košieľky oboma rukami. Zdvihla ramená, takže jej mohol stiahnuť posledný kúsok oblečenia a hodiť na kôpku.
Bytostne vnímala svetlo sviečky, ktorá horela na nočnom stolíku.
Hľadel na ňu prižmúrenými očami, zošpúlil pery. „Podľa spravodlivosti by ste mali mať na tele aspoň nejakú nedokonalosť,“ zamrmlal, „ale ak aj máte, nič také nevidím.“

Mala dvadsaťjeden rokov. Nejasne vedela, čo sa stane. Ale určite od nej bude očakávať skúsenosť. A raz mu povedala, že ju majú radi muži, čo túžia po nedotknutých devách.
„Musíte ma viesť,“ povedala. „Som nevinné dievča, ako som vám už spomínala.“

Ticho sa zasmial. „Sadnite si na mňa obkročmo,“ vyzval ju, „a dám vám lekciu lásky – hoci predpokladám, že nakoniec budem skôr žiak než učiteľ.“

V tej chvíli bola rada, že má zranené stehno. Musela dávať pozor, aby sa mu ho nedotkla, takže pritom do istej miery zabudla na rozpaky, ktoré by cítila v tej polohe. Pod roztiahnutými stehnami cítila jeho horúce telo.
V útrobách vnímala až bolestnú slabosť, ktorá jej stúpala do hrdla. Položila mu ruky na plecia a s pohľadom upretým do jeho očí sa sklonila nad neho.
Vtedy sa ujal iniciatívy, dlaň jej položil na temeno hlavy a znova ju pobozkal s otvorenými ústami. Jazykom jej vklzol dnu a to ju tak rozpálilo, až ju čoskoro rozohnila túžba, akú jej telo dovtedy nepoznalo.
V ďalších minútach sa jej dotýkal – a to rukami, dlaňami, končekmi prstov, palcami, perami, jazykom, zubami. Dotýkal sa jej tak, že o takom čomsi dovtedy ani netušila. Cical jej prsia, jazykom oblizoval bradavky, zľahka ich hryzkal zubami, kým tak nestvrdli, až boli neznesiteľne citlivé. Ruku jej položil na najintímnejšie miestečko a tak ju tým ohromil, až z toho takmer zošalela, a potom ju tam hladil, skúmal, zľahka škrabkal – a vzápätí pomaly, najprv jedným prstom, potom dvoma, vklzol dnu. Uvedomila si, že tam zvlhla, a svaly, o ktorých ani netušila, že ich má, ho pevne zovreli.
Ani ona nezostala nečinná. Tiež po ňom blúdila rukami, žasla nad jeho mužnosťou a nad tým, ako inštinktívne vedel, kedy ju má pohladiť. Po tom, čo jej cmúľal bradavky, sklonila hlavu a aj ona mu oblizla bradavky, až ohromene zhíkol. Zdvihla hlavu a usmiala sa mu do očí.
„Páči sa vám to?“

„Bosorka!“ zamrmlal.
Presunula ústa k druhej bradavke. „Ak ma teraz neprijmete,“ ozval sa napokon, „dopadne to zle.“

Ale nečakal, kým sa ujme iniciatívy, položil jej dlane na boky a posadil ju tak, až cítila vo vstupnej bráne tvrdosť jeho údu, ktorý pulzoval bytostnou túžbou. A potom jej zatlačil boky a cítila, ako do nej vniká. Zmocnila sa jej ostrá bolesť, no keď prenikol tak hlboko, ako sa jej ani nesnívalo, bolesť ustúpila.
Dlhú chvíľu nebola schopná jedinej súvislej myšlienky. Cítila len úľak zo straty panenstva. A vo chvíli, keď zaťala zuby do spodnej pery, začula jeho tlmený výkrik.
„Dočerta!“

Istý čas sa ani jeden z nich nepohol. A potom začal robiť čosi, z čoho znova zostala mimo. Mierne ju nadvihoval a potom spúšťal hore-dolu, akoby pumpoval, až ju nakoniec prudko stiahol dolu, podržal ju tam a zrazu pocítila v útrobách horúčosť a vedela, že sa to asi skončilo.
Zmocnilo sa jej zvláštne sklamanie. Pomaly v nej rástla rozkoš – a zrazu bol koniec.
Ale zajtra to nebude ľutovať. Rozhodne nie. Túžila po tom a bola to jej vina, ak to nebolo také úžasné, ako dúfala. No aj tak sa jej páčilo, že si mohla voľne vychutnávať svoju ženskosť a milovať sa s mužom, ktorý ju zo dňa na deň väčšmi priťahoval.
Položila mu čelo na plece a usilovala sa dýchať pokojne. Dúfala, že ho veľmi nesklamala.
„Nesmierne ma zaujíma,“ ozval sa po minúte ticha, „ako mi to vysvetlíte, slečna Yorková. Ale momentálne som priveľmi vyčerpaný, aby som to počúval.“

Rachel pevne zažmúrila oči. Ponižujúce! Nepodarilo sa jej ho oklamať.
Alleyne cítil v nohe pekelné šklbanie. Nevšímal si však bolesť a zameral sa na svoje podráždenie. Podľahol pokušeniu a miloval sa so ženou, ktorú považoval za skúsenú profesionálku, a zrazu zistil, že ju pripravil o panenstvo. Mal som poslúchnuť svoj inštinkt, vyčítal si teraz, keď bolo prineskoro. Vždy ju považoval za dámu a oslovoval ju slečna Yorková.
Prečo to, dočerta, dopustila?
Preboha, veď ju v podstate znásilnil!
Nemal sa s ňou milovať, ani keby bola prostitútka s dvadsaťročnou praxou. Zachránila mu život a od tej chvíle sa oňho neúnavne starala. A on sa jej poďakoval tým, že podľahol svojej túžbe a vzal si ju… Pripravil ju o panenstvo.
Ale neurobil to proti jej vôli, dofrasa. Kedykoľvek ho mohla zastaviť.
Hneval sa na ňu väčšmi ako na seba. Bože dobrý, dokonca sa ani nepokúsil, aby to pre ňu bolo rovnako príjemné ako preňho. Bol taký vydesený…

Po chvíli Rachel zišla z postele, zmizla za paravánom v kúte izby a vzala si z dlážky šaty – po tom, čo práve spolu robili, sa mu ten prejav cudnosti zdal dosť nezmyselný.
Hoci ho pri pohybe mohla noha ešte väčšmi rozbolieť, načiahol sa ponad okraj postele a zdvihol si nočnú košeľu. Keď si ju obliekol, založil si ruky za hlavu, civel na baldachýn a čakal.
Nakoniec po špičkách vyšla spoza paravánu – možno dúfala, že zaspal. Zabudla si so sebou vziať sponky. Zastrčila si vlasy za uši, takže jej splývali po chrbte v kaskáde hustých zlatých kučier. Nešťastne si pomyslel, že je ešte krajšia ako predtým.
„Dúfala som, že spíte,“ povedala, keď naňho rýchlo pozrela.
„Skutočne?“ zatiahol. „Sadnite si, slečna Yorková, a povedzte mi, čo to, dočerta, malo znamenať.“

Sadla si na stoličku a neprítomné naňho hľadela.
„Prečo ste mi to nepovedali?“ spýtal sa. „Donútil som vás k tomu? Povedal alebo urobil som niečo, čím by som naznačoval, že nemáte na výber?“

Líca jej horeli a zuby zatínala do spodnej pery. Spojila si ruky v lone a chvíľu na ne hľadela, zatiaľ čo on sa na ňu díval takmer nenávistné. Možno mu nemalo záležať na tom, či je prostitútka alebo panna, ale záležalo mu na tom. A veľmi. Nepatril k mužom – isto nie –, ktorí bez zábran pripravujú mladé devy o panenstvo. Takže je muž, ktorý vyhľadáva prostitútky? Nevedel, ale zrazu dúfal, že nie.
Bože dobrý, sú to predsa ženy… ľudské bytosti. Zamyslel sa nad Geraldine a ostatnými tromi dámami. Áno, sú to ľudské bytosti.
„Už vám niekedy zišlo na um, pán Smith,“ ozvala sa napokon, „že každá žena to musí zažiť prvý raz?“

„Lenže počestná žena,“ odsekol, „dáma by to mala zažiť prvý raz v manželskej posteli. Veď vám ani len nemôžem ponúknuť manželstvo. Uvedomujete si to? Možno som ženatý.“

Znova si zahryzla do pery – lenže už sa mu to tak nepáčilo.
„Nevydala by som sa za vás, ani keby ste boli voľný ako vták,“ vyhlásila, „ani keby ste si klakli predo mnou na koleno a predniesli krásnu reč. Nie som blázon, pán Smith, hoci donedávna som ešte bola panna. Urobila som to z toho istého dôvodu ako vy – lebo som to chcela… túžila som po vás. A nič by to neznamenalo, ibaže vy ste to teraz pokazili svojím hnevom. Prečo sa vlastne hneváte? Tak veľmi som vás sklamala? Ak chcete počuť pravdu, aj vy mňa.“

Omráčené na ňu pozrel a proti vlastnej vôli cítil, že mu myká kútikmi úst.
„Nie! Naozaj?“ zvolal. „Musím uznať, že som bol hotový rýchlo ako neskúsený školák. Načisto ste ma vykoľajili.“

Bez slova naňho hľadela.
„Už sa neviem dočkať,“ pokračoval, „kedy mi vyrozprávate svoj príbeh, slečna Yorková. Ste dáma a dosiaľ ste boli panna, a pritom žijete v nevestinci so štyrmi prostitútkami… A očividne ich máte tak rada, až sa tvárite ako jedna z nich, namiesto aby ste priznali, že ste morálne iná. A teraz si možno myslíte, že ste ako jedna z nich. Ako dlho tu žijete?“

„Od pätnásteho júna,“ odvetila. „Od bitky pri Waterloo.“

„Odvtedy, ako som sem prišiel aj ja?“ Prižmúril oči.
„Prišla som o deň skôr,“ spresnila. „Ale celú noc sme boli hore, takže som v tejto izbe vlastne nikdy nespala.“

Trochu posunul nohu, aby si uľavil od pálčivej bolesti. Mal by ju poslať preč. Bezpochyby túži čím skôr odísť – preboha, veď ju sklamal. Pred pár minútami aj on túžil, aby sa mu stratila z očí. Tieto zážitky z bordelu boli ozaj čudné. A mal pocit, že keď si vypočuje jej príbeh, budú sa mu zdať ešte čudnejšie. Aj keby hneď odišla, on tak skoro nezaspí.
„Co vás sem priviedlo?“ spýtal sa. „Smiem vedieť podrobnosti?“

Pozrela si na ruky.
„Keď som mala šesť rokov, zomrela mi matka,“ spustila. „Otec prijal pestúnku, ktorá sa o mňa starala. Bridget Cloverová sa mi stala druhou matkou, hoci si uvedomujem, že v tom čase musela byť veľmi mladá. Veľmi som ju ľúbila. Takmer vôbec som sa nestýkala s inými deťmi – vlastne ani s dospelými. Bývali sme v Londýne a otec bol málokedy doma. Zlomilo mi srdce, keď Bridget musela krátko pred mojimi dvanástymi narodeninami odísť. Otec vyhlásil, že už nepotrebujem pestúnku, ale vedela som, že je to len zámienka. Jednoducho ju už nemohol platiť. Celý život hrával hazardné hry – raz prišiel v kartách k majetku, inokedy ho stratil, lenže v tom čase prehral viac ráz za sebou. Bridget som znova uvidela až po desiatich rokoch – pred pár mesiacmi som ju stretla v Bruseli na ulici.“

„To pre vás musel byť úder,“ zhíkol.
„Pre to, ako vyzerá?“ spýtala sa. „Pravda, vlasy mala ohnivo červené a bola dosť nápadne oblečená, ale nebola namaľovaná. Lenže ja som ju okamžite spoznala a nepostrehla som, že sa zmenila. Jednoducho to bola moja milovaná Bridget.“

Pozoroval, ako si žmolí ruky.
„Keď máte niekoho rád,“ vzdychla si, „nevidíte ho nestranne, ale srdcom. Čudovala som sa, prečo sa vyhýba mojim otázkam, čo robí a kde je zamestnaná. Nechápala som, prečo sa stále nepokojne obzerá okolo seba, akoby bola v rozpakoch a chcela čím skôr odísť. Dotklo sa ma to.“

„A zrejme ste sa nedali len tak ľahko odbiť,“ nadhodil.
„Nie.“ Vzdychla si. „Pre Bridget a jej priateľky by bolo bývalo lepšie, keby som ohrnula nos, len čom som pochopila pravdu – a po pár minútach som ju naozaj pochopila –, keby som sa pobrala svojou cestou. Urobila som jej medvediu službu, keď som trvala na tom, že ju navštívim. Dovolila mi prísť k nej, iba keď som jej povedala, že aj ja som zamestnaná, a to ako spoločníčka lady Flatleyovej, som osamelá a cnie sa mi za domovom. Pred rokom mi zomrel otec a zostali po ňom iba dlhy.“

„A tak ste ju navštívili v nevestinci,“ dokončil. Musela byť naozaj naivná. Ale treba uznať, že aj odvážna mladá žena, ktorá sa radšej drží zásad než spoločenských konvencií.
„Áno.“ Pozrela naňho a pri tej spomienke sa zrazu usmiala. „Keď som k nim popoludní prišla, všetky sedeli v obývačke, boli oblečené až desivo úctyhodné a správali sa doslova ukážkovo. Vyzerali… vlastne to ani neviem vyjadriť slovami… tak akosi úprimne. Boli to nefalšované ľudské bytosti na rozdiel od lady Flatleyovej a jej protivných priateliek.“

Čakal, že bude pokračovať a dozvie sa, prečo tu zostala bývať.
„U lady Flatleyovej som sa zoznámila s reverendom Nige1om Crawleym,“ ozvala sa po chvíli. „Často tam chodieval, niekedy sám, inokedy so sestrou. Bol veľmi šarmantný. Všetky dámy ním boli doslova očarené. Nemal v Anglicku vlastnú farnosť, hovoril, že sa nechce niekde viazať, aby sa mohol venovať dobročinnosti a vyberať peniaze na šľachetné ciele. Do Bruselu vraj prišiel preto, lebo si myslel, že by mohol priniesť útechu tisíckam mužov, ktorí čoskoro budú stáť na bojisku zoči-voči smrti.“

„Na to majú vojenských kaplánov,“ podotkol Alleyne.
„Viem,“ prikývla. „Ale on tvrdil, že tí všetok čas venujú dôstojníkom a radových vojakov zanedbávajú.“

„Predpokladám,“ poznamenal sucho, „že ste sa doňho okamžite zaľúbili. Bol pekný?“

„Ach, bol naozaj krásny,“ vzdychla si. „Vysoký, plavovlasý a vedel sa šarmantne usmievať. Ale spočiatku som ho iba obdivovala. On si ma vôbec nevšimol. V podstate som bola len čosi viac ako slúžka.“

Možno si vás nevšímal preto, usúdil Alleyne, lebo ste nemali peniaze, ktorými by si mohol naplniť svoje dobročinné truhlice.
„Vetrím krysu,“ zahundral.
Zamračila sa. „Keď si ma napokon všimol,“ pokračovala, „a začal mi dvoriť, zdal sa mi neodolateľný. Nie pre jeho krásu alebo pre to, že som sa doňho zaľúbila – páčila sa mi jeho zanietenosť a viera. A zdal sa mi zásadový, stály, veľkorysý, spoľahlivý. Nepoznala som v živote takých mužov. Jednoducho mi učaroval. Spriatelila som sa aj so slečnou Crawleyovou.“

„Je to rozhodne krysa,“ zavrčal Alleyne. „Ale určite ho priťahovala väčšmi vaša krása než majetok. Predpokladám, že nemáte ani šesták.“

Videl, ako sa začervenala a znova si pozrela na ruky.
„Vždy keď prišiel k lady Flatleyovej, prihovoril sa mi,“ pokračovala. „Kedykoľvek som mala chvíľu voľna, vzal ma na prechádzku. Slečna Crawleyová ma pozývala na čaj. Ako dávno sa mi to zdá! A aká som len bola hlúpa! Keď ma požiadal o ruku, bez váhania som prijala. Možno som na ňom najväčšmi obdivovala to, že keď sme raz popoludní na prechádzke stretli Geraldine a Bridget, požiadal ma, aby som mu ich predstavila, hoci mu muselo byť hneď jasné, o koho ide. Láskavo sa s nimi porozprával a nejakým činom – doteraz nechápem, ako k tomu došlo – nás pozvali k sebe na čaj.“

Na chvíľu zmĺkla a len naprázdno preglgala. Pochopil, že rozprávanie je pre ňu bolestné. Ale nič nepovedal. Znova si posunul nohu, aby mu bolo pohodlnejšie.
Zovrela ruky v päste.
„Vedel veľmi šikovne vydolovať z ľudí informácie,“ vzdychla. „Ani som nevedela ako, a ešte prv ako mi začal vážne dvoriť, povedala som mu o svojom dedičstve. A Geraldine alebo Bridget – už si nespomínam ktorá – mu vyrozprávali o svojom sne nasporiť si dosť peňazí, aby si mohli niekde v Anglicku otvoriť penzión a zavesiť remeslo na klinec. Zrejme mu povedali aj to, že už sú blízko k dosiahnutiu svojho cieľa, ale nikdy nijakej banke nedôverovali natoľko, aby si do nej uložili úspory.“

Ak má zdediť majetok, prekvapil sa Alleyne, prečo prijala miesto spoločníčky urodzenej dámy a potom prišla žiť do nevestinca? Ale neprerušil jej rozprávanie a nespýtal sa to nahlas.
„Bola som mu žalostne vďačná za to, že sa k mojim priatelkám správa tak láskavo a úctivo,“ povedala.
Alleyne zmraštil tvár. „A pripravil ich o všetky peniaze?“ spýtal sa. „Ten musí byť naozaj mazaný všetkými masťami. Prostitútky sú známe tým, že ich hneď len tak niekto neprekabáti.“

„Správal sa k nim zdvorilo a milo,“ vysvetľovala. „Raz dokonca rozprával, že si prostitútky váži, lebo aj náš Pán k nim pristupoval s úctou. Presvedčil ich, že keď sa v takých neistých časoch ocitli v cudzej krajine, ľahko sa môžu stať obeťou krádeže. Nahovoril ich, aby mu svoje peniaze zverili, lebo čoskoro odchádza z Belgicka. Sľúbil, že ich v Anglicku uloží do banky, aby im rástli úroky.“

„Chuderky,“ vzdychol si úprimne. Obľúbil si ich.
„A tak odišiel,“ polcračovala, „a vzal so sebou výsledok ich dlhoročnej driny. Niesol si aj početné dary na dobročinné účely od lady Flatleyovej a od polovice dám, čo práve boli v Bruseli. Aj lady Flatleyová sa chystala odísť do Anglicka, ale nahnevala sa na mňa, keď som jej oznámila, že sa mám vydať za pána Crawleyho, a na mieste ma prepustila. Odišla som s Crawleyovcami. Mali sme spolu odísť do Anglicka, tam vyhľadať môjho strýka a prihlásiť sa o dedičstvo. Ale celkom náhodou som si vypočula rozhovor Crawleyovcov, kým sme čakali na loď do Anglicka – šla som za nimi na raňajky v hostinci, namiesto aby som písala list Bridget, ako som plánovala. Rozprávali sa, čo urobia s tými peniazmi, a smiali sa. Vôbec sa nesprávali tak, ako som ich poznala.“

Zamračila sa a Alleyne chvíľu pochyboval, či ešte vládze pokračovať. Ale nakoniec naňho utrápené pozrela.
„Hneď som na nich vystúpila,“ povedala. „Nenapadlo mi, že by som sa mala tváriť, akoby som nič nepočula. Žiadala som ich, aby mi dali všetky peniaze mojich priateliek, aj moje, čo som zverila do opatery pánu Crawleymu, hoci to nebola veľká suma. Ale obaja sa tvárili nevinne a tvrdili, že len žartovali. Vybehla som hore, no hneď mi boli v pätách, a pokúšala som sa nájsť tie peniaze, samozrejme, nenašla som ich ani v jeho, ani v jej izbe. Aj tak som vedela, že by mi ich nedovolili vziať. Keby som vyhľadala strážnika, čo by som mu povedala? Flossie mu tie peniaze dala dobrovoľne so súhlasom ostatných. Aj ja som mu dala svoje peniaze, lebo som bola jeho snúbenica. Spomenula som si, že niekde má pištoľ – nosil ju pre prípad, že by ho prepadli zbojníci alebo zlodeji. Zbabelo som podľahla strachu, ospravedlnila som sa mu, že som o ňom tak hlúpo pochybovala, vrátila som sa do svojej izby, ktorá bola našťastie na prízemí. A potom som utiekla cez okno. Pribehla som sem, aby som oznámila Bridget a ostatným, ako ich podviedol. A ja som zodpovedná za ich stratu.“

„Na to ste potrebovali dosť odvahy,“ poznamenal.
Ďalej naňho neprítomné hľadela. „Nepovedali ani slovo o tom, akú úlohu som zohrala pri ich strate,“ pokračovala. „Škaredo nadávali naňho a na jeho darebáctvo, ale Bridget ma len pevne objala a plakala nado mnou. Myslela iba na to, ako mi ublížil, a bola presvedčená, že som zdrvená z jeho zrady.“

„A boli ste?“ zaujímal sa Alleyne.
„Možno to otriaslo poslednými zvyškami mojej dôvery v mužov,“ zamrmlala a nahrbila plecia, „a to bolo bolestné. Ale citovo som mu veľmi nepodľahla. Súhlasila som s tým sobášom z dôvodov, ktoré nemali nič spoločné s romantikou. Teraz sa cítim iba trápne. Nemôžem uveriť, že som ho neprekukla.“

„Nemali by ste byť na seba taká tvrdá,“ dohováral jej. ‚Ani Geraldine a ostatné ho nepodozrievali z darebáctva, a ony sú ostrieľané svetáčky. Ale asi máte pocit, že im dlhujete peniaze, čo im ukradol váš bývalý snúbenec.“

„Áno,“ prikývla. „A nemám im ako pomôcť. Náš pôvodný plán na získanie peňazí, aby sme mohli prenasledovať pána Crawleyho, stroskotal, keď som vás našla ležať pri strome. A Flossie s Geraldine zas našli nešťastného chlapca, ktorého zlodeji obrali o všetko.“ Začervenala sa a zahryzla si do pery. „Šli sme na bojisko, či sa tam nenájdu nejaké cennosti, a vrátili sme sa s prázdnymi rukami.“

„Nie!“ Neubránil sa, aby sa nahlas nezasmial. „Viem si to živo predstaviť – tri ženy sa vybrali okrádať mŕtvych, no zistili, že sú priveľmi mäkké, aby to naozaj urobili. A tak ste namiesto pokladu našli moje nahé telo. Chudera slečna Yorková.“

„Som radšej, že som našla vás, než keby som objavila poklad,“ zvolala zhrozene.
„Ďakujem,“ uškrnul sa. Ale rýchlo vytriezvel, keď videl, aká je strapatá a neupravená.
Dočerta, toto sa nemalo stať. Čo ho to posadlo? Samozrejme, bola to rečnícka otázka. Dobre vedel, čo ho posadlo –žiadostivosť.
„Najradšej by som im všetko splatila,“ zvolala vášnivo. „Chcela by som, aby si mohli splniť svoj sen. No nejde to. Šperky zdedím až po dovŕšení dvadsiatich piatich rokov. Tri roky, to je strašne dlhý čas. Mohla by som ich, samozrejme, dostať aj skôr, keby som sa vydala so strýkovým súhlasom, ale pochybujem, že sa to niekedy stane. Ešte dlho potrvá, kým budem znova dôverovať mužovi.“

„Ach,“ vzdychol si Alleyne, „potom chápem Crawleyho motív. Predpokladám, že ste mu prezradili túto podmienku svojho dedičstva.“

„Áno.“ Zamračene naňho pozrela. „Bolo to odo mňa hlúpe, však?“

„Hrozne hlúpe,“ súhlasil a znova zmenil polohu.
„Máte bolesti,“ zamračila sa a už sa sústredila naňho.
„Sedí sa mi trochu nepohodlne,“ priznal. „Oddával som sa športu, ktorý v mojom stave nie je vhodný. Dá sa povedať, že mám, čo si zaslúžim.“

„Bolí vás noha?“ Vyskočila zo stoličky. „Prinesiem vodu, umyjem vám ranu a obviažem ju čistým obväzom. Ukážte! Krváca to?“

Ale keď prikročila k posteli, zastavil ju zdvihnutou rukou.
„Myslím, že pre pokoj mojej mysle bude najlepšie, ak sa odo mňa budete držať čo najďalej, slečna Yorková,“ povedal. „Keďže sa zhodujeme v názore, že to, čo sa tu dnes stalo, bola chyba a podľa všetkého sme z toho obaja sklamaní, bude dobre, ak to už nezopakujeme.“

Chvíľu naňho hľadela s rozšírenými očami, líca jej zrumeneli. Potom sa prudko zvrtla, náhlivo zamierila k dverám, chvíľu jej trvalo, kým odomkla, a vybehla von. Dvere sa za ňou hlučne zabuchli.
Dočerta, nerozprával sa s ňou ako džentlmen. Práve oznámil dáme po jej prvom sexuálnom zážitku, že to bola chyba a sklamala ho.
Zajtra sa jej pokorne ospravedlní.
A veru sa bál pomyslenia na zajtrajšok.

ALLEYNE BY SI MOŽNO MYSLEL, Že celú noc nespal, keby sa skoro ráno nebol zobudil v panike a nepokúšal sa vyskočiť z postele. Dlho mu trvalo, kým si uvedomil, že to nemôže urobiť.
Musí sa vybrať k Namurskej bráne. Čaká tam naňho a bál sa, že jej hrozí vážne nebezpečenstvo.
Bolesť mala za následok nielen to, že celkom zabudol na spánok, ale aj ho prebrala zo sna – ak to bol iba sen. Nehybne ležal s rukou na pulzujúcom stehne, druhou rukou zvieral prikrývku a zúfalo sa usiloval vrátiť do toho sna. Kto naňho čaká? A prečo? Aké nebezpečenstvo jej hrozí?
Bol to len sen?
Alebo útržok pamäti?
Po pár minútach to nechal tak a možno stý raz sa pokúšal zlepiť si dokopy, čo sa stalo, prv ako sa prebral z bezvedomia v tomto dome. Klusal na koni z bojiska pri Waterloo do Bruselu. Aspoň sa domnieval, že sa uberal tým smerom; zrejme ho postrelili v tej bitke… Mal so sebou nejaký list. A nejaká žena naňho čakala pri bráne do mesta.
Ale nech sa akokoľvek usiloval – a rozmýšľal tak úporné, až sa celý spotil a rozbolela ho hlava –, nespomenul si na nič iné. A medzi jednotlivosťami, ktoré sú možno skutočné spomienky, alebo môžu byť iba sny, nevidel nijakú spojitosť. Ale bojoval v bitke pri Waterloo, prečo šiel na sever, aby sa stretol s nejakou ženou? A prečo bol ten list taký dôležitý? Napísala ho ona a žiadala ho v ňom, aby ju chránil pred nebezpečenstvom? Uprostred bojov?
Nie, tým sa nič nevysvetľovalo.
Uľavilo sa mu, keď začul klopanie na dvere. Opatrne obrátil hlavu, keď sa otvorili, a tak trochu čakal, že to bude Rachel Yorková. Ešte nebol pripravený pozrieť jej do očí. Ale bol to seržant Strickland – prišiel s holiacimi potrebami v ruke, s barlami pod pazuchou a so širokým úsmevom na tvári, ešte sčasti prekrytej obväzom.
„Dnes konečne môžete začať chodiť, pane,“ povedal, keď veselo zaželal Alleynovi dobré ráno. Položil holiace potreby na nočný stolík, barly oprel o nohy na posteli. „Hneď vám bude krajšie na svete. Neskôr vám pri tom pomôžem.“

„Keď dostanem nejaké oblečenie, budem ešte šťastnejší,“ odvetil Alleyne. „Pridlho som tu bezmocne ležal. Už sa neviem dočkať, kedy sa dostanem von. Musím zistiť, kto som, a vrátiť sa k svojmu predošlému životu.“

„Ale nemáte nič proti, pane,“ povedal seržant Strickland,
„dnes vás oholím ja. Už si začínam zvykať, že sa dívam na svet jedným okom.“

Alleyne naňho pochybovačné pozrel.
„Skutočne túžite stať sa komorníkom, však?“ spýtal sa.
„Niečo musím robiť,“ vzdychol si seržant a namydlil mu tvár. „Celý život som bol vojak. Slúžil som kráľovi takmer od detstva. Nemal som na výber – buď narukovať, alebo kradnúť a odvisnúť za to. Kradnúť? To sa mi nikdy veľmi nepáčilo – a slučka na krku už vôbec nie! Ale teraz si musím nájsť nejakú náhradu. A prečo by som nemohol byť komorník? Odkedy som sa stal seržantom, poslúchal som iba príkazy a tancoval som, ako mi zapískali. S jedným okom vás môžem obliekať, holiť a starať sa o vás rovnako dobre ako s dvoma.“

„Lenže ja nemám ani šesták,“ pripomenul mu Alleyne. Ale dal si namydliť tvár a pripravil sa na to, že ho podreže.
„Viete, pane, ja mám zopár grošov,“ vysvetľoval Strickland. „Džentlmenovi by to isto nestačilo k šťastiu, ale ja z toho chvíľu vyžijem. Vlastne nepotrebujem až tak peniaze, skôr pocit, že niekam patrím a som užitočný. Aspoň chvíľu, kým sa nepostavím na vlastné nohy…“

„Presne viem, ako sa cítite,“ povedal Alleyne ľútostivo. „Ale mohli by ste slúžiť aj u lepšieho pána, než som ja. Ešte stále nevieme, či som džentlmen.“

„Ach, ja som si tým istý,“ ubezpečil ho seržant. „Ani na okamih o tom nepochybujte, pane. Poznal som skutočných džentlmenov, aj takých, čo sa na nich len hrali. Vy patríte medzi tých prvých, to je nad slnko jasnejšie. Neviem, kto ste – neboli ste v mojom regimente a prvý raz som vás uvidel až v tom lese. Ale viem, aký ste.“

Alleyne nehybne ležal, zatiaľ čo seržant mu britvou odstraňoval strnisko. Seržantova obviazaná tvár, samá modrina, sa nad ním skláňala a sústredene sa mračila.
„Mali ste niekedy strach, seržant Strickland?“ spýtal sa.
„Zrejme sa máte prečo báť,“ zaškeril sa seržant a odhalil veľké zuby s medzerami. „Prvý raz v živote holím niekoho iného. A pozerám naňho iba jedným okom.“

„Mal som na mysli, či vás vystrašilo, že ste tak náhle museli zmeniť spôsob života,“ vysvetlil Alleyne, „a zvykať si na nový.“

Seržant Strickland sa vystrel. Práve dokončil jednu stranu tváre.
„Vystrašilo?“ zvolal. „V živote ma nič nevystrašilo, pane. Aspoň je to nenazývam strach. Zdá sa mi, že chlap by nemal mať strach. Nepatrí sa to, nemyslíte? Možno sa aj trochu bojím, pane, ale nesmiem sa tomu poddávať. Na svete možno robiť aj iné, nielen bojovať v armáde. A ja prídem na to, čo to je. Možno sa mi to zapáči väčšmi ako môj bývalý život. A možno nie. Ale ak sa mi to nebude páčiť, nájdem si niečo iné. Nič mi v tom nezabráni, iba ak smrť, a tá príde, nech budem robiť čokoľvek.“

Sklonil sa nad ním, aby mu oholil druhú polovicu tváre.
„V skutočnosti mať strach nie je vôbec zbabelé,“ pokračoval. „To som vždy hovoril aj svojim chlapcom, prv ako sme vyrazili do boja, najmä mladým regrútom z Anglicka, ktorí boli prvý raz preč od mamičky. Keby ste sa nikdy nebáli, pane, nikdy by ste nezistili, aký ste vlastne človek a čoho ste schopný. Nikdy by ste sa nestali o nič lepší, než ste boli. Možno to teraz zistíte – aký vlastne ste a čoho ste schopný. A keď si konečne spomeniete, kto ste, možno pochopíte, že ste oveľa lepší než kedysi. Možno ste boli muž, ktorý od dovŕšenia dospelosti ani trochu nevyrástol. Bolo potrebné, aby sa stalo niečo drastické, napríklad, že ste stratili pamäť, aby ste sa rozhýbali. Prepáčte, že vám to hovorím, pane. Niekedy priveľa rozprávam.“

„Vidím, že ste filozof, Strickland,“ poznamenal Alleyne. „Som zvedavý, či budem mať silu, aby som splnil vaše očakávania. Už ste ma porezali?“

„Zatiaľ nie,“ odvetil seržant, vystrel sa a obdivoval svoje umelecké dielo. Potom mu osušil tvár čistým uterákom. „Usúdil som, že tento mesiac ste stratili akurát dosť krvi.“

„Ďakujem,“ Alleyne si prebehol dlaňou po hladkej pokožke a rozmýšľal nad seržantovými slovami. Samozrejme, bol zúfalo vystrašený, hoci sa hanbil k tomu priznať. Je to hrozné – stratiť sám seba, nespomenúť si na nič, čo bolo za predošlých dvadsaťpäť rokov, alebo kolko vlastne má. Bude mať dosť odvahy a sily vybudovať si novú totožnosť a nový život, možno lepší ako predtým?
Ale ani seržant nebol taký nebojácny, ako naznačovali jeho slová. Ešte vždy býva v bordeli, hoci už bez problémov sám chodí a za posledných pár dní mohol kedykoľvek odísť. A bol ochotný spojiť svoj osud s mužom, ktorý nemal ani šesták… Len preto, aby nemusel vyraziť do sveta sám ako prst.
Sám ako prst – hrozná predstava. Aj keď Alleyne túžil odtiaľto čím skôr vypadnúť, zrazu si uvedomil, že tu chce zostať a hľadá akúkoľvek výhovorku, aby oddialil tú chvíľu.
Seržant Strickland sa nijako neponáhľal pri umývaní štetky, britvy a misky. Odkašlal si, a keď prehovoril, ani nepozrel na Alleyna.
„Mne sa tie naše dámy páčia,“ spustil. „Včera som dokonca držal stráž pri dverách, aby sa mohli voľne zabávať s pánmi, aby sa nemuseli obávať, keby sa niektorý z nich správal hrubo. Mne neprekáža, ako si zarábajú na živobytie. Ale skutočne rozmýšľam, ako je možné, že s nimi žije slečna Yorková. Nie je jedna z nich, však?“

Alleyne naňho ostro pozrel.
„Vyrozumel som, že je to dáma,“ odvetil.
„Vedel som to, pane,“ zamrmlal seržant. „Od prvej chvíle, keď som ju počul vykrikovať, že ste jej manžel a ste zranený, som vedel, že je to dáma. Ale ľahko si môže poškvrniť meno, keď býva v nevestinci. Isto nechceme, aby jej niekto ublížil, ak chápete, ako to myslím, pane. Co mám urobiť s tými sponkami na stolíku? Nechcem, aby ich tu videla niektorá z dám, keď vám prinesie raňajky, a utvorila si mylný dojem.“

Alleyne sa chvíľu cítil ako radový vojak, ktorý sa krčí pred seržantovými jemnými, ale dôraznými šľahmi. Dočerta, na tie sponky celkom zabudol! Zúfalo zatúžil, aby to bol len sen. Ale sponky boli nezvratný dôkaz, že nebol.
„Vezmite ich, Strickland,“ povedal, „a uložte do hornej zásuvky komody. Keď tu včera večer sedela, rozbolela ju hlava a vybrala si ich z vlasov, aby trochu zmiernila napätie.“ To je teda idiotská výhovorka!
„Isteže, pane,“ seržant vzal sponky do veľkej dlane, „za tú mladú dámu položím hoci aj život, keby jej niekto chcel ublížiť – a vy takisto, pane, som o tom presvedčený. Nikdy nezabudnem, ako nad vami nariekala. A napokon vysvitlo, že vôbec nie ste jej manžel. Tá dáma má dobré srdce, pane.“

„Uvedomujem si, že mi zachránila život, seržant, a som jej za to nesmieme vďačný,“ ubezpečil ho Alleyne.
Seržant Strickland to už ďalej nerozvádzal. Vzal si holiace potreby a vyšiel z izby. Alleyne ani nečakal na raňajky, rýchlo odhrnul prikrývku, opatrne spustil nohy z postele a pritiahol si barly.
Bol nepokojný, slabý, podráždený, cítil sa previnilo – doslova ako hriešnik. Tie prvé dva pocity mohol nejako prekonať, ale čo tie ostatné? Musí vymyslieť spôsob, ako to celé vyrieši so slečnou Yorkovou. No obával sa, že iba ospravedlnenie nepostačí.
Musí niečo vymyslieť, musí…

Pevne si vopchal barly pod pazuchy a zdvihol sa na pravú nohu.
Rachel sa takmer celé predpoludnie motala po kuchyni. Pomáhala Phyllis piecť chlieb, koláče, škrabať zemiaky a krájať zeleninu. Ostatné dámy vstali oveľa neskôr, čo ju potešilo. Čudovala sa, že Phyllis si na nej nevšimla nijakú zmenu. Jej sa zdalo, akoby to, čo robila včera večer, mala napísané na tvári.
Okrem toho bola rada, že seržant Strickland sa sám rázne ustanovil za komorníka pána Smitha a ráno sa postaral o všetko, čo potreboval.
Pred obedom sa ponúkla, že pôjde nakúpiť, a náhlivo vybehla z domu. Od návratu do Bruselu nerada chodila von, aby ju náhodou nestretla nejaká známa lady Flatleyovej a neobvinila ju, že je spolupáchatelka pána Crawleyho. No uvedomovala si, že je nepravdepodobné, aby niektorá z nich tušila, aký je to podvodník. Vlastne je celkom možné, že väčšina z nich sa to nikdy nedozvie, pravda, ak sa čírou náhodou nebudú chcieť presvedčiť, či ich príspevky naozaj putovali na dobročinné účely. Ale dnes zúfalo zatúžila po čerstvom vzduchu a bolo jej jedno, či niekoho stretne. Ani jej na um nezišlo, že pred otcovou smrťou nemohla v Londýne ani pätu vytiahnuť z domu bez gardedámy.
Zašla ďalej, než bol obchod. Chvíľu sa dokonca prechádzala po Bruselskom parku, pozorovala labute na jazere a vychutnávala si hrejivé slnečné lúče. Do domu sa vrátila až okolo tretej popoludní a aj vtedy tam šla so strachom. Bude sa musieť znova porozprávať s pánom Smithom… Desila sa toho. Ako sa naňho dokáže pozrieť po tom, čo sa stalo včera večer? Najprv si sadnem so šálkou čaju do obývačky a trochu si usporiadam myšlienky, rozhodla sa, keď začula z izby hlasy a smiech.
Opatrne otvorila dvere a nakukla dnu. Bála sa, že jej priateľky možno zabávajú klientov, hoci cez deň to nerobievali. Až sa strhla, keď tam s nimi skutočne uvidela muža – mimoriadne krásneho muža. Na zlomok sekundy ho vôbec nespoznala. Ale o kreslo mal opreté barly.
„Rachel!“ zvolala Bridget. „Len poď, láska moja, máme tu pánsku návštevu.“

„Nie je úchvatný?“ ozvala sa Phyllis radostne.
Geraldine stála pri okne s rukami v bok. „Treba uznať, že oblečený je naozaj parádne,“ povedala. „Len škoda, že má prázdne vrecká.“

„Mne to vôbec neprekáža, Gerry,“ vyhlásila Phyllis.
„Prestaňte, ešte sa chudák začne červenať,“ zahriakla ich Flossie. Rachel váhavo vstúpila do izby a zatvorila dvere. ‚Ale veru je taký krásny, že aj najbližšie priateľky sa preňho môžu pohádať.
Vtipkovali a flirtovali ako zvyčajne a pán Smith sa len usmieval a bral to s humorom.
No len čo uvidel Rachel, vzal do ruky barly a zdvihol sa z kresla. Nato sa jej prekvapujúco pôvabne uklonil. „Slečna Yorková…“

Pozrel na ňu priamo a z očí sa mu vytratil smiech. Rachel iba dúfala, že sa nečervená. Keď ho teraz videla, zdalo sa jej takmer nemožné, že pred necelými dvadsiatimi štyrmi hodinami ležali spolu nahí v dôvernom objatí. Ale keďže to nebolo celkom nemožné, mala pocit, že zomrie od hanby.
… keďže sa zdá, že obaja sme boli sklamaní…

Tie slová jej zneli v hlave tak jasne, akoby ich hovoril teraz.
Predtým si neuvedomila jeho výšku. Šaty mu nešil exkluzívny krajčír, ale košeľu mal belostnú, nákrčník úhľadne uviazaný, modrý redingot mu však bol trochu pritesný, čo len zvýrazňovalo široké plecia a hruď, a sivé nohavice mu tesne obopínali svalnaté nohy – pravda, pod látkou sa na ľavom stehne vynímal obväz. Obuté mal kožené topánky, a nie vysoké jazdecké čižmy, aké sa k takému oblečeniu nosia, ale inak mala Phyllis pravdu. Vyzeral úchvatne! Vlasy mal čerstvo umyté a jeden tmavý prameň mu padal do pravého oka.
„To nové oblečenie vám padne ako uliate, však, pán Smith?“ zo všetkých síl sa usilovala správať uvoľnene a priateľsky.
„Všetko okrem redingotu,“ vzdychol si. „Ešte šťastie, že seržant Strickland je taký silák a vopchal ma doň.“

„Trochu sme podcenili tohto urasteného fešáka, Floss,“ poznamenala Geraldine zachmúrene. „Hruď má širšiu, než sme odhadovali.“

„Veru aj plecia, Gerry,“ priznala Flossie a obdivne si ho obzerala. „Priveľmi sme sa sústredili na krásnu tvár a diabolský úsmev. Ale teraz už budeme vedieť…“

„Mohli ste si odo mňa vypýtať miery, dámy,“ podotkol, a keď sa Rachel usadila, aj on klesol do kresla.
„Ale ony sa báli, že si na ne nespomeniete. Ja som sa im ponúkala, že vás zmeriam svojím krajčírskym metrom, no odmietli. Je to ich vina.“

A tak rozhovor pokračoval, občas ho prerušil veselý smiech a Rachel si zatiaľ v duchu pripravovala, čo mu povie, keď s ním bude konečne sama, čo skôr či neskôr určite bude.
A bolo to skôr, ako by si bola pomyslela.
„Keď som tak hopkal po dome,“ ozval sa pán Smith, „všimol som si, že vzadu máte peknú záhradku, dámy, a niekto bol taký múdry, že pod vŕbu pri jazierku postavil drevenú lavičku. Ak dovolíte, idem sa trochu poprechádzať po chodníčkoch a potom si chvíľu posedím na lavičke a budem si vychutnávať čerstvý vzduch.“

„Len pozor, aby ste to s tým precvičovaním svalstva neprehnali,“ varovala ho Bridget. „Nezabúdajte, že ste sa len dnes postavili na nohy.“

„Inak by sme vás museli odniesť do postele,“ dodala Phyllis.
„Nemuseli,“ vyhlásila Geraldine.
„Dám si pozor,“ sľúbil. „Slečna Yorková, boli by ste taká láskavá a robili by ste mi spoločnosť?“

Bridget sa usmiala a súhlasne kývla, akoby Rachel ešte vždy bola jej zverenkyňa. Rachel položila šálku na tanierik a vstala. Ach, čo by som dala za to, aby som sa vyhla tomuto stretnutiu osamote, pomyslela si. Ešte na to nebola pripravená. Ale bude vôbec niekedy…? A keďže nemôže vrátiť čas a zmeniť niečo na tom, čo sa stalo včera večer, môže kráčať iba vpred a prekonať rozpaky, keď s ním bude osamote. Otvorila dvere na obývačke a podržala ich. Pán Smith prešiel na barlách popri nej.
Pomaly, vytrvalo krivkal von. Keď zatvorila dvere, dobehla ho a kráčala zarovno ním. Ruky si spojila za chrbtom.
„Tak teda, slečna Yorková,“ spustil a z hlasu sa mu vytratil žartovný tón, ktorým hovoril ešte pred chvíľou, „mali by sme sa porozprávať.“

„Skutočne?“ spýtala sa a všetku pozornosť sústredila na dlažbové kocky, po ktorých kráčali. Obchádzala pukliny ako malé dieťa. „Radšej by som sa tomu vyhla. Čo sa stalo, už sa neodstane. Veď to vlastne nič nebolo, nemyslíte?“
 „To je riadny úder mojej mužskej hrdosti!“ zvolal. „Namojveru, vraj to nič nebolo. Dobre si uvedomujem, že za normálnych okolností by som vás mal požiadať o ruku.“ Nevedela, kam sa podieť od hanby.
„Lenže ja by som ju aj tak neprijala,“ namietla. „To je naozaj hlúpy nápad!“

„Som rád, že si to myslíte,“ odvetil. „Samozrejme, zatiaľ vám nemôžem ponúknuť manželstvo. Nevedel by som, ako sa mám na matrike podpísať. A možno už som ženatý.“

Na tú možnosť celkom zabudla. Trochu jej zovrelo žalúdok.
„Nikdy,“ vyhlásila rozhodne. „Ani keby ste spoznali svoju totožnosť a zistili, že nie ste ženatý. Tento rok som sa už raz neuvážene zasnúbila, pán Smith. Nemám v úmysle tak skoro zopakovať tú istú chybu.“

„Čo plánujete robiť?“ spýtal sa.
Keď sa nad ňou tak vypínal, bola v nevýhode. Doteraz bola zvyknutá hľadieť naňho zhora. Dokonca aj včera večer, keď… Ale na to radšej nemyslela.
„Ešte som sa nerozhodla,“ odvetila. „Zrejme sa znova zamestnám.“

„Predpoldadám,“ nadhodil, „že budete potrebovať od lady Flatleyovej odporúčanie. Dá vám ho?“

Zvraštila tvár. „Tieto dámy chcú hneď po návrate do Anglicka pátrať po pánu Crawleym,“ vysvetľovala, „pravda, ak sa im podarí zohnať dosť peňazí na cestovanie po krajine. Rozmýšľala som, že sa pripojím k nim. Nepredpokladám, že by sa dal nájsť tak ľahko, a podľa mňa nie je veľká nádej, že im peniaze vráti, ale rada by som im pomohla.“

„Tie dámy nepotrebujú vašu pomoc, slečna Yorková,“ dohováral jej. „Sú to ostrieľané svetáčky. Prežijú aj bez vás.“

„Áno,“ obrátila sa k nemu a z očí jej sršal hnev, „pravdaže prežijú. Ale čo, ak sa im nepodarí dosiahnuť voľnosť a šťastie? Koniec koncov, sú to iba prostitútky.“

„Chcel som tým povedať len to,“ vzdychol si, „že za ne nie ste zodpovedná o nič viac ako za mňa – alebo ako som zodpovedný ja za vás. Niekedy človek musí nechať iných žiť vlastným životom, aj keď je na to bolestný pohľad.“

Zamračila sa naňho. Mala chuť hádať sa s ním, no nedal sa  vyprovokovať.
„Možno by sme si mali sadnúť,“ navrhol, „a potom môžeme pokračovať v tomto rozhovore. Nerád by som sa potkol. Mohol by som vám padnúť k nohám a vzbudilo by to mylný dojem.“

Vykročila pred ním, ale počkala, kým sa opatrne neusadil a neoprel si barly o operadlo na lavičke, kým sa sama usadila na opačný koniec. Ľutovala, že lavička nie je ešte dlhšia.
„Porozprávajte mi o svojom strýkovi,“ vyzval ju.
„Volá sa barón Weston z Chesbury Parku vo Wiltshire,“ začala. „Inak vám nemám veľmi čo povedať. Bol to brat mojej matky, ale keď utiekla s mojím otcom a tajne sa vzali, vydedil ju. Videla som ho iba raz – po jej smrti, keď prišiel do Londýna na pohreb a pár dní tam zostal.“

„Je to váš jediný žijúci príbuzný?“ vyzvedal.
„Pokiaľ viem, áno,“ odvetila.
„Možno by ste mali za ním zájsť,“ nadhodil. „Isto vás neodmietne.“

Neveriacky naňho pozrela.
„Od šiestich rokov sa mi ozval dva razy,“ povedala. „Raz, keď som od neho po dovŕšení osemnástich rokov žiadala svoje šperky, a on moju žiadosť odmietol, a druhý raz, keď som ich po otcovej smrti od neho znova žiadala. Vtedy mi odpísal, že mi ich nevydá, ale ak nemám nijaké prostriedky na živobytie, môžem prísť k nemu, žiť v jeho sídle a vraj mi nájde manžela.“

„Takže tam môžete ísť,“ usúdil.
„Pán Smith,“ znova v nej vzkypel hnev, „vy by ste tam na mojom mieste išli? Vyhľadali by ste človeka, ktorý prerušil všetky kontakty s vašou matkou, keď sa vydala, a celý život vás ignoroval? Videl ma iba pár dní, keď som mala šesť rokov! Vy by ste vyhľadali človeka, ktorý vás tak túži vidieť, že vám oznámi, aby ste prišli, ak nemáte z čoho žiť, a vyhráža sa vám, že vás vydá za niekoho, koho vám vyberie? Išli by ste za ním?“

Znepokojovalo ju, že je tak blízko. A ešte väčšmi, že sa musela dívať dohora. Vypínal sa nad ňou a vyzeral oveľa hrozivejšie a impozantnejšie, než keď ležal v posteli.
„Asi nie,“ pripustil. „Nie, to nie je všetko. Pravdepodobne by som tomu protivnému chlapovi povedal, aby sa dal vypchať.“

Tak ju to prekvapilo, až sa rozosmiala. Aj jemu sa rozhostil na tvári úsmev a Rachel videla, že sa zahľadel na jej jamku, ktorá jej vždy pripadala smiešne detinská.
„Povedzte mi ešte niečo o tých šperkoch,“ požiadal ju.
„Nikdy som ich nevidela,“ objasnila a zahľadela sa na jazierko s leknami. „Viem však, že sú cenné. Stará matka ich zanechala mojej matke pod podmienkou, že zostanú v opatere strýka, kým sa matka nevydá s jeho súhlasom alebo nedovŕši dvadsaťpäť rokov. Vydala sa bez jeho súhlasu a zomrela v dvadsiatich štyroch. Ale pred smrťou sa zrejme spojila so strýkom a zanechala mi tie šperky pod rovnakými podmienkami.“

„Možno si myslela,“ nadhodil, „že tam budú bezpečnejšie uschované než v rukách vášho otca.“

Už jej zišla na um tá ponižujúca možnosť. Chudák papa –ten by ich určite prehral v kartách, potom by sa sužoval výčitkami a vrátil by sa ku kartárskemu stolu, aby ich opäť získal.
„Možno si strýko myslí,“ zamrmlala, „že uňho sú v bezpečí. Keď som ich od neho vlani žiadala, otec už bol mŕtvy. A sú to moje šperky. Keby som bola chlap, nikto by predo mnou nemohol zadržiavať dedičstvo po dovŕšení dospelosti. Veľmi by som chcela, aby som ich už mala v rukách. Okamžite by som týmto dámam vrátila všetko, o čo prišli. Aby mohli uskutočniť svoj sen… Isto by boli šťastné. A ja ešte väčšmi.“

Zahryzla si do spodnej pery a cítila, ako jej vhŕkli do očí slzy.
„Ale zrejme existuje spôsob, ako sa dostať k šperkom aj skôr, nie?“ spýtal sa.
Opovržlivo sa zasmiala a obrátila hlavu k nemu. Uprene ju pozoroval. „Musela by som sa vydať,“ povedala. Nadvihol jedno obočie. „A s jeho súhlasom,“ dodala.
Vyskočilo mu aj druhé obočie a v očiach sa mu zračil smiech, ktorý tam videla, keď žartoval s jej priateľkami.
„Pán Smith, nemôžem sa vydať za vás,“ vyhlásila. „Sám ste to povedali. A okrem toho by som sa nikdy nevydala len preto, aby som získala svoje šperky.“

„Obdivuhodné,“ zamrmlal a uškrnul sa.
„A ako by ste chceli získať jeho súhlas?“ spýtala sa. „Veď ani neviete, ako sa voláte.“

Zaklipkal viečkami a zrazu vyzeral šibalsky ako chlapec –ale aj príťažlivo, neodolateľne.
„Slečna Yorková… alebo, ak dovolíte, Rachel… nikdy ste nepočuli o maškaráde?“ zatiahol.
„Čože?“ Vyvalila naňho oči.
„Budem sa len tváriť, že som váš manžel,“ spustil, „a pôjdem s vami do Chesbury Parku, aby som vám vymohol váš majetok z pazúrov toho zatvrdeného strýka. Potom si s nimi môžete urobiť, čo len chcete, hoci by som vás mal asi varovať, že bude nesmierne ťažké presvedčiť tieto dámy, aby si od vás vzali čo len penny.“

„Ale vy predsa chcete čím skôr vypátrať svoju rodinu a svoj domov,“ namietla.
Urobil grimasu a smiech sa mu vytratil z očí.
„Ano, chcem,“ pripustil, „ale neviete si predstaviť, ako sa toho zároveň bojím. Čo ak sa mi nepodarí zistiť, kto vlastne som? A čo by bolo ešte horšie, čo ak nájdem širokú rodinu a zástupy priateľov a zistím, že sú mi úplne cudzí? Máte predstavu, aká hrôza sa skrýva v tej myšlienke? Možno ak trochu odložím pátranie po svojej totožnosti, pamäť sa mi sama vráti.“

„Ale to od vás nemôžem žiadať,“ namietla a myšlienky jej vírili v hlave tak chaoticky, že nedokázala rozumne uvažovať.
„Vy ste to odo mňa nežiadali.“ Znova sa na ňu usmial a zrazu zatúžila, dotknúť sa toho srdečného muža. „Sám som to navrhol. Zachráňte ma pred krokom do neznáma, slečna Yorková. Urobme to tak, ako vám radím.“

Muselo existovať najmenej tisíc dôvodov proti, ale ona v tej chvíli nemyslela na iné, len na to, ako podá Flossie presne rovnakú sumu, ako ju videla dávať Nigelovi Crawleymu, keď stála vedľa neho a šťastne sa usmievala. Skutočne by to mohla urobiť. A pre tú maškarádu sa predsa nemusí cítiť previnilo, či áno? Je to jej majetok a strýko Richard sa k nej vždy správal hrozne. Nič iné si nezaslúži.
„Tak teda dobre,“ usmiala sa napokon.
Alleyne si položil ruku na operadlo lavičky a ďalej sa usmieval ako školák – ibaže pritom vyzeral neodolateľne príťažlivo.
„Len dúfam, že odo mňa nebude žiadať, aby som si pred vami klakol a požiadal vás o ruku,“ povedal. „Obávam sa, že by som možno viac nevstal.“

PO NÁVRATE zo ZÁHRADY Alleyne vyše hodiny ležal na posteli, no nespal. Boleli ho všetky kosti aj klby a zdalo sa mu, že ľavú nohu má mierne opuchnutú. Rozladilo ho, že je taký slabý, ale zároveň potešilo, že konečne znova môže chodiť a posilňovať svalstvo.
Ale bol veľký zbabelec. Rozmýšľal, či bol vždy taký. Takmer dva týždne túžil znova sa postaviť na nohy, aby mohol vyjsť z domu a vypátrať, kto, dočerta, je. A keď konečne dnes nastala tá chvíľa, zistil, že ho zaplavuje hrôza. Rachel Yorkovej povedal pravdu.
Bože dobrý, nakoniec sa dostal do poriadnej šlamastiky.
Chcel jej pomôcť. Hoci včera sa na ňu hneval, že ho neupozornila, aké prekvapenie ho čaká, takže nemal šancu nechať ju nedotknutú, chcel pre ňu urobiť aj niečo dobré. Koniec koncov, zachránila mu život. Ani chvíľu nepochyboval, že keby neprišla do Soigneskeho lesa a neprivolala by pomoc, bol by tam zomrel. A odvtedy sa oňho vyše týždňa starala. Mal ju rád. Vlastne od prvého okamihu, ako ju uvidel, bol do nej bláznivo zaľúbený.
Chcel pre ňu niečo urobiť. Pozval ju do záhrady, aby sa dozvedel niečo o jej strýkovi a zistil, či by uňho nemohla žiť. Mal v úmysle ponúknuť sa jej, že ju tam bude sprevádzať. Nebolo by to aj tak nič v porovnaní s tým, čo urobila ona preňho, ale aspoň niečo.
Niečo rozumné a čestné.
A rozhodol sa, že keby zistil, že je slobodný, zašiel by tam znova za ňou a požiadal ju o ruku, ako sa sluší a patrí. A čo urobil namiesto toho?!
Hrôza, ktorá ho celý deň obchádzala, razom prešla, len čo jej dal ten návrh, a zmocnilo sa ho nadšenie zo šialenej výzvy.
Čo to vypovedá o jeho charaktere? Žeby sa zvyčajne správal takto? Ako dvadsaťpäťročný chlapec, ktorý je ochotný dať sa na akúkoľvek pochabosť? Pravda, ak má naozaj dvadsaťpäť rokov. Možno má tridsať.
Zvraštil tvár.
Ale teraz bolo prineskoro rozmyslieť si už to bláznovstvo, aj keby chcel – a nebol si istý, či to chce. Stane sa novým človekom a pritom získa mladú ženu – a bude to manželstvo z lásky. Áno, presne tak. Musí presvedčiť baróna Westona o svojej úctyhodnosti a nepoškvrnenom charaktere.
Uškrnul sa. Potreboval výzvu a toto bola obrovská výzva! Zdalo sa mu… akoby sa znova ocitol vo svojej koži.
Ale pri tej myšlienke sa ho zmocnila melanchólia. Zatvoril oči a zakryl si ich rukou.
Predpokladal, že zvyšok dňa strávi v posteli alebo aspoň vo svojej izbe, no podvečer sa zjavil vo dverách seržant Strickland a oznámil mu, že dnes v noci majú dámy voľno a pozývajú pána Smitha na večeru, ak má chuť.
„Ale varujem vás, pane,“ dodal, „že pozvali aj mňa.“

„Myslíte, že nebudem považovať za vhodné večerať so seržantom?“ spýtal sa ho Alleyne so zdvihnutým obočím. „Neviem, ako vysoko na rebríčku som bol kedysi, Strickland, ale moje terajšie ja sa bude tešiť, keď s vami bude večerať – aj so štyrmi dámami.“

Ich spoločnosť mi prospeje, pomyslel si, kým mu Strickland pomáhal natiahnuť si redingot a česal ho, zatiaľ čo Alleyne sa pokúšal uviazať si nákrčník, aby vyzeral aspoň trochu elegantne. Vtom mu ruky zmeraveli – pobavene si uvedomil, že niekoho by vydesilo, keby ho teraz videl.
Ibaže pri tom pomyslení sa mu nevynorila nijaká tvár ani meno.
Koho by to vydesilo…?
Chvíľu sa mu zdalo, že sa mu podarí vydolovať z pamäti nejaké meno. Akoby sa pred jeho prázdnou mysľou zatrepotal záves a hrozilo, že poryv vetra každú chvíľu odhalí všetko, čo sa za ním slcrýva.
Ale záves tvrdošijne zotrvával na mieste.
Pokúšal sa spomenúť si aspoň na niečo? Je to muž alebo žena? Dočerta, kto mu to preblesol mysľou, keď sa ani nepokúšal na niečo si spomenúť.
Ale márne.
„Máte bolesti, pane?“ spýtal sa seržant. 
„Nie, to nič nie je,“ hodil rukou.
Keď vošli do jedálne, Alleyne si sprvu pomyslel, že seržant Strickland sa musel mýliť, a dámy predsa len budú pracovať. Boli oblečené v plnej paráde, vrátane žiarivého hodvábu a saténu, prsníkov vylievajúcich sa zo živôtikov, dômyselne nakučeravených vlasov, v ktorých povievali perá, prenikavých vôní a namaľovaných tvárí. Spomenul si, ako ich videl prvý raz, a uklonil sa, nakolko mu to barly dovoľovali.
„Stále som presvedčený,“ povedal, „že som zomrel a teraz som v nebi.“

Všimol si, že malé čierne znamienko krásy, ktoré Geraldine niekedy mávala pri kútiku úst, sa jej dnes večer vynímalo nad ľavým prsníkom.
Vyobliekali sa, aby na mňa zapôsobili pri večeri, pomyslel si. Takmer sa usmial, ale nechcel sa ich dotknúť. Skutočne ich mal veľmi rád.
Rachel Yorková bola oblečená rovnako ako predošlý večer, ibaže sa upravila jednoduchšie a pri svetle sviečok uprostred stola žiarila ako číre zlato. V duchu pokrútil hlavou. Musel stratiť nielen pamäť, ale aj rozum, ale uveril, že patrí do nevestinca a pracuje v ňom. Keď sa mu teraz otvorili oči, videl až omračujúco jasne, že je to elegantná dáma.
Ešte vždy mu jej bolo ľúto – a hneval sa na seba za svoju hlúposť.
Zvláštna večera! Nemali slúžky… To si uvedomil už dávnejšie. Očividne väčšiu časť jedla uvarila Phyllis. Našťastie mala na to talent. Ale všetkých päť dám pomáhalo pri podávaní jedla, prinášali do jedálne horúce misy a odnášali prázdne podnosy do kuchyne. A pri jedle sa inteligentne a živo zhovárali o Bruseli, o tom, aký je to rozdiel – predtým mesto žilo zábavami smotánky, ktorá sa tam zhŕkla, a teraz je prázdne, takmer všetci cudzinci odišli. Hovorili o vojne a jej dôsledkoch, o vyhliadkach na život v pokoji a blahobyte, keď je Napoleon znova zajatý. Vypytovali sa seržanta Stricklanda na jeho názor na bojovú stratégiu. Ale rozprávali aj o Londýne, o divadlách, galériách.
Až keď priniesli na stôl dezert, Rachel Yorková, ktorá dovtedy bola zamlknutá, konečne prehovorila, pozrela pritom priamo na Alleyna a do tváre jej stúpol rumenec.
„Dúfam,“ začala, „že sa mi konečne podarí dostať k svojim šperkom.“

„Ty mi nakoniec predsa len dovolíš vyliezť po brečtane, Rachel!“ zvolala Geraldine.
„Pán Smith so mnou pôjde do Chesbury,“ vysvetľovala Rachel, „a bude hrať úlohu môjho manžela. Presvedčíme strýka, aby súhlasil s naším manželstvom, a on mi vydá moje dedičstvo. Potom zo dva kúsky predám a budeme sa môcť vypraviť za pánom Crawleym, ak to ešte vždy chcete urobiť, a pán Smith začne hľadať svoju rodinu a domov.“

Všetky štyri dámy sa ozvali odrazu a prekrikovali sa. Vyhrala Bridget.
„Bude sa tváriť, že je tvoj manžel, srdiečko?“ zvolala. „Prečo sa ním nemôže stať naozaj?“

„Keby to urobil, nosila by som smútok, Bridget,“ vyhlásila Geraldine, „v mene všetkých ostatných žien na celom svete. Čierna mi pristane.“

„Ale to je geniálny nápad,“ ozvala sa Flossie. „Nechápem, prečo sme na to neprišli my. Musí to vyjsť.“

„Nemôžem sa vydať naozaj,“ pokračovala Rachel. „Pán Smith stále nevie, kto je. Okrem toho som sa rozhodla, že ak sa niekedy vydám, tak iba z lásky. Bolo odo mňa hlúpe, že som na to nepomyslela pri pánu Crawleym. Ešte šťastie, že som si včas uvedomila chybu.“

„Bezpečne to zaberie,“ zvolala Phyllis a pritisla si ruky na hruď. „Barón len na vás pozrie, pán Smith, a hneď pobeží po šperky.“

„Asi by sme nemali predpokladať, Phyll,“ usúdila Flossie, „že baróna očarí rovnako ako nás. Bude musieť použiť svoj šarm nejako inak, ale verím, že to dokáže. Z očí mu srší darebáctvo, a to mi prezrádza, že si to bude vychutnávať a zvládne to.“

„A doslova z neho vyžaruje,“ pripomenula Geraldine, „že má úctyhodný rodokmeň, peniaze a moc. Ach, až sa mi rozbúšilo srdce! Myslíš, Rachel, že by tvoj strýko naletel na to, keby som ja vystupovala ako pani Smithová?“

„Ani by ma to neprekvapilo,“ ozval sa seržant Strickland, „ak dovolíte, aby som vyslovil svoj názor, hoci sa naň nikto nepýtal. A ak mi to dovolíte vy, pane. Niekedy priveľa rozprávam.“

Alleyne sa len usmieval. Videl, že Rachel je celá nesvoja.
„Ale nezabudnite,“ vniesla do debaty poriadok Bridget, „že budete musieť vymyslieť, aký príbeh pán Smith barónovi porozpráva. Musíme preňho vymyslieť celý doterajší život a na nič nezabudnúť. Potom sa to naučí naspamäť a Rachel sa zas naučí svoju rolu.“

Okamžite sa začali hrnúť návrhy – väčšina bola pritiahnutá za vlasy a vyvolala len búrlivý smiech. Alleyne ich chvíľu nechal rozprávať, potom zdvihol ruku, aby upútal pozornosť.
„Rozhodne nemienim byť kominár, ktorý zistil, že je princ,“ vyhlásil, „ani vojvoda, ktorého porodila kráľovi jeho najobľúbenejšia milenka, hoci oba návrhy boli lákavé. Možno budem baronet, ktorý má majetok niekde na severe Anglicka. Ale najlepšie bude, ak sa na podrobnostiach dohodneme my dvaja so slečnou Yorkovou a potom vám ich predložíme na schválenie.“

„Vraj slečna Yorková!“ zvolala Phyllis. „Teraz jej musíte hovoriť Rachel, pán Smith, a ona vás musí oslovovať Jonathan – ak sa nerozhodnete byť Orlando, ako som navrhla len pred chvíľou, lebo to meno sa mi zdá romantickejšie.“

„Máme fľašu vína,“ poznamenala Flossie. „Je v komore na dlážke pod spodnou policou. Boli by ste taký láskavý, William, a priniesli ho? Odkladali sme ho na mimoriadnu príležitosť. Verím, že práve nastala. Musíme osláviť fingovanú svadbu.“

Alleyne si všimol, že kým sa prednášali prípitky, akoby sa dnes skutočne zosobášili, Rachel Yorková sa len zamlknuto prizerala. No všetci ostatní sa veselili.
Lenže bláznivý scenár sa mal stať ešte bláznivejší.
„Nemôžete sa zjaviť v barónovom dome bez komorníka, pane,“ vyhlásil seržant Strickland, keď položil na stôl prázdny pohár. „Nevyzerám na pohľad ako ideálny komorník, lebo som statný, drsný a poznám len vojenský život, ale vždy lepšie ako nič. Pôjdem s vami, pane. Nemusíte si robiť starosti s platením. Ako som vám už spomínal, mám dosť peňazí na cestu do Anglicka a ešte z nich nejaký mesiac vyžijem. Aspoň budem mať čo robiť, kým sa postavím na vlastné nohy.“

Alleyne naňho pozrel s nadvihnutým obočím. Ten muž mal pravdu. Na baróna by veru veľmi nezapôsobilo, keby sa ukázal v Chesbury Parku bez komorníka, bez peňazí a bez batožiny. Vlastne nemá nič iné, len šaty, čo má na sebe. Zrazu si uvedomli, že pred odchodom do Wiltshiru si treba ešte všeličo premyslieť.
Ale prv ako stihol odpovedať seržantovi, prehovorila Bridget.
„A Rachel by takisto nemala prísť do domu iba v spoločnosti pána Smitha,“ podotlda, „aj keď bude údajne zaňho vydatá. Koniec koncov, svadba sa naoko konala len nedávno a barón Weston si musí myslieť, že mala v Bruseli slušnú gardedámu. A tou budem ja! Pôjdem s tebou, láska moja. A keďže v skutočnosti nie ste manželia, nebolo by správne, keby Rachel cestovala bez gardedámy, nemyslíte?“

„Ale čo tie vlasy, Bridget?“ pripomenula jej Flossie. „Barón Weston by zistil, že si prostitútka, aj keby bol slepý na obe oči.“

„Môžem si ich prefarbiť,“ vyhlásila Bridget. „Veru, prefarbím si ich na pôvodnú farbu… špinavohnedú.“

„Ale nebudeš sa zabávať len ty, Bridget,“ ozvala sa Geraldine. „Ak si ty vezmeš na pár týždňov voľno, nechápem, prečo by sme si ho nemohli vziať všetky. Vôbec nemám chuť ísť pracovať do Londýna, kým sa nevysporiadame s tým slizkým Crawleym, a to nemôžeme urobiť, kým nám niektorá kolegyňa neprezradí, kde sa potuluje. Ak by sme mali iba sedieť na zadku a žmoliť si ruky, to si rovno môžeme aj užiť trochu zábavy. Ja môžem vystupovať ako slúžka mladej dámy. Viem pekne upravovať vlasy – aspoň to všetky tvrdíte – a poradiť, čo si má žena obliecť, aby vyzerala čo najlepšie. Pôjdem s tebou ako tvoja osobná komorná, Rachel. Vyzeralo by zvláštne, keby si nemala komornú. A pri troche šťastia sa ukáže, že barón Weston má dom plný vysokých, krásnych lokajov, stajňu plnú šviháckych koniarov a záhradu plnú urastených záhradníkov. Ale nemusíš sa báť, že ti urobím hanbu. Ak treba, viem sa správať úctyhodne.“

Alleyne sa napoly pobavene, napoly rozladené obzeral okolo stola a uvažoval, či si aj Rachel myslí, že sa im to vymklo z rúk.
Jej mlčanie svedčilo o tom, že je to tak.
„A čo my?“ zvolala Phyllis dotknuto. „Čo máme robiť my dve s Flossie, kým vy sa budete zabávať v Chesbury Parku?“

„Stačí zapojiť predstavivosť, Phyll,“ vyhlásila Flossie. Zaklipkala mihalnicami a koketné sa dotkla plavých kučierok. „Dámy a páni, zoznámte sa, prosím, s pani Flórou Streetovou, ctihodnou vdovou po nebohom kapitánovi Streetovi a drahou priateľkou slečny Rachel Yorkovej, ktorá sa nedávno vydávala v jej dome. A ty, poklad môj,“ pôvabne sa usmiala na Phyllis, „si, ak sa nemýlim, drahá sestra môjho milovaného nebohého manžela, ktorej muž, kapitán Leavey, oddane slúži kráľovi v Paríži.“

„Čože, Floss?“ Phyllis vypila pohár do dna. „Ty si niesi istá, či som tvoja švagriná? Veď sme z Anglicka odchádzali spolu a spolu sa tam aj vrátime.“

„Iba cestou domov urobíme malú odbočku,“ dodala Flossie, „aby sme odprevadili svoju mladú priateľku, lady Smithovú, do Chesbury Parku, kam sa vybrala so svojím manželom.“

„Namojveru,“ vzdychla si Geraldine, „teraz už ľutujem, že som sa odsúdila do kuchyne. Ale možno to nebude také zlé. Aspoň budem mať tých lokajov, koniarov a záhradníkov len pre seba, ak práve nebudem česať Rachel. A budem môcť trkotať s Willom.“

Alleyne si odkašlal a štyri perá vo vlasoch sa zachveli, keď dámy upriamili pozornosť naňho.
„Ale musíme mať na pamäti,“ začal, „že toto nie je iba zábavná hra. Musíme sa postarať, aby sme so slečnou Yorkovou – vlastne Rachel – zapôsobili na jej strýka tak, aby získala, čo by jej aj tak v dvadsiatich piatich rokoch pripadlo.“

Všetky vytriezveli a vážne hľadeli naňho. „Ale bude to aj zábava,“ poznamenala Geraldine po chvíli. A nato sa znova všetky veselo rozhovorili. „No budeme musieť ešte aspoň týždeň počkať,“ ozvala sa konečne Rachel, „kým sa vydáme na cestu. Pán Smith by mal trochu zosilnieť a seržant Strickland by sa mal zbaviť obväzov.“

„Jonathan, Rachel,“ pripomenula jej Phyllis. „Musíš mu začať hovoriť Jonathan. Alebo Orlando. Nevyzerá ako Orlando, čo myslíte?“

„Mám pásku na oko,“ zapojil sa do debaty seržant. „Ale zatiaľ som si ju nedal, lebo mi ešte celkom nevybledli modriny a nechcel som vás vydesiť, dámy.“

„Budete vyzerať úžasne aj s tými modrinami, seržant,“ ubezpečila ho Phyllis. „Hlavne že nevidieť krv.“

„Kvôli mne nemusíme čakať,“ vyhlásil Alleyne. „Mali by sme s tým divadlom začať čo najskôr.“

Už to vyzeralo, že jemu – mužovi bez peňazí a totožnosti – je súdené cestovať do Anglicka s falošnou nevestou a so sprievodom – s komorníkom, ktorý vyzerá ako pirát, a so štyrmi výstrednými prostitútkami, ktoré sa budú vydávať za slúžky a dámy. A spolu sa budú usilovať vymámiť od úctyhodného džentlmena majetok v podobe šperkov.
A všetko sa to začalo jeho impulzívnym návrhom v záhrade.
„Isto máte bolesti, pán Smith,“ zvolala zrazu Rachel, „a ste veľmi unavený. Obávam sa, že ste dnes priveľmi prepli svoje sily. Zajtra musíte byť opatrnejší.“

Mala pravdu. Už dlhší čas si nevšímal príznaky únavy. Ale už nedokázal pri stole ani sedieť poriadne vystretý. V nohe neprestajne cítil šklbanie a v čele mu pulzovala bolesť.
Rachel vyskočila na nohy.
„Poďte, zavediem vás do izby,“ vyzvala ho.
Znova nadvihol obočie. Ona ho tam zavedie? Vari tam nezájde sám? Ale nehádal sa.
„Áno, choď s ním, Rachel,“ súhlasila Geraldine. „A poriadne mu na noc zaprav prikrývku.“

„Len sa pod ňu nevopchaj aj ty,“ dodala Flossie. „Toto je úctyhodný dom a len predstierate, že ste manželia.“

„A nezostaň tam dlho, láska moja,“ dohovárala jej Bridget, akoby jej bývalá zverenkyňa za posledné dva týždne nestrávila v jeho izbe dosť času. „Dvere nechaj dokorán.“

„Ach, ale ja mám rada trochu romantiky,“ vzdychla Phyllis. „Aj keď len hranej.“

„Najhoršie na klamstve je to,“ povedal Alleyne Rachel, keď boli z do sluchu ostatných, „že len čo uzrie svetlo dňa, rastie ako rozkotúľaná sa snehová guľa. Vyplašilo vás, čo ste práve počuli?“

„Vyplašilo ma všetko, čo sa dnes popoludní povedalo,“ odvetila Rachel a privrela dvere, ale celkom ich nezatvorila. „Ale nemienim zastaviť ani vás, ani ich. Vy mi pomôžete postarať sa, aby boli šťastné, a ony si potrebujú oddýchnuť od života, akým žili v posledných rokoch. Nie sú to vulgárne ženy, aj keď na prvý pohľad tak pôsobia. Sú to moje priatelky, pán Smith. No a čo ak ich odhalia, čo ak odhalia vás? Nebudem na tom o nič horšie ako teraz. Keď dovŕšim dvadsaťpäť rokov, strýko mi už nebude môcť odoprieť dedičstvo.“

„Ale mali by sme poslúchnuť ich radu,“ pripomenul jej, „a mali by ste mi hovoriť Jonathan. Ja vás odteraz budem volať Rachel. Mali by sme sa tváriť ako zaľúbenci, a nie ako manželia, ktorí sa oslovujú formálne.“

Zamračene naňho pozrela.
„Tak teda dobre,“ súhlasila. „Ale od začiatku vám musí byť jasné jedno, pán… Jonathan. To, čo sa stalo včera večer, sa už nesmie zopakovať a ani jeden z nás nebude s tým druhým flirtovať. Možno ste ženatý, a ak aj nie, isto si nechcete uviazať na krk manželku, kým si nespomeniete, kto vlastne ste. A ja nehľadám manžela. Keď som sa zoznámila s pánom Crawleym, možno som sa túžila vydať, ale odkedy som od neho utiekla, uvedomila som si, že nezávislosť mi je priveľmi vzácna, aby som sa jej len tak ľahko vzdala.“

„A okrem toho,“ dodal na revanš, „obaja sme boli včera večer sklamaní.“

„A-áno.“ Začervenala sa.
„Takže v súkromí budeme zachovávať odstup, aj keď verejne si budeme musieť prejavovať nežné city,“ súhlasil. Odvrátila pohľad.
Zistil, že si to celkom vychutnáva – ibaže bol smrteľne vyčerpaný a bolelo ho celé telo.
Sadol si na peľasť a barly oprel o záhlavie – keď k nemu chcela priskočiť, len zdvihol ruku.
„Rachel,“ dohováral jej, „už ma nemusíte tak obskakovať. Vlastne by som bol pokojnejší, keby ste od tejto chvíle stále zachovávali odstup.“

Zbledla.
„Ako si želáte,“ zamrmlala. „Pošlem za vami seržanta Stricklanda.“

Zvrtla sa a bez ďalších slov vyšla z izby. Alleyne mal podozrenie, že nielenže nie je prostitútka, ale je až nebezpečne nevinná. Teraz ho dokonca ani nepochopila. Myslela si, že neznesie, aby sa ho dotýkala. Samozrejme, mala pravdu, ale nie preto, ako si to predstavovala.
Možno sa na ňu stále hneval a možno dnes stratil rozum –vlastne celkom určite, ale nie je mŕtvy. A ona je to najkrajšie, najzvodnejšie stvorenie, aké kedy videl.
Prineskoro si uvedomil, že vymyslieť plán, vďaka ktorému zostane v jej tesnej blízkosti – až priveľmi tesnej, bola najväčšia hlúposť, akú kedy urobil. A to už čosi znamená!
Kto by si bol pomyslel, že jediný pád z koňa mu v živote spôsobí taký chaos?
Práve sa usiloval zdvihnúť ľavú nohu na posteľ, keď sa vo dverách zjavil seržant Stricldand.
„Urobili ste správne, pane. Prepáčte, že som vyjadril svoju mienku, aj keď ste ma o ňu nežiadali,“ povedal seržant, len čo vyzliekol Alleynovi redingot a vyložil mu nohy na posteľ.
„Ďakujem, Strickland,“ odvetil Alleyne. „A keďže zrejme rád vyjadrujete svoju mienku, či už vás o ňu niekto žiada alebo nie, nemusíte sa za to zakaždým ospravedlňovať.“

„Ďakujem, pane.“ Seržant pomohol Alleynovi vyzliecť nohavice. „Obväz sa trochu uvoľnil. Mám vám ho znova previazať?“

„Prosím vás,“ požiadal ho Alleyne. „Ale isto chápete, že moje manželstvo so slečnou Yorkovou je len naoko.“

„Pochopil som, pane,“ odvetil Strickland, „že ste sa podujali stať manželom a ochrancom tej dámy, či už skutočným alebo nie, a keďže ste džentlmen a džentlmeni neukončia taký vzťah, ak to neurobí dáma, vlastne to nie je len naoko. Urobili ste, čo sa sluší a patrí, po tom, čo ju tu rozbolela hlava a vybrala si z vlasov všetky sponky. Ďalší krok teraz závisí od nej, všakáno? Totiž, či bude chcieť, aby to bolo naozaj, alebo nie, keď sa vám vráti pamäť a zistíte, že nie ste ženatý.“

„Ďakujem, seržant,“ odvetil Alleyne stručne. Keď mu jeho nový komorník odstránil obväz a chystal sa previazať stehno, zistil, že hoci je rana opuchnutá a bolí, hojí sa celkom pekne. „Skutočne som potreboval prednášku o povinnostiach džentlmena.“

„Nepotrebovali ste ju, pane,“ namietol Stricldand rázne. „Len priveľa rozprávam. Nevidím tu nijaký hnis. O také dva týždne budete zdravý ako rybička, hoci si dovolím tvrdiť, že vaše vnútro sa potrebuje zahojiť väčšmi než to navonok vidieť.“

Alleyne zamyslene pozrel na seržanta, keď sa vystrel. „Počujte, Strickland, nemohli by ste mi požičať polovicu svojich peňazí?“ spýtal sa.
Seržant zasalutoval a bez váhania odpovedal.
„Už som hľadal spôsob, ako vám to sám navrhnem, pane, aby som vás neurazil, hoci toho nemám veľa,“ odvetil. „Džentlmen by mal mať pri sebe aspoň trochu peňazí, všakáno? Nebolo by správne, aby čakal, že dámy mu zaplatia pivo, keď ho bude smädiť. Ale nemusí to byť pôžička. Veľmi rád vám ich dám.“

„Rozhodne si chcem peniaze len požičať,“ vyhlásil Alleyne. „A dúfam, že len na krátko. Poznáte Brusel? Pôsobili ste tu aj pred bitkou pri Waterloo? Poznáte nejaké podniky, kde džentlmeni hrávajú karty? Mimo tohto domu, samozrejme.“

„Karty?“ Seržant ďalej pomáhal Alleynovi pri vyzliekaní a potom mu obliekol nočnú košeľu. „Poznám zo dva podniky, pane, no nie také, do akých chodia urodzení páni ako vy.“

„To je jedno,“ vyhlásil Alleyne. Hoci do istej miery ho lákalo zájsť niekam, kam chodia páni z vyšších vrstiev, ktorí by ho mohli spoznať, keď už raz súhlasil ísť do Anglicka s Rachel Yorkovou, mohlo by to všetko len skomplikovať. „Povedzte mi, ako sa dostanem do podniku, ktorý poznáte.“

„Chcete si zahrať, pane?“ Strickland strčil Alleynovi pod koleno vankúš a hneď sa mu uľavilo. „A ste si istý, že viete hrať karty?“

„Strata pamäti je zvláštna vec,“ vzdychol si Alleyne. „Aspoň v mojom prípade. Pamätám si všetko okrem detailov týkajúcich sa vlastnej totožnosti.“

„A zrejme ste mali v kartách šťastie, všakáno?“

„Netuším,“ priznal Alleyne. „Ale musím v to dúfať. Ak nie, potom onedlho príde do Chesbury Parku veľmi schudobnený šľachtic s manželkou. A budem nielen vaším dlžníkom, ale aj dlžníkom týchto dám.“

„Máte šťastie v láske,“ zvolal seržant veselo, očividne presvedčený, že čoskoro bude nasledovať manželstvo z lásky, „tak to budeme chápať ako dobré znamenie, pane. Zistím, ktorý podnik je pre vás najvhodnejší. Možno sa to od bojov trochu zmenilo. Ale dovolíte, pôjdem tam s vami, pane. Dozriem na vás, keby vás niekto chcel ošmeknúť, čo nepredpokladám. A skúsim aj sám šťastie.“

„Platí,“ vyhlásil Alleyne. „Takže ma tu necháte potme, aby som skoro zaspal, však?“

Seržant zhasínal sviečky a chystal sa odísť.
„Ste unavený, pane,“ povedal Stricldand. „Slečna Yorková ma na to upozornila, hoci by som to videl aj sám.“

A tak ležal v posteli v čase, keď väčšina urodzených pánov len vyrážala za nočnou zábavou. Túžil si spomenúť na jediný večer, keď tak sám vyšiel do ulíc. Túžil vydolovať v hlave čo len jedinú spomienku spoza toho nepreniknuteľného závesu v jeho mysli. Stačila by jedna – a hneď by sa privalili ďalšie.
Ale keďže nemal na čo spomínať, kým sa usiloval zaspať, rozmýšľal nad uplynulými hodinami. A čoskoro sa v duchu usmieval.

RACHEL POCHYBOVALA, že spozná strýka, keď ho uvidí. Naposledy ho videla ako šesťročná. Vtedy sa jej zdal vysoký, širokoplecí, pevný ako bralo, spoľahlivý a vždy dobre naladený. Ale odvtedy jej spomienky zhorkli.
Koč sa natriasal vo vyjazdených koľajach, blato striekalo na všetky strany, hoci pršať prestalo už pred hodinou, a Rachel sa kolenom dotkla nohy Jonathana Smitha, lebo medzi sedadlami bolo málo miesta. Našťastie sa mu dotkla zdravej nohy, hoci tá druhá sa mu rýchlo hojila, odkedy pred dva a pol týždňami dostal barly. Už sa na ňu mohol postaviť, no stále sa pri chôdzi opieral o vychádzkovú paličku.
Rýchlo odtiahla nohu a oči sa im nakrátko stretli, potom odvrátila pohľad a predstierala, že je zaujatá krajinou za oknom. Obaja dodržali sľub, ktorý si dali v ten večer, keď navrhol túto maškarádu. Sotvakedy sa jeden druhého dotkli, sotva boli spolu sami, sotva sa dôverne rozprávali.
Výsledkom tohto správania bolo, že namiesto aby sa v jeho prítomnosti cítila uvoľnenejšie, bolo to presne naopak. Nemohla uveriť, čo sa stalo vtedy večer. Hádam sa to ani nemohlo ozaj stať. Určite sa jej to len prisnilo. Lenže niekedy sa jej pred očami vynorili živé predstavy, ako spolu ležia v posteli, a najradšej by skočila do najbližšieho jazera a schladila sa.
A najhoršie bolo, že zo dňa na deň bol silnejší, zdravší, príťažlivejší, mužnejší – a zdatnejší.
Nikdy sa mi ani nesnívalo, pomyslela si a chytila sa koženého držadla pri pleci, lebo koč nadskočil na ďalšej koľaji, že by v mojom živote mohol nastať takýto zvrat. Jednoducho je to veľmi čudné.
Prudký pohyb koča prebudil Bridget z driemot. Vystrela sa a napravila si čepiec.
„Takmer som zaspala,“ zamrmlala.
„Páči sa mi, ako vyzeráš, Bridget,“ pochválila ju Rachel.
„Zrejme preto, lebo ti pripomínam usadenú matrónu, srdiečko,“ zasmiala sa Bridget žalostne.
„Skôr preto, ako sa znova podobáš na moju milovanú pestúnku.“ Rachel jej stisla rameno.
Flossie, Phyllis a Geraldine sa viezli v ďalšom koči so seržantom Stricklandom. Všetky štyri dámy sa pred odchodom z Bruselu zbavili kriklavých šiat a teraz boli oblečené až komicky úctyhodne. Bridget mala tvár dočista vyumývanú a vlasy prefarbené na špinavohnedo, takže vyzerala celkom ako zamlada. Dokonca mladšie, hoci sama si to možno ani nepriznala.
Jonathan vyzeral elegantnejšie, ako sa patrilo. Mal na sebe drahé oblečenie a vo vrecku peniaze.
Nevedela, kde k nim prišiel, hoci nemusela byť génius, aby si to domyslela. Zopárkrát si vyšiel von so seržantom Stricklandom a druhý raz sa vrátil s kufrom plným nového šatstva, čižiem, s vychádzkovou paličkou v ruke – a s množstvom jedla, ktorým prispel do domácnosti. Dokonca zaplatil za lodný lístok nielen sebe, ale aj jej, hoci mala v úmysle všetko mu vrátiť, len čo bude mať v rukách šperky a zopár z nich predá. Ba tu v Anglicku prenajal aj oba koče.
Ale v minulom živote hral hazardné hry, očividne mu to stále šlo dobre. Musel vyhrať obrovskú sumu.
Ak Rachel nejakými mužmi opovrhovala, boli to práve hazardní hráči. Aj jej otec bol hráč. Má šťastie, že sa do Jonathana Smitha vášnivo nezaľúbila a nie sú naozaj manželia. Hazardní hráči nie sú zodpovední životní partneri a živitelia rodiny – a to sú slabé slová! Niekedy žijú v hojnosti, a potom celé mesiace, ba roky trú chudobu a vyhýbajú sa veriteľom.
Pravda, mal aj iné charakterové nedostatky. Ozajstný džentlmen by nikdy nezosnoval takýto plán, a už vôbec by ho neuskutočnil. Ani by sa doň nevrhol s takým nadšením. Celé hodiny s ňou a s jej priatelkami preberal detaily a zakaždým sa tváril, akoby si to nesmierne vychutnával.
Oči mal aj tak dosť pekné, netúžila vidieť ich rozjasnené šibalskými ohníčkami. Keď mu teraz do nich pozrela, zistila, že ich upiera na ňu.
„Čoskoro by sme tam mali byť,“ oznámil.
Keď naposledy menili kone, ubezpečili ich, že viac nebudú musieť prepriahať. Chvíľu si Rachel želala byť kdekoľvek inde, len nie v blízkosti Chesbury Parku. Žalúdok jej skrúcalo, občas ju zachvátila panika.
Čo sa to, preboha, chystá urobiť?
Veď si ide iba po to, čo jej právom patrí a čo jej zanechala matka. V každom prípade teraz bolo neskoro meniť plány, hoci z jeho pohľadu vycítila, že vie, ako veľmi to túži urobiť. Oči sa mu usmievali. A to ju tiež rozčuľovalo. Ako môže mať usmiaty pohľad, a pritom sa tváriť vážne? Isto vie, ako mu to pristane.
„Zdá sa vám toto okolie známe?“ spýtala sa.
„Je to Anglicko,“ odvetil. „Nezabudol som, ako vyzerá anglický vidiek, Rachel, iba neviem, kde je moje miesto.“

No ledva počula jeho odpoveď. Koč zabočil do velkej brány z tepaného železa a ona si uvedomila, že prišli do Chesbury Parku.
Štrková príjazdová cesta sa od brány vinula pomedzi staré duby a gaštany. Rachel to všetko pripadalo desivo majestátne. Znova si uvedomila, na aký odvážny kúsok sa podujala.
A vtom sa už spomedzi stromov vynorila impozantná sivá kamenná rezidencia, velkolepejšia, než očakávala. Tu vyrástla jej mama? Sem patrila? Za lesom sa okolo domu rozkladal trávnik a trochu ďalej veľké jazero; na brehu sa nachádzali stajne, pred domom sa ťahala dlhá záhrada.
Až keď koč hrkotal po ceste okolo jazera a dorazil na terasu, ktorá oddeľovala dom od záhrady, Rachel si zrazu uvedomila, že strýko možno nie je doma.
To by bol veru ťažký úder ich nádejam! Takmer dúfala, že to tak bude; ibaže v takom prípade by sa ocitli uprostred Wiltshiru v podstate bez peňazí a nevedeli by čo ďalej.
Jonathan sa predldonil na sedadle a položil jej ruku na koleno.
„Len pokoj,“ prihovoril sa jej. „Všetko dobre dopadne.“ Ale ona až nadskočila, keď sa jej dotkol, a vôbec necítila pokoj.
Koč pomaly zastal pred širokým kamenným schodišťom, ktoré viedlo k dvojkrídlovým dverám. Boli pevne zatvorené a nik nevybehol pozrieť sa, kto prišiel v tých dvoch kočoch. Nijaký koniar nevybehol zo stajní. Kočiš zoskočil z kozlíka, otvoril dvere a spustil schodíky. Do dusného koča prenikol teplý, svieži letný vzduch. Jonathan opatrne zostúpil, oprel sa o paličku a pomohol vystúpiť Rachel.
Videla, že ostatní vystupujú z druhého koča. Gareldine a seržant Strickland zostali stáť vedľa neho. Hoci Geraldine mala oblečené jednoduché sivé šaty, plášť s kapucňou a nenápadný čepiec, ešte vždy vyzerala ako zvodná talianska herečka. Stále bola krásna, čo by sa iste ostatným slúžkam nepáčilo, zato mužská časť služobníctva by bola celá bez seba. Seržant Strickland s čiernou páskou cez oko a stopami po modrinách ladiacich dožlta, skutočne vyzeral ani zlovestný pirát, presne ako Geraldine predpovedala.
Kým Jonathan pomáhal vystúpiť Bridget, druhé dve dámy k nim prišli po terase. Phyllis vyzerala ako spokojná domáca panička, ktorej v živote nezišla na um necudná myšlienka. Flossie mala blond kučery skrotené pod úhľadným čiernym čepcom a urastenú postavu zahalenú decentnými čiernymi šatami; pôsobila krehko a úctyhodné ako kazateľova manželka.
„Ešte vždy si neviem zvyknúť na to, že už nemusím prižmúriť oči, keď ti pozriem na vlasy, Bridget,“ poznamenala Phyllis.
„Poštíp si líca, Rachel,“ poradila jej Flossie. „Si bledá ako duch.“

Až nadskočila, keď ju Jonathan chytil za ruku a vsunul si ju pod pazuchu. Srdečne a obdivne sa na ňu usmial. „Hra sa začína,“ zamrmlal. 
„Ano.“ Očarujúco sa usmiala.
Vyšli po schodoch a tam zaklopal na dvere rúčkou paličky. Prešla celá minúta – aspoň im sa zdalo –, kým dvere otvoril starší majordóm. Pozeral na nich, akoby každý z nich mal dve hlavy.
„Pani Streetová, pani Leaveyová, slečna Cloverová, sir Jonathan Smith s manželkou, zaslobodna slečnou Rachel Yorkovou, by radi navštívili baróna Westona,“ povedal Jonathan rázne a podal mužovi navštívenku. „Je doma?“

„Pozriem sa, pane,“ odvetil majordóm nezáväzne. Ale odstúpil a vpustil ich dnu.
Jonathan dokonca pamätal na to, aby dal vytlačiť navštívenky.
Z dláždenej podlahy sa do výšky týčili rady majestátnych stĺpov. Strop bol pozlátený, pomaľovaný anjelmi. Mramorové busty na kamenných podstavcoch prísne hľadeli z výklenkov. Široké, velkolepé schodište naproti dverám viedlo nahor a rozvetvovalo sa. Nad ním visel nádherný luster.
Vstupná hala, ktorá má priviesť návštevníkov do úžasu, pomyslela si Rachel. A zámer aj vyšiel.
Majordóm zmizol na poschodí.
Rachel si vždy predstavovala Chesbury Park ako velké sídlo s velkými záhradami. Neočakávala, že to bude obrovská rezidencia obklopená parkom. Prvý raz pochopila, akú odvahu mala jej matka, keď sa vydala za otca napriek nesúhlasu strýka Richarda. Takýto prepych vymenila za tmavé, prepchaté izby, aké mali zvyčajne prenajaté v Londýne.
„Je to tu obrovské,“ zašepkala Phyllis.
Všetci sa s neskrývaným úžasom obzerali okolo seba –okrem Jonathana, ako si Rachel všimla. Na tvári sa mu zračil záujem, ale zdalo sa, že je uvoľnený. Znamená to, že bol zvyknutý na podobné prostredie?
Trvalo večnosť, kým sa majordóm vrátil a vyzval ich, aby ho nasledovali. Viedol ich po ľavom krídle schodišťa na druhé poschodie, odkiaľ viedli chodby oboma smermi. Ale oni sa nepustili ani jednou z nich. Namiesto toho im majordóm otvoril vysoké dvojkrídlové dvere rovno oproti schodišťu a pustil ich do salóna. Na stenách potiahnutých brokátom vínovej farby viseli v ťažkých pozlátených rámoch portréty a krajinky. Klenutý strop bol pomaľovaný výjavmi z gréckej mytológie a na vysokých oknách viseli žlté zamatové závesy. Takmer celú dlážku pokrýval perzský koberec a ťažký pozlátený nábytok bol rozostavený do menších zoskupení; dominantná súprava kresiel a pohoviek sa rozkladala pri vysokom, ozdobne tesanom mramorovom kozube.
Pred nimi stál muž obrátený chrbtom ku kozubu. Nebol veľmi starý, hoci na prvý pohľad tak vyzeral. Bol chudý, sivovlasý – dokonca aj pokožku akoby mal popolavú – plecia mal zhrbené. Ale aj keby sa vystrel, bol by nanajvýš stredne vysoký. Rachel nevidela strýka šestnásť rokov a teraz si ho pozorne obzerala. Vyzeral celkom inak, ako si ho pamätala. Je to vôbec on?
Keď pokročila k nemu pred ostatnými a hlboko sa uklonila, hľadel na ňu prenikavými očami spod huňatého sivého obočia. Napokon ho predsa len spoznala. Pamätala si tie oči –upierali sa na ňu vždy veľmi priamo. Mnohí dospelí deti v skutočnosti vôbec nevideli.
„Strýko Richard!“ Rozmýšľala, či má podísť až k nemu a pobozkať ho na líce, ale váhala pridlho a potom to už nemohla urobiť. Okrem toho jej bol cudzí, hoci to bol jej jediný žijúci príbuzný.
„Rachel?“ S rukami za chrbtom zdvorilo, ale celkom neosobne kývol hlavou. „Pripomínaš mi tvoju matku. Takže si sa tuším vydala, však?“

„Áno,“ prikývla. „Len pred týždňom v Bruseli, kam som prišla pred bitkou pri Waterloo.“ Obrátila hlavu a srdečne sa usmiala na Jonathana, ktorý sa jej postavil po boku. „Ak dovolíte, strýko Richard, predstavím vám sira Jonathana Smitha. Jonathan, pán barón Weston.“

Muži sa navzájom uklonili.
„Prv ako som sa vydala, bývala som v Bruseli u svojich drahých priateliek,“ vysvetľovala Rachel, „a keďže tento týždeň sa takisto vracali do Anglicka, boli také láskavé a sprevádzali nás až sem. Ak dovolíte, predstavím vám ich. Pani Streetová, jej švagriná pani Leaveyová a slečna Cloverová, ktorá bola taká láskavá a od môjho odchodu od lady Flatleyovej mi bola gardedámou.“

Všetci sa navzájom uklonili.
„Phyllis a ja sme trvali na tom, že odprevadíme svoju mladú priatelku až k vašim dverám, až potom budeme pokračovať v ceste,“ objasnila Flossie, „hoci to, samozrejme, nebolo nevyhnutné, keďže je vydatá za sira Jonathana a drahá Bridget jej robí spoločnosť. Ale máme ju nesmierne rady.“ Podarilo sa jej vyzerať pôsobivo a smrteľne unavene, akoby tá cesta bola veľkým utrpením a šľachetnou obetou.
„Ubezpečili sme drahú Rachel, že barón Weston by sa na nás hneval, keby sme ju opustili, len čo sme dorazili na brehy Anglicka,“ dodala Phyllis s pôvabným úsmevom. „Hoci možno by ste sa až tak veľmi nehnevali, keď je vydatá dáma. Stále tomu nemôžeme uveriť, však, Floss – Flóra? Tá svadba bola naozaj kásna!“

„Sadnite si, dámy,“ ponúkol ich strýko. „Aj vy, pán Smith. O chvíľu nám prinesú čaj. Dám vám všetkým pripraviť izby. Neprichádza do úvahy, aby ste pokračovali v ceste, kým si neoddýchnete.“

„To je od vás naozaj mimoriadne láskavé, mylord,“ povedala Flossie. „Veľmi nerada cestujem a priznávam, že po niekoľkých dňoch trmácania som krajne vyčerpaná.“

„A ja hrozne grcám, kedykoľvek sa ocitnem na palube lode,“ zapojila sa Phyllis. „Možno by som mala povedať, že vraciam, to je fajnovejšie slovo, ale ja som známa tým, že hovorím, ako mi zobák narástol, však. Flóra?“

Rachel sa usadila na pohovku a Jonathan vedľa nej. Pohľady sa im stretli – ona sa mierne mračila, jemu sa v očiach zračil náznak smiechu, hoci zatiaľ hral rolu dôstojného džentlmena veľmi dobre. Rachel dúfala, že Phyllis a Flossie nebudú priveľa rozprávať.
Ale rýchlo upriamila pozornosť na strýka. Ustarostené sa naňho zahľadela. Toto je ten vysoký, statný, usmiaty strýko z jej detstva? Aj keď si uvedomovala, že vtedy bola ešte veľmi malá a vnímala ho detskými očami, za šestnásť rokov sa veľmi zmenil. Vyzeral chorý. Ani chvíľu o tom nepochybovala. Bol vycivený, pôsobil unavene.
Očakávala, že príde za robustným, hlučným, tvrdohlavým mužom a bude sa cítiť oprávnená, aby ho podviedla. Nevyhovovalo jej, že je taký krehký.
Znepokojovalo ju to, dokonca trochu desilo.
Pokiaľ vedela, bol to jej jediný žijúci príbuzný, jediný človek, vďaka ktorému nebola na svete celkom sama. Bolo absurdné, že sa oňho zrazu bojí, hoci ho za tých dvadsaťdva rokov života videla iba pár dní, keď mala šesť rokov, a napísal jej len dva listy, v ktorých jej odopieral, o čo ho žiadala.
Ale aj tak bola nešťastná.
Alleyne bol zas rád, že je v Anglicku. Cítil, že je tam doma, hoci netušil, v ktorej časti krajiny vlastne žil. Okrem toho sa mu v týchto končinách páčilo, hoci ich nepoznával. Ani lord Weston mu nepripadal známy, hoci rozmýšľal, či ho barón nespozná. Samozrejme, potom by sa všetko skomplikovalo.
Weston vôbec nebol taký, ako očakával – protivný a nudný tyran. Ale nevládni ľudia bývajú nepríjemní a Weston bol očividne nevládny. Alleyna pobavila výzva, ktorá pred ním stála. Posledné dva týždne, kým čakal, aby sa mu noha aspoň trochu zahojila, sa mu nekonečne vliekli.
Videl však, že Rachel je z toho celého nesvoja. Chápal to. Je to jej strýko, jediný príbuzný. Chytil ju za ruku a pevne stisol.
Flossie sa práve nadchýnala krásnym domom a oznámila prítomným, že jej pripomína sídlo jej švagra v Derbyshire –podľa všetkého si práve uvedomila, že to je dom Phyllisinho brata.
„Nezdá sa ti, Phyllis?“ pôvabne sa usmiala na priateľku. „Aj mne to zišlo na um, Flora,“ súhlasila Phyllis.
      „Ako sa máte, strýko Richard?“ spýtala sa Rachel a trochu sa predklonila.
„Celkom dobre,“ Weston sa usadil do kresla pri kozube. Alleyne mal skôr dojem, že stojí jednou nohou v hrobe. „Prišlo to dosť rýchlo, nemyslíš, Rachel? Šla si do Bruselu ako spoločníčka lady Flatleyovej. V tom čase si sa už poznala s pánom Smithom?“

„Áno,“ odvetila. Samozrejme, na takomto príbehu sa vopred dohodli. „Zoznámili sme sa vlani v Londýne, krátko po ockovej smrti. A potom sme sa stretli v Bruseli a Jonathan mi začal vážne dvoriť. Keď sa lady Flatleyová rozhodla ešte pred bitkou pri Waterloo, že sa vráti do Anglicka, Bridget mi ponúkla, že môžem bývať s ňou a jej priatellcami.“

„Bridget máme všetky veľmi rady,“ poznamenala Flossie pre istotu, keby Weston nepochopil, že sú naozaj blízke priatelky.
„Šesť rokov po maminej smrti mi bola pestúnkou,“ vysvetľovala Rachel. „Bola som nadšená, keď som sa s ňou znova stretla v Bruseli, a vďačne som prijala jej pozvanie, najmä keď ho Phyllis a Flora zopakovali. A potom ma Jonathan presvedčil, aby sme sa pred návratom domov zosobášili.“

Weston sa zamyslene zahľadel na Alleyna, ale prv ako stihol niečo povedať, priniesli čaj. Phyllis sa bez vyzvania ujala obsluhy a rozdávala šálky.
„Všetky sme sa zhodli v názore, mylord,“ ozvala sa Bridget, „že budem sprevádzať lady Smithovú na tejto ceste, lebo je čerstvo vydatá. A Flora s Phyllis neodolali a pridali sa k nám.“

Alleynovi sa stále zdalo nesmieme zábavné, keď sa díval na Bridget a počul tú na pohľad úctyhodnú, príjemnú, mladistvo vyzerajúcu ženu hovoriť rovnakým hlasom ako Bridget Cloverová, ktorú poznal v Bmseli.
Medzičasom Weston znova uprel pohľad na Alleyna.
„A čo vy, pán Smith?“ spýtal sa. „Kto vlastne ste? Smith je dosť bežné meno. V Gloucestershire žijú Smithovci s dobrým rodokmeňom. Ste jeden z nich?“

„Pochybujem, pane,“ odvetil Alleyne. „Pochádzam z Northumberlandu a väčšina mojej rodiny tam žije už dlhé generácie.“

Northumberland bol najďalej na severe, kam ho mohli situovať, ak z neho nechceli urobiť Škóta.
Rozvážnym hlasom vysvetľoval, že pred dvoma rokmi tam zdedil po otcovi rozľahlý, prosperujúci majetok – ale nie zas priveľmi rozľahlý ani priveľmi prosperujúci, hoci Geraldine a Phyllis by z neho najradšej urobili skutočného boháča, keby si presadili svoje. Alleyne namietal, a Rachel ho podporovala v tom, že by mal byť džentlmen, ktorého barón Weston schváli, ale nie až taký významný, aby mal barón Weston pocit, že by ho mal poznať.
Navštívil Brusel, vysvetľoval ďalej, lebo tam bol vojenský oddiel jeho bratanca.
„A tam som znova stretol Rachel,“ hovoril, láskyplne sa na ňu usmial a preplietol si s ňou prsty. „Nezabudol som na ňu. Ako by som mohol? A len čo som ju znova zočil, bezhlavo som sa zaľúbil.“

Páčilo sa mu, ako sa začervenala a zahryzla si do spodnej pery. 
„V živote ma nič tak nedojalo ako tento romantický príbeh, ktorý sa odvíjal pod pozorným dohľadom našej drahej Bridget,“ vzdychla si Phyllis.
„Pán Smith mi veľmi pripomína môjho milovaného nebohého manžela, plukovníka Streeta,“ ozvala sa Flossie a sčista-jasna vyčarila vreckovku. „Pred dvoma rokmi zomrel hrdinskou smrťou na polostrove.“

Streeta povýšila do závratných výšok, pomyslel si Alleyne. Pred dvoma týždňami začínal ako kapitán. Dúfal, že dámy sa nedajú priveľmi uniesť klamstvom…

Barón odložil prázdnu šálku na stolík.
„Priznávam, že som sklamaný,“ povedal, „že Rachel sa vydala, a ani ma predtým nenavštívila. Veľmi dobre si uvedomujem, že je dospelá a mohla sa vydať za muža, ktorého si vybrala. Rozhodne na to nepotrebovala môj súhlas. Ale bola by ma potešila, keby ma požiadala o požehnanie. A keby som mal pocit, že jej ho môžem dať, veľmi rád by som bol usporiadal svadbu tu v Chesbury Parku. Ale neporadila sa so mnou o tom.“

A teraz som sa ocitol v nevýhodnom postavení, pomyslel si Alleyne. Barón Weston ho očividne považuje za muža, ktorého vášeň viedla k indiskrétnosti. Nepriviedol Rachel domov, aby sa vydala v Anglicku, nepredstavil ju svojej rodine v Northumberlande a nepriviedol ju do Chesbury Parku, aby jej dal strýko požehnanie. Každý rozumný človek by si položil otázku, prečo to neurobil.
Lenže barón Weston nikdy neprejavoval skutočný záujem o neter. Teraz sa správal prinajmenšom pokrytecky.
„Sir Jonathan je úžasne romantický a impulzívny,“ povzdychla si Phyllis a priložila si ruky na hruď. „Jednoducho trval na tom, mylord, že svadba musí byť okamžite a že si chce Rachel priviesť domov ako nevestu. Môj drahý plukovník Leavey je presne rovnaký.“

„Aj plukovník Street bol taký,“ dodala Flossie. „Trval na tom, že ho musím sprevádzať po polostrove v lete, v zime.“

Ach, ďalší plukovník. A pritom Flossie len pred chvíľou priznala, ako nerada cestuje.
„A tak ste teraz prišli sem,“ Weston stále upieral pohľad na Alleyna a Rachel. „Predpoldadám, že ľahko uhádnem prečo.“

Rachel so zdvihnutou bradou neohrozene opätovala strýkov pohľad.
„Vydala som sa za muža, proti ktorému nemôžete mať námietky,“ povedala, „aj keď si možno myslíte, že sme sa nemuseli so svadbou tak ponáhľať. Ale prečo by som sa mala vydávať tu? Nikdy ste o mňa neprejavili záujem. Nikdy ste ma netúžili spoznať bližšie. Dokonca aj po ockovej smrti ste ma sem pozvali len preto, aby ste ma mohli čím skôr vydať a zbaviť sa ma. Nuž, vybavila som to za vás. Prišla som si po šperky, ktoré mi odkázala mama. Tentoraz nemáte dôvod, aby ste mi ich odmietli.“

Rozhodne nebolo rozumné, že hovorila tak výbojné a nepriateľsky, a vôbec to nebolo súčasťou plánu. No Alleyne ju obdivoval, že sa nedala zastrašiť. Aspoň v tomto smere bola úprimná, aj keď všetko ostatné bolo klamstvo. Pevnejšie jej stisol ruku.
„Neviem o tom,“ namietol Weston, „že by som musel mať dôvod, Rachel.“

Ostro sa nadýchla. No Alleyne ju potľapkal po ruke a sám prehovoril.
„Veľmi dobre chápem vaše obavy o neter a výhrady, ktoré možno voči mne máte, pane,“ povedal. „Ani som nečakal, že budete nadšený, ak vás bez varovania postavíme pred hotovú vec a okamžite požiadame o šperky, ktoré vám zverila do opatery nebohá pani Yorková. Žiadam vás len o to, pane, aby ste mi dopriali čas dokázať vám, že som hoden vašej netere, že si vybrala nielen srdcom, ale aj rozumom, že nie som nijaký zlatokop a ani jeden z nás to dedičstvo neprehýri. Preto vás prosím, aby ste nás tu nechali tak dlho, ako sám uznáte za vhodnú skúšobnú lehotu. Samozrejme, už sa neviem dočkať, kedy privediem svoju nevestu domov, ale rád urobím všetko preto, aby bola šťastná. A ona bude šťastná len vtedy, ak si získa vašu dôveru.“

Zistil, že pri tejto maškaráde mu robí najväčší problém to, že sa celkom vžil do svojej úlohy. Hovoril presvedčené. A predsa takmer každé slovo bolo pravdivé. Okrem toho, že naozaj chcel, aby bola šťastná.
„Tak teda dobre,“ Weston dlhú chvíľu zamyslene hľadel na Alleyna a potom stroho prikývol. „Uvidíme, aký postoj budem mať k celej veci o mesiac, pán Smith. Ale trochu som zanedbal ostatných hostí. Ako dlho ste boli s manželom na polostrove, madam?“ spýtal sa Flossie.
Kým Flossie farbisto a zoširoka opisovala roky, ktoré tam strávila, Alleyne si pozorne obzeral baróna. Od začiatku mu bolo jasné, že je chorý. Ale za posledných pár minút mu tvár ešte väčšmi spopolavela. Preto, lebo ho tak nečakane prepadlo päť neznámych hostí? Alebo to bol prejav emócií z toho, že znova vidí Rachel a cíti jej nepriateľstvo?
Alebo v tom bolo čosi iné?
Alleyne obrátil pohľad na Rachel, a keďže aj ona bola veľmi bledá, usmial sa na ňu a potom žmurkol. Koniec koncov, ďalší mesiac bude stáť po jej boku v dobrom i zlom. Dofrasa, dúfal, že barónovi bude stačiť pár dní, nanajvýš týždeň. Ale ako si želá… iné im nezostáva…

Zdvihol ich spojené dlane, na chvíľu si priložil jej ruku k perám, srdečne sa jej usmial do očí a veľmi dobre si pritom uvedomoval, že to gesto vidia aj ostatní prítomní. Vlastne v to dúfal. Za posledného dva a pol týždňa sa jej ledva dotkol a videl, že bolo veľmi rozumné zachovávať odstup.
Bola až znepokojujúco krásna a očarujúca. Bude najlepšie, ak obmedzí tieto prejavy lásky na minimum.
Bože dobrý, mesiac…

Celý mesiac.
Ale nemôže to vyčítať nikomu inému, len sebe.

„VŠETCI LOKAJI VYZERAJÚ ako ropuchy a koniari ako lasice,“ zlostila sa Geraldine. „Zatiaľ som nestretla nijakého záhradníka, takže ešte vždy mám nádej, ale zdá sa, že ich tu veľa nie je. Kuchárka je otrávená, lebo musí kŕmiť ďalšie hladné krky.“

„Ach, Geraldine!“ zasmiala sa Rachel. „Ako ich môžeš tak rýchlo odsúdiť? Nemusíš ma česať, zvládnem to aj sama.“

Ale Geraldine rázne schytila kefu a zašermovala ňou vo vzduchu.
„Kým si budem zarábať na živobytie ako komorná urodzenej dámy,“ vyhlásila, „budem ťa česať, Rachel, uväzovať šnurovačku, zapínať gombíky a zaprávať ti prikrývky, keď si ľahneš do postele. Aj tak nebudem mať veľa roboty. Pán Edwards, majordóm, ktorý nám otvoril dvere, každému dolu vykladá, aké velké dámy sú Floss a Phyll, čo len dokazuje, ako vie odhadnúť ľudí. Na Willa som sa nemohla ani pozrieť. Bola by som vybuchla od smiechu.“

„Ale toto nie je vôbec zábavné,“ upozornila ju Rachel. „Strýko je chorý a prijal nás prinajlepšom chladne, hoci sa správal celkom slušne, najmä k Flossie a Phyllis. Nesúhlasí s tým, že som sa vydala, alebo skôr ako som sa vydala. Teraz nám potrvá celú večnosť, kým ho presvedčíme, že sme si súdení, že naše manželstvo bude trvalé a že tie šperky patria do mojich rúk, a nie do jeho. Už sa začínam báť, že sa nikdy nevyberieme hľadať pána Crawleyho.“

„Z toho si nerob ťažkú hlavu,“ Geraldine jej kefovala dlhé vlasy. „Chlap ako Crawley sa nezmení, kým mu niekto nezabráni vyvádzať také kúsky. Floss napísala do Londýna, aby jej kolegyne posielali listy sem. Nie je tvojou povinnosťou nás financovať, Rachel, a aj keby si to robila, splatíme ti všetko do posledného penny. Pravdupovediac, sme tu len preto, lebo sme neodolali predstave dovolenky a dobrodružstva. Takže z nás si nerob ťažkú hlavu.“

Kým Rachel nehybne sedela a dala si upravovať vlasy, nástojčivo si uvedomovala, že jej obliekareň delí od Jonathanovej iba oblúk, a nie dvere, a že z oboch obliekarní sa vchádza rovno do spálne.
Ešte šťastie, že ani jeden z nich sa netúžil zblížiť väčšmi, než si to vyžadovala táto maškaráda. Ale privádzalo ju do rozpakov, že bývajú v spoločnom apartmáne, akoby boli naozaj manželia. A v Jonathanovej izbe bol teraz seržant Strickland – pomáhal mu obliecť sa na večeru. Rachel počula ich mrmlanie.
„Ach, to je nádhera!“ zvolala Geraldine, keď o pár minút skončila. „Tuším omdliem.“

Rachel prekvapene zdvihla pohľad. Ale Geraldine to nehovorila jej. V oblúkovom vchode stál Jonathan. A Geraldine nepreháňala. Mal na sebe elegantné bričesky slonovinovej farby s bielymi pančuchami a čierne topánky. K tomu zlatú vestu, čierny frak a belostnú košeľu. Nákrčník si zrejme uviazal sám – seržant Strickland by isto nevyčaril také umelecké dielo. Tmavé vlasy, ktoré mu za posledný mesiac dosť narástli, sa mu ligotali, iba jeden prameň mu ako zvyčajne padal cez pravé oko.
Rachel by ani na mučidlách nepriznala, ako na ňu zapôsobil, ale bola rada, že sedí. Určite by sa jej podlomili kolená. Dokonca aj paličku mal elegantnú.
„Naozaj milá poznámka od komornej mojej panej,“ uškrnul sa. Potom uprel pohľad na Rachel a obzrel si ju od hlavy po päty. Oblečené mala svetlozelené večerné šaty, ktoré si dala ušiť ešte pred tromi rokmi, a predsa boli skoro nové, lebo málokedy mala príležitosť si ich obliecť. „Vás si veru necháme, Geraldine. Tie vlasy ste lady Smithovej upravili naozaj prekrásne. Alebo sa mi srdce tak prudko rozbúšilo kvôli žene, ktorej patria.“

Nemusel tak hovoriť, veď strýko ho nemohol počuť. Ale žmurkol na Geraldine a Rachel videla, že sa zabáva na jej účet. Vstala a pohrávala sa s obrúčkou – nezabudol jej ju kúpiť, len čo pristáli v Anglicku.
„Asi na vás zapôsobilo oboje“ usúdila Geraldine. „Zlaté vlasy sú súčasťou tej ženy, a až mi je niekedy ľúto, že moja matka bola Talianka. Radšej sa idem porozprávať s Willom, čo si myslí o tomto dome.“

A stratila sa im z dohľadu.
„Tak teda, Rachel,“ Jonathan si založil ruky za chrbát, „čo si o tom myslíte vy?“

„Myslím,“ vytrčila bradu, „že by sme mali predstierať, že namiesto toho oblúka je tam hrubý múr.“

Hoci vedela, že Geraldine a seržant Strickland sú len pár metrov od nich, aj tak jej táto situácia pripadala priveľmi dôverná.
Alleyne nadvihol obočie a pôsobil arogantne, ale aj nesmierne príťažlivo.
„Pôjdeme dolu, mylady?“ Elegantne sa jej uklonil a nastavil rameno.
„Stále musím myslieť na to,“ začala, keď ho chytila pod pazuchu a vylo’očili z izby, „že toto bol domov mojej matky, až kým v sedemnástich rokoch neutiekla s otcom. Tu vyrástla. Za iných okolností by som to tu poznala. Často by som sem s ňou chodievala. Trávila by som tu Vianoce a iné sviatky nielen pred jej smrťou, ale aj po nej. Zblížila by som sa so strýkom. Mala by som aj iného príbuzného okrem ocka.“

„Ale Weston vašej matke nikdy neodpustil,“ poznamenal.
„V čase dospievania som nesmieme túžila mať bratov, sestry, bratancov, sesternice, strýkov a tety – možno by mi stačil aj jediný strýko,“ vzdychla si a potom sa cítila pochabo, že si pred ním tak vyliala srdce.
„Dúfam,“ povedal, „že neľutujete, že sme sem prišli, Rachel. Teraz je už na to prineskoro. Tak teda pokračujme v maškaráde.“

„Neľutujem to,“ ubezpečila ho. „Strýko tvrdil, že by si bol želal, aby sme sem prišli pred svadbou, vraj by nám ju sám výstrojil. Ale potom povedal, že po mesiaci uvidí. Vôbec ma nemá rád. Ľutujem len to, že je chorý. Myslíte, že zomiera?“

Bola z toho nešťastná, hoci nechápala prečo. Nič pre ňu predsa neznamená – sám to tak chcel.
Jonathan jej potľapkal ruku.
Flossie a Phyllis už boli v salóne a zhovárali sa s Racheliným strýkom. Bridget tam už tiež sedela. Všetky dámy boli vkusne upravené. Ako ľahko sa im ho podarilo oklamať, pomyslela si Rachel – ibaže musia hrať tú hru celý mesiac. Vydržia tak dlho?
Strýko bol bezchybne oblečený, no stále vyzeral vycivený a zhrbený. Rachel sa zmocnil pocit viny a to ju hnevalo. Keby bol v rozkvete zdravia, netrápilo by ju, že mu klame. Prečo ju to mrzí, keď je chorý? Aj tak ju nemá rád, hoci je jeho neter, jeho najbližšia príbuzná.
Večera prebehla oveľa hladšie, ako sa Rachel obávala. Všetci sa usilovali udržiavať rozhovor a nikto nič nepovedal na to, že jedlo bolo nechutné a takmer studené.
Pred koncom večere Jonathan prejavil záujem poobzerať sa po majetku.
„Poviem správcovi, aby vás po ňom povodil,“ odvetil strýko Richard. „V poslednom čase sa necítim veľmi dobre a dávno som nebol vonku. Drummond vám ukáže všetko, čo budete chcieť vidieť – aj Rachel, ak bude mať záujem, hoci o tom pochybujem. Väčšina dám má iné záujmy.“

„Mám o to záujem, strýko Richard,“ zvolala Rachel podráždene. „Nie som v tom veľmi zbehlá, lebo väčšinu života okrem posledných pár mesiacov som prežila v Londýne. Ale odkedy som vydatá a viem, že budem žiť na vidieku, túžim vedieť viac.“

Poznala by vidiek lepšie, keby ju v čase dospievania aspoň pár ráz pozval k sebe.
„Mňa prasce, kravy a úroda veľmi nezaujímajú,“ ozvala sa Flossie. „Zato sa teším, ako budem v ďalších týždňoch spoznávať krásny park. Pravda, ak dovolíte, mylord.“

„Bol by som sklamaný,“ odvetil, „keby ste sa počas pobytu v Chesbury necítili ako doma, madam.“

„Máte veľké stajne, pane?“ spýtal sa Jonathan. „Mohol by som si zajazdiť na nejakom koni?“

„Je to rozumné, Jonathan?“ ozvala sa Bridget. „Noha sa vám ešte celkom nezahojila.“

Už Rachelinmu strýkovi vysvetlili, že Jonathan sa zranil, keď v bruselských uliciach zadržal zdiveného koňa.
„Potrebujem pohyb,“ namietol.
„Už nemám také veľké stajne ako kedysi,“ povedal strýko Richard, „ale pokojne si môžete zajazdiť na ktoromkoľvek žrebcovi, ktorého si vyberiete.“

Rachel sa na Jonathana usmiala a dotkla sa mu ruky. Mala väčšie problémy ako ostatní hrať svoju úlohu. Ale musí si zvyknúť verejne prejavovať lásku svojmu mužovi, údajne novomanželovi.
„Dávajte si pozor, Jonathan,“ dohovárala mu.
„Musíte si zajazdiť so mnou, láska moja,“ tak hrejivo sa jej usmial do očí, až sa takmer odtiahla, aby zväčšila odstup.
„Ja nejazdím na koni,“ zamrmlala. „Vari ste zabudli?“

V očiach sa mu mihol záblesk prekvapenia.
„Ani ja, Rachel,“ pridala sa Bridget. „Nemusíš sa za to hanbiť.“

„Keď som bola s plukovníkom Streetom na polostrove, stále som sedela na koni,“ zapojila sa Flossie. „A tie zvieratá mi celkom prirástli k srdcu.“

Jonathan prikryl Rachelinu ruku na stolíku svojou.
„Pravdaže som nezabudol, láska moja,“ ubezpečil ju. „Ale bez meškania to musíme napraviť, ak budeme tráviť väčšinu dní spolu. Naučím vás jazdiť.“ Videla, ako mu v očiach horí šibalský ohníček.
„Ale ja sa to nechcem naučiť,“ usilovala sa vyslobodiť si ruku. Pevne jej ju zovrel prstami a usmial sa na ňu.
„Nie ste predsa zbabelá, láska moja, alebo áno?“ podpichol ju. Zdvihol si spojené ruky k perám ako prednedávnom v salóne. „Keď už ste moja manželka a budeme spolu žiť na vidieku, musíte si so mnou občas zajazdiť. Prvú lekciu vám dám hneď zajtra ráno.“

„Jonathan,“ bola by radšej, keby sa na túto tému zhovárali v súkromí, aby ho mohla dôrazne odmietnuť, „skutočne radšej nie.“

„Ale áno.“ Stále sa na ňu usmieval tým hrejivým, obdivným, láskyplným – a uličníckym úsmevom. Nahlas si vzdychla.
Aj Phyllis. „Ach, nesmierne rada pozorujem, ako sa mi pred očami odohráva krásna romanca. Je to pre mňa do istej miery útechou, keď nemôžem byť s plukovníkom Leaveym, ktorý musel odísť so svojím oddielom do Paríža.“

Rachel zmraštila tvár. Plukovník, a velí iba malému oddielu?
Ale strýko si to očividne nevšimol.
„So mnou si predsa jazdila na koni, Rachel,“ pripomenul jej. „Keď som prišiel na pohreb tvojej matky.“

Celkom zabudla na ten detail, ale teraz si spomenula. Mala iba šesť rokov, no zrejme pochopila, že mama zomrela. Dokonca si pamätala, ako srdcervúco plakala pri hrobe, držala otca za ruku a tvár mala zaborenú do jeho bričesiek. Ale ako to už u detí býva, v ďalších dňoch bola celá šťastná, keď ju strýko Richard bral so sebou a od rána do večera jej ukazoval miesta, ktoré nikdy predtým – ani potom – nevidela. Vzal ju, aby sa pozrela na zvieratá v Toweri a na výstavu koni v Astleyho amfiteátri. V Gunter’s jej kupoval zmrzlinu. Kúpil jej aj porcelánovú bábiku, ktorú krátko nato chytil jeden z otcových opitých kumpánov a rozmlátil ju na márne kúsky. Ale najväčšmi ju tešilo, že strýko si ju posadil pred seba na koňa a jazdil s ňou.
Nechcela si na to spomínať. Potom ju predsa opustil… Vôbec sa jej neozval, kým mu ako osemnásťročná nenapísala, lebo otec bol už celé mesiace zadĺžený, dokonca aj to biedne jedlo, ktoré jedávali, kupovali na dlh. Vtedy zúfalo potrebovala tie šperky.
„To bolo dávno,“ odsekla upäto.
„Áno,“ prikývol, „veľmi dávno.“

Bol popolavý, vycivený, uťahaný. Prečo jej pripomína minulosť? Hnevalo ju, že je taký krehký. A najradšej by sa mu vrhla okolo krku a plakala od žiaľu, aj keď nevedela prečo.
„Už celé mesiace som tu neusporiadal večierok ani som neprijal nijaké pozvanie,“ vzdychol si. „Ale musím to napraviť. Pozvem susedov, aby sa zoznámili s mojou neterou, jej novomanželom a ostatnými hosťami. Oslávim tvoju svadbu teraz, Rachel, keď sa tu nemohla konať vtedy. Možno usporiadam bál.“

Rachel vyvalila oči. Nenapadlo jej, že by mali hrať maškarádu aj pred niekým iným ako pred strýkom. Lenže nečakala, že tu bude dlhšie ako pár dní. Chce pozvať hostí? On chce osláviť jej svadbu?
Pozrela na Jonathana, ale veľmi jej nepomohol. Iba sa na ňu usmieval a v očiach sa mu zračilo… zbožňovanie.
„To bude skvelé, láska moja,“ povedal. „Nebudeme musieť čakať, kým prídeme do Northumberlandu, aby sme si mohli spolu zatancovať.“

Zatancovať. Strýko Richard hovorí o bále. Rachel nikdy v živote nebola na bále, hoci tancovať sa naučila. Celé detstvo i mladosť túžila ísť na bál. Na okamih rozladenosť vystriedal príval túžby. V Chesbury sa možno bude konať bál. A ona bude čestný hosť. Bude tancovať…

S Jonathanom.
„Nie, strýko Richard!“ zvolala, keď sa prebrala zo sna. „Nesmiete okolo toho robiť taký rozruch. Nič podobné sme nečakali. A Jonathan nemôže tancovať. Aj pri chôdzi musí používať paličku.“

„Ale noha sa mi zo dňa na deň hojí,“ namietol.
„Bál?“ potešila sa Flossie. „Ach, ako veľmi by som chcela, aby tu bol plukovník Leavey a mohla som si s ním zatancovať.“ Precítene vzdychla.
„Skutočne mám pocit, Rachel,“ ozval sa strýko Richard, „že si zaslúžiš trochu pozornosti. Nemám vlastné deti – manželka mi deti nezanechala, keď pred ôsmimi rokmi zomrela A moja jediná sestra mala iba jednu dcéru – teba. Veru okolo toho urobím rozruch!“ Zdalo sa, že mu to zdvihlo náladu.
Ale Rachel jeho poznámka vyviedla z miery. Strýko Richard bol ženatý? Ona mala tetu? Cítila sa podvedená, že žiali za niekým, o kom doteraz ani netušila. Hnevala sa, že jej to nikto nepovedal. A strýko Richard zrazu hovorí, že okolo jej svadby musí urobiť rozruch, lebo je jediná dcéra jeho sestry?
Prudko vyskočila na nohy, vyslobodila si ruku spod Jonathanovej a odtisla stoličku.
„Flóra, Phyllis, Bridget,“ zavelila, „necháme strýka s Jonathanom samých a utiahneme sa do salóna.“

Ale keď pozrela na strýka, a ani sa nenamáhala, aby skryla hnev, znova videla, aký je vyčerpaný, popolavý.
„Strýko Richard,“ povedala, „obávam sa, že sme vás priveľmi unavili. Vyzeráte ustatý. Nepokladajte si za povinnosť ísť do salónu za nami a venovať sa nám.“

Vstal zarovno s ňou a Jonathan takisto.
„Možno si pôjdem trochu oddýchnuť,“ pripustil. „Najradšej hneď. Pán Smith, mohli by ste odprevadiť dámy do salónu? Prinesú vám tam čaj. Želám vám všetkým dobrú noc. Dovidenia ráno.“

Na toto som skutočne nebola pripravená, pomyslela si Rachel, keď viedla priateľky do salónu. Nečakala, že ju ovládnu také city voči mužovi, ktorého dlhé roky nenávidela, alebo k domovu svojich predkov, kam dosiaľ nikdy nevkročila. Keď súhlasila s Jonathanovým bláznivým nápadom, aby šli podvodne vymámiť od strýka šperky, ani na um jej nezišlo, že by mohla prechovávať nejaké city k minulosti, ktorej nebola súčasťou.
Neuvedomila si, aké hlboké boli rany z detstva.
„Budú sem chodiť návštevy,“ ozvala sa Flossie, keď prišli do salónu, zvalila sa do kresla a tvárila sa potešené. „A bude oslava svadby – pravdepodobne bál. Teraz sa len Gerry začne sťažovať!“

„Ten človek je chorý,“ poznamenala Bridget.
„Kuchárke by mali dať posledný plat a poslať ju kadeľahšie,“ pohoršovala sa Phyllis. „Do konca života by ju nemali pustiť do kuchyne.“

„Podľa mňa je práve to jeho problém,“ usúdila Bridget. „Mal by jesť výživné, chutné jedlá.“

„To je nemysliteľné!“ zvolala Rachel, stojac uprostred izby s bezmocne zaťatými päsťami. „Nemôžeme dopustiť, aby sem prišli susedia a predstavovali ich Jnathanovi a mne, akoby sme boli naozaj manželia. Nemôžeme dovoliť, aby na našu počesť usporiadal bál. Treba niečo urobiť. Ale čo? Jonathan, prestaňte sa tak protivné vyškierať. Vy ste nás dostali do tejto šlamastiky! Tak nás z nej aj vytiahnite!“

Zrazu nasadil podozrivo vážnu tvár a chytil ju za ruky.
„Rachel, láska moja,“ povedal, „presne toto sme predsa plánovali, či nie? Strýko vás prijal ako svoju neter a vzal na vedomie naše manželstvo, hoci nie je práve nadšený, že sme ho uzavreli tak náhlivo. Ponúka nám však skvelú príležitosť, aby sme ukázali jemu aj tomuto svetu, že sme dokonalý pár. Čo viac by sme si mohli želať?“

„Má pravdu, Rachel,“ prikývla Bridget. „Barón Weston sa mi páči väčšmi, ako som očakávala. Zdá sa mi, že je ochotný uznať ťa ako svoju najbližšiu príbuznú.“

„Ale nechápeš, že práve to je problém?“ Rachel sa usilovala vyslobodiť si ruky z Jonathanových, no on jej ich len pevnejšie zovrel. „Ani najmenej netúžim, aby ku mne cítil lásku, ak je to naozaj láska. Prišla som ho podviesť, len aby mi vydal šperky.“

„Mohla by si mu povedať pravdu,“ nadhodila Bridget. „Vlastne tak by to bolo najlepšie, srdiečko. Potrebuješ strýka rovnako ako on teba.“

„Teraz mu mám povedať pravdu?“ Rachel to pobúrilo. „To nie je možné.“

„Keby to urobila, barón Weston by pravdepodobne neusporiadal nijaký bál, Bridget,“ podotkla Flossie. „To by bola škoda, nemyslíš? Hoci predpokladám, že Gerry by to potešilo.“

Jonathan zdvihol Racheline ruky, priložil si ich na hruď a zakryl ich vlastnými dlaňami.
„Rachel,“ povedal, „bol to môj nápad, aby sme sem prišli, a pravdepodobne som zle odhadol, čo cítite k Westonovi –a čo cíti on k vám. Chcete, aby som za ním zašiel a ku všetkému sa priznal? Urobím to, ak si to želáte.“

Zahľadela sa mu do očí a nástojčivo si uvedomovala, že to myslí vážne. Rozhodnúť však musí ona. Keby chcela, mohla by hneď, ešte dnes večer skončiť s tou maškarádou. Stačí slovo, a už zajtra sa môžu pobrať svojou cestou.
Tmavé oči jej spýtavo hľadeli do jej očí – a so zatajeným dychom ju pozorovali aj tri priatelky.
Keby dnes povedala pravdu a keby zajtra odišla, nikdy viac by strýka neuvidela. O tom ani na chvíľu nepochybovala.
„Už je neskoro,“ odvetila a vystrčila bradu. „A je mi jasné, že tie jeho plány nemajú nič spoločné s láskou ku mne. Ešte vždy je presvedčený, že má právo držať v rukách čosi, čo mi patrí. Chce nás tu mať celý mesiac len preto, lebo sa hnevá, že sme sa s ním pred svadbou neporadili. A prečo by sme sa aj mali? Nie je môj poručník. A nič pre mňa neznamená.“

Jonathan sa na ňu usmieval, ale keď túžila vidieť mu v očiach záblesk šibalstva, nič také tam nenašla.
„Čaj ešte vždy nepriniesli,“ poznamenala Phyllis. „Stavím sa, že ani neprinesú. Voči kuchárke a jej poskokom nie som veľmi priateľsky naladená.“

„Máme za sebou rušný deň,“ ozval sa Jonathan, stále držal Rachel za ruku a nespustil z nej oči. „Možno by sme si mali vziať príklad z Westona a ísť zavčasu spať.“

„Dobrý nápad,“ súhlasila Bridget a vstala.
„Okrem toho,“ Jonathan sa uškrnul na Rachel, takže hneď sa jej zdal normálnejší, „mali by ste vstať skoro, láska moja. Vtedy sa jazdí najlepšie.“

Rázne si odtiahla ruky. „Nemám vôbec v úmysle učiť sa jazdiť,“ vyhlásila. „Dvadsaťdva rokov som prežila šťastne s nohami na zemi a netúžim stať sa slávnou jazdkyňou – alebo neslávnou.“

„Ste zbabelá,“ v očiach mu veselo zaiskrilo.
„Všetky dámy by mali vedieť jazdiť, Rachel,“ dohovárala jej Bridget, „a teraz máš konečne možnosť, aby si sa to naučila.“

„Len si predstav, ako by zapôsobilo na baróna Westona, keby vás hneď ráno videl spolu pri hodine jazdenia,“ dodala Flossie. „Ak nedovolíš sirovi Jonathanovi, aby učil teba, Rachel, potom sa k nemu prihlásim na hodinu jazdenia ja.“

„Ale vy už ste zdatná jazdkyňa, Flossie,“ pripomenul jej Jonathan s úškrnom. „S plukovníkom Streetom ste jazdili na koni po celom polostrove.“

„No, za pokus to stálo,“ zaklipkala mihalnicami.
„Vy dvaja budete vyzerať úžasne romanticky, keď budete jazdiť bok po boku v žiare ranného slnka, Rachel,“ pridala sa Phyllis.
„Nenúťte ma, láska moja, aby som vám povedal, že ste zbabelá,“ vyhlásil Jonathan.
„Nebojte sa, vstane skoro,“ sľúbila mu Flossie a zdvihla sa zo stoličky. „Ak nevylezie dobrovoľne spod prikrývky, pošlem za ňou Geraldine s džbánom studenej vody.“

„A ak to neurobí Geraldine,“ zastrájal sa Jonathan, „potom to urobím ja.“

„Ak chcete, môžete ma vyštvať do stajní,“ Rachel pobúrené pozerala z jednej veselej tváre na druhú, „ale na koňa ma nedostanete. To vám sľubujem.“

Nikto si nevšímal jej protesty. Zaželali si navzájom dobrú noc a rozišli sa do svojich izieb.
Rachel by dala všetko za to, aby v tej chvíli bola vo svojej podkrovnej izbičke na Rue d’Aremberg v Bruseli. Namiesto toho bola v Chesbury Parku, v dome svojej matky a svojich predkov.

ALLEYNE VSTAL NA SVITANÍ. Strávil ozaj nepokojnú noc. Najprv preto, lebo hoci jeho spálňu delilo od Rachelinej dvoje obliekarní, neboli medzi nimi jediné dvere. A večer v tých svetlozelených šatách a s upravenými vlasmi vyzerala krásne. Trochu ho hnevalo, že ho tak priťahovala, keď bol rozhodnutý vyhýbať sa jej, aby sa s ňou citovo nezaplietol. Ale nemalo by ho to prekvapovať, veď chvíľu mu patrila – na čo by radšej zabudol, keby to bolo možné. Ale nemal veľa iných spomienok, ktoré by mu blokovali myseľ.
Keď konečne zaspal, oddych mu narúšali zmätené sny; zdali sa mu veľmi živé, kým sa po zobudení nepokúšal na ne rozpomenúť. Niektoré už poznal, napríklad ten o liste a žene čakajúcej pri Namurskej bráne. Ale teraz sa medzi ne zaplietol ešte jeden. Spomínal si z neho iba na fontánu – striekala do výšky desať metrov z mramorového vodojemu uprostred kruhovej kvetinovej záhrady. Na vode sa odrážalo slnečné svetlo, ktoré menilo kvapky vody na pestrofarebnú dúhu. Ale nech sa akokoľvek usiloval, nevedel tú fontánu ani záhradu zaradiť. Najprv si myslel, že je to niekde pred rezidenciou v Chesbury Parku, potom si však spomenul, že tam nebola kruhová záhrada, ale dlhá.
Ten výjav mu možno v pamäti vyvolal príchod na vidiek.
Hlúpy, nezmyselný sen, pomyslel si cestou k stajniam, zľahka sa opierajúc o paličku. Ale ani ostatné sny či útržky spomienok mu nedávali zmysel.
Prišiel skoro, lebo si chcel kone obzrieť ešte pred príchodom Rachel, aby im obom vybral vhodné zvieratá. A čo bolo najdôležitejšie, chcel zistiť, či je vôbec schopný vyliezť na konský chrbát. Ľavú nohu ešte nemal v poriadku. A tak, hoci váhavo, požiadal seržanta Stricklanda, aby šiel s ním.
V stajniach bol iba jeden koniar, a keď Alleyne so seržantom vošli dnu, videli, v čom spočíva celá jeho práca – stál vo vchode do jedného z boxov, neprítomné hľadel do diaľky a škrabal sa za ušami. Teraz iba pozrel na nich, zívol a zmizol.
„V týchto stajniach to vyzerá rovnako ako v kuchyni,“ poznamenal seržant. „Tuším tu nemá kto plieskať bičom, pane.“

Alleynovi sa skutočne zdalo, že tu nikto neplieskal bičom už dobre dlho. Keď si obzrel kone, dospel k záveru, že ich riadne krmia a napájajú, ale ani jednému z nich sa ktovieako neligotala srsť, s výnimkou štíhleho čierneho žrebca, o ktorom sa neskôr dozvedel, že patrí správcovi majetku, pánu Drummondovi. A stajne smrdeli, akoby ich niekolko dní nik poriadne nečistil.
„Osedlajte tieto dva kone a vyveďte ich na dvor,“ prikázal koniarovi, ktorý sa k nim nakoniec prišuchtal, lebo pochopil, že ho nenechajú na pokoji. „Tomuto dajte dámske sedlo.“

„A kým sa vrátia, poriadne vyčistite boxy a podsteľte čistú slamu,“ dodal Strickland.
„Ja si nedám rozkazovať od nikoho, iba od pána Rennyho,“ odvrkol koniar bezočivo.
Alleynov komorník sa pred očami prekvapeného chlapca zrazu zmenil na armádneho seržanta.
„Naozaj, chlapče?“ zvolal. „Ak pán Renny ešte spí, lebo včera tvrdo pracoval, budeš poslúchať rozkazy každého, kto ti prikáže, aby si si poriadne konal svoju prácu, za ktorú ťa barón platí. Tak na chvíľu zabudni na tie štípance od bĺch a postav sa do pozoru.“

Chlapec ho na počudovanie poslúchol, celkom ako radový vojak svojho seržanta.
„Trochu života do toho umierania, chlapče,“ dodal Strickland, „a pohľadaj sedlá.“

Alleyne sa uškrnul, no vzápätí zvážnel. Zrejme je tu všetko v rozklade preto, lebo Weston prestal plieskať bičom, pomyslel si. Odkedy ochorel, v stajniach aj v kuchyni šlo všetko dolu vodou. Jasne o tom svedčila včerajšia večera – Weston si z jedla iba trochu zobol. Ale nepochyboval, že predtým to tak nebolo. Majetok nevyzeral dlho zanedbávaný.
Keď o päť minút sadal na koňa, bolo to také ťažké, ako predpokladal. Odmietol seržantovu pomoc, hoci sa ponúkol, že ho na koňa vyloží, a nakoniec vystúpil do sedla z pravej strany, takže ľavú nohu stačilo iba prehodiť koňovi cez chrbát. Našťastie v sedle sa cítil celkom pohodlne.
„Uvedomujete si, Strickland,“ spýtal sa ho, len čo chytil opraty do rúk, „že toto je zrejme to posledné, čo som robil, prv ako som v Soigneskom lese spadol z koňa a dostal otras mozgu? Vtedy som celkom stratil pamäť.“

„Ale už na prvý pohľad vidieť, že ste sa narodili v sedle, pane,“ odvetil Stricldand a odstúpil, lebo kôň, na ktorom bezpochyby už dlho nikto nejazdil, sa začal dvíhať na zadné a podráždene fŕkať.
No Alleyne akoby si ani nevšimol, že zviera nestojí nehybne. Seržant má pravdu, prebleslo mu hlavou a nesmierne ho to potešilo. Celkom podvedome koňa upokojil, akoby načrel do schopností, ktoré získal v minulom živote.
„Počkajte tu,“ požiadal seržanta. „Len sa prejdem okolo dvora.“

Na konskom chrbte sa cítil tak dobre, až mu bolo jasné, že zrejme celý život jazdil. Viedol koňa za stajne, kde chvíľu klusal po rozľahlom trávniku, a v duchu si predstavoval, že klusá s inými, pretekajú sa, preskakujú živé ploty, chodia na poľovačku. Predstavoval si, že ide na koni do boja – na čele útoku kavalérie. Pokúšal sa vybaviť si v pamäti posledné okamihy v lese, keď ho noha bolela ako sto čertov a trápil sa pre list a pre ženu, ktorá naňho čakala pri Namurskej bráne. Prečo spadol? Prečo si udrel hlavu tak silno, až mu z nej načisto vyprchali všetky spomienky?
Ale iba ho z toho rozbolela hlava.
Keď sa vrátil k stajniam, Rachel tam už čakala a úzkostlivo si obzerala koňa. Oblečené mala modré cestovné šaty, ktoré mohli poslúžiť aj na tento účel; na zlatých vlasoch vyčesaných dohora mala klobúčik zvodne posotený dopredu. Stála tam v žiare slnka – bez klobúčika by opäť vyzerala ako anjel.
Zmocnil sa ho nepokoj. Včera to vôbec neprebiehalo tak, ako si pôvodne predstavoval. Mal nepríjemný pocit, že Weston zďaleka nie je taký chladný netvor, ako ho Rachel opisovala, a nie jej je taký ľahostajný, ako predstierala – dokonca si to namýšľala.
„Dobré ráno,“ nadvihol klobúk a mierne sa uldonil.
„Dobré ráno,“ odvetila. Ale keď podišiel na koni bližšie a týčil sa nad ňou, videl, ako sa jej rozšírili oči a zbledla. „Ach nie, to nedokážem. Skutočne nie. Nemá to zmysel. Keby som sa naučila jazdiť v detstve, teraz by zo mňa bola šikovná jazdkyňa, ale nemôžem sa začať učiť jazdiť v dvadsiatich dvoch rokoch. A vôbec, mali by ste zliezť z toho koňa, inak vás znova bude bolieť noha.“

Hoci sa mu zdalo neuveriteľné, že za celý život sa nenaučila jazdiť, uvedomil si, že od nej nemôže očakávať, aby jednoducho vhupla do dámskeho sedla a vyrazila do úsvitu. Dnes možno ani nevylezie na toho koňa sama. Ale jazdiť bude. O to sa postará!
Zistil, že vie byť dosť zaťatý.
„Mali by ste sa niekedy pozrieť na svet z konského chrbta,“ povedal. „Uvidíte, že sa budete cítiť tak povznesené ako nikdy predtým.“

„Verím vám, vôbec sa o tom nepotrebujem presvedčiť,“ odvetila. „Teraz sa vrátim do domu.“

Popchol koňa a zahatal jej cestu.
„Až keď mi dokážete, že nie ste zbabelá,“ vyhlásil. „Najprv budete jazdiť na koni so mnou, nebojte sa, budete v bezpečí. Hoci v Belgicku som mal nehodu, vám spadnúť nedovolím. Sľubujem.“

„Mám jazdiť na koni s vami?“ Zaklonila hlavu a pohľady sa im stretli.
Ach áno, chápal jej námietku, hoci ju nevyslovila. Keď si včera večer priložil jej ruky na hruď, hneď mu bolo horúco. A keď vedel, že spí v izbe, ktorá je od jeho izby oddelená iba tromi vchodmi, ale nijakými dverami, nemohol oka zažmúriť. A teraz jej navrhuje, aby jazdila na koni s ním? Vlastne to nebol len návrh, bola to výzva.
No a čo? Rozhodol sa, že Rachel sa musí naučiť jazdiť, a tak sa jazdiť naučí.
„Za normálnych okolností by som vám poradil, aby ste si položili nohu na moju ľavú nohu, a tak by som vás zdvihol hore,“ vysvetľoval. „Žiaľ, dnes nie som schopný preukázať takú mužnú silu, aby ste ma mohli obdivovať. Strickland, myslíte, že sa vám podarí vysadiť lady Smithovú do sedla?“

Z hrdla sa jej vydral akýsi zvuk – zvláštna kombinácia zvriesknutia a krákania.
„Myslím, že áno,“ prikývol seržant. „S vaším dovolením, slečinka. Pri pánu Smithovi – vlastne by som nemal zabúdať, že je to sir Jonathan a vás by som mal oslovovať lady Smithová – pri sirovi Jonathanovi budete v bezpečí. Na prvý pohľad vidieť, že sa narodil v sedle, ako som práve povedal. A uvidíte, že len čo budete hore, zapáči sa vám to.“

Keďže aj seržant v nej videl čosi ako anjela, nebolo celkom isté, či dokáže konať proti jej želaniu. Našťastie – alebo možno nanešťastie – konal rýchlo, a ešte ani poriadne neotvorila ústa, aby niečo namietla, už ju dvoma veľkými rukami chytil za boky a vysadil na konský chrbát tesne pred sedlo. Alleyne ju oblapil rukami, aby nestratila rovnováhu.
„Ach!“ zvolala. „Ach!“ A panicky sa ho chytila.
„Len pokoj,“ zovrel ju ešte pevnejšie. „Môžete sa dostať do nebezpečenstva, iba ak sa budete brániť. Uvoľnite sa, láska moja.“ Usmial sa do jej rozšírených, ohromených očí.
„A je to, slečinka… lady Smithová,“ povedal seržant Strickland. „Vy síce nevyzeráte, akoby ste sa narodili v sedle, ale zato sa mi vidí, akoby ste sa narodili preto, aby ste sa ocitli v objatí sira Jonathana.“

Uškrnul sa nad vlastnou duchaplnosťou, zvrtol sa a zmizol v stajniach – zrejme aby postavil do pozoru aj ostatných koniarov, usúdil Alleyne.
Medzičasom v Rachel trochu povolilo napätie, no ešte vždy sedela nehybne. Dokonca ani hlavou nepohla, len hľadela rovno dopredu.
„Tuším sa tvárite, že sedíte v salóne a rozhodujete sa, či máte vziať do ruky vyšívanie alebo knihu,“ poznamenal Alleyne.
„Toto vám nikdy neodpustím,“ vyhlásila upäto. S úškrnom obrátil koňa.
Možno si to ani sám nikdy neodpustí. Bytostne cítil teplo jej tela. A vôňu gardénií.
Keď sa človek díval na jazdca pevne stojac na zemi, nezdalo sa mu, že by bol vysoko. Ale keď sám sedel na konskom chrbte, alebo aspoň sedel pred jazdcom, čo bolo v podstate to isté, zem vyzerala desivo vzdialená.
Rachel si nástojčivo uvedomovala prázdny priestor pred sebou aj pod sebou, dokonca i za sebou. Keby kôň zostal nehybne stáť, možno by sa spamätala, lenže kone nestáli nehybne. A oni sa zrazu pohli a potom vyrazili cez dláždený dvor.
Rachel bola presvedčená, že každú chvíľu spadne dopredu či dozadu a niekto bude musieť zozbierať zo zeme jej telesné pozostatky. Alebo sa po pár dňoch preberie na neznámom mieste s hrčou na hlave a nebude si nič pamätať – ani svoju prvú jazdu na koni po šestnástich rokoch.
Ešte šťastie, že Jonathan má takú pevnú hruď, pomyslela si a bočným videním ju vnímala pár centimetrov od svojho ľavého ramena. Keby chcela, mohla by sa oňho oprieť, ale nechcela prejaviť takú slabosť. Vedome vystrela chrbát. A vtedy si uvedomila, že Jonathan jej ovinul rameno okolo pása. Keby sa zaklonila dozadu, zabránil by jej pádu. Druhou rukou držal opraty, ale dotýkal sa jej v páse, takže mala pocit, že je to pevná bariéra medzi ňou a zemou.
Dokonca cítila horúčosť jeho tela a vôňu kolínskej alebo mydla.
A ešte čosi jej bránilo v páde dozadu. Zrazu pochopila, že jej na zadok pritláča pravé stehno. Ľavé jej pritláčal na kolená.
Zvláštne, že jeho prítomnosť si uvedomila dlho potom, ako ju vysadili na koňa a pocítila nebezpečenstvo. Aj keď nie až tak dlho. Ešte iba vychádzali z dvora a odbočili na cestičku popri jazere, ktorá viedla na šíry trávnatý priestor v diaľke.
„Toto naozaj nemá zmysel,“ ozvala sa konečne. „Nikdy zo mňa nebude jazdkyňa.“

„Veru z vás jazdkyňu urobím,“ presviedčal ju. „Rozhodol som sa, že sa naučíte jazdiť, a pritom som pochopil, že som musel byť dosť tvrdohlavý chlap, ktorý vnucoval svoju vôľu všetkým naokolo. Musel som byť generál, prinajmenšom plukovník. Možno som bol bojový druh plukovníkov Leaveyho a Streeta.“

Neobrátila hlavu – neodvážila sa, ale vedela, že sa uškŕňa. Zabával sa celkom ako včera, akoby svet bol gombička.
„Dovolím si tvrdiť, že vaši podriadení vás nenávideli,“ poznamenala protivné.
Zasmial sa. „Nemôžete žiť na vidieku a nevedieť jazdiť,“ dohováral jej. „Bolo by to absurdné.“

„Celý život okrem posledných pár mesiacov som žila v Londýne,“ vyhlásila. „A keď sa toto všetko skončí, budem tam žiť znova.“

„A čo tam chcete robiť?“ spýtal sa.
„Nájdem si zamestnanie,“ vysvetľovala. „Alebo ak dostanem do rúk dedičstvo, predám šperky, a keď splatím dlžobu priateľkám, ešte mi vždy zostane dosť, aby som prežila. Čo to robíte?“

„Len som trochu popchol koňa, aby sa tak nevliekol…“

„A vy skutočne veríte,“ zatiahla, „že ma presvedčíte, aby som jedného dňa jazdila sama?“

„Dúfal som, že to bude ešte dnes,“ odvetil. „No vidím, že som bol privelký optimista, keď som vám dal osedlať koňa. Bude musieť počkať dozajtra.“

„Čo to robíte?“ spýtala sa znova.
„Popchol som koňa do svižnej chôdze.“ Uškrnul sa. „Len pokojne, Rachel. Nebudem s vami cválať ozlomkrky ani preskakovať živé ploty. Chvíľu budeme klusať po tejto rovinke, aby ste sa s koňom trochu zžili. Nedopustím, aby sa vám niečo stalo.“

„Klusať?“ Aj jej ušiam to znelo pochmúrne.
Zrazu si uvedomila, že ranný vzduch je osviežujúco chladivý. Všimla si to, len čo vykročila z domu, no teraz jej ten vzduch udieral do tváre, a keď trochu uvoľnila krčné svaly, obrátila hlavu nabok a obzrela sa okolo seba, videla, že jazero je naozaj krásne, tmavozelená hladina nehybná a odrážajú sa v nej stromy zo vzdialeného brehu. Aj trávnik bol pekný, hoci ho dlho poriadne nekosili. Bol posiaty sedmokráskami a ďatelinou, takže vyzeral skôr ako lúka. Kôň cestou vyrušil motýle a iný hmyz. Nad zelenobieložltým kobercom sa zatrepotali pestrofarebné motýlie krídla, ponad hlavy im poletovali vtáky. Kopytá koňa rytmicky duneli na tráve a Rachel zrazu preblesla hlavou spomienka, keď ako šesťročná sedela na koni pred strýkom Richardom a jazdili spolu po londýnskych uliciach, raz dokonca zašli až do Hyde Parku. Vtedy sa jej zdalo, že jazda na koni je tá najkrajšia zábava na svete. Vtedy to možno bola pravda, pomyslela si a v tej istej chvíli si uvedomila, že skutočne klusajú.
Počula, ako sa smeje, a obrátila hlavu, aby sa podelila o svoju veselosť s mužom za sebou. Hľadel na ňu tmavými očami, ale výnimočne sa v nich nezračil smiech.
Nič nepovedala – cítila však, ako jej zviera žalúdok. Aj on mlčal.
Zmätene odvrátila hlavu a znova sa poobzerala. Veselosť sa nevytratila, len ju dopĺňal pocit nástojčivého vedomia, že Jonathan sa jej dotýka. Prebleslo jej mysľou, či by mala odvahu robiť s ním to, čo robila v Bruseli, keby ho predtým videla oblečeného stáť na zemi alebo sedieť na koni, a uvedomila si, že keď neleží v posteli oslabený zraneniami, je to veľmi vitálny muž.
Určite by utiekla z jeho izby a viac by sa nevrátila. A možno aj nie. Koniec koncov, nemilovala sa s ním preto, lebo bol slabý.
Jednoducho stratila rozum, to je všetko. Zachovala sa nezodpovedne, bláznivo. Bláznivo nezodpovedne.
A potom súhlasila s touto pochabou maškarádou.
Kedysi sama seba považovala za rozumné dievča. Musela byť rozumná, aby udržala otcovu domácnosť.
Ale dlho sa takýmto myšlienkam nepoddávala. Napriek všetkému si tú jazdu vychutnávala. Vzdialené stromy sa blížili až priveľmi rýchlo. Čoskoro sa obrátia späť do stajní a jej prvá lekcia – ak sa to dá tak nazvať – sa skončí. Ani sama si nechcela priznať, že jej to bude ľúto.
„Tak čo?“ spýtal sa a prelomil dlhé ticho. Keď sa blížili k stromom, popustil koňovi uzdu a zviera prešlo do chôdze.
„Musím priznať, že to bolo príjemné,“ povedala čo najupätejšie. „Ale som presvedčená, že sama by som jazdiť nevedela.“

„Pravdaže by ste to dokázali. Ja sa o to postarám.“

Ale neobrátil koňa okamžite, ako očakávala. Keď prišli až k stromom, pomaly zamieril medzi ne, a keď boli konáre nebezpečne blízko, obaja sklonili hlavu. Na okraji lesa rástla vysoká tráva, ale po pár metroch sa stratila – zrejme nemala dosť svetla.
Nezašli velmi ďaleko, no keď zastali, obaja začuli žblnkot.
„Ach, hneď som si myslel,“ zvolal. „Zrejme cez les tečie potok, ktorý napája jazero. Preskúmame to?“

„Stromy tu rastú dosť husto,“ namietla.
„Potom musíme ísť peši,“ odvetil. „Zostaňte sedieť. Nebojte sa, nespadnete.“

Zoskočil na zem a zmraštil tvár.
„Tuším ste zabudli na zranenie, však?“ hrešila ho a cítila sa neisto. „A nemáte so sebou ani paličku.“

No keď zdvihol ruky a zložil ju na zem, znova sa usmieval; videla však, že zatína zuby a tá námaha mu spôsobuje bolesť.
„Už ma smrteľne unavuje, že sa musím opierať o paličku ako nejaký storočný dedko, čo trpí dnou.“ Kým hovoril, priväzoval koňa o strom. „Poďme k tomu potoku.“

Našťastie potok nebol ďaleko a ten pohľad stál za námahu. Nebol široký – zurčal po svahu na pravej strane. Úbočie nebolo také strmé, aby vznikol vodopád, ale voda aj tak nadskakovala po kameňoch, miestami sa penila. Brehy boli porastené stromami – naskytol sa im ozaj krásny pohľad. Ale nešlo iba o pohľad. Nádherný bol aj ten žblnkot, vôňa a zeleň vôkol potoka. Do žblnkotu zaznieval štebot vtákov, hoci ich nebolo vidieť a skrývali sa v korunách stromov.
Rachel celý život prežila vo velkomeste a toto jej pripadalo ako oáza pokoja. Očarilo ju to, načisto jej to vyrazilo dych.
„Sadneme si?“ navrhol.
Uvedomila si, že stoja na velkej skale, okolo ktorej sa valí voda – a skala bola plochá. Okrem toho si všimla, že Jonathan si ľavou rukou drží stehno.
„Ste blázon,“ dohovárala mu. „Mali by ste ležať v posteli.“

„Skutočne?“ Obdaril ju povýšeneckým pohľadom – obočie nadvihnuté, oči upreté ponad výrazný nos. ‚A vy by ste ma opatrovali, Rachel? Tie nevinné dni sú dávno minulosťou. Nehrešte ma. Noha sa mi už hojí a ja si ju nepresilím.“

Opatrne si sadol na skalu, ľavú nohu vystrel pred seba, pravú zohol a objal si ju jednou rukou, druhou rukou sa vzadu oprel. Rachel sa usadila vedľa neho tak ďaleko, ako to len na tej skale bolo možné, a oboma rukami si objala zohnuté kolená. Niekedy z neho tak sršalo šibalstvo, až takmer zabúdala, že ten muž neprestajne cíti hrozbu strachu.
On nie je sir Jonathan Smith. Nepozná jeho meno. A on ho takisto nepozná.
„Ale ako znova vysadnete na koňa?“ spýtala sa.
„Sám som nad tým rozmýšľal.“ Ticho sa zasmial. „Niečo už vymyslím. Je tu krásne, toto miestečko je ako stvorené na milkovanie, keby sa mu niekto chcel oddávať.“

„Ale nikto sa nechce,“ povedala náhlivo.
„Nie,“ súhlasil, „rozhodne nie.“

Na počudovanie sa jej to dotldo. Musí jej stále dávať najavo, že pre svoju neohrabanosť v ten večer preňho teraz už nie je príťažlivá? Sklamala ho… Veď je to ponižujúce!
Oprela si bradu o kolená a rozhliadala sa okolo seba. Takéto zákutie je balzam na dušu, pomyslela si. Ešte nikdy na ňu krása prírody tak nezapôsobila. Vždy si myslela, že na vidieku sa jej nebude páčiť.
„Človek veľa zamešká,“ ozvala sa, „keď žije iba v meste.“

„Je tu naozaj krásne,“ súhlasil.
„Vyrástli ste na vidieku?“ spýtala sa.
„Chcete ma dostať, Rachel?“ povedal po malej chvíli. „Ale mám dojem, že na to môžem odpovedať. Musel som tam vyrásť, alebo som aspoň strávil značnú časť života na vidieckom statku. Tieto končiny sú mi nie povedomé. Neverím, že som tu niekedy bol, a váš strýko ma nespoznal. Ale cítim sa tu ako doma. Mám pocit, že patrím do takéhoto prostredia, aj keď nie presne sem.“

S lícom opretým o koleno pozrela naňho.
„Tuším ste si sám sebou istejší,“ poznamenala. „Vynorili sa vám nejaké spomienley, hoci aj nepatrné?“

Pokrútil hlavou. Prižmúrenými očami pozoroval zurčiacu vodu, na ktorej sa trblietali lúče ranného slnka.
„Nie celkom,“ odvetil. „Mám iba neodbytné sny. A vlastne som si nie istý, či je to niečo viac ako sny. Ale im budem venovať priveľa pozornosti, možno ma zvedú z cesty. Pod ich dojmom si vytvorím realitu, ktorá vôbec nie je blízka pravde. V sne sa mi zjavuje akýsi list a vždy sa mi s ním spája pocit naliehavosti. A pri Namurskej bráne na mňa čaká žena. Bola tam nejaká žena, keď ste ma so Stricklandom priviedli do mesta?“

„Desiatky,“ povedala, „stovky, tisícky žien. Vládol tam chaos, hoci tam boli ľudia, ktorí sa do toho usilovali vniesť poriadok. Nik sa k vám nehlásil, hoci pár žien zúfalo hľadelo na každého muža v nádeji, že uvidia známu tvár.“

„Potom je to zrejme iba vysnená žena,“ usúdil. „Ale ak nie, kto to bol? Kto je to?“

Nepoznala odpoveď, ktorá by ho utešila. Iba si pevnejšie objala kolená.
‚,A túto noc sa mi sníval nový sen,“ pokračoval. „Z fontány vysoko striekala voda – bolo to uprostred veľkej kruhovej kvetinovej záhrady. Nič viac som z toho prostredia nevidel. Keď som počul žblnkotať tento potok, zdalo sa mi, že možno vypátram pôvod toho sna. Ale tá fontána bola výtvor ľudských rúk a záhrada bola veľmi starostlivo udržiavaná. Svetlo sa trblietalo na vode ako tu, ale vytváralo na nej dúhu. Niektorí ľudia popierajú, že sa nám sníva vo farbách. Ale ja som videl dúhu v celej jej kráse. Je to dôkaz, že tá fontána niekde existuje? Ale aký má pre mňa význam?“

„Možno sa nachádza pred domom, v ktorom ste vyrástli,“ nadhodila. „Pred vaším vidieckym domom.“

Chvíľu nič nepovedala. Znova si uvedomovala iba žblnkot vody, štebot vtákov, pokoj, aký môže človek nájsť na takomto mieste. Rozmýšľala, či jej matka niekedy bola tu – či sa tu hrala ako dieťa, či tu snívala ako dievča. Chodievala sem, aby tu zvažovala svoje rozhodnutie, či sa má vzdať jej otca, alebo vzdorovať strýkovi Richardovi a utiecť?
Kedysi dávno – veľmi dávno, možno ešte pred matkinou smrťou – bol papa šarmantný krásavec, často a rád sa smial. Neskôr, pod vplyvom hazardných hier a do istej miery aj alkoholu, zatrpkol, bol náladový a nevyspytateľný. Rachel si vedela predstaviť, prečo mama kvôli nemu všetko odvrhla.
Hoci keby žila o jediný rok dlhšie, dostali by sa jej do rúk šperky, ktoré boli stále aj mimo Rachelinho dosahu. Boli by oveľa zámožnejší – kým by papa znova všetko neprehral v kartách. A to by sa určite bolo stalo.
„Myslím, že som vždy mal rád pôdu,“ ozval sa znova Jonathan. „Rád by som vedel, či mi z toho niekedy bolo smutno, lebo som bol podľa všetkého mladší syn, takže som bol odsúdený nastúpiť do armády. Alebo som možno zapieral svoju lásku, lebo som vedel, že keď dospejem, nebudem môcť tú pôdu zdediť a žiť nablízku.“

„Hovoríte, že sa bojíte veriť svojim snom,“ poznamenala. „Uvažovali ste o tom, že ani vaše závery o sebe nie sú skutočné spomienky? Ste si istý, že ste boli vojenský dôstojník?“

Obrátil hlavu a s nadvihnutým obočím pozrel priamo na ňu. Dlhú chvíľu na ňu hľadel, až nedokázala odvrátiť pohľad.
„Nie,“ pripustil napokon. Zasmial sa, ale ten smiech neznel pobavene. „Nemôžem si byť istý ani len tým, však? Ale prečo som bol na bojisku, ak som nebol vojak? Dal som sa postreliť len tak zo zábavy? Rád riskujem, nemyslíte? Ale keby som bol civil, vysvetľovalo by sa, prečo som bol sám a odišiel z bojiska.“

„Bol to len taký nápad,“ podotkla. „Neviem o nič viac ako vy. No práve som si čosi uvedomila. Ak máte okolo dvadsaťpäť rokov, pravdepodobne by ste boli slúžili v armáde nejakých päť, šesť alebo aj sedem rokov. Ale okrem zranení, čo ste utrpeli deň predtým, ako som vás našla, ste na tele nemali nijaké iné stopy po ranách. Nijaké staré jazvy z bojov. Nezdá sa vám to nepravdepodobné?“

„Možno som mal vždy šťastie,“ nadhodil. „Alebo som sa vždy skryl za nejakého statného seržanta či radového vojaka, keď sa na scéne zjavila mušketa alebo meč. Alebo som do bitky pri Waterloo bol doma.“

Rachel si vzdychla a znova si oprela bradu o kolená. Keby som len mohla urobiť čosi, čo by mu pomohlo, aby sa rozpamätal, pomyslela si, hneď by som sa cítila lepšie. Videla by, ako sa znova stal sám sebou; vrátil by sa k ľuďom, ktorých mal rád. A po jeho odchode by jej zostali pekné spomienky –bola by si istá, že je opäť sám sebou.
Môžem niečo urobiť? rozmýšľala. Mala by sa ona povypytovať ľudí? V Londýne má zopár priateliek. Má im napísať a spýtať sa, či nevedia o tom, že by bol od bitky pri Waterloo nezvestný džentlmen z vyšších spoločenských vrstiev? Absurdné! Nezvestných musia byť stovky. Okrem toho nijaká z jej priateliek sa nepohybovala vo vyšších kruhoch. No predsa, nemá to aspoň skúsiť?
„Predpokladám,“ vytrhol ju po pár minútach ticha z myšlienok, „že som vás zdržal vonku dosť dlho, aby som presvedčil vášho strýka, že som ochotný venovať svoj čas vášmu vzdelávaniu a tak vášnivo zaľúbený, že som si ukradol pár chvíľ v súkromí.“

Znova mu pozrela do tváre. Lenivo sa usmieval, očividne zabudol na svoju vážnosť alebo ju zatlačil do úzadia.
Zrazu sa k nej naklonil, a prv ako si stihla uvedomiť, čo sa chystá urobiť, pritisol jej pery na ústa.
Bolo by celkom ľahké odtiahnuť sa, vyskočiť na nohy, prihladiť si šaty a vykročiť ku koňovi. Nedotýkal sa jej nikde inde, iba na perách.
Ale na to v tej chvíli nepomyslela. Len sedela ani prikovaná – prekvapilo ju to, cítila však aj iné emócie, oveľa lákavejšie.
Bol to nežný bozk, pri ktorom si jazykom navzájom oblizovali pery a nakrátko sa dotkli. Nebol chlipný a nehrozilo, že prejde do objatia. Ale nebol to bratský bozk, ani priateľský. Rozhodne v ňom driemala sexuálna túžba.
V mysli sa jej splietli emócie s krásou prostredia, žblnkotom vody, šuchotom korún stromov a štebotom vtákov. Po tomto som zrejme túžila celý život, pomyslela si – hoci v skutočnosti vôbec nedokázala myslieť…

Keď sa odtiahol, uprela naňho zasnený pohľad. Pery mala stále pootvorené, zmysly celkom bezbranné.
„Tak,“ povedal, „ste celá zrumenená a vybozkávaná, Rache, vyzeráte presne tak, ako by ste mali.“ Uškrnul sa.
Cítila sa hlúpo. Bola to len súčasť divadielka, nič iné. Náhlivo vstala a oprášila si šaty.
„Nespomínam si, že by som vám dovolila oslovovať ma Rache,“ ohradila sa pochabo.
Zasmial sa. „Teraz ste zamávali červeným plátnom pred príslovečným býkom,“ vyhlásil. „Odteraz vás budem volať Rache. A vy mi na odplatu môžete hovoriť Jon.“

Vykročila pomedzi stromy, ani naňho nečakala, hoci pre istotu sa veľmi nepriblížila ku koňovi. Potom si však všimla, že Jonathan kríva. Počas sedenia na skale mu zrejme zmeravela noha.
„Zájdem peši do stajní,“ navrhla, „a požiadam, aby po vás poslali voz.“

„Ak urobíte čo len krok tým smerom,“ pohrozil jej, „zabudnem, že som dakedy počul o nejakých šperkoch, vyparím sa odtiaľto ani gáfor – i keď sa pritom budem musieť opierať o svoju vernú paličku – a nechám vás, aby ste Westonovi vysvetlili, prečo vám má vydať dedičstvo čo len o minútu skôr, ako dovŕšite dvadsaťpäť rokov, keď vás práve opustil novomanžel.“

„Mohli ste jednoducho povedať nie,“ zahundrala.
Prešiel na pravú stranu koňa, takže to vyzeralo dosť čudne, keď naňho vysadal. Ale podarilo sa mu to. A predpokladala, že len kvôli nej pevne zaťal zuby, lebo očividne trpel, potom sa však tváril, že to bol úsmev.
„Mali by ste aj vy prejsť na túto stranu, Rache,“ poradil jej, „hoci budete sedieť obrátene.“

„Ja pôjdem peši,“ vyhlásila.
„Škoda, že si nemôžeme byť istí, či sa váš strýko díva z okna,“ poznamenal. „Keby som to vedel naisto, vyšľahal by som vás bičíkom, aby som ho ubezpečil, že váš manžel si vie so svojou ženou poradiť. Vyložte si nohu na moju pravú čižmu, inak zleziem dolu a prehodím vás cez konský chrbát dolu tvárou.“

Hoci bola pobúrená a chcela zachovať dôstojnosť, jeho posledné slová ju pobavili, takže sa zasmiala a splnila jeho rozkaz. Ani jeden z nich by také čosi nerád robil na verejnosti, lebo kým sa Rachel neveľmi elegantne štverala nahor, obaja sa smiali. Konečne znova sedela pred ním, aj keď tvár mala obrátenú doprava namiesto doľava.
„Ale teraz budem mať presne ten istý výhľad, ako keď sme išli sem,“ zahundrala.
„Sťažujete sa?“ spýtal sa. „Ak chcete, môžem donútiť koňa, aby celou cestou k stajniam cúval, hoci pochybujem, že by sa mu to páčilo. Alebo by ste si mohli preložiť nohy ponad jeho hlavu a sedieť obrátená správnym smerom.“

Obaja sa smiali. Sme ako pochabé deti, pomyslela si neskôr. Nechápala, prečo ju ten smiešny návrh – veď to ani nemyslel vážne – tak vyprovokoval. Stále sa cítila v tej výške neisto. Ale nablízku bol konár, ktorý jej dodal pocit bezpečnosti.
Chytila sa ho, preložila jednu, potom druhú nohu, najprv pri tom odhalila členok, potom koleno ľavej nohy a potom aj pravej. Keď jej nohy konečne viseli na ľavej strane, nejakým zázrakom obaja stále sedeli na konskom chrbte a on ju zovrel ramenami ako cestou tam. A celý čas sa obaja až zachádzali od smiechu.
Bola to ozaj nedôstojná scéna!
„A keby som navrhol, aby ste sa jednou nohou postavili koňovi na chrbát a krúžili obručami okolo pása, krku a zdvihnutej druhej nohy?“ zatiahol Jonathan.
Rachel sa znova rozosmiala.
„Mohli by ste v Astleyho amfiteátri zarobiť majetok,“ nasmeroval koňa spomedzi stromov a potom sa poklusom pustili cez trávnik k domu a stajniam.
„A keď by som si dolámala kosti, mohla by som si užívať bohatstvo,“ chichotala sa. „Nepotrebovala by som k tomu ani šperky.“

Cestou do lesa pozorovala jazero a okolie. Tentoraz sa dívala na trávnatú rovinu, ktorá prechádzala do kopcovitého terénu, sčasti porasteného stromami. Ohromovalo ju, že toto je Chesbury Park, domov jej matky – predstavovala si ho menší a skromnejší.
„Keď si tak pomyslím,“ vzdychol si Jonathan, „že to potrvá tridsaťjeden dní.“

„A každý jeden z tých dní,“ odvetila, „ma budete musieť nalákať do sedla, aby sme vyrazili na túto rovinku.“

„Aha!“ zvolal. „Tuším som vás obrátil na svoju vieru, čo?“

Skutočne sa mu to podarilo. Nechcela, aby sa tá jazda skončila. Už sa nevedela dočkať ďalšieho dňa. Nabudúce už bude sedieť na koni sama, a nepochybovala, že sa bude báť. Ale uvedomila si, že v živote už veľa zameškala, keď v Londýne žila s otcom z ruky do úst. Možno ešte nie je neskoro dobehnúť zameškané.
„Ani nie,“ odvetila. „Ale nemienim celý mesiac sedieť na zadku a krútiť palcami.“

„Hneď som si to myslel – obrátil som vás na svoju vieru.“

Prudko zaklonil hlavu a rozosmial sa.

ALLEYNE RAŇAJKOVAL SÁM – Studenú, na povrchu mazľavú slaninu, nedovarené párky, prihorenú hrianku a slabú, vlažnú kávu. Praženicu čudnej farby radšej odsunul nabok.
Rachel šla zo stajní rovno do svojej izby – napísať list, ako mu vysvetlila.
Keď vyšiel von, aby sa poobzeral po okolí, v záhrade našiel ďalšie dve dámy. Sedeli na dlhej lavičke vedľa baróna, každá z jednej strany. Flossie bola celá v čiernom, aj čipkovaný slnečník mala čierny, Phyllis bola v ružovom. Vyzerali úhľadne, priam dôstojne. Alleyne sa usiloval netváriť pobavene, keď k nim zamieril – čo najmenej sa opieral o paličku. Noha ho nebolela, jazdenie mu neublížilo.
„A, prichádza sir Jonathan,“ zvolala Flossie a zakrúžila slnečníkom.
„Dobré ráno.“ Alleyne sa všetkým trom uklonil a Weston mu kývol hlavou.
„Videli sme vás cez okno, sir Jonathan,“ vyhŕkla Phyllis,
„však, Flora? A presvedčili sme drahého lorda Westona, aby sa pozrel aj on. Naozaj ste sa o Rachel postarali. Musím povedať, že to pôsobilo veľmi romanticky… rozkošný párik.“

Alleyne sa pri jej slovách usmial. „Medzi stromami sme našli malý vodopád, pane,“ povedal, „a chvíľu sme si tam posedeli. Je to krásna časť parku.“

Weston prikývol. Ani keď sa vyspal, nevyzeral lepšie.
„Hlavný koniar sa mi sťažoval, pán Smith,“ vyčítal mu, „že váš komorník si dovolil miešať sa do práce v stajniach.“

Keď totiž Alleyne s Rachel odišiel, Strickland sa vyzliekol do pol pása a pustil sa do čistenia boxov. A zapriahol do práce aj zopár koniarov. Alleyne odmietol jeho ponuku, že sa s ním vráti do domu a pomôže mu prezliecť sa z jazdeckého odevu.
„Ospravedlňujem sa, pane,“ odvetil. „Môj komorník bol seržant pri pešiakoch, kým neprišiel o oko v bitke pri Waterloo. Je zvyknutý tvrdo pracovať a rozkazovať aj iným, keď je potrebné niečo urobiť.“

„A v stajniach bolo treba niečo urobiť?“ spýtal sa barón zamračene.
Alleyne zaváhal. Tým, že dovolil svojmu komorníkovi rozkazovať barónovým koniarom, aby vyčistili stajne, porušil etiketu, a to sa Westonovi isto nepáčilo.
„Bolo skoro ráno, pane,“ vysvetľoval, „a Strickland šiel so mnou do stajní, aby mi pomohol vysadnúť na koňa. Chystal som sa jazdiť prvý raz, odkedy som sa zranil. Bol tam iba jeden koniar a bolo sa treba postarať o kone a vyčistiť im boxy. Nepochybujem, že keby sme boli prišli o hodinku neskôr, už by to bolo porobené. Ale prikážem svojmu komorníkovi, aby v budúcnosti obmedzil svoje služby na mňa.“

Weston sa ešte vždy mračil.
„Nebol som tam už niekolko mesiacov, odkedy som mal infarkt,“ povedal. „Možno trochu poľavili v práci. Pozriem sa na to.“

Alleyna pobavilo, keď videl, ako mu Flossie súcitne položila ruku na rameno.
„Ale nesmiete sa priveľmi namáhať, pane,“ dohovárala mu. „Po nijakej stránke – dokonca sa nám ani nemusíte venovať. Zabavíme sa aj samy. A urobíme všetko preto, aby vám bolo čo najpríjemnejšie, však, Phyll?“

„Ste veľmi láskavá, madam,“ odvetil barón. Ale ešte vždy sa mračil a tváril sa neprítomné. „V kvetinových záhonoch je plno buriny.“

Na chodníčkoch vysypaných štrkom dokonca vyrážala tráva.
„Ale niektorá burinka je celkom pekná,“ namietla Flossie. „Nechápem, prečo sa niektorým rastlinám hovorí kvety, a iným, rovnako pekným, burina.“

„Očividne chcete, aby som sa cítil lepšie, pani Streetová,“ usmial sa lord Weston. „A aj sa vám to podarilo. No aj tak sa musím porozprávať so záhradníkom.“

„Ja by som sa veľmi rada porozprávala s vašou kuchárkou, mylord,“ Phyllis si oprela slnečník o zem. „Nerada by som sa niekoho dotkla, ale sem-tam by potrebovala radu.“

Alleyne v duchu zmraštil tvár. Ak si nedajú pozor, ešte dnes ich všetkých vykopnú z Chesbury Parku.
Flossie sa pochmúrne zasmiala. Nebol to však jej typický bujarý smiech.
„Ani nemusíte dlho poznať moju švagrinú, mylord,“ poznamenala, „a hneď vám je jasné, že je výborná kuchárka. Plukovník Leavey zamestnáva v dome kuchárku, ale tá chudera nakoniec nemá čo robiť. Phyllis sa nevie udržať a celé dni trávi v kuchyni. Nechutí jej, čo navarí niekto iný. No musím uznať, že ona varí prvotriedne.“

Barón si vzdychol. „V poslednom čase veľmi nemám chuť na jedlo,“ vysvetľoval, „napriek tomu som si uvedomil, že jedlo, ktoré mi kuchárka predkladá, má ďaleko do dokonalosti. Ale nájsť za ňu náhradu tu na vidieku bude asi ťažké. Zároveň nemôžem dovoliť, aby dáma, ktorá je u mňa na návšteve, pracovala v kuchyni.“

„Verte mi, mylord,“ ubezpečoval ho Phyllis, „mala by som z toho nesmiernu radosť. Okamžite tam zájdem a dohliadnem na prípravu dnešného jedla. Asi bude treba urobiť nejaké zmeny.“

Natešene, priam dychtivo vyskočila na nohy.
Aj Flossie vstala a krútiac slnečníkom nad hlavou hľadela na baróna. „Bolo od vás naozaj láskavé, že ste nás vzali von, mylord,“ povedala, „ale teraz by ste si už mali ísť oddýchnuť. Najmä ako má popoludní prísť návšteva – isto sa jej budete chcieť venovať. Odprevadím vás do domu. Rada by som napísala zopár listov. Povedali by ste mi láskavo, kde nájdem atrament, brko a papier?“

Keď sa Weston postavil, chytila ho pod pazuchu a priateľsky spolu vykročili po cestičke.
Phyllis zostala na mieste.
„Chudák starý,“ vzdychla si, keď ich už nemohol počuť. „Hanebne ho zneužívajú, pán Smith. Stajne sú podľa vás zanedbané a podľa mňa záhrada takisto. Gerry hovorí, že kuchárka si dáva do nosa džin, gazdiná džin a portské, a málokedy vychádza z izby. A majordóm je starý blázon, ktorý vôbec nemá kontrolu nad svojím personálom.“

„Nepochybujem,“ uškrnul sa Alleyne, „že vy a Geraldine ich rýchlo postavíte do pozoru, Phyllis. Musím priznať, že môj žalúdok ostro protestoval proti tomu, čo mu doteraz ponúkli, ale hosť by sa nemal sťažovať…“

„Obed už bude chutný,“ sľúbila. „Vojdem do kuchyne, pán Smith, a budú padať hlavy. Som predsa žena plukovníka, nie?“ Šibalsky sa zasmiala.
Aj Alleyne sa usmieval, keď sa za ňou díval. Flossie práve pomáhala barónovi vyjsť po schodoch. Sú to pozoruhodné ženy a očividne sa dobre zabávajú… A popoludní má prísť návšteva. To znamená, že všetci sa budú musieť čoraz väčšmi zamotávať do klamstiev. No teraz nemalo zmysel nič ľutovať. Boli v tom až po uši, a ako povedala ktorási literárna postava – Macbeth? – cúvnuť by bolo rovnako ťažké ako ísť dopredu.
Sadol si na uvoľnenú lavičku. Mal v úmysle vyhľadať správcu a požiadať ho, aby mu ukázal majetok, ale možno ešte deň počká, a keď príde návšteva, bude pri Rachel. Okrem toho Stricklandova prítomnosť v stajniach už bola viditeľná a Phyllis zas zaútočila na kuchyňu. Musí si dať pozor, aby si jeho záujem barón nevysvetľoval ako zasahovanie do vlastných záležitostí.
Ale záujem naozaj mal. Neubránil sa v duchu, aby si nespomenul na to, čo povedal Rachel – musel vyrásť na vidieckom statku! Takýto život mal v krvi. A určite mal vzťah k pôde. Keď sa teraz obzeral okolo seba, až mu bolo takmer do plaču, aké vzrušenie to v ňom vyvolávalo po tom, čo strávil pár týždňov v Bruseli a na ceste sem.
Je v rodine mladší syn? Je vojenský dôstojník? Musel sa cítiť vykorenený, keď nemohol ani pomyslieť na to, aby zostal na pôde, ktorá nepatrila jemu, ale jeho otcovi a staršiemu bratovi. Ako sa s tým vyrovnal? Bol nahnevaný, nespokojný, nenávidel za to staršieho brata? Nevedel si predstaviť, že by taký naozaj bol, ale ako by aj mohol? Môže so stratou pamäti súvisieť aj zmena osobnosti? Potláčal emócie, cítil sa prázdny? Nenávidel armádu? Alebo predstieral aj sám pred sebou, že sa mu pri vojsku páči? Alebo – ak skutočne nikdy nebol dôstojník – len bezcieľne sa potuloval životom? Mohol si to dovoliť?
Ak sa mu pamäť nikdy nevráti a nenájde svoju rodinu, možno sa niekde zamestná ako správca. Čo keď kedysi bol správcom? Koniec koncov, je to vhodná práca pre urodzeného muža, a hoci si bol istý, že má urodzený pôvod, nevedel, ako vysoko stál na spoločenskom rebríčku. Možno vždy musel byť zamestnaný. Ale prečo by nejaký správca majetku blúdil po Soigneskom lese s gulkou v stehne počas bitky pri Waterloo?
Závidel Rachel a Flossie, že dnes predpoludním budú písať listy. Možno predtým nerád písal listy, ale teraz nekonečne túžil, aby mohol niekomu – komukoľvek – napísať. Že by som ja napísal ten list, čo sa mi zjavuje v snoch? rozmýšľal. Alebo ho niekto napísal jemu? Alebo – nad tou možnosťou ešte neuvažoval – ho nenapísal ani on, ani jemu? Možno bol iba poslom.
Zatvoril oči a pokúšal sa predstaviť si to. Ale kto napísal ten list? A komu? A čo s tým on mal spoločné?
Za očami sa znova ozvala známa bolesť hlavy.
Keď opäť otvoril oči, takmer sa potešil, keď v záhrade zbadal Bridget a Rachel. Vstal, aby ich pozdravil.
Rachel sa prezliekla do ľahkých mušelínových šiat pošitých kvietkami. Alleyne si znepokojene spomenul, že pri vodopáde ju znova pobozkal. Už nikdy nič podobné neurobí. Zaumienil si to. Pravda, zamaskoval tú chybu naoko rozumným vysvetlením, ale v skutočnosti sa jej už nemienil dopustiť. Ibaže Rachel v tej prírode žiarila jasnejšie ako inokedy. A – dočerta! – potom sa spolu smiali na jej kúskoch na koni ako dve bezstarostné deti a bola neodolateľná.
Nepriviedol ju do Chesbury na to, aby tu zistil, že je neodolateľná. Chcel odtiaľto odísť voľný. Nemohol vedieť, aké citové záležitosti zanechal za sebou, keď stratil pamäť, a čo zistí, keď sa mu pamäť vráti. Rozhodne sa nepotreboval do niečoho zapliesť.
Všimol si, že Rachel nemá klobúčik. Vlasy jej na slnku žiarili ako zlato. Bridget mala cez ruku prevesený podlhovastý plytký košík. So slameným klobúkom na hlave a uvoľneným úsmevom pôsobila oveľa mladšie, ako sa mu zdala v Bruseli. Bola veľmi pekná, hoci už musela mať dobre cez tridsať rokov.
„Idem narezať nejaké kvety, aby som trochu oživila dom, pán Smith,“ zakričala, keď ju už mohol počuť. „Len si pokojne sadnite a Rachel si prisadne k vám. Mali by ste si nohu čo najviac šetriť.“

„Áno, madam,“ usmial sa a počkal, kým si Rachel sadne, až potom si prisadol vedľa nej. „Ste si istá, že medzi tou burinou nájdete nejaké kvety?“

„Buriny je tu naozaj dosť,“ kriticky pozrela na záhony. „Mala som si tuším radšej vziať motyku a trochu to tu prekopať. Je to hanba.“

„Mne sa ani nezdá, Bridget,“ namietla Rachel.
 „To preto, lebo si vyrástla v meste, srdiečko,“ odvetila Bridget.
„A vy nie?“ spýtal sa Alleyne.
„Nie,“ povedala. „Vyrástla som na fare, pán Smith. Môj otec bol farár, no veľmi chudobný. Bolo nás sedem detí a ja som bola najstaršia. Najradšej som pomáhala mame v záhrade – vpredu sme mali kvety, vzadu zeleninu. Zaboriť prsty do zeme, to je krásny pocit. Možno by som sa bola vydala za Charlieho Perrieho, keby mal pri dome záhradu, choval by sliepky a možno zo dve prasiatka, lenže on nemal ani záhradu, ani sliepky, a tak som v šestnástich odišla hľadať šťastie do Londýna. Bola som na vrchole šťastia, keď ma pán York prijal ako pestúnku k Rachel. Starala som sa o ňu šesť rokov. Nesťažujem sa na to, ako som žila potom, ale snívam o tom, že by som raz mala vlastnú záhradku. Ak si s priateľkami niekedy budeme môcť kúpiť penzión, bude tam aj veľká záhrada. A veľká kuchyňa! Aby si aj Phyll prišla na svoje. Ale veľa rozprávam. Idem narezať tie kvety.“

Prešla o kus ďalej a potom sa sklonila.
„Bridget vás naučila čítať?“ spýtal sa Alleyne Rachel.
„Myslím, že čítať ma naučila mama,“ odvetila. „Alebo možno otec. Rád čítal a bol veľmi vzdelaný. Keď som bola malá, často mi čítal.“

„Ako ste vtedy žili?“ zaujímal sa.
Na chvíľu sa zamyslela. „Myslím, že mamu som mala veľmi rada,“ odvetila napokon. „Viem, že keď k nám nastúpila Bridget – namiesto mamy, ako som si myslela – dosť som sa tomu bránila. Ale čoskoro som si ju obľúbila a mala som ju rada ako matku – deti sú už také. Keď odišla, bola som nešťastná… A vtedy to s otcovým hazardom a pitím bolo čoraz horšie. Ale páčilo sa mi, že som paňou v dome, že som sama zodpovedná za chod domácnosti. A nešlo mi to zle. Naučila som sa šetriť, a keď bolo lepšie, odkladať peniaze na horšie časy, ale v posledných rokoch sme takmer stále prežívali zlé časy. Mala som rada otca a vždy budem s láskou spomínať na chvíle, keď aj on mal rád mňa, ale ku koncu jeho života už bolo takých chvíľ veľmi málo.“

„Nikdy ste nechodili do školy?“ spýtal sa.
„Nie.“ Pokrútila hlavou.
„Mali ste priateľky?“

„Zopár.“ Zahľadela sa na ruky. „Mali sme dobrých susedov. Dodnes sú mojimi priateľmi.“

Bolo to osamelé dievča a muselo žiť bez rodičovskej starostlivosti, pomyslel si Alleyne a prižmúrenými očami pozoroval jej profil. Po Bridgetinom odchode jej dlhé roky chýbala láska, usúdil. A priatelia. Ale nenariekala nad osudom.
Urobil som hlúposť, dohováral si v duchu. Nemal som sa pustiť do tohto podvodu ako pojašený chlapčisko. Tu by mala trvalo žiť – ako slečna Yorková z Chesbury Parku. Začínal vážne pochybovať o tom, či Westona odhadla správne.
Obrátila sa k nemu. „Nebol to zlý život,“ pokračovala. „Nechcem vzbudiť dojem, že otec bol ku mne krutý, zanedbával ma a že som ho nenávidela. Nebolo to tak. Myslím, že bol jednoducho chorý. Nevedel sa ubrániť tomu, aby nám obom nezničil život. A potom dostal zdanlivo neškodnú chrípku a do troch dní zomrel.“

„To mi je ľúto,“ zamrmlal.
„Mne nie.“ Napäto sa usmiala. „Život sa preňho stal do istej miery utrpením. A pre mňa takisto.“

Ale po tých slovách si zahryzla do spodnej pery a vzápätí sklopila zrak, aby jej v očiach nevidel slzy. Stihol si však všimnúť slzu, ktorá jej dopadla na chrbát ruky. Potlačil silné nutkanie objať ju okolo pliec. Za ľútosť by mu nebola vďačná.
„A teraz ste presvedčená, že tie šperky vyriešia všetky vaše problémy,“ nadhodil, „a budete žiť šťastne na veky vekov.“

Pozrela naňho uplakanými očami. „Nie, pravdaže nie!“ zvolala, vyskočila na rovné nohy a zagánila naňho. „Peniaze mi otca nevrátia! Nikdy nebudem vedieť, aký to bol muž, keď sa s ním mama zoznámila a zaľúbila sa doňho. Ale peniazmi môžu opovrhovať iba ľudia, ktorí ich majú dostatok. Iba tí si to môžu dovoliť. Pre nás ostatných sú dôležité. Vďaka nim si môžeme zasítiť hlad, vďaka nim sa môžeme obliecť a môžu nám pomôcť splniť si nejaké sny. Musíte byť z bohatej rodiny, inak by ste nikdy nepovedali to, čo ste práve vyslovili. A mám dojem, že ste celkom ako môj otec. Ste hazardný hráč. Keď ste hrali v Bruseli, náhodou vám bolo šťastie naklonené, takže ste vyhrali veľa peňazí a teraz sa pre ne nemusíte trápiť. Ale nabudúce nemusíte mať také šťastie.“

„Rachel,“ predklonil sa a pokúsil sa jej zovrieť ruku, „nemyslel som to tak, ako to vyznelo.“

Odtiahla si ruku. „Veru mysleli,“ namietla. „Ľudia vždy povedia, že to tak nemysleli, keď vidia, že ich slová sa niekoho dotkli. Ako inak ste to mohli myslieť? Som dcéra ľahkomyseľného otca a prežili sme len vďaka mojej prefíkanosti – to si asi myslíte. A ak dostanem tie šperky do rúk, podľa vás okamžite prehajdákam celý majetok, ako môj otec vždy prehajdákal výhry, a znova budem chudobná. Okrem toho som iba žena. Čo môžu ženy vedieť o rozumnom plánovaní a míňaní peňazí?“

„Rachel!“ bránil sa. „Domnievate sa, že presne viete, čo si myslím. Ale mňa naozaj mrzí, že som sa vyjadril tak necitlivo. Skutočne ma to mrzí.“

On mal na mysli to, že Rachel potrebuje oveľa viac ako peniaze. Potrebuje rodinu a priateľov! Aby niekam patrila… Potrebuje nájsť lásku alebo dovoliť, aby láska našla ju. Nemusí to byť nevyhnutne láska spojená so sexom, hoci časom bezpochyby nájde aj to. Potrebuje domov. Potrebuje Chesbury a Westona, ibaže po otcovej smrti sa priveľmi zatvrdila, aby to pochopila, a teraz sa dostala do nepríjemnej situácie… A zmierenie so strýkom bude za takýchto okolností takmer nemožné.
A to všetko je moja vina, pomyslel si Alleyne.
Svojimi slovami chcel povedať len to, že v Chesbury sa skrýva pravdepodobne väčšie bohatstvo ako jej šperky. A Weston je rovnako osamelý a potrebuje rodinu ako ona.
Alleyne uznal, že sa vyjadril necitlivo. A pritom on vymyslel tento pochybný plán, ako sa dostať k šperkom.
„Nie,“ pokrútila hlavou, „vôbec vás to nemrzí. Mužov nikdy nič nemrzí. Vládnu svetu a ženy sú len pochabé stvorenia, ktoré nemajú ani potuchy, čo im prinesie šťastie. Viem, že tu nechcete byť, hoci vy ste vymysleli, aby sme sem prišli a predstierali, že sme manželia… A teraz tu musíte trčať celý mesiac. Je mi jedno, čo si myslíte o mne alebo o mojom želaní zmocniť sa svojho majetku. Je mi to celkom, ale celkom jedno!“

Bez pomoci paličky vstal. Videl, že je veľmi nešťastná –a nielen z jeho slov. Predpokladal, že pobyt v Chesbury Parku je úplne iný, ako si predstavovala. A cítil sa pre to veľmi previnilo.
„Možno by sme mali skoncovať s týmto divadlom, Rachel,“ navrhol nie prvý raz. „Vášmu strýkovi všetko vysvetlím, dámy si môžu zariadiť život po svojom a vy by ste tu mohli zostať ďalej žiť.“

„Áno!“ zvolala. „Už sa vám to tu zunovalo, a tak navrhujete takéto riešenie. Chcete ma nechať tu, kde ma nik nepotrebuje a kde nechcem žiť. A najradšej by ste ma donútili opustiť svoje najdrahšie priateľky, aby ďalej viedli taký neznesiteľný život… Na to nemôžem ani pomyslieť. Ubezpečujem vás, že to nikdy neurobím.“

Štuchla ho do hrude, a keďže to nečakal, zatackal sa a neveľmi elegantne dosadol na lavičku.
Nadvihol obočie.
„A vidíte, k čomu ste ma donútili,“ vzdychla si. „V živote som nikoho nesotila.“

„Dovolím si tvrdiť, že ani mňa doteraz nik takto neposotil“ odvetil. „Ale zrejme som si to zaslúžil. Vyjadril som sa veľmi necitlivo… A keď k vám nabudúce budem chcieť byť milý, zapamätám si, že sa viete poriadne naježiť.“

„Vraj milý!“ zvolala opovržlivo. „A nenaježila som sa.“

Ale prv ako stihla pokračovať v hádke, pribehla Bridget s košíkom plným kvetov.
„Čo sa stalo?“ zhrozila sa. „Spadli ste, pán Smith? Hovorila som vám…“

„Len malé manželské nedorozumenie, Bridget,“ uškrnul sa a cítil sa dosť hlúpo. „Naše prvé nedorozumenie. Samozrejme, bola to moja vina. Rachel ma iba trochu posotila.“

„V Bruseli mi to pripadalo ako geniálny nápad,“ vzdychla si Rachel. „Všetci sme si mysleli, že to bude zábavné. A aj bude. Myslím, že strýko Richard zomiera.“

Prudko sa zvrtla a takmer sa rozbehla do domu. Alleyne by bol šiel za ňou, ale Bridget ho zastavila.
„Nechajte ju,“ dohovárala mu. „Spomínam si, ako každý večer neutíšiteľne plakala za mamou. A spomínam si, ako jeden z pochybných priateľov pána Yorka rozbil jej krásnu porcelánovú bábiku. Zabalila tie kúsky do starej deky a každý večer nad nimi plakala. Ale v skutočnosti plakala za strýkom. Po smrti jej matky sa zjavil v jej živote ako slnečný lúč… On jej kúpil tú bábiku. A potom zmizol rovnako nečakane, ako sa zjavil. Do roka sa z toho spamätala a potom bola obdivuhodne silná. No teraz rozmýšľam, či sa z toho naozaj spamätala. Nenávidí lorda Westona, lenže podľa mňa si nechce priznať, že stále ho chce ľúbiť. Priam zúfalo… Je to brat jej mamy – jediné spojivo s jej koreňmi.“

„Ach bože!“ vzdychol Alleyne. „Aj ja si to myslím, Bridget. A pozrite, do akej šlamastiky som ju dostal.“

„To nič,“ utešovala ho. „Vyjde to, len počkajte a uvidíte.“

Ako rád by bol mal Alleyne jej istotu. No mohol si ju iba želať.
14
RACHEL SA EŠTE ANI nestihla poriadne spamätať z hádky, ktorá vznikla pre nič za nič a priviedla ju k tomu, že fyzicky zaútočila na iného človeka, keď ktosi zaklopal na dvere a Geraldine vtrhla dnu bez vyzvania.
„To sú mi veci, Rachel,“ spustila. „Phyll v kuchyni bojuje ako najatá. Prevzala velenie nad pomocníčkami, jedlom a pecou, ale kuchárka sa iba stiahla, aby zozbierala sily na protiútok. Aj s gazdinou sa posilňuje džinom. Poviem ti, potom len budú lietať hrnce! Nedala by som si to ujsť za nič na svete, tak radšej rýchlo vybavím odkaz. Barón ťa chce vidieť vo svojom súkromnom apartmáne. Mala by si tam ísť. Možno zistíš, kde má uložené šperky, takže si budem môcť na seba hodiť čierny plášť, masku, strčiť medzi zuby dýku a po brečtane vyliezť v noci nahor, kým ešte mesiac nesvieti.“

Rachel sa proti vlastnej vôli zasmiala, ale keď sa náhlila do strýkovho apartmánu, radšej by bola hocikde na svete, len nie tu. Zrazu sa jej zdali všetky tie Idamstvá hanebné! Ale čo jej teraz zostáva? Musí postupovať podľa plánu. Koniec koncov, do toho podvodu nie je zapletená iba ona. Neprezradí, že jej priatellcy sú tiež Idamárky.
Nenávidela Jonathana. Z duše ho nenávidela. V predchádzajúcom živote musel byť bohatý, arogantný a necitlivý. Nezamýšľala sa nad tým, že jej ten štuchanec neopätoval, namiesto toho sa ospravedlnil…

„Poď dnu a usaď sa, Rachel,“ vyzval ju strýko, keď ju lokaj uviedol.
Nevstal z kresla – nohy mal vyložené na stolčeku. Vyzeral unavený, ale keď Rachel prechádzala cez izbu a usadila sa v ponúknutom kresle, pozorne ju sledoval spod hustého obočia. Obaja sedeli obrátení k nízkemu oknu, z ktorého bol výhľad do záhrady a na trávnik.
„Strýko Richard,“ prihovorila sa mu, „ako sa máte? Ale pravdivo – ako sa máte?“

„Mám problémy so srdcom,“ odvetil. „Pomaly – možno aj rýchlo – má zrádza. Za posledné tri roky som mal niekolko záchvatov, naposledy vo februári. Celkom dobre som sa zotavoval, ale potom sa stalo čosi, z čoho som bol veľmi nešťastný. A teraz si prišla ty…“

Hádže ju do jedného vreca s tým, z čoho bol nešťastný? No, nemôže sa sťažovať. Vlani odmietla jeho pozvanie, a teraz sa sem pozvala sama. Dokonca mu ani vopred nenapísala, aby ho upozornila na svoj príchod. A priviedla so sebou celý sprievod.
Vôbec jej nezišlo na um, že za tých šestnásť rokov mohol zostarnúť. A vôbec neuvažovala nad možnosťou, že nebude celkom zdravý. Očakávala, že to bude ten istý robustný, sebaistý muž – a ona bude tentoraz vyzbrojená.
„Môžeme odísť hneď zajtra, ak si želáte,“ navrhla. „Alebo ešte dnes.“

„Tak som to nemyslel,“ zamrmlal. „Poznáš Smitha dobre, Rachel? Čo o ňom vieš? Priznávam, že je príťažlivý a šarmantný – alebo aspoň vtedy, keď mu to vyhovuje. Vydala si sa zaňho preto, lebo si bola spoločníčkou urodzenej dámy a mala si obmedzené možnosti? Ale to by bola pochabosť. Jedného dňa budeš bohatá – a mohla si sa stať bohatou kedykoľvek za posledný rok, keby si sa vydala s mojím súhlasom.“

„Ľúbim Jonathana,“ odvetila. „Viem, že s ním môžem do konca života žiť šťastne. Ani vy by ste mi nemohli vybrať lepšie, strýko Richard.“

„A predsa ste sa dnes ráno pohádali,“ namietol. „Zrejme ťa urazil a ty si doňho štuchla.“

Rachel na okamih privrela oči. Samozrejme, z tohto okna mal dobrý výhľad. Ani nemusela natiahnuť krk a videla lavičku, na ktorej sedeli. Ešte šťastie, že okno bolo zatvorené a strýko nemohol počuť ani slova.
„To nič nebolo,“ bránila sa. „Len trochu ostrejšia výmena názorov. Ale už sme sa zmierili.“

„Lenže ty si od neho odchádzala nahnevaná a on ťa nechal odísť,“ pripomenul jej.
„Nebolo to nič vážne,“ chlácholila ho. Položila si ruky do lona.
„Dúfam, že si neurobila rovnakú chybu ako tvoja matka, Rachel,“ dohováral jej. Ostro naňho pozrela.
„Ako viete, že to bola chyba?“ spýtala sa. „Nesúhlasili ste, aby sa vydala za môjho otca, a keď s ním utiekla, prerušili ste s ňou styk a viac ste sa nestretli. Prišli ste až na jej pohreb. Ako môžete vedieť, že nebola celé tie roky šťastná? Ako môžete vedieť, že by nebola šťastná až dovtedy, kým papa vlani nezomrel?“

Vzdychol si. „Nechcem na Yorka spomínať v zlom,“ odvetil. „Bol to tvoj otec, Rachel, a predpokladám, že si ho mala rada. Bolo by neprirodzené, keby si ho neľúbila.“

„Zbožňovala som ho,“ zvolala dôrazne. Samozrejme, uvedomovala si, že preháňa. Otca mala rada až do samého konca, ale nebolo to vždy ľahké. Boli chvíle, keď ho priam nenávidela.
„Prečo si myslíte, že máte právo posudzovať?“ spýtala sa. „Prerušili ste kontakty so svojou jedinou sestrou, lebo ste nesúhlasili s tým, koho si vybrala za manžela… A potom ste prišli nariekať nad jej hrobom? Kto vám dal právo získať si lásku dieťaťa – kupovať si ju zmrzlinami, bábikami a jazdami na koni – a potom zmiznúť z jeho života a zanechať ho v domnienke, že nie je hodné lásky? Bola som vaša neter. Nemohla som za to, že ste nesúhlasili s mojím otcom. Ale stále som bola dieťa vašej sestry.“

„Rachel!“ Zatvoril oči a oprel si hlavu o vankúše na kresle. Ruku si priložil na srdce. „Rachel!“

Vstala, ale nohy sa jej triasli.
„Mrzí ma to,“ zamrmlala. „Veľmi ma to mrzí, strýko Richard. Odpustite mi, prosím. Nikdy sa nehádam, no dnes predpoludním som sa pohádala už s dvoma ľuďmi. Prišla som do Chesbury z vlastnej vôle. Je neodpustiteľné, že na vás útočím, akoby ste ma vy prepadli doma. To všetko sa stalo už dávno a vy ste mi po otcovej smrti ponúkli domov. No zároveň ste to spojili s hrozbou, že mi vyberiete manžela podľa vlastného uváženia.“

„S hrozbou.“ Ticho sa zasmial. „Rachel, mala si dvadsaťjeden rokov, a pokiaľ som vedel, nemala si možnosť stretnúť sa s nijakými vhodnými nápadníkmi. Tvoj otec ťa ani neuviedol do spoločnosti. Chcel som ti tým urobiť láskavosť.“

„No,“ zamrmlala, „z vášho listu som nemala ten dojem… Ale možno len preto, lebo som vám nebola priaznivo naklonená. Vôbec ste mi nekondolovali po otcovej smrti.“

„Pretože som bol rád,“ odvetil. „Pomyslel som si, že po jeho smrti konečne budeš mať šancu chopiť sa príležitosti. Ale naozaj nebolo odo mňa pekné, že som si neuvedomil, že žiališ.“

„To je už jedno,“ vyhlásila. „Chopila som sa príležitosti, ale nie slepo, strýko Richard. Vydala som sa za muža, ktorý bol nielen vhodný, ale aj dobrý. Vybrala som si niekoho, koho môžem ľúbiť a kto ľúbi mňa.“

V tej chvíli sa tak dala uniesť svojou úlohou, až skutočne verila, že Jonathana ľúbi.
„Smiem vám niečo priniesť?“ spýtala sa. „Možno niečo na pitie?“

„Nie,“ pokrútil hlavou.
„Nevedela som, že ste chorý,“ ospravedlňovala sa. „Môj príchod vás nevhodne rozrušil. Mala som zostať doma.“

„Od odchodu tvojej matky uplynulo dvadsaťtri rokov,“ povedal. „Bola o pätnásť rokov mladšia ako ja a skôr som ju považoval za svoje dieťa ako za sestru. Nesmierne som ju ľúbil. Ale bola impulzívna, tvrdohlavá a beznádejne romantická. Nezvládol som tú situáciu s tvojím otcom, a hoci som sa neskôr šťastne oženil, od odchodu tvojej matky som cítil v živote prázdnotu. Som rád, že si prišla.“ Privrel oči.
Tú prázdnotu mohol po smrti jej matky kedykoľvek vyplniť, pomyslela si Rachel a sčasti sa jej zmocnil žiaľ, ale sčasti v nej stúpal hnev. No už sa s ním nebude hádať. Skutočne bola až doteraz vyrovnaná, veď ako inak by to zvládla s otcom a jeho kumpánmi?
„Strýko Richard,“ ozvala sa, „vydajte mi tie šperky. Budem ich chrániť ako oko v hlave a Jonathan takisto. Zostaneme tu ešte pár dní a potom v pokoji odídeme. Budem vám písať a občas vás aj navštívim.“

V duchu si sľubovala, že mu naozaj napíše. Ku všetkému sa mu prizná. Ak jej odpustí, bude ho navštevovať, vždy keď to bude možné. Nebude viac vyťahovať minulosť. Možno by predsa len mohli mať normálny vzťah, aký býva bežný medzi neterou a strýkom.
„Nechcem, aby si odišla tak rýchlo,“ ubezpečil ju. „Už dávno neboli v tomto dome mladí ľudia, Rachel. A tvoje priateľky sa mi páčia. Sú to šarmantné dámy. Už dávno som tu neusporiadal večierok a nestretol sa so susedmi, iba ak v kostole. Naposledy bol v Chesbury bál tuším pred dvadsiatimi rokmi. V priebehu tohto mesiaca bude znova. Zostaň, aby sme sa zblížili a aby som lepšie spoznal tvojho manžela.“

Rachel si zahryzla do pery. Mala pocit, že jej Idamstvo z hodiny na hodinu naberá na rozmeroch. „A čo moje šperky?“ spýtala sa.
Chvíľu trvalo, kým odpovedal. „Nesľubujem ti, Rachel, že ti ich na konci mesiaca vydám,“ odvetil. „Uvidíme. Ak Smith hovoril pravdu o svojom postavení, môže sa o teba dobre postarať, takže nepotrebuješ predať šperky. A pokiaľ ide o to, že by si ich nosila – sú staré, ťažké a mladej žene nepristanú. Je to dedičstvo, ktoré mi zverila do rúk moja matka a potom tvoja.“

Takže všetko je vlastne zbytočné, pomyslela si – jedinou nádejou jej môžu byť jeho slová „uvidíme“.
Možno by sa s ním aj pohádala, ale všimla si, že ruka mu znova spočinula na srdci a tvár mal popolavú. Oči ani neotvoril. Vyplašené naňho pozrela. A hoci sa k nemu naklonila, nezniesla pomyslenie, že by sa ho dotkla.
„Už som vás priveľmi unavila, strýko Richard,“ povedala. „Mám za vami poslať komorníka?“

Vybehla z izby, ani nečakala na jeho odpoveď, ale komorník sa prechádzal pred izbou, takže ho ani nemusela hľadať.
Zvláštne predpoludnie, pomyslela si, keď schádzala po schodoch. Dnešné doobedie sa jej zdalo dlhšie ako celý deň dokonca ako celý týždeň. Nadbytok citov do nej vniesol zmätok. V jej živote bolo doteraz málo citových vzťahov, či už kladných, alebo záporných. A zrazu ich bolo až-až.
Kuchárka a gazdiná odpovedali na zasahovanie do chodu kuchyne tak, že sa šli osobne sťažovať barónovi Westonovi. Gazdiná okamžite vyrukovala s tromfom. Ak jeho lordstvo neverí, že dokáže obsadiť každú pozíciu v domácnosti vhodnými pracovníkmi, vyhlásila, v tú minútu sa vzdáva svojho miesta. Ale nedovolí, aby dámy, ktoré vôbec nepozná, zaútočili na kuchyňu, a tak rozladili kuchárku, že tá chudera nebude schopná uvariť slušné jedlo, kým pani Leaveyová zostane v Chesbury.
Barón Weston kuchárku prepustil a prijal odstúpenie gazdinej.
„Vôbec som si neuvedomil,“ povedal v salóne po večeri, „aké nechutné jedlá sa v tomto dome začali variť. Ďakujem, madam. Ani v Carlton House by nemohli podávať lepšie jedlo, ako ste nám dnes pripravili. Myslel som si, že jednoducho nemám chuť na jedlo, ale dnes večer som sa veru najedol do sýtosti.“

Phyllis sa začervenala.
„A čajové koláčiky popoludní boli ľahké ako pierko,“ dodal. „Všetci susedia mi budú chcieť ukradnúť kuchárku.“ Uškrnul sa a Alleyne si všimol, že zrazu vyzerá oveľa lepšie ako predtým.
Popoludní k nim zavítali na návštevu manželia Rothovci so synom a dvoma dcérami a vypili si s nimi čaj. Prišla aj pani Johnsonová, jej sestra slečna Twiggová, reverend a pani Crowellová. Všetci sa nesmieme tešili, že sa môžu stretnúť s barónovou neterou a jej manželom. Flossie aj Phyllis sa im veľmi páčili. Phyllis si vzala na hodinku voľno. Pani Crowellová si veselo podiškurovala s Bridget. Porozprávali sa o kvetoch, zelenine, živých plotoch a podobných témach, aspoň pokiaľ Alleyne zachytil útržky ich rozhovoru.
„Samozrejme, nemôžem očakávať, že budete ďalej pracovať v mojej kuchyni, madam,“ vzdychol si barón. „Uvidím, čo zajtra navrhne správca.“

„Ale mňa to nesmierne teší, mylord,“ ubezpečila ho Phyllis. „Rada sa nejako zamestnám, ako by vám isto potvrdil plukovník Leavey, keby tu bol. Varenie je moja vášeň. Iné dámy zas rady vyšívajú alebo maľujú.“

„Ale dovolíte, mylord,“ ozvala sa Flossie, „zajtra ráno zájdem za gazdinou, skontrolujem účty a zorganizujem povinnosti služobníctva na celý deň. Veľmi rada to urobím. Hoci plukovník Street zamestnával celý zástup sluhov, keď bol doma, vždy som trvala na tom, že na nich budem osobne dozerať.“

„To je od vás naozaj mimoriadne láskavé, madam,“ lorda Westona to, pochopiteľne, dosť zaskočilo. „Hlboko to na mňa zapôsobilo.“

Kým hovoril, Bridget mu položila za hlavu vankúš a pod nohy stolček. Ešte pri večeri mu sľúbila, že mu neskôr uvarí bylinkový čaj, vhodný pri srdcovej slabosti.
Alleyna ohromilo, že ich barón všetkých neposlal kadeľahšie, keď sa mu od samého začiatku pletú do súkromných záležitostí.
Ale jedlo sa neporovnateľne zlepšilo… A keď ho Strickland obliekal na večeru, rozprával mu, že zo stajní vyniesli pod dozorom hlavného koniara aspoň mesačnú podstielku.
„Povedal som mu,“ vysvetľoval seržant, „že je možno nešťastný z toho, že barón už nechodieva na poľovačky, nejazdí, dokonca sa ani nevozí v koči, ale to ešte nie je dôvod, aby nerobil prácu, za ktorú je platený. Veď keby bol vojak, musel by sa starať o zbraň a výstroj, aj keď práve nezúri vojna, lebo nikto nevie, kedy sa naša šľachta poháda so šľachtou v niektorej susednej krajine a znova sa bude strieľať.“

Ale neposlali ich kadeľahšie. Dokonca sa zdalo, že Weston sa z ich spoločnosti teší. Stále však so zamysleným výrazom sledoval Rachel, aj keď práve tá sa najmenej usilovala hrať sa na šťastnú manželku, hoci na to sem vlastne prišla.
Alleyne si uvedomil, že u nej upadol do nemilosti.
Všetci šli spať zavčasu, tak ako predošlý večer. Bridget poznamenala – tak, aby to Weston nepočul –, že ju nikdy neunaví chodiť skoro spávať, a Phyllis srdečne súhlasila, lebo vždy ráno chcela vstať zavčasu, aby pripravila raňajky.
Alleynovi však takýto denný režim nevyhovoval. Bol nepokojný. Rozmýšľal, že sa pôjde prejsť, ale z okna izby videl, že v priebehu večera sa zamračilo, vonku bola čierna tma, a nepoznal park natolko dobre, aby sa ním túlal, keď ho neosvetľuje mesačný svit. Okrem toho keby ho začul barón Weston, rozmýšľal by, prečo manžel jeho netere opustil posteľ, keď vlastne ešte prežívajú medové týždne.
Alleyne dovolil Stricklandovi, aby mu vyzliekol tesný redingot, a chvíľu sa s ním zhováral, ale potom ho prepustil. Keď stál pri okne, uvedomoval si, aké ticho vládne v ich apartmáne. Geraldine už zrejme tiež odišla – ešte pred chvíľou ju počul švitoriť a smiať sa s Rachel.
Vošiel do obliekame. Videl, že z jej izby presvitá jemné svetlo sviečky. Takže ešte nespí. Chvíľu váhal. Nie je najmúdrejšie zhovárať sa s ňou medzi štyrmi očami v jednej z ich spálni, ale aspoň tam budú mať súkromie.
„Idem k vám,“ ohlásil sa. „Ak sa chcete zabaliť, chvíľu počkám.“

Aj ona stála pri okne, tak ako nedávno on, oblečená v jednoduchej bavlnenej nočnej košeli, lenže ona v nej vyzerala tak čarovné ako iná žena v priesvitnej čipke. Geraldine jej prekefovala vlasy, až sa ligotali. Splývali jej dopoly chrbta. Nohy mala bosé. Na tvári sa jej zračilo prekvapenie a náznak hnevu. Holými ramenami si objímala hmď.
„Nebojte sa,“ upokojil ju. „Neprišiel som sa domáhať svojho manželského práva.“

„Prečo ste prišli?“ spýtala sa a pohľadom prebehla po jeho košeli, bričeskách a pančuchách – prišiel bez paličky. „Nemáte tu čo robiť. Choďte preč.“

„Udajne sme manželia, Rache,“ namietol. „A vzali sme sa z lásky. Malo by z nás vyžarovať čaro lásky, ktoré nám prinášajú spoločné noci. Namiesto toho spolu sotva prehovoríme. Takto chcete presvedčiť strýka, že sme vrcholne blažení?“

Odvrátila sa od neho a znova sa zahľadela do tmy, zatiaľ čo on sa plecom oprel o zárubňu medzi jej obliekarňou a spálňou.
„Keď sme sa dohodli na tomto pláne,“ odvetila, „zabudli sme na to, že ho budeme uskutočňovať spolu. Ste oveľa lepší herec ako ja.“

„Tak veľmi ma nemáte rada?“ Vzdychol si a zúfalo na ňu pozrel. „Ani nie tak dávno mi rozjasňovalo dni už len pomyslenie, že prídete do mojej izby. Bol som do vás zaľúbený od prvej chvíle, čo som vás uvidel. Vedeli ste to? A ešte prednedávnom ste mi dobrovoľne robili spoločnosť, sedávali ste pri mne a zhovárali sa so mnou, dokonca ste mi aj čítali, keď ste mi práve nemuseli ošetrovať rany. Nemôžeme zabudnúť na to, čo sa stalo?“

„Nie, nemôžeme,“ odsekla. „Také niečo sa nedá vymazať z mysle silou vôle. Bola som neskúsená začiatočníčka a znechutila som vás.“

„Dočerta, Rachel,“ zvolal zúfalo. „Myslíte, že mi záleží na tom, či ste boli neskúsená? Nepáči sa mi jedine to, že ste ma vopred neupozornili, ako to je. Ale to je už minulosťou. Najvyšší čas, aby sme na to zabudli.“

„Na to sa nedá zabudnúť,“ namietla. „Je hlúpe, že vôbec navrhujete, aby sme sa o to pokúsili.“

„Bože dobrý, Rachel,“ vzdychol si. „Veď sme sa len spolu vyspali. Z viacerých dôvodov to na vás nezapôsobilo, ale nebolo to také zlé. Bol to len sex.“

„Presne tak,“ zdôraznila.
Samozrejme, ženy také čosi vnímajú úplne inak ako muži. Vedel to, hoci netušil odkiaľ. Nemal to hovoriť! Bol to len sex! Tá predstava bola zrejme z jej hľadiska najhoršia. Vedel, že pre ňu to bol pamätný zážitok, hoci nie až taký príjemný.
Dočerta, teraz mohol krivkať po bruselských alebo londýnskych uliciach a odhaľovať príbuzných a známych na každom rohu. Alco vôbec prišiel na tento bláznivý nápad? Ale vedel, ako naň prišiel… Rachel chcela pomôcť priatelkám a on chcel pomôcť Rachel, lebo mu zachránila život. A možno do nej bol ešte vždy trochu zaľúbený.
„Zajtra sa musíte pokúsiť zahrať svoju rolu lepšie, Rache,“ poznamenal. „Budete predstierať, že ste do mňa zaľúbená, a dávať to najavo každým svojím činom. Inak sme sem prišli zbytočne a o mesiac odtiaľto odídeme rovnako chudobní, ako sme prišli.“

Obrátila sa k nemu. „Strýko má choré srdce,“ vzdychla. „Každú chvíľu môže zomrieť. Je vraj rád, že som prišla, a chce, aby sme tu zostali dlhšie, aby nás oboch lepšie spoznal – hoci dnes ráno videl z okna, že sme sa pohádali. Tvrdí, že od odchodu mojej matky z domu bola v jeho živote prázdnota. Je rozhodnutý usporiadať na našu počesť bál. Ale to mohol urobiť už pred rokmi. Za posledných šestnásť rokov ma sem mohol pravidelne pozývať. A ešte predtým mohol mame odpustiť a pozývať ju spolu so mnou. A teraz zomiera.“

Zakryla si ústa rukou, no on videl, že si hryzie spodnú peru, aby potlačila emócie.
„Možno je načase,“ nadhodil, „aby ste mu odpustili, Rachel.“

„Ako by som mohla?“ zvolala. „Aj môj život bol prázdny. Niekedy som si myslela, že som otcovi skôr matkou ako dcérou. Tá starostlivosť bola pre mňa priťažkým bremenom.“

Zamyslene na ňu hľadel. Čo všetko si so sebou ľudia nesú z minulosti! Je výhodou, ak človek načisto stratí pamäť? Aké nedokončené povinnosti nechal za sebou, keď spadol a udrel si hlavu?
„Nenávidím to,“ zrazu len prešla k posteli a odhrnula prikrývku. „Nenávidím sebaľútosť a túto pochmúrnosť. Ja nie som taká. Nikdy som nevyhlasovala, že môj život bol prázdny a niesla som na pleciach ťarchu. Jednoducho som žila. Prečo sa mi to teraz zdá také?“

„Možno preto, lebo ste prišli sem a otvorili ste knihu minulosti,“ nadhodil. ‚A možno sila vašich záporných pocitov je výsledkom toho, že ste sa sem prišli tváriť ako mladomanželka – čo je len a len moja vina.“

„Len mi znova neponúkajte, že poviete strýkovi Richardovi pravdu.“ Sadla si na posteľ, chytila sa matraca a očividne si neuvedomovala, aký dojem tým vyvoláva. „Na to je teraz prineskoro.“

„Rád by som vedel, či si uvedomujete,“ poznamenal, „že aj keď získate svoje bohatstvo, tieto štyri dámy si odmietnu vziať od vás čo len penny ako náhradu za stratu, ktorú im spôsobil Crawley.“

„Musia to urobiť.“ Oči sa jej rozšírili. „Bola to moja vina. Teraz im zostali len sny.“

„Pochybujem,“ namietol. „Sú to tvrdé ženy, Rachel. Prežili už v živote kadečo a budú si ďalej žiť svojím životom –nie ste za ne zodpovedná. Nechceli by, aby ste to takto pociťovali.“

„Ja ich už nejako presvedčím,“ ubezpečila ho. „Musím. Ale najprv musím presvedčiť strýka Richarda. Dnes ráno mi oznámil, že s tými šperkami sa nebude veľmi ponáhľať. Vy ma vraj uživíte… Takže ich vlastne nepotrebujem. Je to nespravodlivé! Nemala by som sa ich takto domáhať, takto sa mu prosiť. Ak ma má rád, mal by mi ochotne dať všetko, čo mi patrí.“

V tej chvíli si uvedomil, že Rachel teraz najväčšmi na svete potrebuje smiech. V živote si ho užila veľmi málo. A keď sa dnes štverala na jeho koňa, nohy sa jej beznádejne zamotali do sukní, takže odhalila kúsok lýtka, smiech akoby ju načisto premenil.
On ju dostal do tejto šlamastiky a on ju teraz musí z nej vytiahnuť. Ale hádam by mohol vymyslieť spôsob, ako ju pri tom rozosmiať.
To by pre ňu mohol urobiť.
„Rachel,“ prihovoril sa jej, „zajtra sa musíme správať, akoby sme sa celú noc milovali. Budeme pokračovať v tejto maškaráde, keď už mi nechcete dovoliť, aby som ju skončil. Usmejte sa na mňa.“ 

„Čože?“ Neprítomné naňho pozrela.
„Usmejte sa na mňa,“ zopakoval. „Určite to nie je také ťažké. Už ste to raz urobili. Usmejte sa.“

„Čo je to za nezmysel?“

„Usmejte sa.“

Usmiala sa. Vzdorne a rozpačito.
On sa uškrul. „Skúste to znova,“ prikázal jej. „Predstavte si, že ma ľúbite nadovšetko na svete. Práve som sa s vami pomiloval a som pripravený zopakovať to. Usmejte sa na mňa.“

Vtedy bol rád, že zostal na mieste a že plecom sa stále opieral o zárubňu. Keď sa usmiala, žalúdok mu urobil salto. Pocítil vzrušenie v lone, ale potlačil ho, a pritom si dobre uvedomoval, že má oblečené večerné bričesky, ktoré všetko odhaľujú.
Pomaly sa na ňu usmial a všimol si, ako jej obeleli hánky, keď pevnejšie zovrela matrac.
„Zajtra ráno vás čakám o tom istom čase v stajniach,“ povedal ticho. „Dobrú noc, láska moja.“

Neodpovedala. Do spálne ho sprevádzalo ticho. Tam potom pykal za svoj malý pokus tak, že hodinu potláčal horúčosť.

RANNÚ HODINU JAZDENIA museli zrušiť, lebo večerné oblaky priniesli dážď a ten ustal až okolo desiatej.
Len čo sa vyjasnilo, Alleyne šiel pohľadať Paula Drummonda, miestneho správcu, ktorý súhlasil, že ho povodí po farme. Dnes si bol ešte istejší ako včera, že patrí na vidiecky statok. Zvuky a vône parku a stajní mu boli rovnako známe ako vzduch, ktorý dýchal.
Prehliadka ho fascinovala – vlniace sa zelené more obilia, ktoré rozčeril vánok, sýtohnedá úrodná zem, bučiace kravy a bliakajúce ovce na pasienkoch, prasce v chlievoch, kačky a kurence pobehujúce voľne po dvore farmy, veľká zeleninová záhrada, sady, vozy naložené senom, vidly…

„Zdá sa, že na tejto farme sa dobre gazduje,“ usúdil Alleyne, keď sa vracali do stajní.
„Veru áno, pane,“ súhlasil Drummond. „Mohla by vynášať ešte väčšmi, keby sa zopár vecí vylepšilo a zmodernizovalo, no jeho lordstvo pri tej chorobe stratilo záujem o pôdu. Nechá ma robiť si svoje, ale o zmenách nechce ani počuť.“

Alleyne sa nespytoval na podrobnosti, nebola to jeho vec. Ale chápal, že správca nie je spokojný. Ale má človek energiu a nadšenie, a nemôže ich prejaviť, isto mu to kazí radosť zo života.
Stalo sa to niekedy v minulosti aj jemu? Žil bezcieľne? Zrazu si spomenul na čosi, čo mu seržant Strickland povedal v Bruseli.
Keď si konečne spomeniete, kto ste, možno zistíte, že sa z vás stal lepší človek, ako ste boli. Možno ste boli muž, ktorý ani trochu nevyrástol, odkedy dospel. Možno bolo potrebné niečo drastické ako strata pamäti, aby ste sa vymanili z toho života.
Jedným si bol istý. Patrí na vidiek. K pôde. Ak po mesiaci zistí, že v skutočnosti bol vojenský dôstojník, predá svoju hodnosť. Ak je skutočne mladší syn bez majetku a bez príjmu, nájde si miesto správcu, aj keby to jeho príbuzní – nech už je to ktokoľvek – považovali za nevhodné a urážalo by to ich hrdosť.
Nemohol si byť istý, akým mužom vlastne bol. Ale tento muž chce chytiť opraty života do vlastných rúk a robiť presne to, čo sám chce.
Z rozjímania ho vytrhol Drummond otázkou o jeho majetku v Northumberlande. Alleyne si vymýšľal tak ľahko, až pochopil, že má aspoň vedomosti, vďaka ktorým môže presvedčivo klamať.
Keď krátko popoludní vrátil koňa do stajní a kráčal k domu, cítil sa taký povzbudený na duchu ako už dávno nie.
Na jednej strane záhrady Bridget vyplievala záhony. Spolu s ňou pracovali aj dvaja záhradníci, jeden v strede a druhý na opačnom konci. Ďalší štyria pomocníci kosili trávu a dvaja chlapci ju hrabali do kôp. Vo vzduchu sa vznášala vôňa čerstvo pokosenej trávy.
Rachel stála na štrkovom chodníčku a pozorovala ich, ale keď ho začula prichádzať, očarujúco sa usmiala. Alleyne sa začudoval, čím si ju tak naklonil, no potom si spomenul, ako včera vravela, že strýko má z izby výhľad rovno do záhrady. Opätoval jej úsmev, objal ju okolo pása a pobozkal na pery. To objatie nebolo ani pridlhé – bolo by to nevhodné, lebo boli na dohľad Bridget a služobníctva, ani prikrátke. Ale keď zdvihol hlavu, znova sa usmial a ruku jej nechal okolo pása.
„Bol som preč dve hodiny,“ vzdychol si, „no bez vás sa mi to zdalo večnosťou, láska moja.“

„Celé predpoludnie som ľutovala,“ odvetila, „že som nešla s vami. Boli to nekonečné hodiny.“

Alleyne rozmýšľal, či aj herci na javisku sú stále tak vzrušení. Na chvíľu si ju privinul tesnejšie a potom uprel pohľad do diaľky.
„Predpokladám,“ kývol smerom k usilovne pracujúcim záhradníkom, „že to je Bridgetina práca.“

„Flossie zvolala všetko služobníctvo,“ vysvetľovala Rachel, „a na to stretnutie prišla aj Bridget. Ako som počula od Geraldine, všetci sa takmer rozplakali od dojatia, keď im pripomenula vernosť pánovi, ktorý k nim bol vždy dobrý a láskavý, teraz je však priveľmi chorý, aby videl, že povolili v pracovnom nasadení. Takto zareagovali záhradníci. Samozrejme, Bridget nemohla odolať – pripojila sa k nim.“

Alleyne sa zasmial a Rachel sa k nemu pridala.
Všimol si, že dnes má na sebe svetložlté šaty a Geraldine jej znova nádherne vyčesala vlasy do kučierok a prstencov. Pravda, Rachel bola krásna, aj keď mala oblečenú obyčajnú bavlnenú nočnú košeľu a rozpustené vlasy.
Len kvôli strýkovi ju pobozkal na špičku nosa.
„Vidíš ten rozdiel, Rachel?“ Bridget sa vystrela a prešla si chrbtom ruky v rukavici po spotenom čele.
      „Vidím,“ priznala Rachel a zahľadela sa na vypletý záhon. „Teraz väčšmi vyniknú tie farebné kvety. A tá tráva vonia nádherne.“
Zatvorila oči a blažené vdychovala. Alleyne sa s úsmevom prizeral.
„O chvíľu z nej urobíme vidiečanku, Bridget,“ zažartoval. Bridget pozrela z jedného na druhého a usmiala sa. „To dúfam,“ odvetila. „Pre dobro vás oboch v to dúfam, sir Jonathan.“

Rachel prebdela takmer celú noc po tom, čo ju navštívil v izbe Jonathan. Hlavou jej vírili tisícky myšlienok, a ani jedna z nich nebola príjemná. Ale dospela k záveru, že jej iné nezostáva, len do konca mesiaca pokračovať v tom, s čím začali, a hrať podľa svojich najlepších schopností. Dokonca ak to bude možné, odsunie do úzadia predsudky a pokúsi sa spoznať strýka lepšie. Koniec koncov, možno už na to viac ani nebude mať príležitosť. Ďalší srdcový záchvat by už strýko nemusel prežiť.
Rozhodla sa, že zabudne na chmáry aj pocit viny. Už z nich bola unavená. Jedným si bola istá – minulosť nikdy nezmení. Teraz môže žiť v prítomnosti a podľa svojich schopností dať podobu svojej budúcnosti.
A tak sa celý ďalší týždeň učila jazdiť – pomaly, trpezlivo a usilovne – a odmenou jej bol pocit úspechu a veselosti, aký dovtedy nepoznala. Trávila čas so strýkom, niekedy ho sama vyhľadávala, nevyhýbala sa mu… Zúčastňovala sa na mnohých návštevách susedov a s Jonathanom a Bridget ich zopár aj opätovala. Raz s nimi šla aj Flossie, ale inak väčšinu času trávila nad účtovnými knihami, dokonca sa zaujímala aj o správcovské knihy pána Drummonda, ktorý jej všetko trpezlivo vysvetľoval. Chodila do kostola a pomáhala Flossie a Bridget písať pozvánky na bál podľa zoznamu, ktorý im dal strýko.
A celou svojou bytosťou dávala najavo lásku k Jonathanovi, usmievala sa naňho, jazdila s ním, prechádzala sa, chodila na farmu a počúvala jeho vysvetlenia, držala sa s ním za ruku, dovolila mu, aby jej ju bozkával pri každej možnej príležitosti, sedávala vedľa neho, obdivne naňho hľadela a vôbec, správala sa ako zaľúbená mladomanželka. Niekedy takmer zabudla, že obaja to len hrajú.
Zrkadlo jej prezradilo, že oči má jasnejšie a líca také ružové, aké nemala hádam od detstva. Hoci nesmierne túžila, aby už bolo po všetkom, a uvedomovala si, že jej priateľky už isto túžia vydať sa na pátranie po Nigelovi Crawleym, do istej miery sa bála odísť z Chesbury a vrátiť sa do Londýna, aby si znova hľadala zamestnanie, keby jej strýko tvrdohlavo odmietal vydať šperky.
Keď jedného dňa jedli chutný obed – zeleninovú polievku, čerstvo upečený chlieb, syr a jablkový koláč –, čo pripravila Phyllis, Rachel si zrazu všimla, že strýko vyzerá oveľa zdravšie ako pred týždňom. Tvár mal plnšiu a už nie takú popolavú. Dokonca aj trochu pribral. Niekedy sa ešte vždy tváril zamyslene, najmä keď hľadel na ňu, ale zdal sa oveľa veselší a častejšie sa im venoval. Očividne si obľúbil Flossie, Bridget aj Phyllis.
Rachel sa naňho usmiala.
„Dnes popoludní nás príde navštíviť rechtor s manželkou,“ povedal. „Ale rechtor by sa rád o čomsi pozhováral so mnou a predpoldadám, že pani Crowellová sa bude chcieť porozprávať so slečnou Cloverovou o záhradke. Drummond zavedie pani Streetovú za kováčom a pani Leaveyová ako zvyčajne trvá na tom, že nám uvarí čaj a nachystá večeru. Čo keby ste si dnes vyšli so sirom Jonathanom von, Rachel? Posledných pár dní bolo zamračené a chladno, ale dnes je pekne slnečno a teplo. Bolo by škoda premárniť taký deň vnútri.“

No okrem hodín jazdenia, keď bola sama s Jonathanom, Rachel trávila všetok čas s ostatnými. Nebola si istá, či s ním chce byť sama, keď ich pozornosť nebude zameraná na kone.
Spýtavo sa obrátila k Jonathanovi a v duchu túžila, aby vymyslel nejakú výhovorku. Nie som jediná, ktorej prospel vidiecky vzduch, pomyslela si. Jonathan bol dobronzova opálený a krajší ako predtým.
Opätoval jej úsmev a položil jej dlaň na ruku.
„Skvelý nápad,“ zvolal. „Kam by sme podľa vás mali ísť, pane?“

„Možno k jazeru,“ navrhol strýko Richard. „Tam ste tuším ešte neboli, však? Zájdite na člne na ostrov. Obávam sa, že tento rok bude trochu zarastený burinou, ale je to príjemné miestečko. Je tam besiedka a pekný výhľad na celý park.“

„Ach, vezmite Rachel na ostrov, sir Jonathan,“ zvolala Flossie. „Určite je tam čarovné. A budete tam celkom sami.“

V očiach sa jej zračilo šibalstvo.
„Vezmi si slnečník, Rachel, aby si si chránila pleť,“ poradila jej Bridget.
„Bojím sa vody,“ bránila sa Rachel.
„Nezmysel, láska moja,“ Jonathan sa usmial a stisol jej ruku. „Keď sme prichádzali z Ostende, celý čas ste stáli pri zábradlí a nesmierne sa vám to páčilo.“

„Ale to bola velká loď,“ namietla. „Toto bude len malý člnok.“

„Vari mi neveríte, že pri mne sa vám nič nestane?“ Naklonil k nej hlavu.
Rachel si vzdychla. „Ach, veď viete, že ste mojou najväčšou oporou, Jonathan.“

„Tak teda,“ zdvihol si jej ruku k perám. „Je to jasné. Ďakujem, pane, že nás ospravedlníte pred dnešnými návštevníkmi. Predstava, že strávim celé popoludnie sám s manželkou, je nesmierne lákavá.“

„Nachystám vám piknikový košík,“ vyhlásila Phyllis.
Ani nie o hodinu už Jonathan uložil košík do člna, ktorý hlavný záhradník označil za najpevnejší. Rachel hľadela na čln aj na vodu veľmi neisto. Jazero sa jej vždy zdalo velké. Teraz jej pripadalo nedozerné ako more. Nevedela plávať, čo ju pri plavbe cez Lamanšský prieplav vôbec netrápilo. Vtedy si hovorila, že aj keby vedela plávať, ak by sa loď potopila, veľmi by jej to nepomohlo.
„Skutočne to bolo potrebné?“ spýtala sa.
„Keď to navrhol váš strýko,“ zatiahol, „musel som s tým súhlasiť. Okrem toho túžili ste presedieť celé popoludnie so ctihodným rechtorom a jeho manželkou?“

Rachel predpoldadala, že to bola iba rečnícka otázka, ale nebola si istá, že by na ňu odpovedala podľa očakávania. Podal jej ruku, aby jej pomohol nastúpiť do člna, a zdalo sa, že stojí pevne na nohách.
Keď vkročila do člna, desivo sa rozhojdal, no Rachel sa rýchlo usadila na lavičku a odovzdala sa do rúk osudu. Prv ako si Jonathan sadol oproti, vyzliekol si redingot a položil ho na piknikový košík. Čoskoro k nemu pridal aj klobúk a vánok mu rozvieval dlhé vlasy. Vyzeral zdravo a mužne.
„Tvárite sa pozoruhodne veselo,“ otvorila slnečník, aby si chránila krk pred slnečnými lúčmi. On sa zatiaľ chopil vesiel.
„Prečo by som nemal byť veselý?“ spýtal sa, keď vyrazil na jazero a Rachel sa voľnou rukou chytila okraja člna. „To slnko musí potešiť každú živú bytosť.“

„Myslela som,“ nadhodila, „že obaja túžime byť čo najmenej sami spolu.“

Pozrela mu na ľavú nohu, ktorú pri veslovaní napínal a vystieral. Zdalo sa jej neuveriteľné, že je to ten istý muž, ktorý nie tak dávno ležal v nevestinci v posteli a vyzeral na pokraji smrti. Kto je to? uvažovala. Niekedy zabúdala, že nie je Jonathan Smith. Zvláštne, ak človek nepozná ani len vlastné meno.
A jemu to musí pripadať ešte zvláštnejšie.
„Nie sme predsa deti, však, Rache,“ dohováral jej, „aby sme sa hádali pri každej príležitosti. Môžeme sa dohodnúť, že si jednoducho vychutnáme nečakane voľné popoludnie?“

„Zrejme áno,“ odvrátila hlavu a obzerala sa okolo seba. Na hladine sa trblietali slnečné lúče. Stromy na opačnom brehu sa zdali zelenšie ako zvyčajne. A keď už bola na vode, akoby ju hlbiny až tak nedesili. Možno to bolo aj preto, lebo očividne vedel narábať veslami. „Viete plávať?“

„To má byť ďalší trik?“ spýtal sa. „Mám skočiť hlavičku a uvidíme? Ale čo by ste urobili, keby vysvitlo, že neviem, a uvideli ste zo mňa iba bubliny? Možno by ste tu zostali trčať do konca svojho vdovského života. Áno, Rachel, viem plávať. Je to zvláštne, že o sebe viem podobné veci, však? A vy viete plávať?“

„Nie.“ Pokrútila hlavou a ponorila ruku do vody. „Nikdy som nemala príležitosť naučiť sa to.“

„Tak to je ďalšia vec, ktorú musíme napraviť,“ rozhodol sa.
Nehádala sa. Vždy si myslela, že vedieť plávať musí byť krásne. Teraz ešte väčšmi ako predtým túžila dobehnúť všetko, čo zameškala tým, že vyrastala v Londýne a nikdy nebola na vidieku ani na krátkej návšteve.
„Čím ste sa zabávali ako dievča?“ spýtal sa.
Nevedela si predstaviť, že by sa v mladosti mohla zabávať.
„Čítala som,“ začala, „šila a vyšívala. Niekedy som maľovala. Keď bola u nás Bridget, a myslím, že aj za matkinho života, chodila som na prechádzky do Hyde Parku aj inam. Niekedy sme si so sebou vzali loptu.“

„A keď Bridget odišla?“ zaujímal sa.
„Nemohla som ísť von bez slúžky,“ odvetila. „Niekedy, keď sme ešte mali slúžku, som zašla do knižnice. Inokedy na nákupy so susedmi.“

„Odchod do Bruselu musel pre vás byť veľkým dobrodružstvom,“ nadhodil.
„Svojím spôsobom bol,“ usmiala sa. „Ale možno si spomínate, že som bola zamestnaná a musela som si plniť svoje povinnosti.“

„Vzala vás lady Flatleyová občas so sebou?“ chcel vedieť. „Na bály a soirée…?“

„Nie.“ Polcrútila hlavou. „Prišla do Bruselu, lebo jej syn bol dôstojník kavalérie. Spolu s ňou prišla aj jeho snúbenica slečna Donovanová s rodičmi. V podstate ma potrebovala iba predpoludním. Alebo popoludní som občas nalievala čaj a nosila občerstvenie, keď mala lady Flatleyová hostí.“

„Aha,“ zamrmlal. „Takže nie je pravdepodobné, že by ste ma niekde stretli.“

„Nie,“ odvetila. „Jediný raz som sa mala zúčastniť na pikniku pri svite mesiaca v Soigneskom lese. Lady Flatleyová chcela, aby som jej niesla teplé oblečenie, keby sa ochladilo. Ale nakoniec sa pán Donovan rozhodol, že predsa len bude sprevádzať manželku a dcéru, a v koči pre mňa nezostalo miesto.“

Zatvárila sa sklamane.
Hľadel na ňu a rýchlo žmurkal. Prestal veslovať.
„Čo sa stalo?“ Predklonila sa. „Boli ste na tom pikniku?“

Videla mu v tvári napätie. Na niečo sa usiloval rozpamätať. Na čelo mu vyskočili kropaje potu. Ale po dlhej chvíli pokrútil hlavou.
„Kto ho usporiadal?“ spýtal sa.
„Nespomínam si,“ odvetila po chvílke rozmýšľania. „Tuším nejaký gróf. Nemal veľmi dobrú povesť a po pikniku sa o ňom dosť hovorilo, lebo takmer skompromitoval mladú ženu, ktorá bola natolko pochabá, že podľahla jeho šarmu. Ale ten muž nechodieval k lady Flatíeyovej.“

„Niekedy mám pocit,“ vzdychol si, „akoby sa mi pred pamäťou zatriasol hrubý záves a už-už hrozí, že spadne. No zakaždým sa nakoniec upokojí a zostane visieť na mieste. Ak som bol v tom čase v Belgicku, je dosť možné, že som sa zúčastnil na tom pikniku. Chvíľu som si bol istý, že som tam bol. Ale už ma unavuje toto vzdychanie nad stratenou pamäťou. Priviedol som vás sem, aby sme si spolu vychutnali popoludnie. Páči sa vám tu?“

„Áno,“ prikývla.
A bola to pravda. Vidiek ju čoraz väčšmi fascinoval. Jazda na koni, prechádzky po parku, pomedzi krásne kvetinové záhony a teraz člnkovanie na jazere – všetko jej pripadalo ako idyla. Ale iba vtedy, ak si nevšímala záporné stránky svojho pobytu. Keby nad nimi rozmýšľala, celkom by jej to pokazilo radosť. V posledných dňoch si ich dôrazne nevšímala.
Jonathan sa znova pustil do veslovania a mieril k malému mólu na ostrove. Pevne priviazal čln k stĺpiku a pomohol jej vystúpiť.
Ostrov vyzeral väčší, ako sa zdal z diaľky. Stúpali rovno nahor, i keď mohli ísť po cestičke napravo alebo naľavo – tá očividne viedla po obvode. Jonathan niesol piknikový košík, hoci Rachel sa ponúkla, že mu pomôže. Ešte vždy našľapoval na ľavú nohu veľmi opatrne.
Na svahu rástlo krovie a stromy, vrch bol porastený iba nevysokou trávou. A stála tam kamenná besiedka. Pevná lavička pod šindľovou strechou ponúkala ochranu pred živlami a nádherný výhľad až k stajniam a k domu.
Bol však krásny slnečný deň a mierny vánok, a tieň besiedky ich nelákal. Keď Jonathan zložil na zem košík a Rachel si vedľa neho položila slnečník, prechádzali sa naokolo a hľadeli na všetky strany. Najväčšmi sa im páčil pohľad na potok v diaľke, stekajúci po skalách do jazera.
Rachel cítila, ako ju na holých ramenách a celom tele hreje slnko. Obloha bola blankytne modrá, tráva, voda i kvety omamné voňali. Ani si nespomínala, kedy sa naposledy cítila tak blažené. Dokonca ani vtedy pri vodopáde to nebolo takéto krásne.
Zaklonila hlavu, aby na tvári cítila teplo, rozhodila rukami a otočila sa okolo svojej osi.
„Nie je na svete krásne?“ zvolala.
Jonathan už prešiel ku košíku. Kľačal na kolene a vyberal z neho tenkú deku. Phyllis im ju pribalila, aby si ju mohli prestrieť na tráve. Redingot aj klobúk si nechal v člne. Vánok mu vydúval košeľu a rozvieval vlasy. Prižmúril oči do slnka a zahľadel sa na ňu.
„Rozhodne je,“ súhlasil. „A žena, čo stojí na jeho vrchole, je jeho najkrajšou ozdobou.“

Zmocnili sa jej rozpaky. Spustila ruky a zahanbila sa, že tak prejavila svoje city. Ostrov sa jej zrazu zdalo veľmi izolovaný. A vedľa nej je muž – vitálnejší a krajší, než sa na muža patrí!
Dlhú chvíľu zostal bez pohybu a vzduch medzi nimi praskal. Odvrátil pohľad ako prvý. Zaklapol veko na košíku, vstal a roztiahol deku na tráve. 
„Ide o to, Rachel,“ spustil podráždene, „že kedykoľvek sa na seba dívame dlhšie ako pár sekúnd, cítime vzájomnú príťažlivosť, ale kazí nám ju spomienka na ten nepríjemný zážitok z nedávnej minulosti. Stačil jediný záchvev vášne z mojej strany a pokušenie z vašej, a bolo po priateľstve. Odvtedy už nič nie je, ako bolo.“

Všetok jas slnečného dňa akoby vzápätí vyprchal. Mala pocit, že slnko zatienili ťažké mračná, hoci v skutočnosti bola obloha bezoblačná. Objala sa rukami, akoby sa bránila pred chladom.
Vášeň.
Pokušenie.
Bolo medzi nimi naozaj priateľstvo? Áno, pravdaže bolo. Dokonca aj istá nežnosť.
„Vezmite ma späť do domu,“ povedala, „zbaľte si veci a odíďte. Ja to už strýkovi Richardovi nejako vysvetlím. O mňa si nemusíte robiť obavy. Nie ste mi nič dlžen.“

„Tak som to nemyslel,“ vzdychol si. „Len mi je smutno za strateným vzťahom a rozmýšľam, či aj vy nemáte podobný pocit.“

„Nie je medzi nami nijaký vzťah,“ vyhŕkla.
„Pravdaže je,“ namietol netrpezlivo. „Nepochybujem, že po rušnej minulosti sa už tešíte na to, že budete mať prostriedky, aby ste si nemuseli zarábať na živobytie. Potom ako sa vydáte a budete mať deti. Ja sa zas teším, že odhalím svoju minulosť a nejako ju zosúladím s prítomnosťou a budúcnosťou. Keď sa tento mesiac skončí, každý si pôjdeme svojou cestou a pravdepodobne sa nikdy viac nestretneme. Ale istý vzťah zostane medzi nami navždy. Stále si na seba budeme spomínať, či už to budeme chcieť alebo nie. Nikdy nezabudnem na ženu, ktorá mi zachránila život, a možno ani vy nikdy nezabudnete na muža, ktorému ste zachránili život. Budeme si pamätať jeden druhého takto? Mesiac od tej noci nebude ani jeden z nás považovať za šťastný, však?“

Uplynulý týždeň bola šťastná. A on vždy sršal smiechom a radosťou zo života. V spoločnosti sa správali ako zaľúbenci. Ale má pravdu. Keď ráno spolu jazdili, bolo to príjemné, no inak sa necítili v prítomnosti toho druhého dobre. A čo tie dva týždne v Bruseli? Vtedy nemali nijaký problém – kým spolu neskončili v posteli.
„Čo teda navrhujete?“ spýtala sa. „Aby sme si podali ruky a zmierili sa?“

Obrátila hlavu a zahľadela sa na vodopád. Bolo jej do plaču. Pred tou nocou bola doňho trochu zaľúbená. Ale odvtedy ju len priťahoval – fyzicky priťahoval – a to nebol rovnaký pocit.
A predtým boli aj priatelia. V tú noc stratila priateľa.
„Mali by sme sa akosi vrátiť späť, Rachel,“ navrhol, „a postarať sa, aby sme si do budúcnosti odniesli iné spomienky. Krajšie.“

„Čože?“ Obzrela sa ponad plece.
Nohy mal rozkročené, ruky založené v bok, košeľa mu viala vo vetre.
„Mali by sme sa milovať,“ zašepkal, „ale s väčším potešením, radosťou, odovzdanosťou. Mali by sme to doviesť do šťastného konca. Tu vonku, za bieleho dňa, v letnej horúčave. Musíme to urobiť, Rachel.“

TÁ MYŠLIENKA MU ZIŠLA na um, keď na ňu hľadel a rozprával sa s ňou. A hoci mu napadlo, že možno oľutuje svoje slová, keď nad nimi bude uvažovať s chladnou hlavou – teraz už vedel, že zrejme vždy bol impulzívny, neľutoval, že ich vyslovil. Tá myšlienka mu neskrsla v hlave iba pri pohľade na jej krásu, keď si uvedomil, že sú na ostrove celkom sami. A rozhodne z neho nehovorila žiadostivosť, hoci vedel, že po nej veľmi túži – vždy po nej túžil.
Ale povedal jej pravdu. Málokedy na ňu pozrel, aby si pritom nespomenul na tú noc. Ak sa mu to, čo spolu spáchali, vtedy zdalo trochu hriešne, teraz mu to pripadalo ešte hriešnejšie. A skutočne to zmenilo ich vzťah, ako aj budúce spomienky k horšiemu. Kedysi bolo medzi nimi čosi sladké – priateľstvo a možno aj čosi viac – a veľmi túžil spomínať na ňu, ako naňho pôsobila vtedy. A chcel, aby si ona spomínala naňho ako na muža, ktorý sa jej natoľko páčil, že pri ňom sedávala i vtedy, keď mu nebolo treba ošetrovať rany. Musia odčiniť tú noc v Bruseli.
Hľadela naňho s rozšírenými očami, s hlavou obrátenou ponad plece.
„Zbláznili ste sa?“ zvolala.
„Ak verím, že tým niečo napravím?“ spýtal sa. „Možno. Ale hoci príťažlivosť sa pri poslednej príležitosti miešala so žiadostivosťou, v podstate som bol muž, ktorý si chcel užiť s prostitútkou. Nerád na to myslím, ale bolo to tak. Svedčí to o mojej nemorálnosti. A keď som zistil pravdu, znenávidel som vás, lebo ste mi to nepovedali. A to bolo po tom, čo som vás sklamal. Bolo to pre vás prvý raz a mojou vinou to bol hrozný zážitok.“

„Nebola to len vaša vina,“ namietla. „Nezviedli ste ma. Skôr naopak. Nechala som vás v domnienke, že tam robím a že som v tú noc voľná. A potom som bola taká trápna, že… Škoda reči.“

Keď na ňu hľadel, zrazu mu napadlo, že vyzerá ako pravá dáma zo spoločnosti, vychovaná, vkusne oblečená, vlasy jej žiaria pod slameným klobúčikom, čipkovaný slnečník má odložený vedľa piknikového košíka. Mal by jej spôsobne dvoriť, nie ju vyzývať, aby si s ním ľahla do trávy. Ale jej život sa nevyvíjal podľa bežných predstáv. A od pätnásteho júna sa tak nevyvíjal ani jeho život.
Ďalej naňho hľadela zo vzdialenosti desiatich metrov. No rozhovor sa prerušil a v tom intenzívnom tichu si nástojčivo uvedomoval páliace slnko, trblietavú vodu, bzučiaci hmyz a vtáčí štebot.
Pohľad jej sklzol na trávu medzi nimi.
„Bez vášho dovolenia sa vás ani nedotknem,“ sľúbil jej.
„Ak chcete, môžeme zabudnúť na všetko, čo tu práve odznelo, sadneme si na deku a zjeme olovrant, čo nám nachystala Phyllis. Potom vás odveziem domov. Ďalej sa budeme pretvarovať a využijeme situáciu čo najlepšie, kým nepríde čas, keď sa budeme môcť rozísť a zabudnúť, že sme sa kedy stretli. Ani najmenej nechcem, aby sa to medzi nami zhoršilo.“

Otvorila ústa, že niečo povie, no potom ich znova zatvorila a pozrela si na ruky. Tvár jej tienila strieška klobúčika, takže jej do nej nevidel.
„Neviem nič o… milovaní,“ zašepkala. „Žila som s otcom veľmi utiahnuto – kým som sa nezoznámila s Nigelom Crawleym. Ale ani on nikdy neurobil nič viac, iba mi pobozkal ruku. Vtedy v Bruseli som nevedela, čo robím. Neviem, ako by som to pre vás mohla urobiť príjemným.“

Na chvíľu zatvoril oči a zišlo mu na um, že možno cíti k Rachel Yorkovej viac, ako je ochotný sám pred sebou priznať.
„Vy nemusíte nič vedieť,“ odvetil. „Ja to viem. Chcem, aby ste na mňa mali pekné spomienky. A sám si chcem odniesť krajšie spomienky na vás. Len mi niečo povedzte, Rachel. Nemala tá noc nijaké následky? Bolo to pred mesiacom. Teraz to už musíte vedieť.“

Pozrela mu do očí a zrumenela.
„Nie,“ zamrmlala.
„A dnes to takisto zostane bez následkov. Sľubujem vám to. Dovoľte mi milovať sa s vami.“ Trochu vystrčila bradu, stále naňho uprene hľadela. „Tak teda dobre,“ prikývla.
Vykročila k nemu. Nezastavila sa na druhom kraji deky, ale kúsok od neho. Rozviazal jej mašľu pod bradou, hodil klobúčik na zem, objal jej tvár oboma rukami a priložil pery na jej ústa.
Nešlo len o nevzrušený, triezvy pokus o napravenie ich vzťahu. Od prvého okamihu sa navzájom priťahovali a čas na tom nič nezmenil, hoci ich vzťah sa vyvíjal nesprávnym smerom. Vlastne to bolo viac ako len obyčajná príťažlivosť. Bola to silná túžba, priam divá vášeň.
A okamžite mu bolo jasné, že je to obojstranné.
Túžili po sebe a teraz sa dohodli, že naplnia svoje želanie. Nebránili im v tom spoločenské bariéry, ktoré by schladili ich horúčosť. A tá nemala nič spoločné s pálivým slnkom. Objala ho okolo krku a privinula sa k nemu. Jednou rukou ju pevne chytil okolo pása, druhou si ju tesnejšie pritisol.
Bozkával ju čoraz náruživejšie. Oblizoval jej pery, vsával ich, ale nechcel iba zasýtiť svoju žiadostivosť.
Zaklonil hlavu a zahľadel sa jej do očí. S pootvorenými perami hľadela naňho, viečka mala oťažené túžbou rovnako silnou, ako bola jeho. Toto je Rachel, jeho zlatovlasý anjel.
Usmial sa na ňu a ona mu úsmev opätovala.
Pobozkal ju na čelo, potom na viečka, na spánky, na líca. Keď znova upriamil pozornosť na jej pery, zľahka ich hryzkal zubami a ona s vrodenou zmyselnosťou hryzkala pery jemu.
Načisto sa rozpálil.
Ľudia by sa mali vždy milovať v prírode, pomyslel si. Cítil na tele chladivý vánok, cez zatvorené viečka vnímal teplo a jas slnka, počul bzukot hmyzu v tráve a uvedomoval si, že pod nohami sa mu stelie nádherná zeleň. A v náručí drží Zlatovlásku.
Zrazu si uvedomil, že z miesta, na ktorom stoja, vidieť dom, čiže každý, kto sa díva z domu, ich môže vidieť. Niežeby na tom záležalo – koniec koncov, sú manželia. Ale keď pred pár minútami klačal v tráve, jazero aj dom zacláňalo krovie a stromy.
„Mali by sme si radšej ľahnúť,“ zašepkal.
„Áno.“

Ľahla si na deku a úhľadne si upravila šaty. Znova akoby bola trochu v rozpakoch. Kľakol si vedľa nej na koleno a zľahka ju pobozkal na pery. Dlaňou sa jej jemne dotkol prsníka, zovrel ho a pohládzal jej palcom bradavku, až kým pod jeho dotykom nestvrdla a nenapínala jemný mušelín. Prešiel dlaňou na druhý prsník, potom blúdil po plochom ženskom bruchu až dolu k stehnám. Pobozkal ju a vzápätí zdvihol hlavu, aby jej videl do tváre.
Usmievala sa naňho – bol to pomalý, takmer lenivý, číro zmyselný úsmev.
Pokračoval dlaňou nižšie, blúdil po krásne tvarovaných nohách. Potom oboma rukami nadvihol sukňu na kolená, nie priveľmi vysoko, aby sa necítila nepríjemne odhalená. Doprajem jej čas, pomyslel si, aby sa uvoľnila, aby sa cítila príjemne. Vyzul jej topánky, zroloval pančuchy a hodil ich na trávu. Sklonil hlavu a bozkával jej chodidlá, členky, vnútornú stranu kolien a stehien. Nešiel vyššie. Bola neskúsená a on jej chcel dopriať rozkoš – obom chcel dopriať rozkoš. Nesmie ju vyľakať.
Zhrnul jej z pliec živôtik, aby si mohla vyslobodiť ruky. Cmúľal jej najprv jeden, potom druhý prsník, zatiaľ čo ona sa mu prstami zaborila do vlasov a potom mu vytiahla košeľu z nohavíc. Dlaňami mu blúdila po nahom chrbte, až mu naskočili zimomriavky.
Horúčosť vášne driemala pod povrchom, kým nenastane vhodná chvíľa, aby jej dali voľný priechod. Nikam sa neponáhľali.
Vášeň a rozkoš!
„Mmm,“ zamrmlal iba a znova jej zakryl pery svojimi ústami.
„Mmm,“ vôbec sa nebránila.
Nadvihol jej sukňu vyššie, a kým ju bozkával, pohládzal ju na tele. Cítil jej horúčosť a vlhkosť – aj svoj stoporený úd. A potom pocítil na úde jej ruku. Zľahka ho šúchala, no nepokúšala sa rozopnúť mu nohavice. Dvoma prstami jej vkĺzol do jaskynky. Bola vlhká a vedel, že už nemusí potláčať túžbu, ktorá ním pulzovala.
Rachel je pripravená.
„Horúca a vlhká,“ zašepkal a zahryzol jej zubami do pier. „Viete, aká je to lákavá kombinácia pre muža, ktorého pozvali na hostinu?“
„Nie je to trápne?“ spýtala sa so smiechom.
Jej naivnosť ho zvláštne dojímala. Ako to, že si to vtedy, ten prvý raz nevšimol? Ale na tom už teraz nezáleží. Dôležitý je dnešok.
Klzal prstami dnu a von.
„Je to nekonečne vábivé,“ ubezpečil ju. „Ženské telo pripravené na milovanie. Vaše telo je pripravené prijať moje.“

„Ach,“ vzdychla mu do úst.
Rozopol si rázporok, nadvihol sa na ňu a kolenami jej roztiahol nohy.
„Rachel,“ zašepkal, vsunul jej dlane pod zadok a nadvihol ju, „na tento okamih s vami nikdy nezabudnem a chcem, aby ste si ho pamätali aj vy. Tá druhá spomienka je vymazaná.“

Pery sa jej zvlnili do úsmevu.
Pomaly, ale rozhodne do nej vklzol a pozoroval, ako sa usmieva, hoci zuby sa jej zahryzli do spodnej pery a oči privreli. Uvoľnil si ruky spod nej a preniesol váhu tela na predlaktia.
Ešte aj teraz, keď ho inštinkt viedol k vyvrcholeniu, sústredil sa na to, aby z toho mala potešenie. Bola neuveriteľne krásna – vnímal to nielen očami, ale aj telom. A prostredie bolo nádherné. Bol rád, že sa milujú v prírode, a nie kdesi v izbe na posteli. Mal pocit, akoby im žehnala aj sama príroda, ani čo by sa sami stali jej súčasťou.
Súčasťou jej krásy, svetla a tepla. Súčasťou jej bohatstva.
Zostal v nej, kým to bolo možné, vychutnával si ten pocit a pohľad na jej krásu. Otvorila oči a zračila sa v nich túžba, zasnenosť a zmyselný úsmev. Tie dlhé chvíle rozkoše boli takmer bolestné, ale povznášalo ho vedomie, že skoro – veľmi skoro – obaja dosiahnu pokoj.
Možno blaženosť.
A potom znova pomaly zovrela vnútorné svalstvo, zatvorila oči a vtedy si uvedomil, že ona dosiahne pokoj, až keď prekoná bolesť.
Začal sa v nej pomaly, rázne pohybovať a vlastným telom vnímal reakcie jej tela, pričom držal na uzde svoje potreby, aby neskončil prirýchlo, aby znova nezostala neukojená, sklamaná.
Musí jej vyjsť v ústrety. Až vtedy dosiahne odpustenie a vnútorný pokoj.
Bolo horúco a po pár minútach boli obaja vlhkí a dychčali od námahy. Ale ona neležala pasívne – dokonca ani na začiatku, keď sa pohybovala trochu rozpačito. Bolo to zvláštne, no jej neskúsenosť ho ešte väčšmi rozpaľovala. Ale zakrátko už rytmicky sťahovala vnútorné svalstvo v súlade s jeho rytmom a nohy zdvihla zo zeme, aby mohla krútiť bokmi, zosilňovať trenie a rozkoš. .
Nádherná agónia!
Čakal, kým si nebol celkom istý, že sa blíži k vyvrcholeniu. Vtedy úmyselne zmenil rytmus a pohyboval sa rýchlo a tvrdo. Zhílda a zastenala, napäto nadvihla telo, zachvela sa a vykríkla.
Bolo to preňho hotové požehnanie. Mal zvláštny pocit, akoby bol predtým špinavý, a zrazu sa očistil.
Pevne ho objímala a celá rozochvená sa pomaly uvoľňovala. Vedel, že ženy málokedy zažívajú orgazmus. Netušil, či bol vždy mužom, ktorý si dal záležať na tom, aby nielen prijímal potešenie pri sexe, ale ho i dával, ale ak nebol, jeho nové ja objavilo tajomstvo. Sex je najkrajší, keď ho obaja partneri môžu vychutnať s rovnakým potešením.
Keď znehybnela, rýchlo a hlboko do nej prenikol, až dlhšie nemohol zadržiavať vyvrcholenie a vypustil semeno do trávy.
Jeho očista by preňho nemala velkú cenu, keby ju pritom oplodnil.
Chvíľu na nej nehybne ležal, vychutnával rozkoš a cítil, že ona robí to isté. Potom si ľahol vedľa nej, rukou si zatienil oči pred slnkom a počúval, ako sa jej dych a rytmus srdca upokojuje. Na tvári cítil príjemne chladivý vánok.
Nahmatal jej ruku a preplietol si s ňou prsty.
A teraz čo? uvažoval. Zahojil jednu ranu, a otvoril druhú? Spomenul si, ako bol do nej zaľúbený pred tou nocou, no svoje city pripisoval telesnej slabosti. Ale toto bolo veľmi podobné láske. Na to však bude myslieť neskôr. Od vyčerpania zadriemal.
Rachel cítila, ako ju na bosých chodidlách šteklí tráva. Slnko jej prehrievalo šaty a slnečné lúče jej pálili na tvár, ktorú nemala chránenú klobúčikom ani slnečníkom. Po pravej strane cítila jeho horúce telo. Ruku, ktorou ju držal, mal spotenú. Ponad hlavy im preleteli dva vtáky.
Rachel mala pocit, že v živote nebola taká šťastná. Nikdy sa k podobnému pocitu ani len nepriblížila.
Samozrejme, aj ona vedela, že je doňho zaľúbená, a pravdepodobne už dosť dlho. Ale nedá si tým pokaziť potešenie z tejto chvíle. On je z iného sveta ako ona. Mala podozrenie, že je spoločensky vyššie postavený, hoci jej matka bola dcéra baróna. Ba čo viac, v jeho stratených spomienkach je ukrytý celý jeho život, a aj keď doň možno nepatrí manželka alebo snúbenica, je bezpochyby plný ľudí a zážitkov, medzi ktorými ona nemá miesto. Ona ľúbi Jonathana Smitha. Nepozná muža, ktorým bol tento človek predtým, ako ho našla, nevie ani len, ako sa volá.
Zaľúbila sa do ilúzie, ktorá práve nadobudla podobu reálneho muža.
Je zaľúbená, a hoci je to len prchavý, dočasný cit, jej postačí aj to. Nedopustí, aby jej jeho odchod zlomil srdce. Bude naňho spomínať. A teraz má naozaj najkrajšiu spomienku, ktorú si so sebou odnesie do budúcnosti, keď bude musieť žiť bez neho.
Pamäť je vzácny dar.
A on ju stratil!
Znova ju to vydesilo a obrátila tvár k nemu. Hľadel na ňu prižmúrenými očami a chrbát ruky, ktorou si pred chvíľou tienil oči, si položil na čelo.
„Neviem ako vy, Rache,“ zamrmlal, „ale ja som sa spotil od hlavy po päty.“

Čakala romantické city?
Ticho sa zasmiala. „Vari neviete,“ zatiahla, „že dámy sa nepotia, Jonathan?“
„Tak vás tu teda nechám v tej vašej dámskej dokonalosti,“ nadhodil, „a pôjdem si sám zaplávať.“

Hrejivé lúče slnka ju tešili, ale keď sa teraz obrátila k nemu, cítila, ako sa jej mušelínové šaty lepia na chrbát. Keď zdvihla ruku, aby si odhrnula kučeru, čo ju šteklila na líci, zistila, že je vlhká. A čelo takisto. Slnko, ktoré ich pred malou chvíľou príjemne hrialo, jej teraz pripadalo doslova horúce.
„Voda je tu pre mňa aj tak zrejme prihlboká,“ poznamenala. „Neviem plávať.“

„Pri móle je celkom plytká,“ ubezpečil ju. „A aj keď neviete plávať, môžete sa aspoň trochu vyšantiť.“

Znova sa zasmiala. „V živote som nešantila,“ namietla. Ale zrazu zatúžila správať sa ako dieťa, užívať si zábavu… len tak pre zábavu.
Sadol si, pustil jej ruku a vyzliekol si košeľu. Potom si vyzul vysoké čižmy, postavil sa a stiahol si nohavice. Usmial sa na ňu, keď pred ňou zostal stáť iba v spodkoch. Jedinou nedokonalosťou na jeho tele bola blednúca jazva na ľavom stehne. Inak mal telo priam dokonalé – súmerné, urastené. Zrazu si spomenula, ako jej raz povedal, že ak je na nej nejaká nedokonalosť, on ju nevidí.
„Dúfam, že nie ste v rozpakoch,“ rozhodil ruky. „Videli ste ma aj menej zahaleného.“

„Nie som v rozpakoch,“ ubezpečila ho. Prečo by mala byť? Pred chvíľou bol v nej. Ešte vždy ho v sebe cítila.
„Ak budeme šantiť,“ upozornil ju, „tie šaty musia ísť dolu, Rachel.“

Vstala a vyzliekla sa do košieľky a spodničky. Cítila sa ľahká a voľná. Prvý raz v živote sa bude kúpať pod šírym nebom. Vytiahla si sponky z vlasov, rozpustila si ich a opäť sa zasmiala – len tak bez príčiny, iba preto, lebo bola šťastná.
Hľadel na ňu prižmúrenými očami.
„Som pripravená šantiť,“ oznámila.
„Rýchlo ma hoďte do studenej vody,“ požiadal ju, „prv ako sa roztopím.“

Rachel sa so smiechom rozbehla dolu kopcom pred ním. Zopár ráz zvýskla, keď bosými nohami stúpila na ostré kamene, ale bežala ďalej.

NA RACHEL YORKOVEJ je asi najpríťažlivejšie práve to, že si vôbec neuvedomuje svoju nevšednú krásu, usúdil Alleyne, keď ju predbehol a skočil do vody pred ňou. A pritom je naozaj očarujúco krásna.
Nevedel, aký život objaví, keď odtiaľto odíde a nájde svoju stratenú totožnosť. Nevedel, aké vzťahy a záväzky sú votkané do látky života muža, ktorého zanechal na zemi v Soigneskom lese. Preto si, samozrejme, musí dávať pozor, aby sa priveľmi neponoril do života, ktorý odvtedy našiel.
Ale v tejto chvíli bol do Rachel zaľúbený. A bude si tú chvíľu vychutnávať. Minulosť sa skrýva za závesom v jeho mysli a budúcnosť mu je známa ešte menej ako väčšine ľudí. Ale dnešný deň je nádherný.
A ona je takisto nádherná.
Strčila nohu do vody, zasmiala sa a vytiahla ju. Nohy mala dlhé, krásne tvarované. Alleyne stál kúsok od brehu, kde mu voda siahala po hruď. Ešte pár krokov a bude mu po plecia. A potom vyše hlavy. Ale plytčina bola dosť široká, aby sa v nej mohol vyšantiť aj ten, kto nevie plávať.
Strčila do vody druhú nohu a aj tú vytiahla.
Ponoril ruky do vody a šplechol na ňu za dve hrste. Zvýskla. A potom skočila až po pás a o chvíľu už na hladine plávali len jej vlasy ako tmavé zlato. Keď sa vynorila, prskala a trela si pevne zatvorené oči.
Kým sa na ňu usmieval a nedával pozor, privalila sa mu do tváre hradba vody, takže nakoniec aj on prskal a kašľal.
Možno nebola plavkyňa, ale bola zdatná bojovníčka.
„Ach,“ zvolala, keď sa znova vynorila, „to je úžasné! Veď tá voda je celkom teplá.“ Odhrnula si z tváre vlasy. „Ako mám plávať?“

„Stačí pár lekcií a veľa praxe,“ odvetil. „Chceli ste ma vyzvať na preteky na druhý breh a späť?“

„Naučte ma plávať,“ požiadala ho.
Zdalo sa, že vody sa nebojí tak ako koní.
Naučil ju najprv splývať, čo jej išlo prekvapujúco rýchlo, hoci zopár ráz sa ponorila a musel ju poriadne búchať po chrbte, aby vykašľala vodu. No bol to pôsobivý začiatok.
„Do konca leta budete vedieť plávať nielen prsia, ale aj znak,“ vyhlásil, a až potom si uvedomil, že odtiaľto odídu dávno pred koncom leta.
Nechal ju v plytkej vode a vrhol sa do hlbočiny, vychutnávajúc si znovu získanú silu.
Neďaleko móla rástol na brehu strom a zopár konárov siahalo až nad vodu. Alleyne priplával k stromu a všimol si, že voda je tam dosť hlboká. A aspoň jeden z konárov pevný.
„Kam idete?“ zakričala Rachel, keď liezol na breh, ktorý sa tam prudko zvažoval.
„Skočiť hlavičku,“ uškrnul sa.
Liezť polonahý na strom nebolo celkom jednoduché, ale vedel, že to robil neraz predtým. Sadol si na konár, pomaly postupoval vpred a dával pozor, aby sa haluz pod ním nezlomila. No udržala jeho váhu, ani sa len neohla.
„Buďte opatrný!“ zakričala Rachel z dialky. Stála vo vode a rukou si zacláňala oči.
Usmial sa na ňu, pomaly sa postavil na konár a ramenami udržiaval rovnováhu. Samozrejme, chcel sa pred ňou predviesť. Dostal sa až na koniec konára, vypol sa a ramená vystrel pred seba. Potom pokrčil kolená a vrhol sa do vzduchu s nohami tesne pri sebe a špičkami natiahnutými dozadu.
Ponoril sa do vody a hneď sa dvihol nahor. Pocítil známe zadosťučinenie, že urobil čosi odvážne, nebezpečné a v čase dospievania zakázané, potom sa vynoril na hladinu, vytriasol si vodu z očí a usmial sa na svojich spolupáchateľov.
Ale stála tam iba Rachel Yorková s rukou na ústach. Potom ju spustila a uľahčené sa usmiala.
Zostal načisto dezorientovaný.
Koho vlastne očakával, že tam uvidí?
Kto to bol? Vlastne – bolo to viac osôb… Chcem si spomenúť aspoň na jedného, prebleslo mu mysľou. Ako rád by si spomenul…

Rachel sa brodila k nemu s ustarosteným výrazom na tvári, ale keď jej voda siahala po plecia, zastala.
„Čo sa stalo?“ spýtala sa. „Ublížili ste si, však, vy pochábeľ? Udreli ste si hlavu? Poďte sem.“

Šliapal vodu. Hľadel na ňu, ale nezamieril k nej. Namiesto toho plával k brehu a bez obzretia vyliezol hore.
Nebol dôvod, prečo by si to nemal pamätať, alebo áno? Hlava sa mu zahojila zvonku aj zvnútra. Bolesti hlavy ho trápili už len vtedy, keď si priveľmi namáhal pamäť. Musí byť trpezlivý! Aj je trpezlivý. Ale niekedy sa ho zmocnila panika.
Sedel na deke so skríženými nohami, rukami si objímal kolená, hlavu mal sklonenú. Usiloval sa sústrediť a zhlboka dýchať. Pokúšal sa priviesť vedomie mimo tej vystrašenej mysle.
Nepočul ju prichádzať. Zistil, že je tam, až keď mu položila na plece studenú ruku a druhou ho objala okolo pása. Hlavu si mu oprela o plece a tvár odvrátila nabok. Mokré vlasy jej padali na jeho rameno. Uvedomil si, že pri ňom kľačí. Nepovedala ani slovo.
„Niekedy,“ ozval sa po chvíli, „sa cítim, akoby mi niekto odstránil mozog.“

„Viem,“ zamrmlala. „Ach, Jonathan.“

„Tak sa nevolám,“ ohradil sa. „Prišiel som dokonca aj o vlastné meno. Neviem, kto som, Rachel. Som si cudzejší, ako mi je seržant Strickland alebo Geraldine. Vy mi môžete aspoň rozprávať o sebe a môžem si utvoriť o vás predstavu. Ale ja nemám nijaké podobné príbehy. Môj najstarší príbeh sa začína tým, že som sa jedného dňa prebral v dome na Rue d’Aremberg a hľadeli na mňa štyri namaľované dámy. Od tých čias prešlo vyše mesiaca.“

„Ja viem, kto ste,“ namietla. „Neviem, aký bol váš život predtým, neviem, čo ste zažili, poznám len to, čo som prežila s vami. Ale viem, že sa rád smejete, ste plný života, velkorysý. Neverím, že sa vám zmenili také základné vlastnosti. Ešte vždy ste to vy. A za tie týždne, čo vás poznám, som videla, že ste aj odvážny. V takýchto chvíľach si možno myslíte, že zlyháte a necháte život plynúť pomimo ako čosi bezvýznamné, čo si už nevážite. Ale vy to prekonáte. Viem to, lebo vás poznám. Rada by som vás oslovovala vaším skutočným menom, lebo meno je dôležité – je súčasťou totožnosti človeka. Ale ja vás poznám aj bez mena.“

Chvíľu počúval svoj dych, a zrazu si uvedomil, že naklonil hlavu a položil si ju na jej hlavu.
„Viete, prečo som navrhol túto maškarádu?“ spýtal sa. „Dosiaľ som si to sám neuvedomil. Nebolo to len kvôli vám, hoci v tej chvíli som si myslel, že bude najlepšie, ak vytrhnete svoj majetok z rúk tyrana, ktorému na vás ani trochu nezáleží. Urobil som to aj kvôli sebe, aby som nemusel pátrať po svojej totožnosti.“

„Bojíte sa, že nezistíte, kto ste?“ spýtala sa.
„Nie!“ Pritisol si líce na jej mokré vlasy. „Bál som sa, že to zistím. Bál som sa, že nájdem otca aj matku a nespoznám ich. Alebo bratov a sestry. Alebo manželku a deti. Bál som sa, že na nich budem hľadieť a budú mi cudzí. Mohol by som sa pozerať na dieťa, ktoré som splodil a ľúbil, a to dieťa by mi bolo cudzie. A tak som si našiel zámienku, aby som ešte nešiel pátrať po svojej totožnosti. Myslel som si, že keď chvíľu počkám, pamäť sa mi prirodzene vráti. Či skôr – možno som si to myslel. Nebolo to vedomé.“

„Jonathan,“ prihovorila sa mu ticho a dlhú chvíľu ho držala v objatí, kým on bojoval s čiernym zúfalstvom.
„Predpokladám,“ ozval sa napokon a zdvihol hlavu, „že Phyllis by sa smrteľne urazila, keby sme do poslednej omrvinky nezjedli olovrant, čo nám nabalila.“

„Veru,“ prikývla. „Ste hladná?“

„Trochu,“ priznala. „Vlastne ako vlk.“

„Ja by som zjedol aj klince, ako sa hovorí,“ prekvapene si uvedomil, že je to pravda, aj keď nie doslova. „Ani nečudo, keď sme si užili lásky aj plávania do sýtosti.“

Neodpovedala. Iba podišla k piknikovému košu, otvorila ho a začala z neho vyberať. Vlasy jej viseli do tváre ako zlatá opona, takže nevidel jej výraz. Celkom zabudla, že by sa mala pred jedlom obliecť.
Hľadel na ňu, ale nie s lascívnymi úmyslami.
Čo by si bez nej počal celé tie týždne?
Čo si bez nej počne, keď sa skončí tento mesiac?
Po dni strávenom na ostrove nadobudol život v Chesbury Parku pravidelný rytmus. A hoci sa Rachel beznádejne zamotala do siete klamstiev a nevedela, ako sa z toho vymotá, bola takmer šťastná. 
Páčil sa jej život na vidieku. Rada sa prechádzala pomedzi kvetinové záhony, čoraz šikovnejšie jazdila s Jonathanom na koni, učila sa plávať a veslovať na jazere, chodila na pikniky na rozličné krásne miesta, v daždivých dňoch sedávala v salóne a pozorovala, ako prší, s Jonathanom, Flossie a pánom Drummondom navštevovala rôzne časti farmy, chodila v koči navštevovať susedov, občas zašla aj do dedinského obchodu a pán Crowell ju povodil po cintoríne – mala pocit, že toho nikdy nebude mať dosť.
Vedela by tu šťastne prežiť celý život a vôbec by nesmútila za rušným Londýnom. Akoby sem odjakživa patrila.
Dokonca sa tešila aj zo strýkovej spoločnosti, hoci spočiatku len neochotne, potom vďačne a radostne. Takmer každé ráno zašla do jeho obývačky, kým on iba sedel a oddychoval.
Zvykla si na to. Niekedy spolu len hľadeli von oknom, nemuseli veľa hovoriť, ale to ticho nebývalo rozpačité – sem-tam strýko dokonca zadriemal. Inokedy jej rozprával o jej starých rodičoch a o matke. Mala pocit, akoby postupne získavala dedičstvo, o ktorom ani netušila.
V jedno daždivé popoludnie strýko zaviedol Rachel a Jonathana do obrazovej galérie na poschodí. Nebývala zamknutá, ale Rachel sa jej dovtedy vyhýbala. Vysvetlil jej, aký je jej vzťah k predkom, ktorí tam boli na obrazoch, a ju zaplavili zvláštne emócie, keď z jej života opadlo zdanie prázdnoty a osamelosti. Predsa len niekam patrí.
Matka bola iba na jedinom rodinnom portréte – mala vtedy tri roky. A strýko Richard bol štíhly, pekný, zlatovlasý mladík. Rachel sa na ňu najprv takmer bála pozrieť, ale potom doslova hltala dievčatko s okrúhlymi ružovými líčkami a záplavou zlatých kučierok. Ale nevedela si dať do súvislosti tú detskú tváričku s nejasnou spomienkou na matku.
„Keď bola staršia, vyzerala celkom ako ty,“ poznamenal strýko Richard.
„Papa vždy lutoval, že nedal namaľovať jej portrét,“ vzdychla Rachel. „Niekedy sa pokúšam vybaviť si v mysli jej tvár, ale márne.“

V tej chvíli si uvedomila, že Jonathan ju drží za ruku a pevne jej ju stíska. Utešoval ju, lenže ona vedela aspoň to, kto bola jej matka. Jasne si spomínala na svojho otca. A strýko Richard ešte žije. Toto je domov jej predkov a toto sú ich portréty.
Obrátila hlavu a usmiala sa naňho. Od toho popoludnia na ostrove sa k sebe správali nežnejšie, hoci obaja si dávali pozor, aby sa nezopakovalo to, čo sa tam stalo. Odvtedy ani jeden z nich nevkročil do izby toho druhého. Tú nežnosť však nepredstierali a Rachel vycítila, že si ňou získali strýka Richarda, očividne nakloneného súhlasiť s ich manželstvom.
Bola rada, že si naňho bude môcť spomínať takto – hoci ju občas až pichlo pri srdci pri pomyslení, že čas ich rozchodu sa blíži. Zdalo sa jej, že aj Jonathan sa za posledné týždne akosi upokojil. Videla, že na strýkovom majetku sa mu nesmierne páči. Trávil tam veľa chvíľ a dlhé hodiny sa rozprával s pánom Drummondom. Veľa času trávil aj so strýkom Richardom. Pochopila, že sa rozprávajú o farmárčení. Niekedy Jonathan dokonca nadhodil, ako by sa čo-to dalo zlepšiť, čo mu spomenul pán Drummond alebo na čo sám prišiel.
Strýko Richard dokonca súhlasil s niektorými navrhovanými zmenami. Jonathan sa mu určite páči – vážil si jeho názory.
Veľmi si želala, aby sa z tej spleti klamstiev mohli vymotať bezbolestne, ale nevidela to ružovo. A tak radšej na to nemyslela. Keď bude po všetkom, čestne sa prizná, ako to vlastne bolo, požiada strýka o odpustenie a potom už bude závisieť len od neho, ako sa k tomu postaví.
Vycítila, že jej štyri priateľky sú také šťastné, ako v živote neboli.
Geraldine sa nemohla ujať vedenia účtovníctva, lebo nevedela čítať ani písať, ale inak vzorne plnila povinnosti gazdinej. Veselo organizovala povinnosti sluhov, dokonca i lokajov, lebo majordóm bol dosť starý a ani si nevšimol, že nad nimi stratil kontrolu. Pod jej vedením sa dom ligotal čistotou. Stále trvala na tom, že bude Rachelinou komornou, ale vo voľnom čase sedávala v izbe gazdinej a opravovala, čo bolo treba.
Vôbec sa nepodobala na tú Geraldine, ako ju Rachel poznala v Bruseli, no akoby tu bola vo svojom živle. Dovtedy domŕzala do seržanta Stricklanda, až kým aj on – podľa Rachelinho odhadu celkom ochotne – neprevzal velenie nad lokajmi a neoficiálne sa stal majordómom, hoci ten titul stále patril pánu Edwardsovi.
Phyllis blažené riadila svoju novú doménu – kuchyňu v Chesbury Parku. A keďže bola vynikajúca kuchárka a dobrosrdečná žena, nikto nemal námietky.
Flossie sa pedantne starala o účtovné knihy a tešila sa z vytrvalej pozornosti pána Drummonda.
„Nemusíte si robiť obavy,“ ubezpečila ich raz večer, keď sa všetci zišli v Rachelinej obliekarní a seržant Strickland stál v oblúkovom vchode s rukami prekríženými na mohutnej hrudi. „Povedala som pánu Drummondovi pravdu a nikoho z vás som do toho nezaplietla, takže presne vie, kto som, čo som. A ten hlupáčik má napriek tomu o mňa vážny záujem.“

„Pane na nebesiach, Floss!“ zvolala Phyllis a spľasla rukami. „To je romantické! Tuším sa rozplačem. Alebo zamdliem.“

„Nerob to, Phyll!“ radila jej Bridget. „Tresla by si si hlavu o roh umývadla – a potom by si pri pohľade na vlastnú krv znova zamdlela.“

„Vydáš sa zaňho?“ spýtala sa Geraldine. „Ponúkla by som sa ti za družičku, Floss, ale bolo by to čudné, keď som Rachelina komorná, nie?“

„Je to urodzený muž,“ vzdychla Flossie tragicky.
„No a?“ Geraldine si založila ruky v bok a zatvárila sa bojovne.
Flossie neodpovedala.
Bridget vždy raz za čas zašla na faru navštíviť pani Crowellovú a pokochať sa jej záhradkou. A pri každej vhodnej príležitosti zmizla v záhrade s rozličnými nástrojmi, veľkou zásterou opásanou okolo pása a so slameným klobúkom na hlave.
Ani jedna z nich nebola netrpezlivá a netúžila sa vypraviť za zloduchom, ktorý im ukradol peniaze… A Jonathan sa už jasne vyslovil, ako sa bojí začať pátrať po svojej totožnosti.
A tak sa Rachel tešila z týždňov, ktoré predchádzali bálu. Lebo strýko Richard na tom bále trval.
V Chesbury Parku sa robili veľké prípravy, aby to bola pôsobivá zábava, a susedia sa už na ňu tešili. Široko-ďaleko nikto iný nemal plesovú sálu, a hoci občas sa konali menšie zábavy v sieni nad dedinským hostincom, všetkých vzrušovala predstava, že v súkromnej plesovej sále sa bude konať súkromný bál.
Rachel si povedala, že si tú udalosť vychutná a potom urobí niečo rozhodné, pokiaľ ide o budúcnosť. Ešte raz požiada strýka Richarda, aby jej vydal šperky, a ak jej ich náhodou naozaj dá, niečo z nich predá a urobí, čo pôvodne plánovala. Ak jej strýko nevyhovie, nebude ho viac presviedčať a jednoducho odíde.
Jej priateľky si pôjdu po svojom. A Jonathan takisto.
Pokúsila sa urobiť preňho niečo. Napísala do Londýna trom svojim známym a dostala dve odpovede. Nikto nevedel o nijakom urodzenom mužovi, ktorý by bol nezvestný od bitky pri Waterloo. Ani nečakala, že to niekto bude vedieť… Ale musela si priznať, že aj tak ju to sklamalo. Rada by mu pomohla získať späť to, čo stratil pri páde neďaleko Bruselu.
Predpokladala, že keď odtiaľto odídu, nikdy viac ho neuvidí. Možno o ňom viac ani nebude počuť a nedozvie sa, či si našiel rodinu a minulosť. To pomyslenie bolo dosť smutné, ale radšej na to nebude myslieť…

A nemienila sa trápiť ani tým, čo bude robiť, keď odtiaľto odíde. Samozrejme, bude to závisieť od toho, či získa alebo nezíska šperky.
A čo strýko? Ako sa bude cítiť, keď sa dozvie, že ho podviedli? Aj to bude závisieť od toho, či jej dá tie šperky alebo nie, uvažovala.
Stále nevedela, či mu na nej záleží.
Napriek všetkému ju pred bálom zachvátilo takmer horúčkovité vzrušenie. Nikdy nebola na nijakej väčšej zábave, a už vôbec nie na bále. Vedela tancovať len preto, lebo jej otec rád tancoval a vo svetlejších chvíľkach ju naučil kroky.
Ale tancovať s džentlmenom v plesovej sále pri ozajstnej hudbe…

Tancovať s Jonathanom…

Nevedela svoje pocity ani vyjadriť slovami.
Strýko Richard si dal zavolať dedinskú krajčírku a požiadal ju, aby pár dní zostala v Chesbury Parku a ušila dámam šaty, ak si budú želať. Rachel však nedal na výber. Musí mať nové šaty a nemienil na nich šetriť. Chvíľu sa dohadovali s Jonathanom, kto za ne zaplatí, ale strýko Richard nechcel počuť nijaké námietky. 

„Rachel je moja neter, pán Smith,“ zdvihol ruku. „Keby bolo po mojom, v osemnástich by ju v Londýne uviedli do spoločnosti a platil by som všetky výdavky počas celej sezóny. Toto pokladám za jej uvedenie do spoločnosti. A zároveň je to bál na počesť vašej svadby. Neoberiem sa o potešenie postarať sa o jej výbavu.“

Jeho zvláštne slová mohli Rachel trochu podráždiť, ale mala právo hnevať sa naňho za to, že klame? V každom prípade bola dojatá jeho snahou odčiniť krivdy minulosti.
„Ďakujem, strýko Richard,“ povedala a slzy mala na krajíčku. „Ste naozaj veľmi milý a štedrý.“

Jonathan sa iba uklonil a ďalej mu neprotirečil. Bol by vôbec schopný zaplatiť za tie šaty? uvažovala Rachel. Koľko mu zostalo z výhier v Bruseli?
Posledné dni pred bálom uleteli ako víchor.
Konečne nadišiel ten veľký deň. Služobníctvo povolané zvlášť na túto príležitosť od rána pobehovalo hore-dolu, aby bolo všetko načas pripravené. A nakoniec nastala chvíľa, keď sa utiahli do svojich izieb a obliekli si večerné róby.
Až keď Rachel vstúpila do obliekarne a uvidela tú nádheru, ktorá na ňu čakala spolu s Geraldine a pripraveným kúpeľom, uvedomila si skutočnosť. Priam horela od nedočkavosti – koniec koncov, bude to jej prvý bál. A zároveň to bude začiatok konca.
Zajtra…

Ale ešte nebude myslieť na zajtra. Najprv si vychutná dnešok.

„BOŽE DOBRÝ, RACHEL, až sa mi chce plakať!“ vzdychla si Geraldine. „Radšej si niekde nájdem tichý kútik a celý večer pretancujem s Willom, či už bude chcieť, alebo nie.“

Rachel mala tiež slzy na krajíčku. Nikdy nevyzerala tak velkolepo ako teraz, šaty mala z bielej čipky a pod nimi bola biela saténová spodnica. Naspodku boli lemované zelenými lístkami a pošité jemnými zelenými vetvičkami. Priliehavý živôtik zo svetlozeleného saténu mal krátke nadýchané zelenobielo pásikavé rukávy. Saténové črievice boli zelené a dlhé rukavičky z kozinky biele. Geraldine jej vyčesala vlasy dovysoka, ale na spánkoch a na šiji jej nechala zopár voľných kučierok. Do účesu jej zastrčila dve vysoké biele perá.
„Urobila si so mnou hotový zázrak, Geraldine,“ vzdychla si Rachel, keď sa postavila v oblikarni pred zrkadlo.
„Vy ste zázrak prírody,“ povedal iný hlas. „Geraldine sa iba postarala, aby vynikol.“

V oblúkovom vchode medzi ich obliekarňami stál Jonathan. Rachel sa prudko zvrtla. Vo večernom oblečení, ktoré na ňom videla v ten prvý večer, keď prišli do Chesbury Parku, vyzeral nádherne. Aj sám sa odvtedy zmenil. Bol dobronzova opálený a pôsobil zdravšie. Vlasy si dal ostrihať, no jedna kučera mu stále padala do pravého oka.
Aj keby bola nestranná, musela uznať, že v živote nevidela takého krásneho muža.
„Páni moji!“ zvolala Geraldine. „Vyzeráte veľkolepo. Teraz mi je až ľúto, že sme vás v Bruseli nepriviazali nahého k stĺpom postele, kým bol ešte čas.“

Usmial sa, pohrozil jej prstom a vyzeral ešte príťažlivejšie. V bronzovej tvári sa mu beleli zuby.
„Vy štyri by ste ma uštvali na smrť, Geraldine,“ zasmial sa, „a teraz by bol zo mňa len tieň.“

„Aj váš tieň by bol hoden pár vzdychov,“ vyhlásila Geraldine. „Will je ešte vo vašich izbách? Musím ho naučiť tancovať.“

„Už utiekol dolu,“ oznámil jej Jonathan. „Zrejme sa chcel skryť pred hrozným osudom.“

„Chudáčik,“ poľutovala ho Geraldine láskavo a vykročila z izby. „A to ešte nevie, čo ho čaká.“

Jonathan sa usmial na Rachel a ona si uvedomila, že ho nemôže vnímať nestranne. Takmer mesiac hrala jeho oddanú manželku a tá pretvárka zanechala stopy na jej citoch. Strávili spolu popoludnie na ostrove – viac ho nespomenuli, hoci ani jeden z nich naň určite nezabudol.
Ako by naň mohla zabudnúť?
„Ste neskutočne krásna,“ vstúpil do obliekarne.
„Ďakujem.“ Zasnene sa naňho usmiala. „Dnešný večer si chcem naplno vychutnať. Je to môj prvý a možno aj posledný bál. Je koniec, Jonathan. Uvedomujete si to, však? Zajtra zájdeme za strýkom a požiadame ho, aby nám vydal šperky. Ale ak odmietne, nemienim s ním ďalej bojovať. Pozajtra odtiaľto odídeme, nech sa stane čokoľvek. A potom budete voľný.“

„Naozaj?“ spýtal sa ticho. „Rachel, mali by sme sa…“

Vtom ho vymšilo klopanie na dvere. Podišiel k dverám a otvoril. Rachelin strýko vošiel dnu – a vtom prudko zastal.
„Ach, Rachel,“ prezeral si ju od hlavy po päty, „nevieš si predstaviť, ako veľmi som túžil vidieť ťa takúto krásnu. A ako veľmi som chcel vystrojiť prvý bál pre tvoju matku.“

V ten večer sa s ním nechcela hádať, ale tá otázka jej vyletela z úst, nestihla ju zastaviť.
„Prečo ste povedali,“ vyhŕkla, „že keby bolo po vašom, v osemnástich rokoch by ste ma uviedli do spoločnosti?“

Odmietol stoličku, ktorú mu Jonathan prisunul.
„Tvoj otec o tom nechcel ani počuť,“ vysvetlil, „rovnako nechcel, aby si sem v mladosti chodievala na prázdniny, dokonca mi nedovolil ani len to, aby som ťa poslal do školy pre dievčatá z lepšej spoločnosti. Z toho, čo si mi povedala za posledné týždne, som vyrozumel, že ti nikdy nedal darčeky, čo som ti každý rok posielal na Vianoce a narodeniny. Keď sa oženil s tvojou matkou, nedovolil jej, aby so mnou udržiavala styk – až kým nebola na smrteľnej posteli. Nie je to iba jeho vina. Ani ja som to nezvládol celkom podľa svojich predstáv. Bol som mladý, mal som diktátorské sklony a bol som neústupčivý. Donútil som ich utiecť. Ale ako by som to mohol ľutovať, keď mi ich vzťah priniesol teba?“

Zvláštne! Aká jednoduchá bola pravda! A ako rýchlo sa preťalo šestnásť rokov nedorozumenia! Strýko Richard ju nezanedbával… A ani jej matka. Tie dlhé roky odlúčenia a nešťastia! A všetko iba preto, že kedysi dávno sa pre jednu ženu pohádali dvaja tvrdohlaví muži – jej brat a poručník s jej milencom.
„Strýko Richard…“ vykročila k nemu.
Ale zastavil ju zdvihnutou rukou. „Zajtra si spolu sadneme a porozprávame sa o tom, Rachel,“ odvetil. „Ty, ja a tvoj manžel. Máme si toho veľa povedať, ale môže to počkať. Nedáme si ničím pokaziť radosť z dnešného večera. Konečne ťa uvidím tancovať na bále, ktorý som usporiadal – s manželom, ktorý ťa je hoden, a pevne verím, že s ním budeš šťastná celý život. Zaslúžiš si to.“

Rachel mala pocit, akoby jej vrazil dýku do srdca. Tak toto je cena za klamstvo! Jonathan si spojil ruky za chrbtom a pozorne ju sledoval.
„Priniesol som ti toto,“ strýko Richard jej podal zamatovú škatulku, ktorú si do tej chvíle nevšimla. „Patrili tvojej tete. A odteraz budú tvoje. Som rád, že nemáš nijaké iné šperky.“

Otvoril škatulku a Rachel uvidela perlový náhrdelník so smaragdovým príveskom osadeným v diamantoch. V škatuľke boli aj podobné smaragdové náušnice s diamantmi.
„To je svadobný dar odo mňa,“ dodal.
Rachel sa bála, že sa jej podlomia kolená. Potom pocítila okolo pása Jonathanovu pevnú ruku.
„Je to krásna súprava, pane,“ povedal. „V duchu som ľutoval, že som ešte nemal príležitosť kúpiť manželke nijaké šperky. Ale teraz som takmer rád. Smiem?“ Jonathan vybral náhrdelník zo škatulky a pripol ho Rachel okolo hrdla. Na jej hrudi pôsobil velkolepo! Prívesok visel tesne nad jarčekom medzi prsami. Pripevnil jej náušnice na uši a usmial sa na ňu ako rodený herec. Ani čo by vôbec necítil hrôzu z toho, čo sa práve odohráva.
„Strýko Richard!“ Podišla až k nemu a prvý raz sa ho dotkla. Objala ho okolo loku a pritisla si líce na jeho tvár. Ale opäť nedokázala zo seba vytlačiť nič iné, iba: „Strýko Richard!“

Potľapkal ju po chrbte. „Nepotrebuješ ich, aby zvýraznili tvoju krásu,“ ubezpečil ju. „Ale patria tebe. Komu inému by som dal šperky po Sarah? Má iba jedného vzdialeného bratanca s manželkou, a s tými sa vôbec nestýkam.“

Samozrejme, zajtra mu ich vráti… Ten náhrdelník ju ťažil na krku ako reťaz viny. Ale zaumienila si, že dnešok si vychutná. Je to aj jej povinnosť voči strýkovi. Možno v budúcnosti – kiežby žil tak dlho! – jej bude môcť odpustiť alebo aspoň spomínať na tento večer bez pocitu bolesti, aká ho isto zaplaví, keď sa dozvie pravdu.
Odstúpila, usmiala sa a chytila ho pod pazuchu. „Ideme dolu?“ navrhla.
S úsmevom sa obrátila k Jonathanovi a druhú ruku mu vopchala pod pazuchu. Pevne si ju pritisol. Ale akú útechu jej mohol poskytnúť?
Tento úskok im pripadal v Bruseli taký zábavný. So všetkým súhlasila. A teraz mu nemôže nič vyčítať…

Bol to celkom obyčajný vidiecky bál a ani zďaleka sa nevyrovnal londýnskym plesom, na ktoré Alleyne určite chodil –tým si bol istý. Ale čo mu chýbalo na lesku, to vynahradilo nadšenie prítomných.
Všetci hostia akoby prišli s úmyslom, že sa dobre zabavia. A aj sa pri živej hudbe zabávali a predvádzali jeden ľudový tanec za druhým.
Ale Rachel nikto neprekonal. Alleyne bol doslova očarený. A videl, že aj iní hostia.
Ba bol viac ako očarený. Bol do nej po uši zaľúbený. Vedel to nad všetku pochybnosť od toho popoludnia na ostrove. Preto smrteľne trpel, keď od nej v súkromí musel zachovávať odstup, zatiaľ čo na verejnosti dával najavo hlbokú lásku a oddanosť. Tri vchody bez dverí medzi ich spálňami, to bola výzva, ktorej čoraz ťažšie odolával.
Ale namiesto aby ju zatiahol hlbšie do vzťahu, ktorý by jej mohol zlomiť srdce, keď raz objaví svoju minulosť, rozhodol sa pre ňu niečo urobiť.
Odkedy prišli do Chesbury Parku, bolo nad slnko jasnejšie, že strýko ju má rád a mohla by tu byť šťastná. Bolo to ešte jasnejšie odvtedy, keď Weston v Rachelinej obliekarni pred bálom vysvetlil svoje správanie v minulosti. Vlastne ju nezanedbával. Neumožnili mu, aby sa o ňu staral. Ona patrí sem…

Alleyne sa rozhodol, že keď odtiaľto odídu, on sa sem vráti. Prizná sa Westonovi, vezme všetku vinu na seba a prihovorí sa za ňu. Ak ju má Weston naozaj bezvýhradne rád –Alleyne tomu veril, potom jej odpustí a zavolá ju domov. Po čase sa Rachel naozaj vydá, usadí a bude niekam patriť aj po Westonovej smrti.
Možno keby časom zistil, že nie je ženatý ani zasnúbený…

Ale na to sa zatiaľ neodvážil myslieť.
Úvodné kolo ľudových tancov tancovali spolu. Keby to bol londýnsky bál a uvádzali by ju do spoločnosti, pomyslel si Alleyne, jej správanie by prítomní prísne hodnotili. Patrilo sa, aby sa mladé príslušníčky smotánky tvárili znudene, akoby pri prechode zo školy do plesovej sály museli prejsť od mladistvej veselosti k uvedomelému cynizmu.
Zato Rachel vyzerala ako stelesnenie radosti! Dokonale ovládala zložité tanečné kroky a dôsledne ich dodržiavala, až keď sa zrazu po pár minútach obrazne aj doslovne rozdivela.
Alleyne sa schuti zasmial.
„Možno by ste si mali šetriť energiu na neskôr,“ pripomenul jej.
„Prečo?“ Líca mala ako ruža a oči sa jej leskli. „Prečo všetko hodnotné máme odkladať na neskôr? Možno mi patrí iba táto chvíľa.“

„Možno všetci máme iba túto chvíľu,“ znova sa zasmial a tešil sa spolu s ňou. Ale tie slová mu zneli v hlave ešte dlho po tom, ako ich vyslovil.
Všimol si, že Weston stojí pri dvojkrídlových dverách plesovej sály s jedným zo susedov. Pozoroval Rachel, pokyvoval hlavou do rytmu a tváril sa spokojne. Ešte vždy nevyzeral celkom zdravo, ale pleť už nemal takú popolavú a nepôsobil tak vycivene. A už vôbec nevyzeral, ako keď sem prišli – ani čo by bol jednou nohou v hrobe.
Keby si tak ešte rok-dva požil – aspoň kvôli Rachel.
Zopár ďalších kôl obaja tancovali s inými partnermi. Alleyne tancoval aj s Flossie a Bridget. Už dávno stratil nádej –aj strach, že ho niekto z tých susedov spozná. Dozvedel sa, že veľmi málo ľudí z okolia chodieva do Londýna a nikto zo susedov sa nepohybuje medzi smotánkou.
Pred večerou mali ešte tancovať waltz – jediný walz v ten večer. Na parkete sa zišlo množstvo dvojíc, ale nie toľko ako na iné tance. Rachel stála so strýkom a držala ho pod pazuchu.
„Vy netancujete walz?“ spýtal sa Alleyne, keď podišiel k nim.
„Žiaľ, nepoznám kroky,“ odvetila.
„Potom je najvyšší čas, aby ste sa ich naučili,“ vyhlásil a nastavil jej rameno.
„Tu? Teraz? Radšej nie,“ vyvalila oči.
„Ste zbabelá, láska moja?“ Usmial sa na ňu. „Naučím vás to…“

„Len choď, Rachel,“ presviedčal ju strýko.
Alleyne si už myslel, že odmietne. Ale potom sa zasmiala a chytila sa ho.
„Prečo nie?“ povedala. „Ale sa strápnim pred hosťami, aspoň budú mať celý týždeň o čom hovoriť.“

Nebolo ľahké naučiť niekoho walz pri hudbe, keď okolo krúžili ďalšie páry a bolo tak veľa divákov. Ale prítomní rýchlo pochopili, čo sa deje, povzbudzovali tanečníkov, smiali sa, tlieskali, očividne sa dobre zabávali.
A Rachel žiarili oči napriek tomu, že sa potkýnala. Smiala sa a držala sa ho ani kliešť. Po niekolkých minútach sa dostala do rytmu, osvojila si kroky a usmievala sa mu do očí. Už sa nedívala na nohy.
„Tancujem walz,“ zachichotala sa.
„Tancujete walz,“ súhlasil. „Teraz sa uvoľnite a dajte sa viesť.“

Podvolila sa a čoskoro im to už išlo celkom dobre. No Alleyne sa radšej nepokúšal o otáčky. Videl, ako zaťala zuby do spodnej pery a úsmev jej pohasol, zato oči stále upierala naňho. Ruku mal na jej páse, ona mala ruku na jeho pleci. Telá mali len pár centimetrov od seba. Cítil horúčosť jej tela a vôňu gardénií.
Od toho popoludnia na ostrove s ňou jazdil na koni, prechádzal sa, dokonca plával, ale takmer vôbec sa jej nedotýkal a vyhýbal sa takémuto tesnému kontaktu. Ona takisto.
Ale čo im teraz zostávalo? Tancovali spolu walz v plesovej sále v Chesbury Parku a pozorovali ich desiatky očí. A predsa mal pocit, akoby boli sami, pomaly sa spolu krútili v čarovnom svete, ktorý čoskoro zmizne. O dva-tri dni ju možno viac nikdy neuvidí.
Krásna Rachel! Jeho Zlatovláska!
„Tak ako?“ spýtal sa jej, keď hodnú chvíľu tancovali mlčky. „Čo hovoríte na svoj prvý bál?“

„Čarovný,“ vyslovila to, čo si myslel aj on. „Stále je čarovný – ešte sa neskončil.“

Ale videl, že má pocit, akoby sa už končil. Toto bol vidiecky bál. Na vidieku ľudia nepretancujú celú noc ako v Londýne počas spoločenskej sezóny, keď nemajú inú prácu, len spať a večer sa znova vybrať do spoločnosti. Bál sa krátko po večeri skončí – a večera sa bude podávať hneď po walzi.
Svetlo v jej očiach akoby pohaslo. A potom sa jej pohľad znova zaleskol – slzami, ktoré sa pokúsila utajiť tak, že sklonila hlavu.
Našťastie sa práve ocitli blízko sklených dverí, čo viedli na balkón. Vyviedol ju von a zastal pri kamennej balustráde. Nočný vzduch bol príjemne chladivý.
„Jonathan,“ začala a ruku si priložila na smaragdový prívesok na náhrdelníku, „už ďalej nemôžem.“

Presne vedel, ako to myslí, a položil jej ruku na chrbát.
„Nikdy mi ani na um nezišlo,“ pokračovala, „že ho budem mať rada. A že možno on bude mať rád mňa. Ani mi nenapadlo, že to jeho zdanlivé zanedbávanie sa dá nejako vysvetliť.“

„Mali ste sem prísť, keď vás pozýval,“ poznamenal.
„Po otcovej smrti?“ Zahľadela sa k jazeru ožiarenému mesačným svitom. „Bola som zdrvená. Myslela som, že ak ku mne niečo cíti, mal by prísť osobne ako po matkinej smrti. Nezišlo mi na um, že je chorý a nemôže cestovať. A predpokladám, že jemu nezišlo na um, aby mi to oznámil. Možno sa domnieval, že to viem. Jeho list mi pripadal suchý a panovačný. A chladný.“

„Keby ste sem vtedy boli prišli,“ podotkol, „nikdy by ste neboli šli do Bruselu a nezaplietli sa s tým podvodníkom Crawleym. Necítili by ste sa zaviazaná priateľkám. A nemuseli by ste hrať toto divadlo.“

„A nezoznámila by som sa s vami,“ dodala.
„Aha, na tom niečo je.“ Ticho sa zasmial. „Keby ste sem boli prišli vlani, keď vás strýko pozval, pravdepodobne by som už nežil.“

„To by bolo hrozné,“ vzdychla.
„Ani mne by sa to nepáčilo,“ vyhlásil náruživo.
„Pozrite,“ ukázal pred seba.
Vo výbehu za stajňami tancovali v mesačnom svite dvaja ľudia – muž bol velký a trochu nemotorný, žena vysoká, kyprá. Strickland a Geraldine.
„Párik na pohľadanie,“ poznamenal, ale potom obrátil tvár znova k balustráde a uprel pohľad na Rachel. „Čo máte v úmysle?“

„Zajtra dámam vysvetlím,“ spustila, „že im nemôžem pomôcť, aj keď sa vždy budem cítiť ich dlžníčkou a splatím im dlh, len čo budem môcť – o tri roky. Pozajtra odtiaľto odídeme a nepožiadame strýka Richarda o šperky. A keď sa vrátim do Londýna, napíšem mu pravdu. A vrátim mu aj tento šperk. Vy budete voľný a môžete si robiť, čo uznáte za vhodné. Napríklad pátrať po svojej rodine. Len nedávno som si uvedomila, že som nemala súhlasiť s vašou ponukou. Obrala som vašu rodinu o vzácny čas. Musia veľmi trpieť.“

„Prečo chcete čakať a urobiť to až po odchode?“ spýtal sa. „Strýko vás má rád. Vždy vás mal rád.“

Pokrútila hlavou.
„Dovoľte, aby som za ním zašiel zajtra,“ navrhol. „Všetko mu poviem. Verím, že sa mi podarí predostrieť mu to tak, aby vám odpustil. Iste vám odpustí, ak sa priznám, že to bol môj nápad a vy ste s ním súhlasili iba preto, lebo máte rada svoje priatelky a cítili ste sa im zaviazaná. A pretože otec vám neprezradil, že strýko sa o vás zaujíma a pokúša sa udržiavať s vami blízky rodinný vzťah. Pochopí to. Uverí, že keď ste teraz mali príležitosť spoznať ho a zblížiť sa s ním, nechcete mu ďalej klamať. Dovoľte, aby som to urobil za vás.“

Obrátila hlavu a uprela naňho pohľad.
„Nie,“ odvetila. „Ja som sa do tejto šlamastiky dostala a ja sa z nej aj vymotám. Nemusela som súhlasiť s vaším návrhom. Mám predsa vlastný rozum.“

„Tak mu to povedzte osobne,“ vyhlásil. „Urobte to zajtra, Rachel, a verte mu. Celý život vás mal rád.“

„Je prineskoro,“ namietla. „Nezaslúžim si jeho dôveru. Ani lásku. Sklamala som ho. Hudba dohrala, musíme ísť na večeru a tváriť sa šťastne. Aj on je dnes šťastný, však? A vyzerá lepšie, ako keď sme sem prišli. Musíme mu dopriať oddych. Vlastne ja mu ho musím dopriať.“

Keby bol niekto taký láskavý a priložil mi hlaveň k spánku, pomyslel si Alleyne, sám by som stisol kohútik. Nahlas však nič nepovedal. Bez slova jej nastavil rameno.
Hoci Rachel vedela, že bál sa koná na počesť jej svadby, nečakala, že počas večere odznie množstvo prípitkov a na stole bude veľká torta. S Jonathanom ju pokrájali, nosili od stola k stolu a ponúkali hosťom.
Zo všetkých síl sa usmievala, ale vnútri jej bolo mizerne.
Skutočne stratila rozum, keď si myslela, že toto je geniálny spôsob, ako sa dostať k peniazom, aby jej priateľky mohli cestovať po Anglicku a pomstiť sa podvodníkovi.
Ale to ešte nie je všetko. Keď si Rachel a Jonathan konečne sadli a hostia sa už začali chystať na návrat do plesovej sály, aby si zatancovali posledných pár tancov, strýko Richard znova vstal a zdvihol ruky, aby mu prítomní venovali pozornosť. Okamžite všetci stíchli.
„Myslím, že sa patrí,“ začal, „aby som to oznámil verejne, hoci pôvodne som mal v úmysle povedať to svojej neteri a jej manželovi súkromne zajtra. Koniec koncov, týka sa to aj mojich susedov. Pravdepodobne je všeobecne známe, že som posledný muž môjho rodu, a keď príde čas, môj titul zanikne so mnou. Našťastie majetok a bohatstvo patria mne a môžem ich zanechať, komu chcem. Z matkinej strany mám vzdialeného bratanca, ktorý žije v írsku a stretol som sa s ním možno tri razy v živote. Vždy som mal v úmysle zanechať svojej neteri lady Rachel Smithovej značnú časť majetku, keďže je moja najbližšia príbuzná. Ale za posledných pár týždňov som ju spoznal a zblížil sa s ňou a viem aj to, že jej manžel Jonathan je spoľahlivý a múdry muž, ktorý sa zaujíma o pôdu. Rozhodol som sa, že zajtra prepíšem svoju poslednú vôľu. Po mojej smrti zdedí všetko moja neter.“

Rachel nepočula potlesk, ktorý nasledoval po tom oznámení. V ušiach jej šumelo. Uvedomila si, že ju obchádzajú mdloby. Predklonila sa, zaborila si tvár do dlaní a cítila, ako jej Jonathan priložil ruku na šiju. Niekoľko ráz sa zhlboka nadýchla.
Keď si znova odkryla hlavu, strýko stál vedľa nej. Zdvihla sa a bez slova ho objala. Sála zašumela, prítomní zatlieskali.
„Je to pre mňa obrovské šťastie, Rachel,“ žiarivo sa na ňu usmial. „Budem najšťastnejší človek na svete.“

„Nechcem, aby ste zo-zo-zomreli,“ jachtala, objala ho okolo krku a zaborila mu tvár do pleca.
No zrazu si uvedomila, že sama by najradšej zomrela.
Ani nevnímala, ako prešiel zvyšok večera. Ale podarilo sa jej usmievať na neznámych ľudí a vyhýbať sa všetkým známym. Sústredila sa na to, aby pôsobila ako šťastná nevesta, a aj sa jej to podarilo.
Po odchode hostí okamžite vybehla do svojej izby. Ale jej priateľky nebrali ohľad na zatvorené dvere – o pár minút tam boli všetky; Bridget, Flossie, Geraldine aj Phyllis sa tlačili v obliekarní a seržant Strickland stál s prekríženými rukami v oblúkovom vchode.
„Tak, Rachel,“ spustila Geraldine, „si v kaši.“

„My sme ani nepočuli to vyhlásenie, lebo sme boli vonku,“ ozval sa seržant Strickland a Rachel sa takmer zdalo, že sa začervenal. „Totiž – ja a Geraldine. Pozerali sme na kone.“

„Tancovali sme, Will,“ opravila ho Geraldine. „A potom sme sa bozkávali. A keď sme prišli dnu, Phyll nám to povedala.“

„Srdce moje,“ vzdychla Bridget, „radšej by sme mali odtiaľto odísť.“

„Odísť?“ Phyllis sa zatvárila nechápavo. „A kto bude barónovi variť?“

„Prišla som sem požiadať o dedičstvo,“ začala Rachel, „Vtedy sa mi zdalo rozumné predstierať, že som vydatá. Priviedla som sem svojho údajného manžela, aby som strýka Richarda presvedčila, že mi môže tie šperky zveriť. Zúfalo som túžila pomôcť vám vypátrať pána Crawleyho, aby som vám vynahradila, čo vám ukradol. Teraz to nemôžem urobiť. Musíme…“

„Moment, Rachel,“ zastavila ju Flossie zdvihnutou rukou. „Čo nám chceš vrátiť? Ty si nám chcela vrátiť to, čo on ukradol? Veď aj teba o všetko pripravil. Zbláznila si sa?“

„Nebyť mňa,“ namietla Rachel, „nestretli by ste ho.“

„Srdce moje,“ prihovorila sa jej Bridget, „nemienili sme si od teba vziať ani penny, iba si požičať na cestu… Len toľko, čo by sme ti mohli vrátiť.“

„Čo sa ti všetko pomútilo v hlave, Rachel?“ zvolala Geraldine. „Ty si nám predsa tie peniaze neukradla.“

Phyllis prebehla cez malú miestnosť a pevne objala Rachel.
„Ale bolo to od teba naozaj pekné,“ povedala. „A v Chesbury sa mi veľmi páči. V živote som nebola taká šťastná. Musíme sa ti poďakovať za krásnu dovolenku. Takže si naozaj nemáš čo vyčítať.“

„Podľa môjho skromného názoru, slečinka,“ ozval sa seržant Strickland, „hoci nikto sa ma na názor nepýtal a mňa do toho nič, keďže som iba jednooký komorník urodzeného pána – ale podľa môjho názoru, slečinka, a týka sa to aj vás, pane, hoci ste sa schovali do svojej izby, namiesto aby ste si to vypočuli, by ste sa mali skutočne zosobášiť a bolo by po problémoch.“

„Bolo by to úžasne romantické,“ vzdychla si Phyllis. „Máte pravdu, Will.“

„Nie,“ vyhlásila Rachel rázne. „To neprichádza do úvahy. Chcem všetko uviesť na správnu mieru a potom začnem rozmýšľať čo ďalej. Nepotrebujem vynútené manželstvo. A Jonathan takisto. Nejako to vyriešim.“

No netušila ako. Strýko Richard vyzeral taký šťastný! Ani vo sne jej nenapadlo, že by po ňom mohla dediť. Naozaj nie.
Dámy ešte mali k tomu čo dodať, ale Rachel ich nepočúvala. Seržant Strickland sa vzdialil do druhej obliekarne a nakoniec všetky štyri dámy vyobjímali Rachel a pobrali sa na odchod. Potom si Geraldine spomenula, že je Rachelina komorná, a vrátila sa – mal by ju vyzliecť a učesať.
Trvalo večnosť, kým Rachel konečne osamela. Aspoň jej to tak pripadalo. Konečne mohla vklznuť do postele a vopchať si hlavu pod prikrývku.

ASI HODINU PO TOM, ČO seržant Strickland konečne odišiel, veľavýznamne mlčiac, Alleyne ešte vždy stál pri okne vo svojej izbe a hľadel na park zaliaty mesačným svitom. Pochyboval, že Rachel spí.
Rozmýšľal, či má na druhý deň zájsť za Westonom bez jej súhlasu. Ale už jej aj tak dosť uškodil, nemienil ju pripraviť o možnosť, aby sa sama vysporiadala s tou záležitosťou. Očividne si to želala.
Skôr vycítil, ako začul pohyb, a keď obrátil hlavu, videl ju stáť vo dverách obliekarne. V izbe nehoreli sviečky, ale jeho oči si už privykli na tmu. Mala na sebe tú istú bielu nočnú košeľu ako vtedy, keď on vošiel do jej izby. Vlasy mala rozpustené.
„Myslela som, že spíte,“ zašepkala.
„Nie.“

„Ach.“

„Radšej poďte dnu,“ vyzval ju, keď iba nemo stála a nič nehovorila.
Náhlivo podišla bližšie a zastala pol metra od neho. „Chcem, aby ste odišli,“ povedala. „Hneď ráno.“ 
„Ach,“ zamrmlal.
„Áno,“ prízvukovala. „Strýkovi všetko poviem. Musím mu to povedať. Nemôžem predsa dopustiť, aby zmenil poslednú vôľu v môj prospech… Ale bude vám to zazlievať rovnako ako mne. Obviní vás, že ste ma kompromitovali, a bude nástojiť, aby ste si ma vzali. Aspoň predpokladám, že to urobí, ak nás rovno oboch nevykáže zo svojho domu. Ale musím myslieť na všetky možnosti a byť na ne pripravená. Nemienim dopustiť, aby vám nanútil uzavrieť so mnou sobáš.“

„Ani si vás nemôžem vziať. Už sme o tom hovorili, ak si spomínate,“ odvetil. „Kým nebudem poznať svoju totožnosť a nebudem vedieť, či nie som ženatý, nemôžem si vziať ani vás, ani nijakú inú ženu – dokonca vám ani nemôžem dať sľub, že si vás vezmem.“

„Ale raz zistíte, kto ste,“ namietla. „A možno sa dozviete, že ste slobodný. Nedopustím, aby vás niekto k niečomu donútil. Bolo by to voči vám veľmi nespravodlivé. Toto všetko ste urobili len kvôli mne a ja som s tým súhlasila. Okrem toho sa nechcem za vás vydať. Možno sa nikdy nevydám, ale ak áno, tak iba vtedy, ak nájdem svoju životnú lásku a budem si istá, že ma čaká šťastný život – pokiaľ si tým človek vôbec môže byť istý. Neurážam vás, Jonathan. Viem, že rovnako ako ja sa nechcete dať donútiť do sobáša, a tak vám otvorene hovorím, že nie ste povinný ponúknuť mi manželstvo, keby k tomu došlo. Musíte odísť zavčasu – skôr ako vstane strýko Richard.“

„Takže sa lúčime?“ spýtal sa.
„Á-áno.“

Chytil jej ruku. Mala ju ani kus ľadu. Priložil na ňu aj druhú ruku a zahrieval jej ju.
„Neodídem,“ vyhlásil. „Zajtra sa mu postavíme zoči-voči spoločne.“

Kázala mu to nielen česť, ale aj obavy o Rachel. Musí sa tomu mužovi pozrieť do očí a otvorene sa priznať, že mu dôveroval neprávom.
Zachvela sa.
„Mali by sme ísť do postele,“ zamrmlal. 
„Spolu?“

Tak to nemyslel. Ale vycítil, že potrebuje spoločnosť a možno aj viac. Potrebuje, aby ju niekto držal v náručí. A chcel to byť on… Nech mu Boh pomáha.
„Ak si želáte,“ zdvihol jej ruku k perám.
Prikývla. „Ak si to vy želáte.“

Ticho sa zasmial a privinul si ju. Zdvihla k nemu tvár a pery sa im stretli – vyhladované túžbou po úteche.
Ako to Geraldine pred chvíľou povedala? Sú v kaši… A zajtra sa z nej musia dostať. Majú ešte dnešnú noc.
Sklonil sa a zdvihol ju do náručia, lebo teraz, keď sa mu noha zahojila, mu to už nerobilo problémy. Preniesol ju k posteli a položil ju doprostred. Potom sa vyzliekol a ľahol si k nej.
Milovali sa iba raz, veľmi pomaly, dôkladne, takmer lenivo. Alleyne si uvedomil, že to nie je len sex – aspoň nie v tom najhrubšom zmysle. Ale nebola to ani láska, keďže ho zrejme neľúbila tak, ako raz chcela ľúbiť muža. Ale aj tak to bolo čosi vzácne. Navzájom sa utešovali.
Zaspala takmer prv, ako z nej vyklzol, ale hlavu si oprela o jeho plece. Privinul sa k nej a nasledoval ju do ríše snov.
Rachel odtisla tanier s raňajkami nabok. Jedla sa takmer nedotkla. Nedokázala sa na Jonathana ani pozrieť. Zašla za ním uprostred noci – chcela ho presvedčiť, aby zavčasu ráno odišiel z Chesbury, a namiesto toho zaspala v jeho posteli. A nielen zaspala… Nesmierne sa hanbila.
Ale o chuť do jedla ju nepripravil Jonathan. Strýko Richard už bol hore, raňajkoval vo svojej izbe ako zvyčajne. Poslal dolu komorníka, a ten ich v jeho mene požiadal, nech naňho počkajú.
Geraldine bola hore a balila Rachel truhlicu. Najneskôr napoludnie všetci odídu. Rachel sa usilovala na to sústrediť. Najprv však musí prežiť toto ráno! A aj tak nebude cítiť úľavu, keď budú konečne na ceste, veď stratí tak veľa. A strýka zanechá nahnevaného a sklamaného. A potom sa bude musieť rozlúčiť s Jonathanom.
Niekedy sa jej život zdal taký pochmúrny! Utešovalo ju jedine vedomie, že už ani nemôže byť horšie.
Vstala a odtisla stoličku. V tej istej chvíli vstal aj Jonathan. Keď odchádzali z miestnosti, ani Bridget, ani Flossie nič nepovedali, čo pre ne nebolo typické.
Strýko Richard sedel vo svojom obľúbenom kresle, dnes ráno bolo obrátené do miestnosti. Rachel si všimla, že znova nevyzerá dobre. Včerajší večer bol nad jeho sily. A teraz… čo teraz…

„Sadnite si,“ začal vážne.
„Strýko Richard,“ ozvala sa Rachel, „musím vám niečo povedať. Nemá zmysel to odkladať. Iba…“

„Rachel, prosím ťa.“ Zdvihol ruku. „Najprv musím niečo povedať ja tebe. Doteraz som bol priveľmi zbabelý, ale je najvyšší čas. Sadni si, prosím ťa. Aj vy, pán Smith.“

Rachel sa nešťastne usadila na kraji kresla a Jonathan sa oprel v druhom.
„Som presvedčený, že k tomu, čo som včera vyhlásil, by som dospel aj tak,“ začal strýko. „Vždy som túžil, aby si tu žila, Rachel, a aby si pochopila, že sem patríš. A teraz som to videl na vlastné oči – aj to, že máš manžela, ktorý ťa ľúbi, rozumie pôde a bude sa o ňu starať, aj keby ste sa rozhodli, že sa usadíte na severe Anglicka.“

„Strýko Richard…“

„Nie,“ znova zdvihol ruku, „nechaj ma dopovedať. Som presvedčený, že by som aj tak dospel k tomu rozhodnutiu, hoci vám sa možno zdalo, že len naťahujem čas, aby som mal čisté svedomie. Plánoval som ti povedať, že si tvoje šperky nechám, kým nebudeš mať dvadsať päť rokov, lebo tak si to želala tvoja matka. Hovoril som si, že vtedy už zrejme budem mŕtvy.“

„Tak nevravte.“ Predklonila sa v kresle. „Ja tie šperky ani nechcem.“

Vzdychol si a oprel si hlavu o vankúše. Videla, že znova je celý popolavý.
„Zmizli, Rachel,“ zamrmlal.
„Zmizli…?“

„Ukradli ich,“ objasnil.
Jonathan vyskočil na nohy, nalial z krčaha vodu do pohára a položil ho pred strýka. Potom sa postavil k oknu a hľadel do záhrady.
„Ukradli ich,“ zašepkala Rachel.
„Nie som si dokonca istý, kedy a kto ich ukradol,“ vysvetľoval strýko. „Len viem, že neboli v trezore, keď som tam týždeň pred tvojím príchodom čosi hľadal. Hoci služobníctvo sa v poslednom čase zopsulo, nikoho nepodozrievam z takého hrozného činu. Ale jediný cudzí človek, ktorý bol v mojej knižnici a mohol vidieť, kde mám uschované cennosti, bol kňaz – a to veľmi dobrodušný kňaz. Nemá zmysel podozrievať jeho.“

Jonathan prudko obrátil hlavu a pohľad sa mu stretol s Ra-cheliným.
„Kňaz,“ povedala. „Nigel Crawley?“

„Nathan Crawfrod,“ odvetil strýko.
„Vysoký, plavovlasý fešák?“ spýtala sa s rozšírenými očami. „Veľmi šarmantný? Mal čosi medzi tridsať a štyridsať rokov? A nesprevádzala ho náhodou sestra?“

Vyjavene na ňu hľadel. „Ty ho poznáš?“ spýtal sa.
„Zrejme som ho sem sama poslala.“ Roztrasené sa zasmiala. „Zoznámila som sa s ním v Bruseli, keď som pracovala u lady Flatleyovej. Dokonca som sa s ním zasnúbila. Mali sme sa vrátiť do Anglicka, aby sme sa zosobášili, a potom sme vás chceli navštíviť a presvedčiť, aby ste mi dali šperky. Ale počula som, ako sa rozpráva so svojou sestrou, a smiali sa, čo urobia so všetkými tými peniazmi, ktoré im ľudia dali na dobročinnosť. Dokonca mali so sebou aj značnú sumu, ktorú mu zverili moje priatelky, čo sú tu so mnou – vlastne všetky ich životné úspory.“

Strýko Richard privrel oči. Bol smrteľne bledý.
„Množstvo ľudí z okolia mu prispelo na dobročinnosť,“ povedal. „Ja takisto. Dal som mu tie peniaze, keď sme boli spolu v knižnici, dokonca som sa ani nepokúšal utajiť pred ním trezor. Zdal sa mi taký dôveryhodný. Zrejme sa po tie šperky vrátil. Do Chesbury sa možno ľahko vlámať a moji sluhovia neboli v poslednom čase veľmi bdelí. Ale nech je akokoľvek, Rachel, šperky zmizli a nepodnikol som nič, aby som ich znova získal. Nevedel som, čo robiť… Koho podozrievať.“

Bolo to zvláštne, ale hoci Rachel bola ochotná urobiť čokoľvek, aby sa dostala k tým šperkom, teraz jej väčšmi záležalo na strýkovi. Šperky jej spôsobili iba starosti. Bodaj sa prepadli! Vstala, priskočila k jeho kreslu a priložila si líce na jeho kolená.
„Na tom nezáleží, strýko Richard,“ upokojovala ho. „Naozaj nie. Hlavne, že vám neublížil. Nikdy som tie šperky nevidela. Nebude mi chýbať to, čo som nikdy nemala. Takmer som rada, že sa stratili.“

„Asi si neuvedomuješ, aké bohatstvo sa v nich skrývalo,“ vzdychol strýko a položil jej ruku na hlavu. „Je neospravedlniteľné, že od tvojho príchodu som ti len klamal a nič som nepovedal. Mal som ti to oznámiť hneď. Mal som po nich začal pátrať, len čo som zistil, že sa stratili.“

„Strýko Richard,“ dohovárala mu, „vy neviete, čo je to klamstvo.“

Pohládzal jej rukou vlasy. Jonathan stál pri okne; iba si odkašlal. Rachel sa rozbúšilo srdce.
„Ak si bola zasnúbená s Crawdfordom či Crawleym, alebo ako sa volá,“ ozval sa strýko do ticha, „potom ako…“

„Pane,“ skočil mu do reči Jonathan, „Rachel predstavila Crawleyho svojim priatelkám. S ich požehnaním si vzal aj ich, aj jej životné úspory, údajne aby ich bezpečne uložil v londýnskej banke. Rachel si vyčítala, že o všetko prišli, a zaprisahala sa – bez ich vedomia, že im vráti každé penny. Aby to mohla urobiť, potrebovala svoje dedičstvo. Potrebovala predať zopár kúskov.“

Rachel zatvorila oči.
„A akú úlohu v tom hráte vy, pán Smith?“ spýtal sa strýko Richard.
„Mne Rachel zachránila život,“ vysvetlil Jonathan. „Našla ma opusteného, na pokraji smrti po bitke pri Waterloo a starala sa o mňa, kým som nevyzdravel. Potrebovala manžela. Len tak vás mohla presvedčiť, aby ste jej vydali dedičstvo.“

„Takže nie ste jej skutočný manžel?“ spýtal sa strýko Richard.
„Nie, pane.“

Je nespravodlivé, že som dovolila, aby všetko vysvetlil on, pomyslela si Rachel. Nechcela, aby to prebehlo takto. Ale oči mala stále zatvorené. Také príšerné ráno! Všetko sa jej vymklo spod kontroly.
„Prečo?“ strýkov hlas znel prísne.
„Keď som sa prebral z bezvedomia, zistil som, že som stratil pamäť,“ vysvetľoval Jonathan. „Neviem nič o svojej minulosti. Dokonca ani to, či nie som už ženatý.“

„Takže nie ste sir Jonathan Smith?“ zatiahol strýko Richard.
„Nie, pane,“ odvetil Jonathan. „Nepoznám svoje pravé meno.“

„A nemáte majetok v Northumberlande.“

„Nie, pane.“

„Je to všetko moja vina,“ zasiahla Rachel. „Jonathan sa mi cítil zaviazaný a vedel, že sa chcem dostať k tým šperkom, a tak sa ponúkol, že mi pomôže. Je to všetko moja vina! On za nič nemôže. Ale po včerajšku som vám nemohla ďalej klamať. Nevedela som o narodeninových darčekoch, čo ste mi posielali, ani o tom, že ste ma chceli poslať do školy a uviesť do spoločnosti. Myslela som, že ste na mňa zabudli, že ma nenávidíte. Ale keď ste mi dali tetin náhrdelník s náušnicami a potom ste hosťom oznámili, že všetko chcete zanechať mne, lebo ma máte rád, už som to nevydržala. Dnes ráno som za vami prišla, aby som sa vám priznala. Jonathan trval na tom, že pôjde so mnou.“

„Ach bože,“ vzdychol po chvíli ticha.
A potom urobil čosi také nečakané, až sa Rachel strhla.
Rozosmial sa. Najprv to bolo len nejasné chvenie, ktoré mohla považovať za hnev, potom sa z toho vykľul srdečný smiech.
Čupela a ostražito naňho hľadela. Ale smiech sa jej vždy zdal nákazlivý, aj keď nepoznala jeho príčinu. A tentoraz príčinu naozaj nepoznala. No pery sa jej vykrivili, tvár zaborila do dlaní a poddala sa smiechu.
„Je to skutočne čudné, bláznivé,“ poznamenal Jonathan sucho.
A zrazu sa všetci dobre zabávali na veciach, ktoré im len pred chvíľkou pripadali tragické – a keď sa upokoja a nad všetkým zamyslia, možno im také budú pripadať znova.
Prv ako sa stihli spamätať, dvere sa bez zaklopania otvorili a do miestnosti vpochodovali Geraldine, Phyllis, Bridget a Flossie s papierom v zdvihnutej ruke.
„Je v Bathe, Rachel,“ oznámila Flossie. „Ten zloduch je v Bathe, vydáva sa za Nicholasa Croydena a pripravuje o peniaze staré vdovy. Je to určite on.“

„Ideme za ním, Rachel,“ ozvala sa Geraldine. „Will ho podrží, kým mu budem vytrhávať nechty jeden za druhým.“

„A ja mu takú vrazím do nosa, že mu vylezie na druhom konci hlavy,“ dodala Phyllis. Ruky mala zamúčené.
„Ja mu vytrhám vlasy a napchám ich do vankúša,“ zastrájala sa Bridget, „a ten mu strčím do hrdla.“

„Tento list mi poslala jedna naša kolegyňa. Postráži nám ho, kým tam prídeme. Ideš s nami, Rachel?“

Strýko Richard si odkašľal.
„Rachel,“ ozval sa, „myslím, že je načase, aby si mi popravde predstavila svoje priateľky a, ehm, komornú.“

Do Bathu išli všetci.
Najprv sa zdalo, že Phyllis zostane v Chesbury, lebo nechcela nechať lorda Westona bez poriadneho jedla a bola rozhodnutá vykŕmiť ho. A Rachel nástojila, aby Alleyne šiel bez meškania do Londýna, keď už sa maškaráda skončila. Ona zostane v Chesbury, ako vyhlásila, ak ju tam strýko nechá. Bridget sa rozhodla zostať s Rachel, lebo teraz je oficiálne znova slobodná mladá žena a potrebuje gardedámu. Strickland, ktorý postával pre dverami Westonovej obývačky, obšírne vysvetlil, že hoci by rád sprevádzal dámy, ochraňoval ich a rozsekal Crawleyho na fašírku, považuje za svoju povinnosť starať sa o pána Smitha, kým sa takpovediac nepostaví na nohy. Potom si Geraldine spomenula, že je Rachelina komorná – a vzápätí si uvedomila, že keď sa už všetko vysvetlilo, vlastne ňou nie je. Ale aj tak nechcela odísť, keď sa jej podarilo do istej miery dať do poriadku domáci inventár. Nato Flossie zvlhli oči a zmienila sa, že Drummond ju včera za svitu mesiaca vzal k jazeru a požiadal ju o ruku, a ona mu sľúbila, že dnes alebo zajtra mu dá odpoveď.
Už sa zdalo, že nepôjde nikto.
A vtedy sa ozval Weston.
„Nepáči sa mi, že všetci chcete zostať tu, keď nás v Bathe čaká dobrodružstvo,“ vyhlásil. „Tak teda zrejme pôjdem sám.“

„Užasné!“ zvolala Flossie a pritisla si list na prsia. „Ste odvážny chlap! Pán Drummond môže na odpoveď ešte chvíľu počkať.“

A zrazu všetci našli dôvod, prečo by mali ísť do Bathu. Samozrejme, Rachel nebrala strýkovo rozhodnutie na ľahkú váhu.
„Musíte zostať v pokoji tu, strýko Richard,“ dohovárala mu. „Nemáte dosť síl na cestu. Zostanem s vami a všetci ostatní môžu ísť. Okrem Jonathana.“

„Rachel,“ namietol strýko. „Očakával som, že dnešné ráno bude najtemnejšie v mojom živote. Namiesto toho mi vlialo novú chuť do života. Napriek strate šperkov, ktoré možno už nikdy nezískame späť, v živote som sa tak dobre nezabavil. Ani za svet nechcem zameškať to vzrušenie v Bathe.“

Na Alleynov názor sa nikto nepýtal. Ale videl, že po strýkových slovách naňho Rachel pozrela rozšírenými očami –a všetky dámy takisto. Od dverí sa naňho so záujmom zahľadel aj Strickland.
„Londýn môže počkať rovnako ako Drummond,“ vyhlásil Alleyne a uškrnul sa na všetkých. „Aj moje spomienky a minulý život. Ale mám zvláštny pocit, že tento súčasný život nie je až taký odlišný od predošlého. Bláznivé plány mi pripadajú celkom prirodzené – koniec koncov, ten posledný som navrhol predsa ja. Idem do Bathu, aj keby tam nešiel nikto iný.“

„Výborne,“ uzavrela Geraldine. „Počujete, Will? Idete s nami.“ Alleyne si so záujmom všimol, že sa začervenala.
Ale jeho pozornosť vzápätí upútala Rachel – usmievala sa naňho a v očiach jej tancovali šibalské ohníky.
„Možno sa do Bathu toľkí ani nezmestíme,“ zažartovala.
„To dúfam.“ A žmurkol na ňu.
Keby do miestnosti vošiel niekto cudzí, ani by mu na um nezišlo, že všetci tí ľudia boli obeťami krádeží a až donedávna sa navzájom klamali. Všetkých zabávala predstava, ako na úctyhodnú spoločnosť v Bathe zapôsobí ich príchod.
Alleyne si pomyslel, že je to naozaj nevšedné. Ale nesmieme mu odľahlo, že už nemusí nič predstierať a že Rachel našla domov, kam patrí a kde bude v bezpečí, keď vybavia túto záležitosť. A keď on odíde…

Ale na odchod bude myslieť, až keď na to príde čas.
Medzitým barón Weston prijal svojho právnika a ako mal v úmysle, prepísal svoju poslednú vôľu.
Na druhý deň skoro ráno vyrazili na cestu koče a vozy s batožinou a cestujúci boli rozhodnutí postarať sa, aby Nigel Crawley alias Nathan Crawford, alias Nicholas Croyden, oľutoval, že sa narodil.

BARÓN WESTON IM VŠETKÝM objednal izby v hoteli York House, najlepšom miestnom zariadení, hoci dámy namietali, že si to nemôžu dovoliť – aspoň kým nepriškripnú Nigela Crawleyho a nedostanú od neho svoje úspory. Lord Weston všetkých ubezpečil, že účet zaplatí on, a hotovo. Viac nechcel počuť ani slovo. Navrhol, aby si dámy uchovali mená, pod akými sa predstavili v Chesbury. Okrem Rachel – tá sa vrátila k svojmu skutočnému menu. A Geraldine zas povýšili na slečnu Geraldine Nessovú, sestru pani Leaveyovej, na ktorú sa podobala asi ako kôň na králika.
Strýko bol po ceste nesmierne unavený a dva dni oddychoval v posteli. Rachel pri ňom strávila veľa času a väčšmi jej záležalo na ňom ako na nejakých šperkoch alebo na dochytení darebáka. Ale potešila sa, keď lekár strýka prehliadol a oznámil jej, že je to len únava z cesty a nesúvisí so strýkovými problémami so srdcom.
Sedela pri ňom, a keď si potreboval pospať, mlčala; keď mal trochu viac energie, zhovárala sa s ním. Občas mu aj čítala. Veľmi jej to pripomínalo starostlivosť o iného pacienta, ktorého ošetrovala, a hoci to nebolo tak dávno, a predsa jej to pripadalo ako večnosť.
Jonathana vídala veľmi málo a zmierila sa s tým, že toto je začiatok konca. Usúdila, že sa s ňou nevráti do Chesbury Parku, kam pôjde so strýkom, keď sa všetko skončí. Strýko Richard jej už navrhol, aby uňho bývala, a ona jeho ponuku prijala. Ani nemohla uveriť, že ju ešte vždy má rád – napriek všetkému, čo urobila. A ona ho takisto mala rada. Počas tých dní si vychutnávala jeho bezvýhradnú, nezištnú lásku.
Strýko dokonca prijal aj jej priateľky, hoci sa priznali, kto sú, čo sú. Vlastne ich nielen prijal, aj si ich obľúbil.
„Rachel,“ ozval sa raz popoludní, keď sa prebral zo spánku, „neobdivoval som tvojho otca, ale dobre ťa vychoval. Neviem si predstaviť, že by sa nejaká dáma spriatelila so ženami, ktorými spoločnosť najväčšmi opovrhuje; súcití s nimi, lebo jedna z nich bola kedysi jej pestúnka. A nijaká dáma by si určite nedala takú námahu, aby splatila svoj dlh voči nim. Ale tvoj čin ti vyniesol zaslúženú odmenu. Sú to tvoje skutočné priatelky.“

„Naozaj sú, strýko Richard,“ súhlasila. „Prijali ma pod svoju strechu, keď som bola bez groša, hoci práve stratili takmer všetko, čo si odložili na dôchodok.“

„A slečna Leaveyová varí božsky,“ vzdychol si.
Koniec dobrý, všetko dobré, pomyslela si Rachel spokojne. Či už nájdu Nigela Crawleyho, alebo nie, či už sa dostanú k svojmu majetku, alebo nie, toto dobrodružstvo dopadlo oveľa šťastnejšie, ako si zaslúžila.
A bola rada, že s Jonathanom sa vída tak málo.
A bude ešte radšej, keď odíde nadobro. Potom sa jej srdce možno zahojí. A možno raz bude celkom šťastná a spokojná. A predsa sa akosi bála chvíle jeho odchodu. Keď bude po všetkom, hovorila si, bude mi dobre. Akurát ten odchod… ten odchod… V duchu si nacvičovala, čo mu povie, ako sa bude tváriť. Ako sa usmeje.
Dámy za tie dva dni ponavštevovali svoje kolegyne a zbierali informácie o knazovi Nicholasovi Croydenovi, ktorý sa ubytoval so svojou sestrou v Sydney Place a často ho videli zabávať sa s vdovami a slobodnými dámami neurčitého veku, ktorých bolo v kúpeľoch viac ako dosť. Bolo o ňom známe, že každé ráno si vyjde na prechádzku po promenáde a napije sa minerálnej vody.
„Pôjdeme za ním.“ vyhlásila Flossie, keď sa druhý večer zhromaždili na večeru v barónovej súkromnej jedálni. „Je nanajvýš vhodné, aby sa tam prechádzala aj pani Streetová, vdova po plukovníkovi Streetovi, a jej švagriná, jej sestra a drahá priatelka slečna Cloverová. Vyrazíme tam hneď ráno.“

„Áno, vyrazíme,“ súhlasil Jonathan, obrátil hlavu k Rachel, elegantne ju naklonil a usmial sa. „Smiem mať tú česť a sprevádzať vás, slečna Yorková? Pravda, s dovolením vášho cteného strýka a pod dohľadom slečny Cloverovej, ktorej spoločnosť je v tomto prípade veľmi žiaduca.“

Vychutnáva si to, pomyslela si Rachel. Je to rodený hazardér. Usúdila, že vždy bol taký, a pichlo ju pri srdci, že ho predtým nepoznala, a nebude ho poznať, ani keď sa vráti k svojmu životu.
„Ďakujem, sir Jonathan,“ odvetila. „Bude mi potešením.“

„Aj mojím,“ ozval sa strýko Richard. „Nemienim tu zostať trčať. Len musíme dúfať, že ten džentlmen v to ráno nezaspí a nevynechá rannú prechádzku po promenáde.“

„Strýko Richard…“ začala Rachel, ale zastavil ju zdvihnutou rukou.
„Väčšina ľudí chodí do Bathu z jedného z týchto dvoch dôvodov, Rachel,“ namietol. „Buď majú malú penziu a je to tu lacné, alebo im celkom neslúži zdravie a chcú piť minerálnu vodu. Ja patrím k tým druhým a zajtra ráno si chcem nabrať vody z prameňa.“

„A my patríme medzi tých prvých,“ podotkla Geraldine. ‚Aj keď nie nadlho. Tak chytím toho kurevníka pod krk, že z neho hneď vytrasiem všetky peniaze.“

„Si naozaj jemnocitná, Gerry,“ tľoskla Flossie jazykom. „Spomeň si, kto si, prosím ťa. Dámy nehovoria o nikom, že je kurevník. Povedzme, že je to zloduch.“

„Ale naozaj nechápem,“ zamračila sa Rachel, „prečo sa objavil na takom verejnom mieste, ako sú kúpele, keď je už v Anglicku isto dosť ľudí, čo ho poznajú ako podvodníka.“

„Riziko podnikania,“ vyhlásil Jonathan. „Nezabúdajte, že väčšina ľudí mu dala peniaze na dobročinnosť. Namiesto toho, aby soptili od zlosti, keď ho znova uvidia, pravdepodobne ho radostne pozdravia a možno mu znova prispejú na charitu – iba sa možno začudujú, že si zmenil meno. V každom prípade je nepravdepodobné, že tých ľudí stretne druhý raz. Takí, čo boli na jar v Bruseli, nechodia do Bathu. Nabudúce možno pôjde do Harrogatu, do ďalších kúpeľov, ibaže oveľa severnejšie, a tam zrejme chodí zas celkom iná klientela.“

„Lenže tentoraz urobil obrovskú chybu,“ ozvala sa Phyllis. „S nami si veru nemal začínať! Hoci – možno by sme ho ani nevypátrali, keby nepoužil podobné meno ako pri stretnutí s nami. Rada by som vedela, prečo si nedal pozor. Na jeho mieste by som si tentoraz dala meno Joe Bloggs.“

„Kto by dal peniaze na chudobné siroty nejakému Joeovi Bloggsovi, Phyll?“ zvolala Geraldine. „Tuším ti chýba predstavivosť.“

„Chápem,“ pripustila Phyllis.
Krátko nato sa Jonathan ospravedlnil a dámy sa šli uložiť do postele.
Keď sa na druhé ráno barón Weston zjavil pri prameni, zdravilo ho množstvo známych. Ale ešte väčší záujem vzbudzovali jeho mladé spoločníčky, možno s výnimkou Bridget, hoci aj tá bola o dobrých dvadsať-tridsať rokov mladšia ako väčšina dám, ktoré sa tam prechádzali, klebetili – a výnimočne aj popíjali minerálnu vodu.
Flossie a Phyllis si čoskoro odviedol vyslúžený generál, prechádzal sa s nimi po promenáde, vypytoval sa na ich skúsenosti s armádou a hovoril o vlastných zážitkoch. Geraldine a Bridget si vzala pod ochranné krídla dôstojná vdova s vysokým klobúkom, nad ktorým jej povievala pestrá zbierka pier, a s lorňonom, ktorým pri reči šermovala ako dirigent taktovkou.
Rachel stála pri prameni so strýkom a kúpeľní hostia mužského pohlavia ju vytrvalo obdivovali. Alleynovi sa prihovoril akýsi starší manželský pár; tvrdili, že poznajú Smithovcov z Northumberlandu, a pokúšali sa vypátrať, či sir Jonathan nepatrí do tej rodiny.
Nigel Crawley sa však neukázal. Alleyne ho nikdy predtým nestretol, ale dámy mu ho podrobne opísali: vysoký, plavovlasý, príťažlivý mladý muž. Takého by si medzi ľuďmi na promenáde ľahko všimol.
Bolo to pre všetkých veľké sklamanie, lebo keď ráno vychádzali z hotela, priam sršali od vzrušenia. Keď ich odprevadím na raňajky, pomyslel si Alleyne, zájdem do Sydney Place, či tam ten muž a jeho sestra ešte bývajú.
Bol krásny deň, a hoci bolo skoro ráno, už bolo teplo. Ľudia sa pomaly prechádzali, neponáhľali sa domov. Generál Sugden nebol ochotný vzdať sa spoločnosti dvoch očarujúcich spoločníčok a rozprával ďalšiu vojnovú historku, v ktorej figuroval ako hrdina. Vdova sa už tešila, že sa stretne so slečnou Nessovou a slečnou Cloverovou v salóniku, a pozvala ich tam na čaj. Dúfala, že so sebou privedú aj baróna Westona, jeho neter a sira Jonathana Smitha. Manželský pár si zrazu spomenul, že v skutočnosti poznajú rodinu Jonesovcov, čo bol celkom pochopiteľný omyl, lebo tie dve mená sa dali ľahko pomýliť. Ale aj tak teraz zas chceli vedieť, či sir Jonathan nepozná niekoho z tej rodiny.
V kláštore zrejme slúžili rannú omšu, lebo na dvor vyšlo malé zhromaždenie veriacich a vytvorilo malé skupinky, ktoré sa zmiešali s prítomným davom.
A medzi veriacimi bol vysoký, plavovlasý, príťažlivý mladý muž a svetlovlasá dáma, ktorá ho držala pod pazuchu. Sprevádzala ich skupinka štyroch dám neurčitého veku, ktoré vo vytržení počúvali plavovlasého muža.
Alleyne rýchlo pozrel na Rachel. Ale aj na chvíľu zapochyboval, hneď si bol istý, keď uvidel výraz na jej tvári. Zabodla pohľad do muža, ktorý práve vyšiel z kostola, a celá zbledla. Alleyne znova pozrel na muža – v tej istej chvíli, keď jemu padol pohľad na Rachel a možno aj na Westona, úsmev mu zmizol z tváre, sklonil hlavu, voľnou rukou si posunul striešku klobúka, zamrmlal podľa všetkého ospravedlnenie a bezpochyby mal v úmysle utiecť.
„Ja to vybavím,“ ozval sa Weston, keď Alleyne vykročil tým smerom.
Ale situácia sa už nedala riešiť diskrétne. Phyllis zbadala svoju obeť, s krikom odbehla od generála, vrhla sa Crawleymu na chrbát, rukami ho chytila pod krk a nohami zovrela okolo pása.
„Konečne vás máme!“ zvolala. „Darebák akýsi!“ Flossie sa držala za ňou.
„Veď to je náš starý známy, falošný reverend Crawley,“ vykríkla a kopla ho do píšťaly.
Geraldine mala so sebou slnečník. Priskočila k nemu ako Amazonka s pripravenou kopijou. Špičkou slnečníka ho štuchla do rebier.
„Kde sú naše peniaze?“ zrúkla naňho. „Čo ste s nimi urobili, vy podvodník? Hovorte, človeče, nepočujem vás.“

„Ach bože!“ Bridget sa ponáhľala za priateľkami. „Spadol vám klobúk, pán Crawley, a niekto ho podupal.“ Zhodila mu z hlavy klobúk a v prachu poskákala po očividne drahom cylindri, až spľasol ako placka.
Chvíľu sa početní diváci mlčky prizerali tomuto surovému divadlu. A vtom zrazu všetci prehovorili.
Generál sa vydal so svojou statnou palicou zachraňovať svoje dámy, vdova s lorňonom sa prežehnala a hľadala, s kým by sa mohla podeliť o škandalózny zážitok, dvor zaplavili neznámi ľudia, plavovlasá dáma volala o pomoc, štyri oddané cirkevníčky jačali a žiadali štyri útočníčky, aby okamžite pustili ich drahého pána Croydena, tie im však nevenovali pozornosť.
Alleyne s Rachel a barónom podišli bližšie a obeť útoku sa vrhla do ofenzívy.
„Nechcem nikoho zatracovať, som predsa knaz a mám rád celé ľudstvo rovnako ako náš Pán,“ podarilo sa mu dostať zo seba, kým sa usiloval striasť Phyllis z chrbta, „ale tieto štyri ženy by sa nemali ani na kilometer priblížiť k takémuto miestu. Sú to prostitútky.“

Generálova palička bola očividne účinnejšia ako Geraldinin slnečník. Crawley zvraštil tvár, keď sa mu zabodla do brucha, a nepríjemne zaškriekal.
„Na také poznámky je len jedna odpoveď, mladý muž,“ vyhlásil. „Súboj na úsvite.“

Dav zmĺkol a nechcel si dať ujsť ani slovo z toho rozhovoru, aby neskôr mohol šíriť chýr medzi tými nešťastlivcami, ktorí neboli prítomní.
„Ony sú naozaj prostitútky,“ zopakoval Crawley. „Teraz takmer ľutujem, že som sa s nimi v Bruseli spriatelil, keď tam viedli nevestinec. Ale náš Pán nás učil milovať všetky svoje dietky – aj ženy.“

„Kde sú naše peniaze, ničomník?“

„Klamár jeden! Podvodník!“

„Ukradli ste nám peniaze a vrátite nám ich do posledného penny.“

„A ukradli ste Racheline šperky. Vyškriabeme vám oči.“ Všetky štyri kričali naraz.
Na kláštornom dvore nastal šum svedčiaci o tom, že prítomní sú naklonení súcitiť s pekným kňazom, lebo tie ženy sa rozhodne nesprávali ako dámy.
Vtom Crawleymu znova padol pohľad na Rachel. Vystrel sa, striasol Phyllis z chrbta a obviňujúco ukázal na ňu.
„A táto je tiež jedna z nich,“ vyhlásil. „Je to obyčajná prostitútka.“

Hoci Rachel nebola ani manželka, ani vdova po plukovníkovi, generál sa už chystal galantne zasiahnuť, no Alleyne ho odstrčil nabok. Netrápilo ho, že Crawley je možno len o dva-tri centimetre nižší od neho a rovnako ťažký. Schmatol ho za fazónku a zdvihol do výšky. 
„Prosím?“ precedil cez zuby.
Crawley sa usiloval dosiahnuť na zem, ale márne.
„Nepočul som vašu odpoveď,“ zavrčal naňho Alleyne. „Rozprávajte nahlas! O kom ste to pred chvíľou hovorili?“

„Nechápem, čo vás do…“

Alleyne ním zatriasol ako prašivým potkanom. „O kom ste to hovorili?“ spýtal sa znova. Na kláštornom dvore by bolo počuť spadnúť špendlík. „O Rachel,“ zahundral Crawley. „O kom?“ Alleyne ho zdvihol vyššie. „O slečne Yorkovej,“ zapišťal Crawley vysokým hlasom. „A čo ste o nej povedali?“

„Nič,“ pípol Crawley. Dav zašumel, ale rýchlo stíchol. „Čo ste povedali?“

„Povedal som, že je jedna z nich.“

„A to?“ Alleyne sa k nemu naklonil, takže sa tvárami takmer dotýkali.
„Prostitútka,“ zamrmlal Crawley.
Alleyne mu vrazil do nosa a s potešením sa díval, ako sa mu z neho vyvalila krv.
Plavovlasá dáma skríkla. Dámy, ktoré s nimi vyšli z kostola, zhíkli.
„Možno by ste sa chceli opraviť,“ zavrčal Alleyne a znova si pritiahol Crawleyho bližšie. „Čo je slečna Yorková?“

Crawley zamrmlal čosi nezrozumiteľné a márne sa usiloval utrieť si krv z nosa.
„Nepočul som,“ vyštekol naňho Alleyne.
„Dáma,“ zamrmlal Crawley. „Je to dáma.“

„Aha,“ zvolal Alleyne. „Takže ste klamali. A čo sú pani Streetová, pani Leaveyová, slečna Nessová a slečna Cloverová?“

„Sú to dámy.“ Crawleymu kvapkala z brady krv na snehobiely nákrčník. „Všetky sú dámy.“

„Tak tu máte za každú z nich,“ a vrazil mu štyri razy; záverečný úder smeroval na bradu.
Crawley sa nezmohol na jediný úder. Ležal na zemi, opieral sa o lakeť a hlasno skuvíňal od bolesti.
Väčšina divákov bola náchylná tlieskať, dokonca jasať. Dámy, s ktorými vyšiel z kostola, však boli pobúrené a kričali na prítomných, aby privolali strážnika. Nikto si ich nevšímal, možno preto, že si nechcel dať ujsť nijakú scénku z toho vydareného divadla.
Alleyne si uvedomil, že diváci čakajú, čo urobí ďalej. Obzrel sa na Rachel. Stála kúsok obďaleč, Weston ju objímal okolo pliec. Veľkými očami všetko sledovala.
„Dobrá práca, sir Jonathan,“ pochválil ho Weston. „Keby som mal o dvadsať rokov menej, tiež by som sa doňho s chuťou pustil.“

„Pokiaľ viem,“ prihovoril sa Alleyne prítomným nahlas, aby ho všetci počuli, „tento muž je v Bathe známy ako Nicholas Croyden. V Bruseli bol pred bitkou pri Waterloo známy ako Nigel Crawley, a keď krátko nato navštívil Chesbury Park, predstavil sa ako Nathan Crawford. Kamkoľvek ide, všade vystupuje ako knaz, ktorý sa venuje dobročinnosti. Vyberá príspevky na neexistujúce dobročinné akcie, a ak má príležitosť, rovno svoje obete okráda.“

„Nie!“ zvolala plavovlasá dáma. „To nie je pravda. Môj brat je najláskavejší človek na svete.“

„Hanbite sa!“ zvolala dáma vedľa nej na Alleynovu adresu. „Drahému pánu Croydenovi by som ochotne zverila celý svoj majetok.“

„Tieto dámy,“ ukázal Alleyne na štyri priateľky, ktoré sa očividne dobre zabávali, „Crawley okradol o celoživotné úspory. Sľúbil, že ich peniaze uloží do londýnskej banky.“

„Aj som to urobil,“ bránil sa Crawley a hľadal vo vrecku vreckovku. „Uložil som každý penny.“

„A slečnu Yorkovú takisto okradol o všetky peniaze,“ pokračoval Alleyne.
„Zverila mi ich do úschovy,“ namietol Crawley, „a potom utiekla za tými kur… za tými dámami a šírila o mne klamstvá. Mám ich bezpečne uložené a môžem jej ich kedykoľvek vrátiť.“

„To sú vážne obvinenia, sir Jonathan,“ ozval sa generál. „Možno by ste sa mali obrátiť na banku, kde Croydon údajne uložil tie peniaze.“

„Slečna Yorková mu v tom čase dôverovala,“ polcračoval Alleyne, „a prezradila mu, že vlastní šperky, ktorú majú byť do jej dvadsiatich piatich rokov v úschove u jej strýka. Crawleyho prvá cesta po pristátí v Anglicku viedla do Chesbury Parku. Tam sa votrel do priazne baróna Westona, prijal od neho peniaze na údajnú dobročinnosť a potom sa v noci vrátil a šperky ukradol.“

Dav zašumel.
„Ak sa v Crawleyho izbe nájde čo len jeden z tých šperkov,“ povedal Alleyne, „dúfam, že všetci prítomní uveria, že je naozaj zlodej, ako tvrdím. Mienim ho bezodkladne sprevádzať do jeho izby.“

Weston si odkašlal.
„Slečna Crawfordová, alebo Crawleyová či Croydenová, má brošňu z tej zbierky,“ povedal. Dáma si pritisla ruku na hruď.
„Nemám,“ bránila sa. „klamete, pane. Tú brošňu mi pred dvadsiatimi rokmi darovala matka.“

„Pôjdem s vami, sir Jonathan,“ vyhlásil generál dôležito. „Pri tom prieskume by mal byť niekto nezávislý. A keďže tú brošňu už nemôžeme považovať za nezvratný dôkaz, lebo lord Weston aj slečna Croydenová tvrdia, že patrí im, žiadam vás, lord Weston, aby ste podrobne opísali čo najviac šperkov, na ktoré si spomeniete.“

Zavládlo vzrušenie, lebo slečna Crawleyová sa usilovala nebadane uniknúť, ale štyri dámy sa na ňu s nadávkami vrhli –najpikantnejšia nadávka však vyšla z úst slečny Crawleyovej. Divadlo sa skončilo.
Lord Weston odporúčal každému, kto prispel Crawleymu na charitu, aby sa bezodldadne zaujímal o svoj príspevok.
Jedna z oddaných cirkevníčok vykríkla a zamdlela. Dve ďalšie vyhlásili, že budú obhajovať toho chudáka až do konca sveta.
Rachel medzitým vykročila dopredu a zahľadela sa na Nigela Crawleyho, ktorý sa ešte vždy nezdvihol zo zeme, možno zo strachu, že ho znova sotia.
„Zvláštne,“ povedala, „že zo zla môže vzísť dobro. Vďaka vám a vášmu podvodu som objavila skutočné priateľstvo, lásku a súcit. Dúfam, že z tohto zla vzíde pre vás takisto niečo dobré.“ Potom upriamila pozornosť na dámu. „Aj pre vás, slečna Crawleyová, hoci o tom si dovolím pochybovať.“

Alleyne postavil Crawleyho na nohy a hnal ho cez kláštorný dvor a pomedzi stĺpy pri vchode ku koču, ktorý na nich čakal. Dav sa medzi nimi rozostúpil a slečna Crawleyová so svojimi štyrmi strážkyňami a Weston s Rachel kráčali za nimi.
„To bolo najväčšie vzrušenie, aké sme v Bathe zažili,“ ozval sa jeden džentlmen, „odkedy lady Freyja Bedwynová obvinila markíza z Hallmeru zo smilstva. Boli ste tu vtedy?“ spýtal sa muža stojaceho vedľa neho.
Tie slová zarezonovali Alleynovi v mysli, hoci v tej chvíli nemal čas nad nimi rozmýšľať. Bol priveľmi zaujatý tým, aby nasúkal Crawleyho do koča, nastúpil za ním a potom pomohol vysadnúť aj Westonovi a generálovi.
Všetkých šesť dám sa natlačilo do ďalšieho koča. Boli očividne rozhodnuté takisto sa dostať do Sydney Place.
Alleyne dúfal, že nikto tam dovtedy nepošle strážnika.

RACHEL SA NEDOKÁZALA ani pozrieť na Nigela Crawleyho. Ponižovalo ju vedomie, že kedysi si ho vážila a obdivovala ho. Veď bola ochotná vydať sa zaňho. Ako mohla byť taká naivná?! Okrem toho, že bol podvodník a zlodej, bol aj zbabelec. Bol takmer rovnako vysoký ako Jonathan, ale ani sa nezmohol na odpor. A keď ho zhodil na zem, len tam ležal a nariekal. Teraz sedel na stoličke vo svojej izbe, kam ho Jonathan priviedol, a ukradomky sa obzeral dookola, akoby hľadal možnosť úniku.
Ale sotva sa mu to mohlo podariť. Geraldine, Flossie a Phyllis ho víťazoslávne strážili a Bridget dozerala prísnym pohľadom na slečnu Crawleyovú, ktorú usadili kúsok od brata.
Jedinou útechou mi môže byť to, pomyslela si Rachel, že im naleteli aj mnohé iné ženy a muži – pravda, ani jedna žena sa zaňho nechystala vydať.
V apartmáne našli obrovské množstvo peňazí, ako aj šperkovnicu, ktorú Crawley ukradol z trezoru v Chesbury. Strýko Richard spoznal všetky kúsky a generál Sugden potvrdil, že zodpovedajú opisu, ktorý mu barón poskytol počas jazdy kočom.
Generál sa ujal velenia a Rachel sa zdalo, že sa mu to nesmierne páči. Doprostred obývačky dal postaviť stôl, od správkyne si vypýtal brko, papier a atrament a napísal zoznam všetkého, čo sa našlo v izbách, s výnimkou zariadenia a osobného majetku obyvateľov.
Prv ako sa usadil, odrátal presnú sumu, ktorú Flossie označila za ich spoločné životné úspory, a s veľkolepým vojenským úklonom jej vložil peniaze do rúk. Potom dal Rachel menšiu sumu, ktorú zverila do úschovy Nigelovi Crawleymu, keď s ním mala odísť z Bruselu. Strýkovi Richardovi ponúkol sumu, ktorú dal na charitu, ale ten ju odmietol.
Až vtedy generál Sugden požiadal správkyňu, aby poslala po strážnika.
Rachel si nebola istá, či to, čo urobil, bolo legálne. Ale nikto sa s ním nehádal, a už vôbec nie Crawleyovci. A bolo jej jasné, že keby čakali, kým zasiahne ruka zákona, pravdepodobne by svoje peniaze nikdy nevideli. Generál bol však razantný muž a poradil by si s každým sudcom, ktorý by sa náhodou dozvedel, čo práve urobil, a mal by tú bezočivosť, že by mu to vyčítal.
„Ak dovolíte, Weston,“ konečne odložil brko, „šperky tu zostanú ako dôkaz. Peniaze sú mizerným dôkazom krádeže, keďže ťažko vystopovať ich pôvodného majiteľa. Ale tieto šperky, a najmä to, že jeden z nich mala na sebe podozrivá, bude nezvratným dôkazom, že obaja sú podvodníci a naničhodníci.“

Pri pohľade na tie šperky prišlo Rachel takmer nevoľno. Bolo ich oveľa viac, ako očakávala. Skutočne musia mať obrovskú cenu! Potom jej čosi zišlo na um, prešla cez izbu a postavila sa pred Nigela Crawleyho.
„Vy ste sa so mnou nikdy nechceli oženiť, však?“ spýtala sa. „Boli by ste pod nejakou zámienkou počkali, kým neprídeme do Chesbury Parku. Potrebovali ste ma len na to, aby som vás zaviedla k tým šperkom!“

Pozrel na ňu so zle skrývanou zlomyseľnosťou. Ale odpovedala slečna Crawleyová.
„Oženiť sa s vami?“ opovržlivo sa zasmiala. „Myslíte, že keď máte svetlé vlasy a veľké oči, ste snom každého muža? Neoženil by sa s vami, ani keby ste boli posledná žena na zemi. Ani by sa nemohol. Je totiž ženatý so mnou.“

„Ach!“ Rachel zatvorila oči. „Vďakabohu!“

Bridget neveľmi jemne potľapkala slečnu Crawleyovú alebo pani Crawleyovú – po pleci.
„Buďte ticho,“ zahriakla ju, „a hovorte, keď sa vás budú pýtať.“

Vtedy sa dvere prudko otvorili a do miestnosti sa vrútil seržant Strickland.
„Dostal som odkaz,“ pozrel na Geraldine. ‚A tu som. Takže to je on, čo?“ Prísne zagánil na Nigela Crawleyho. „A sedí v prítomnosti dám?“

„Akých dám?“ zavrčal Crawley.
„To nebolo pekné, chlapče,“ seržant pristúpil bližšie k nemu. „Ani múdre. Vstaňte.“

„Choďte do čerta!“ zahrešil Crawley.
Seržant Strickland sa načiahol mohutnou labou, schmatol ho za golier a zdvihol ako vrece zemiakov.
„Všetkým nám vynadal do kuriev, Will,“ žalovala sa mu Geraldine. „A to rovno na dvore kláštora. A Rachel takisto. Potom mu sir Jonathan vrazil do nosa, až sa mu pustila krv, a zhodil ho na zem. Všetky sme takmer zamdleli od radosti. Pri tom zásahu bol krásny ako zjavenie.“

„To bolo veľmi nerozumné, chlapče.“ Seržant Strickland
ľútostivo pokrútil hlavou a zazeral na prikrčeného Nigela Crawleyho. „Postavte sa do pozoru!“ zavelil.
Crawley naňho nechápavo pozrel.
„Pozooor!“

Okamžite sa postavil do pozoru.
„Výborne, pane,“ oslovil Jonathana, „čo s ním mám urobiť?“

„Poslali sme po strážnika,“ vysvetľoval Jonathan. „Dámy už dostali späť svoje peniaze a objavili sme aj šperky slečny Yorkovej.“

„To je skvelé, pane,“ odvetil Strickland. „Postrážim väzňa do príchodu strážnika a vy a lord Weston môžete dámy odviesť do hotela na raňajky. Priamo hľaď, chlapče.“

„Ach, Will,“ vzdychla si Geraldine, „až sa mi zatrepotalo srdce. Keby som s vami chodila z bojiska na bojisko, stále by som omdlievala. Varujem vás! Práve som sa do vás zamilovala.“

„Vy musíte byť seržant,“ ozval sa uznanlivo generál, „a to veľmi dobrý. Veľmi rád by som vás mal vo svojom batalióne, keby som ešte nejaký mal, ale pani Sugdenová ma pred desiatimi rokmi presvedčila, aby som odišiel do výslužby.“

Seržant Strickland zasalutoval. „To nič, pane,“ povedal. ‚Aj tak ma prepustili zo služby, lebo v bitke pri Waterloo som prišiel o oko, ale momentálne som komorník tohto džentlmena – kým sa nepostavím na nohy. Priamo hľaď, chlapče! A nech ti to nemusím opakovať!“

Nigel Crawley stál ako vojak na prehliadke a vyzeral veľmi smiešne. Nos mu svietil ako maják.
Rachel pozrela na Jonathana a videla, že na ňu hľadí so smiechom v očiach. A možno sa v nich zračilo aj čosi hrejivejšie. Za tých rušných pár hodín si nepovedali takmer ani slovo. Ale vystupoval ako jej ochranca. Nemala rada násilie, vždy zastávala názor, že názorové rozdiely sa dajú vyriešiť aj pokojnou cestou. A predsa nikdy nezabudne na vzrušenie, ktoré sa jej zmocnilo, keď videla tiecť krv z nosa Nigela Crawleyho za to, že ju nazval prostitútkou.
Keby už predtým nebola do Jonathana zaľúbená, v tej chvíli by sa bola zaľúbila až po uši.
Ale teraz sa ich vzťah pomaly končil. Keď našli Crawleyho a jej šperky, už nič nedržalo ju ani jej strýka v kúpeľoch. A nič nebránilo Jonathanovi, aby odišiel do Londýna. Dnes je zrejme ich posledný deň.
Opätovala mu úsmev a v hrudi cítila žiaľ.
Krátko nato prišli dvaja strážnici a znova nastal zmätok, lebo príbeh chceli rozpovedať naraz viacerí. Ale nakoniec odviedli väzňov za sudcom a seržant Strickland, generál Sugden a štyri dámy ich sprevádzali.
Bridget by bola zostala pri Rachel, ale tá videla, ako veľmi túži ísť s nimi, a naznačila jej, nech ide. Garde jej zatiaľ bude robiť strýko.
Znova bol unavený. Po návrate do hotela si objednal raňajky do izby a Rachel šla s ním. Nechcela ho pustiť z očí, kým sa pokojne neusadí. Jonathan s nimi nešiel.
Rachel dúfala, že niekedy neskôr sa im ešte naskytne šanca rozlúčiť sa v súkromí. Zajtra určite odíde – možno ešte dnes podvečer. Nevedela by sa s ním rozlúčiť na verejnosti. Ale dokáže to v súkromí?
Hodinu po návrate do hotela strýko zaspal a Rachel vstala. Vzala do ruky kôpku listov, ktorú mu poslali z Chesbury.
Alleyne si uvedomil, že ho tam už nič nedrží. Maškaráda sa skončila a naháňačka takisto. Zlodeja, ktorý spôsobil Rachelin žiaľ, chytili a peniaze, ktoré považovala za svoj osobný dlh, sa dostali do rúk jej priateliek.
Tešilo ho, že bude žiť tak, ako mala žiť od otcovej smrti. Bola slečna Yorková z Chesbury Parku, dedička velkého majetku, ale najlepšie na všetkom bolo, že strýko ju má rád ako vlastnú dcéru.
Nemá tam pre čo zostávať.
Už nemá dôvod ani zámienku.
Zajtra večer by mohol byť v Londýne. Na druhý deň možno stretne niekoho, kto ho spozná, alebo sám vystopuje o sebe nejaké informácie. Keby videl známu tvár, určite by ju spoznal a všetky súvislosti by sa mu vyjasnili.
Ale keď hľadel cez okno hotelovej izby na ulicu bičovanú lejakom, nebol vzrušený ani šťastný.
Vlastne bol sklučený.
Rachel ho už nepotrebuje! Nechce ho… Je pri svojom strýkovi, ako sa patrí, a po čase sa vydá – ako to povedala? – za svoju životnú lásku. Nájde takého muža. Ako by nie? Slobodní mladí muži sa budú len tak hrnúť do Chesbury Parku. Bude si môcť vyberať.
Rozhodol sa, že len čo prestane pršať, pôjde von. Ak sa Strickland vráti skoro, mohli by odísť z Bathu ešte dnes, nebudú čakať dozajtra – pravda, ak ho seržant bude chcieť sprevádzať. Možno by radšej zostal pri Geraldine.
Kde mám začať pátranie? uvažoval. Má nejaké stopy, ktoré by ho mohli niekam priviesť? Kto je vlastne? Od toho sna o fontáne nemal ďalšie sny ani podobné pocity, ako keď skočil hlavičku do jazera. Alebo si to aspoň myslel. A predsa…

Snívalo sa mu včera v noci niečo? Čosi sa stalo alebo sa mu čosi prisnilo. Ale čo…? Sústredil sa, až sa zamračil. Hádam ho nezradí aj krátkodobá pamäť?
Po pár minútach sa zúfalo odvrátil od okna. Ide von, či už prší, alebo nie. Zblázni sa, ak zostane zavretý vnútri. Vtom ho vyrušilo klopanie na dvere.
„Ďalej,“ zakričal a očakával, že to bude Stricldand alebo chyžná, ktorá nevie, že je vnútri.
Ale bola to Rachel. Vošla dnu a zatvorila dvere.
„Rachel.“ Usmial sa na ňu. „Dúfam, že ranné udalosti priveľmi strýka nevyčerpali ani neznepokojili. Isto ste nesmierne šťastná, že ukradnutý majetok sa vrátil do správnych rúk a že tá dvojica podvodníkov teraz už nikoho neokradne.“

„Som naozaj šťastná.“

Ale je veľmi bledá, pomyslel si. Neopätovala mu úsmev, len s vystretými rukami podišla k nemu a pozorne sa naňho zahľadela. „Ďakujem, Alleyne. Ďakujem za všetko.“

Najprv mal pocit, že chlad v hlave spôsobili jej chladné ruky. Potom sa mu zakrútila hlava. „Čože?“ Neprítomné na ňu pozrel. „Lord Alleyne Bedwyn,“ zašepkala. Chytil ju za ruky, akoby sa topil. „Čože?“ zopakoval.
„Zdá sa vám to meno známe?“ spýtala sa.
Jeho mysli sa nezdalo známe. A predsa naň celé jeho telo reagovalo priam panicky.
„Kde ste počuli to meno?“ Ani si neuvedomil, že šepká.
„Bývalá suseda z Londýna mi napísala list,“ vysvetľovala. „Poslali mi ho sem z Chesbury spolu s poštou strýka Richarda. Jediný nezvestný urodzený muž, o ktorom vie, je istý lord Alleyne Bedwyn, ktorý zahynul v bitke pri Waterloo, no jeho telo sa nikdy nenašlo. Vedela o tom len preto, lebo náhodou sa nachádzala pri Kostole svätého Juraja na Hannover Square, keď sa končila zádušná omša, ktorú dal za svojho brata slúžiť vojvoda z Bewcastlu, a pozorovala ľudí vychádzajúcich z kostola.“

Alleyne Bedwyn. Bedwyn.
To bolo najväčšie vzrušenie, aké sme v Bathe zažili, odkedy lady Freyja Bedwynová obvinila markíza z Hallmeru zo smilstva.
To mu pred chvíľou chodilo po rozume. Freyja Bedwynová.
„Ste to vy?“ spýtala sa Rachel.
Znova sa na ňu neprítomné zahľadel. Už vedel, že je Alleyne Bedwyn. Ale vedelo to iba jeho telo. V mysli mal stále prázdno.
„Áno,“ prikývol, „som Alleyne Bedwyn.“

„Alleyne.“ Do očí jej vhŕkli slzy a zahryzla si do spodnej pery. „To meno vám pristane oveľa väčšmi ako Jonathan.“ Alleyne Bedwyn. Freyja Bedwynová. Vojvoda z Bewcastlu – jeho brat.
Boh to pre jeho myseľ iba slová, no telom mu lomcovala panika.
„Okamžite musíte napísať vojvodovi z Bewcastlu,“ zrazu sa naňho žiarivo usmiala. „Predstavte si, aký bude šťastný, Jon… Alleyne. Prinesiem vám brko a atrament. Musíte…“

„Nie!“ namietol drsne a vyslobodil si ruky. Odišiel od nej a postavil sa pri posteli chrbtom k nej. Naklonil sa a vyrovnal sviečku na nočnom stolíku.
„Mali by ste mu to oznámiť,“ povedala. „Dovoľte, aby som…“

„Nie!“ zvrtol sa a oči mu planuli. „Nechajte ma. Odíďte!“

Hľadela naňho s vyvalenými očami.
„Von!“ Ukázal na dvere. „Nechajte ma!“

Prudko sa obrátila a náhlila sa k dverám. Ale neotvorila ich. Na chvíľu zastala so zvesenou hlavou.
„Alleyne,“ prehovorila, „nezatvárajte sa predo mnou. Prosím.“

Obrátila sa naňho ako zranená srnka. A vtedy vedel, že keby vyšla z izby, rozsypal by sa na kúsky. Naslepo sa za ňou načiahol – a ona prišla doprostred miestnosti. Ruky načahovali k sebe.
„Neopúšťajte ma,“ prosil ju. „Neopúšťajte ma.“

„Neopustím vás.“ Položila mu tvár na plece. „Nikdy vás neopustím.“

Pobozkal ju a privinul, akoby ju nikdy nechcel pustiť. A keď ju prestal bozkávať, položil jej tvár na plece a rozplakal sa. Bol by sa od nej zdesene, zahanbene odtiahol, ale ona ho pevne držala a šepkala mu nezrozumiteľné slová. Hlasno vzlykal, až bol načisto vyčerpaný.
„Tak,“ zamrmlal roztrasené a odtrhol sa od nej, aby si vyfúkal nos, „teraz už viete, aký človek je lord Alleyne Bedwyn.“

„Vždy som to vedela,“ odvetila. „Len som do dnešného dňa nepoznala jeho meno. Je to urodzený muž, ktorého si vážim, obdivujem a ku ktorému cítim hlboké city.“

Vložil vreckovku do vrecka a prehrabol si vlasy prstami.
„Vždy som dúfal,“ začal, „že keď sa vráti jediná malá spomienka, všetko sa mi v okamihu vynorí. Ale práve sa stalo, čoho som sa najväčšmi obával. Ktosi dnes na kláštornom dvore spomenul meno lady Freyja Bedwynová a mnou myklo, no vtedy som bol priveľmi zaujatý iným, a tak som tomu nevenoval pozornosť. Keď ste vyslovili meno lord Alleyne Bedwyn, okamžite som vedel, že je to moje meno. A spoznal som aj meno vojvodu z Bewcastlu. Ale pamäť mám stále zastretú, Rachel. Freyja – aký mám k nej príbuzenský vzťah? Viem, kto som. Viem, že mám aspoň jedného staršieho brata. Ale akoby som to všetko vedel telom, nie mysľou. Nespomínam si na to.“

Bol rád, keď nič nepovedala, neutešovala ho ani nič nesľubovala. Len stála vedľa neho, položila mu ruku na rameno a oprela sa mu čelom o plece.
Ľahol si s ňou na posteľ a dlho tam vedľa seba ležali. Alleyne jej jednu ruku ovinul okolo pliec, druhou si zakryl oči. Ona ležala schúlená pri ňom s hlavou na jeho pleci a s rukou okolo jeho pása.
Nesmierne ho to upokojovalo. Je to Rachel. Jeho láska. Jeho jediná kotva v rozbúrenom hlbokom mori.
„Predpokladám,“ zamrmlal, „že nie je na svete veľa ľudí, ktorí môžu povedať, že prežili vlastný pohreb. A za to ďakujem vám.“ Pobozkal ju navrch hlavy.
Privinula sa bližšie.
Vtom znova uvidel fontánu. Ale tentoraz sa mu vynorila na pozadí veľkého rodinného sídla, ktoré bolo hrozivou, no nie nepríjemnou zmesou architektonických štýlov zahŕňajúcich niekoľko storočí.
„Domov,“ zašepkal, „to je môj domov.“ Nespomínal si, ako sa to miesto volá, ale videl ho. A opísal jej ho – pravda, len zvonka. Vnútrajšok si nepamätal.
„Všetko sa vám časom vynorí, Alleyne,“ ubezpečovala ho. „Viem, že to tak bude, Alleyne. Alleyne. Páči sa mi vaše meno.“

„Všetci máme zvláštne mená,“ zamračil sa a potriasol hlavou. „Myslím, že nám ich dala matka. Rada čítala starodávne romance a zrejme opovrhovala menami ako George, Charles, William – alebo Jonathan.“ Pobozkala ho na ucho.
Keď sa všetci zišli na večeru, vo vzduchu vládlo veľké vzrušenie.
Nigela Crawleyho a jeho manželku čakal súd a dámy dychtivo striehli na príležitosť, kedy budú môcť vyrozprávať všetky podrobnosti, ktoré ostatní zameškali. Dokonca aj seržant Stricldand si našiel zámienku, aby bol v miestnosti, stál za Alleynovou stoličkou a občas neodolal pokušeniu zapojiť sa dlhým komentárom.
Dámy boli celé vzrušené aj z toho, že majú opäť svoje peniaze, s ktorými sa už v duchu rozlúčili. Teraz mohli oficiálne vyhlásiť, že odchádzajú do dôchodku, na čo si všetci pripili. A teraz môžu uskutočniť svoj sen a rozhodnúť sa, kde sa v Anglicku usadia, aby tam mohli zájsť a pohľadať vhodnú budovu, v ktorej by si založili penzión.
Zajtra všetky odídu do Londýna! Vybavia potrebné záležitosti a urobia si plány.
Rachel ich nechala rozprávať, až kým sa nezdalo, že už nemajú čo dodať. Potom sa poobzerala okolo stola a ruky si priložila na hruď.
„Aj ja by som vám rada niečo oznámila,“ povedala.
Nevedel to dokonca ešte ani strýko Richard. Celé popoludnie spal. A ona ležala v Alleynovej posteli, dokonca si tam tiež zdriemla. A on takisto.
„Skutočne, Rachel?“ zvolala Bridget. „Dosť dlho sme trkotali, však? Ale musím priznať, že to bol veľmi vzrušujúci deň.“

„O čo ide, Rachel?“ zaujímala sa Geraldine.
„Rada by som vám niekoho predstavila,“ spustila Rachel, „niekoho, koho ste dlho túžili spoznať.“ Zasmiala sa.
Alleyne na ňu hľadel takmer horúčkovito rozpálenými očami.
Rachel naňho ukázala rukou. 
„Dovoľte, aby som vám predstavila lorda Alleyna Bedwyna,“ povedala, „brata vojvodu z Bewcastlu.“

Flossie neveľmi elegantne zaujúkala.
„Boh vám žehnaj, pane,“ ozval sa seržant Strickland. „Vždy som vedel, že ste ozajstný šľachtic.“

„Bewcastla?“ zvolal strýko Richard a lepšie sa prizrel Alleynovi. „Z Lindsey Hallu v Hampshire? Ale to nie je ďaleko od Chesbury. Mal som vidieť tú podobu.“

„Pre zmilovanie Božie,“ vzdychla si Phyllis, „večeriam so skutočným bratom vojvodu. Bridget, podrž ma, keby som omdlela.“

„Hovorila som, že má aristokratický nos,“ vyhlásila Geraldine. „Pamätáte?“

„Ano, Gerry,“ prikývla Flossie. „A mala si pravdu.“

„Poznáte vojvodu z Bewcastlu a jeho rodinu, strýko Richard?“ chcela vedieť Rachel.
„Poznáme sa,“ prikývol strýko, „ale nemôžem povedať, že poznám aj ostatných. Pokiaľ viem, má niekoľko bratov a sestier, ale neviem ich mená. No lord Alleyne ti ich isto povie.“

„Pamäť sa mi nevrátila, pane,“ vzdychol si Alleyne. „Iba útržky.“

Na chvíľu zavládlo ticho a všetci sa usilovali stráviť nový fakt, potom sa však znova rozhovorili, kládli otázky, ponúkali návrhy a súcit, chceli vedieť, ako lord Alleyne prišiel na svoju totožnosť, keď si stále veľa nepamätá.
Flossie navrhla ďalší prípitok.
„Na lorda Alleyna Bedwyna,“ zvolala a všetci zdvihli poháre.
Hneď ráno chcem odísť do Lindsey Hallu, povedal lord Alleyne, keď sa ho na to Geraldine spýtala.
Tá otázka a odpoveď vyvolala ticho. Rachel si všimla, že všetci pri stole sa prestali usmievať. Možno nie som sklúčená iba ja, pomyslela si.
„Kuchyňa v Chesbury mi bude chýbať,“ posťažovala sa Phyllis, „aj varenie pre jeho lordstvo. V živote som nebola taká šťastná.“

„A ja som pánu Dmmmondovi ešte neodpovedala,“ spomenula si Flossie. „Nezdalo sa mi správne prijať jeho ponuku, keď je urodzený muž a ja som, no – čo som… Ale vie o mne všetko a tvrdí, že moja minulosť ho nezaujíma. A nesmierne mi chýba.“

„A mne sa nepodarilo dokončiť organizovanie domácnosti v Chesbury,“ poťažkala si Geraldine, „a urobiť inventár. Keby som vedela čítať a písať, bola by som tam dobrá gazdiná.“

„Ja ťa naučím, Gerry,“ ponúkla sa Bridget. „Ale ešte nie. Choďte do Londýna bezo mňa. Ja zostanem pri Rachel. Bude potrebovať spoločníčku a gardedámu a v Chesbury mi bude dobre. Už som sa tam spriatelila s viacerými ľuďmi.“

Ostatné tri dámy na ňu roztúžene hľadeli. Vtom si strýko Richard odkašlal.
„Zúfalo potrebujem dobrú gazdinú a kuchárku,“ vyhlásil. ‚A bojím sa, že ak si môj správca v dohľadnom čase nenájde dobrú manželku, odíde zo služby. A to by som bol nerád, je to dobrý muž. Rachel rozhodne bude potrebovať spoločníčku. Nechcem mariť niekomu plány, ale keby ste ich chceli odložiť alebo ich celkom zmeniť, navrhujem, aby sme sa všetci spolu vrátili do Chesbury.“

Znova sa ozval huriavk, lebo všetky dámy prehovorili odrazu. Takmer nebolo počuť jednotlivé hlasy, ale zdalo sa, že sú jednotné. Vtom Phyllis vstala, zamierila k vrchstolu, zozadu objala strýka Richarda a pobozkala ho na líce.
Teraz sa všetci smiali ešte veselšie ako predtým.
„Predpokladám,“ ozval sa strýko Richard, „že s ohľadom na susedov by sme mali plukovníka Leaveyho zabiť v Paríži, čo vy na to, pani Leaveyová? A mal by zomrieť chudobný, aby ste mali dôvod prijať miesto kuchárky v mojej domácnosti.“

„A budeme musieť vymyslieť príbeh aj pre Rache,“ navrhla Geraldine. „Zrejme budeme musieť vyhlásiť, že ju opustil ten jej hrozný manžel. Pokiaľ len niekto nevymyslí vhodný spôsob, ako by mohla byť znova slobodná a prijímať dvorenie nápadníkov. Má niekto nejaký nápad?“

Ale nikto nemal. Celú spoločnosť znova ovládla melanchólia.
Zajtra Alleyne odíde domov. Do Lindsey Hallu…

ALLEYNE SA S RACHEL NEROZLÚČIL V súkromí. Možno by sa aj bol mohol, keby jej bol skoro ráno zaklopal na dvere, hoci v tej izbe bývala aj Bridget. Tá by isto taktne odišla.
Namiesto toho zišiel do jedálne iba trochu skôr ako zvyčajne a šiel sa prejsť. Videl, ako koče vychádzajú na ulicu a nakladajú do nich batožinu.
Weston sa večer rozhodol, že na druhý deň sa bez meškania vráti domov. Alleyne si domyslel, ako sa asi teší, že si privedie aj svoju neter, ale aj z toho, že s nimi pôjdu ostatné dámy. V Chesbury Parku sa mu teraz bude žiť veselšie ako pred mesiacom.
Možno bol ten môj bláznivý plán predsa len na niečo dobrý, pomyslel si Alleyne, hoci dúfal, že sa poučil, že klamstvo nikam nevedie.
Rozhodol sa, že ich všetkých vyprevadí, až potom sa sám vyberie na cestu. Žeby som to len odďaľoval? uvažoval. Ale pred obedom rozhodne mienil vyraziť do Lindsey Hallu v Hampshire. Včera večer si spomenul, že hneď pri vchode je nádherná stredoveká banketová sála s vyrezávaným dreveným paravánom, galériou, obrovským dubovým stolom a zbraňami a erbmi na stenách.
Prvá vyšla von Geraldine. Strickland jej niesol tašku. Určite patrila jej. On sa tváril stoicky, zato ona ako kráľovná z antickej drámy. Zakrátko ich nasledovali na dvor aj ostatné dámy a potom prišla Rachel s Westonom.
Mal som ísť radšej na dlhú prechádzku, pomyslel si Alleyne. Neznášal lúčenie. Nikto ho nemal rád, ale bolo to nevyhnutné zlo.
Weston mu potriasol rukou, zaželal pekný deň a šťastnú cestu a komorník mu pomohol nastúpiť do prvého koča. Bridget ho objala a nasledovala baróna. Potom prišli na rad Flossie a Phyllis, ktoré prelievali horúce slzy. Seržant objímal Geraldine pred druhým kočom, kam nastúpila, až keď už tie dve boli dnu.
A už zostala vonku len Rachel. Nenastúpila do koča za strýkom a Bridget. Stála tam bledá, vážna… A vtedy oľutoval, že sa s ňou nerozlúčil skôr. Ale keď sa im pohľady stretli, žiarivo sa usmiala, podišla k nemu a podala mu obe ruky.
„Alleyne,“ povedala, „zbohom. Želám vám šťastnú cestu. A nebojte sa. Len čo prídete do Lindsey Hallu a uvidíte vojvodu z Bewcastlu a ostatnú rodinu, na všetko si spomeniete. Možno to chvíľu potrvá, ale doprajte si trochu času. Zbohom.“

Bol to zdvorilý, nacvičený prejav.
Chytil ju za ruky a uklonil sa. Potom si priložil k ústam najprv jednu, nato druhú ruku. A zrazu nechápal, prečo dovolil, aby od neho takto odišla – ibaže jej nemal čo ponúknuť, možno ani svoju slobodu. Po tvrdých dvadsiatich dvoch rokoch si zaslúžila žiť ako slečna Yorková z Chesbury Parku a vybrať si sama z množstva nápadníkov.
Bolo iba prirodzené, že v takejto chvíli im zvieralo hrdlo. Za posledné dva mesiace toho spolu veľa prežili. A veľa jeden pre druhého znamenali.
„Buďte šťastná, Rachel,“ povedal. „Želám vám len to najlepšie.“

Pustil jej ruku, pomohol jej nastúpiť, díval sa, ako si upravuje sukňu, až potom zatvorila dvere, a vzápätí odstúpil, aby sa koč mohol pohnúť. Zdvihol ruku na rozlúčku a usmial sa.
Dva koče a voz s batožinou s hrmotom odchádzali, zabočili za roh a zmizli mu z dohľadu. Z kočov mu kývalo množstvo rúk – nekývala mu len Rachel. Opierala sa na sedadle a ani nevyzrela cez okienko. Geraldine spustila okienko na druhom koči a mávala vreckovkou s pohľadom upretým na Stricklanda. Plakala.
Dočerta, aj mne je do plaču, pomyslel si Alleyne a úmyselne neobrátil hlavu na komorníka. Ľúbi ju predsa. A veľmi…

„Pobalím vám veci, pane,“ ozval sa seržant, keď si od srdca vzdychol. „Človek si ich musel všetky obľúbiť, však? Majú srdcia velké ako dom, jedno, čo kedysi robili. Mne na tom veru nikdy nezáležalo. Nedíval som sa na ne zvrchu ako mnohí páni, ktorí využívali ich služby. Jednoducho si zarábali na živobytie ako každý iný. Nemôžem povedať, že zarábať si zabíjaním je o niečo lepšie. O hodinu dám pristaviť koč, dobre?“

„Áno,“ prikývol Alleyne. „Nie, radšej napoludnie. Chcem sa ešte trochu prejsť a vyčistiť si hlavu. Viete čo, počkajte, kým sa nevrátim. Nikam sa predsa neponáhľame, či áno?“

Ani sa nevrátil do hotela. Vykročil smerom do centra mesta. Potom prešiel po kláštornom dvore a poloračoval k rieke. Chvíľu hľadel na vodu, potom sa pobral popri rieke k Mostu Pulteney. Prešiel na druhú stranu a rýchlo zamieril k Sydney Gardens.
Najprv bol schopný myslieť iba na Rachel. Rozmýšľal, kde je práve v tej chvíli, či je veselá a zhovára sa so strýkom, či jej chýba – či je v duchu s ním.
A vtom si bez varovania spomenul na svoju sestru Morgan. To ona naňho čakala pri Namurskej bráne. Keď odchádzal z Bruselu, ošetrovala tam ranených vojakov, a on mal v úmysle čo najskôr sa vrátiť za ňou, aby ju vzal do bezpečia… do Anglicka.
Najprv si nevedel spomenúť, prečo bola v Bruseli alebo pri bráne. A nevedel ani to, prečo šiel na koni cez bránu, namiesto aby ju okamžite odviedol domov. Postupne si spomenul, že Morgan má osemnásť rokov, na jar ju uviedli do spoločnosti a potom sa vybrala do Bruselu so svojou priateľkou a jej rodičmi. Nevedel, ako sa volajú, ale vybavilo sa mu, že otec je gróf. Potom sa mu pred očami mihla Morganina tvár, zastal, aby mohol zavrieť oči a zaostriť si predstavy. Mala oválnu tvár, olivovú pleť a tmavé oči ako on. Aj vlasy mala tmavé. Bola to krásna tvár. Bola z nich najkrajšia. Jediná nezdedila rodinný nos. Koľko ich vlastne je?
Jedna z nich musí byť Freyja. Musí to byť jeho sestra. Čo to o nej povedali včera ráno na kláštornom dvore?
To bolo najväčšie vzrušenie, aké sme v Bathe zažili, odkedy lady Freyja Bedwynová obvinila markíza z Hallmeru zo smilstva.
Freyja Bedwynová. Markíz z Hallmeru. Hallmere.
A vtedy si spomenul, že tí dvaja sú manželia. Nedávno im bol na svadbe. Minulé leto…? A pritom Freyja verejne obvinila Hallmera zo smilstva?
Alleyne sa nečakane nahlas zasmial. Áno, to sa na ňu podobá – dobrá stará Freyja, drobná, vždy pripravená použiť ostrý jazyk alebo päste pri najmenšej provokácii. Zrazu si ju vedel predstaviť – bola zvláštne pekná, mala plavé neposlušné vlasy, tmavé obočie a výrazný nos.
Celé hodiny sedel v Sydney Gardens, neprítomné pozoroval veveričky, občas kývol na pozdrav okoloidúcemu a pomaly si dával dokopy skladačku svojho života. Ešte vždy mu chýbali veľké kusy, ale už necítil paniku. Ak si na niečo spomenul, potom zrejme neprišiel o pamäť celkom a vrátia sa mu aj iné spomienky – časom.
Je niekde v temnote spomienok ukrytá aj manželka?
Kde je teraz Rachel?
Keď konečne vstal, aby sa vrátil do hotela Royal York, podľa polohy slnka s prekvapením zistil, že musí byť podvečer. Ani si nevšimol, že uplynul celý deň…

Ale teraz by už bolo neskoro vydať sa do Hampshiru. Počká dozajtra. Nemusí sa nikam ponáhľať. Všetci si myslia, že je mŕtvy. Slúžili zaňho v Londýne zádušnú omšu. Jeden deň už nezaváži.
Nemôže sa im postaviť zoči-voči tak, že ich nebude poznať.
Spomenul si, ako včera večer ležal s Rachel v posteli a privykal si na myšlienku, že je lord Alleyne Bedwyn.
Ako mu len Rachel chýbala! V živote sa necítil taký osamelý.
Rachel bola doma v Chesbury Parku už päť dní. Doma. Musí to byť najkrajšie slovo na svete, pomyslela si. Patrí tam. Keby chcela, mohla by tu žiť do konca života. A keď sa strýko Richard pominie, táto rezidencia bude patriť jej.
Dúfala, že k tomu ešte dlho nepríde. Strýko bol unavený, ale zotavil sa skôr ako po ceste tam. Uvedomila si, že je šťastný. Má ju rád. A jeho domov znova ožil. Geraldine oficiálne vymenoval za gazdinú a ona sa so všetkou vervou pustila do práce. Ostatné služobníctvo si ju obľúbilo, najmä muži. Bridget ju už začala učiť čítať. Phyllis natrvalo poverili úlohou hlavnej kuchárky a čoskoro vypátrala, ktoré jedlá má strýko Richard najradšej, aby ho mohla rozmaznávať. Pán Drummond oznámil, že sa zasnúbil s Flossie, a zamestnávateľ mu dal svoje požehnanie. Bridget sa ujala záhonov pred domom a teraz žiarivo kvitli, hoci sa blížil koniec augusta.
Rachel sa usilovala zamestnať si myseľ, čítala, obšívala, vyšívala a robila strýkovi spoločnosť. V jedno daždivé popoludnie strávila pár hodín v obrazovej galérii a znova sa čudovala, ako sa jej predkovia z matkinej strany navzájom podobajú a pripomínajú jej príbuzenský vzťah. Desať minút hľadela na tvár dievčatka, z ktorého vyrástla jej matka. Keď bolo pekne, rada sa prechádzala vonku, niekedy s Bridget alebo Flossie, inokedy sama. Zopár ráz si bola zajazdiť s koniarom a bola hrdá, že nespadla. Raz si dokonca vzala aj čln, ale nezamierila k ostrovu.
Strýko Richard sa rozhodol, že na budúcu jar mu určite bude natolko dobre, aby ju mohol vziať do Londýna predstaviť kráľovnej, uviesť do spoločnosti a potom sa zúčastniť na niektorých podujatiach sezóny. Mohlo by sa jej to páčiť, hoci na spoločenský debut sa cítila pristará.
No nemienila sa skrývať pred ľuďmi len preto, lebo má zlomené srdce.
Ale bolo smiešne vyjadrovať sa tak o svojich pocitoch. Nemala zlomené srdce, len ju ustavične bolelo… vo dne v noci. Spávala v tej istej izbe ako predtým. Hoci v tej druhej izbe bola iba raz, keď zostala pri Alleynovi celú noc, teraz sa jej zdala mučivo prázdna a tichá. Vyhýbala sa jej, ale cítila ju, aj keď do nej nevošla. Bola by radšej, keby tam boli dvere, ktoré by mohla zatvoriť, aby vyvrela svoje spomienky.
Ustavične naňho myslela. Predstavovala si jeho návrat do Lindsey Hallu. Ako ho asi prijal vojvoda z Bewcastlu? Boli pri tom aj iní členovia rodiny? Spomenul si na nich, len čo ich uvidel? Ešte vždy zápasí s minulosťou?
Čakala tam naňho manželka?
Predpokladala, že časom sa o ňom niečo dopočuje, lebo teraz sa pohybovali v rovnakom svete. Možno ho aj stretne –hádam na jar. Možno v Londýne.
Dúfala, že nie. Ak ho stretne o dva-tri roky, nebude nič cítiť a vynoria sa jej len príjemné spomienky…? Ale na jar určite nie. To by bolo priskoro.
Prechádzala sa popri jazere po chodníčku, ktorý záhradníci nedávno vyčistili. Usadila sa v tieni, lebo bol mimoriadne teplý deň. Obzerala sa okolo seba, vdychovala omamné vône letnej zelene, vpíjala pohľadom krásu tejto časti záhrady a žmúrila proti slnku odrážajúcemu sa na hladine jazera. Videla odtiaľ strechu besiedky na ostrove.
Pri pohľade na ňu ju zachvátil smútok a narušil jej pocit spokojnosti. Vrátila sa do domu skratkou cez trávnik. Na polceste sa zastavila a zatienila si oči rukou. Dvere boli otvorené, ako v posledných dňoch často, a na vrchole schodov ktosi stál. Nezdalo sa jej, že je to strýko. Nejaký hosť? Od návratu z Bathu nemali nijakú návštevu, takže nestihli susedom vysvetliť, prečo sa vrátila k svojmu menu a je znova slobodná.
A vtom jej ruka poklesla, zaplavil ju príval citov, z hrdla sa jej vydral výkrik, nadvihla sukňu a rozbehla sa.
„Alleyne!“ zvolala a srdce sa jej tak rozbúšilo od radosti, až ani nerozmýšľala, prečo je tam.
Vyšiel jej v ústrety, schytil ju do náručia, dva razy sa s ňou zakrútil, potom ju znova postavil na nohy a zrazu videla, že v očiach sa mu zračí smiech.
„Smiem dúfať, že sa tešíte z nášho stretnutia?“ spýtal sa. „Ste balzam na oči, hoci by som to rád povedal krajšie, nie takou otrepanou frázou. Strašne ste mi chýbali.“

Zrazu si uvedomila, že sa ponad jeho plece díva do okna strýkovej izby. Sedel vnútri a hľadel na nich. Odstúpila, Alleyne sa obzrel ponad plece a potom znova na ňu.
„Neboli ste tu, keď som prišiel,“ oznámil. „Tak som sa porozprával s vaším strýkom.“

„Ale čo tu robíte?“ zvolala. A keď prešla počiatočná radosť, ľutovala, že prišiel. Keď znova odíde, bude musieť opäť prežívať utrpenie posledných dní. „Ako to, že vás rodina pustila, keď ste len teraz prišli? Návrat dopadol šťastne, Alleyne? Spoznali ste všetkých? A spomenuli ste si na všetko?“

Pri každom slove vpíjala jeho tvár, akoby si chcela zapamätať každú drobnosť. Nemal klobúk, vánok mu rozvieval vlasy a nadvihoval neposlušnú kučeru na čele.
„Nebol som tam,“ odvetil.
„Čože?“ nadvihla obočie.
„Som najväčší zbabelec na svete, Rache,“ vyhlásil. „Zostal som v Bathe, každý deň som si vymýšľal výhovorky, že ešte deň počkám. Nemohol som sa im postaviť zoči-voči, kým si na všetko nespomeniem, aby som pred nimi nestál ako mumák a nečakal, že ma spoznajú.“

Naklonila hlavu nabok a bez rozmýšľania ho chytila za ruky.
„A spomenuli ste si?“ spýtala sa.
„Vynorilo sa mi toho dosť,“ odvetil. „Zo dňa na deň toho bolo čoraz viac. Už nemám výhovorku, aby som nešiel do Lindsey Hallu. A chcem tam ísť nadovšetko na svete.“

„Ale namiesto toho ste prišli sem…!“ Spýtavo naňho pozrela.
„Pri pomyslení, že tam pôjdem,“ znova sa ušlcrnul, „sa mi celkom podlamujú kolená. Bude hrozné oznámiť Bewcastlovi a celej rodine, že ich brat vstal z mŕtvych. Myslím, že jedným z mojich najhorších zážitkov uplynulého týždňa bolo, keď ste mi oznámili, že za mňa slúžili zádušnú omšu – vlastne ma pochovali bez tela. Neviete si ani predstaviť, aké to je, ak vás považujú za mŕtveho, keď ešte žijete.“ Pevnejšie mu zovrela ruky.
„Nepôjdem tam, ak nepôjdete so mnou,“ vyhlásil. „Nie je to strašne nemužné? Starý Alleyne Bedwyn by to určite nikdy nepovedal. Bol to bezstarostný, ľahkomyseľný, nezávislý, tvrdý chlap. Od tých čias som sa zmenil. Bez vás to nedokážem, Rachel. Pôjdete so mnou?“

„Do Lindsey Hallu?“ Vyvalila naňho oči.
„Ak už pre nič iné,“ vysvetľoval, „aspoň preto, že ste mi zachránili život, Rache. Bewcastle sa vám bude chcieť poďakovať. Dovolím si tvrdiť, že ak neprídete vy tam, príde on sem, a to by bol pre vás ťažký zážitok. Správa sa dosť povýšenecky, koniec koncov, má vysoké postavenie.“

Uvedomila si, že v jeho úsmeve sa nezračí pobavenie. Potreboval ju. Zúfalo ju potreboval.
„Pôjdem s vami,“ sľúbila, „ak mi to strýko Richard dovolí.“

„Už vám to dovolil,“ ubezpečil ju, „a Bridget súhlasila, že nás bude sprevádzať – ale iba ak aj vy sama súhlasíte. Ak to inak nepôjde, zvládnem to aj sám, Rachel. Musím. Ale radšej by som to urobil s vami.“

Zdvihol jej ruku k perám a ona sa naňho usmiala.
„Ale mali by ste vedieť jedno, Rachel,“ upozornil ju. „Nie som ženatý. Nemám manželku ani deti. Dokonca nie som ani zasnúbený.“

Odvrátila pohľad a prvý raz zakúsila bolestnú nádej. Prečo sa vrátil? Prečo je preňho také dôležité, aby ho sprevádzala do Lindsey Hallu? Len preto, lebo mu zachránila život…?
„Chcem počuť, čo všetko ste robili za posledných päť dní,“ pokračoval. „Je možné, že to je iba päť dní? Mne to pripadalo ako večnosť. A rád by som vám povedal, na čo som si za ten čas spomenul. Chcem vám povedať, kto som. Prejdete sa so mnou?“

Prikývla, chytila ho pod pazuchu a rozmýšľala, či nedostala úpal. Skutočne sa toto všetko deje? Ale cítila jeho ruku aj teplo jeho tela. Keby chcela, môže zatvoriť oči a položiť mu hlavu na plece.
Je skutočný a je tu. A nie je ženatý.
Nezvolili si nijaký konkrétny smer. Prešli sa okolo domu, potom po zadnom trávniku, ktorý bol teraz pokosený, hoci sedmokrásky a ďatelina znova kvitli.
Porozprávala mu o ceste domov a o uplynulých dňoch, lebo sa jej zdalo, že ho to úprimne zaujíma. Kým hovorila, hľadel jej do tváre, a keď rozprávala, ako si bola zajazdiť a člnkovať sa, zasmial sa.
„Dúfam,“ povedal, „že ste na seba rovnako hrdá ako ja na vás. Stala sa z vás nebojácna mladá dáma.“

A ona bola naozaj hrdá na svoje úspechy.
„Stále ešte neviem poriadne stáť na chrbte koňa a krútiť obručami,“ posťažovala sa.
„Ten kôň by mal pritom navyše cválať,“ pripomenul jej a obaja sa zasmiali.
Ale väčšinou hovoril on, lebo jej mal toho veľa čo povedať.
Vojvoda z Bewcastlu je mocný muž a aristokrat do špiku kosti. Vládne svojmu svetu ako despota, a predsa mu stačilo len nadvihnúť obočie a lorňon, aby ľuďom vnútil svoju vôľu. Volajú ho Wulfric. Druhý brat sa volá Aidan a je to bývalý jazdecký plukovník, ktorý sa vlani oženil a usadil sa na statku s manželkou a dvoma adoptovanými deťmi. Potom je tam Rannulf, ktorému hovoria Ralf a vyzerá ako vikinský bojovník. Za ženu má krásnu červenovlásku. Freyja, o ktorej počul v Bathe, je jeho staršia sestra, výbušná ako sopka, vydatá je za markíza z Hallmeru, ktorý to s ňou zatiaľ v zdraví prežil a ani sa ju nepokúsil zaškrtiť. A najmladšia zo súrodencov je Morgan, má iba osemnásť rokov.
„To je tá žena, čo ma čakala pri Namurskej bráne,“ vysvetlil. „Stále sa mi vracala v snoch. Rodina, ktorá ju mala ochraňovať, ju neodviedla včas do Anglicka, a v deň, keď sa bojovalo pri Waterloo, jej dovolili ošetrovať ranených. Sľúbil som Bewcastlovi, že na ňu dohliadnem, hoci nešla do Bruselu pod mojou ochranou. Zúfalo som túžil vrátiť sa za ňou.“

„V akom oddiele ste bojovali?“ spýtala sa Rachel.
„Aha,“ vzdychol si, „tým som mal začať. Nie som vojak. Mal som sa stať diplomatom. Pracoval som na veľvyslanectve v Haagu pod vedením sira Charlesa Stuarta. Poslal ma na front s depešou pre vojvodu Wellingtona a niesol som späť odpoveď – to je ten list z mojich snov. Veľmi som sa zmenil, Rachel. Už by som nedokázal žiť ako predtým, aj keby mi ponúkli hneď celé veľvyslanectvo.“

Trvalo mu päť dní, kým si na to pospomínal, a ešte aj teraz mal v pamäti diery, ktoré ho miatli, a usiloval sa vybaviť si všetko.
„Ale najväčšmi mi chýbajú pocity, ak je to vôbec to správne slovo,“ posťažoval sa. „Toto všetko sa mi vynorilo v hlave, akoby som sa to len naučil o niekom inom. Neviažu ma k tomu nijaké city. Akoby som nikam nepatril. Takmer sa hanbím vrátiť späť, akoby som sa mal ospravedlniť, že som predsa len nezomrel.“

Vybral jej ruku spod pazuchy a preplietol si s ňou prsty.
„Len pozrite,“ zvolal, „prišli sme až k stromom a ja som vás za celý čas nepustil k slovu. Čo som to za džentlmena? Neviem, čo sa sluší a patrí?“

„Teraz predsa nejde o to, čo sa sluší a patrí,“ namietla. „Som vaša priateľka, Alleyne. Mám vás rada.“

„Skutočne?“ Usmial sa na ňu. „Naozaj ma máte rada, Rachel? V poslednom čase som bol dosť zahľadený do seba, však?“

„Oprávnene,“ podotkla. „Ale zdá sa vám to iba preto, lebo ste boli sám so svojimi myšlienkami a vracali sa vám spomienky. Predtým ste mi sem-tam pomáhali, hoci sme na to išli dosť netradičným spôsobom. A keď sme objavili Nigela Crawleyho, stali ste sa mojím obhajcom. Niekedy si myslím, že by som sa mala hanbiť za to, ako ma vzrušuje pomyslenie na to, že ste mu takú vrazili do nosa, až mu tiekla krv, ale viete čo? Nehanbím sa za to.“

„Prejdeme sa popri kaskádach?“ navrhol.
Medzi stromami bolo veľmi teplo. No skala, na ktorej predtým sedeli, bola v tieni. Znova sa na ňu usadili, Alleyne sa zvalil na bok, Rachel zdvihla kolená a objala si ich rukami.
„Viete, narodil som sa v zámožnej a vplyvnej rodine,“ spustil. „Nie je to nevyhnutne najlepšie, hoci verím, že je to lepšie ako narodiť sa v chudobe. Teraz mám vlastné bohatstvo a som nezávislý človek. Keby som chcel, nemusím do konca života ani prstom pohnúť. Bol som nepokojný, bezcieľny, cynický muž, ktorý k nikomu neprechovával hlbšie city. Na to som sa jasne rozpomenul. Ale viem, že som v živote cítil prázdnotu. Rozmýšľal som, že sa dám na politiku, no potom som šiel do diplomatických služieb. Zrejme sa mi to zdalo dobrodružnejšie.“

„Ale už sa tam nechcete vrátiť,“ ozvala sa.
„Nie.“ Pokrútil hlavou. „Mám rád pôdu… teraz to už viem. Zvláštne, spomínam si, že aj Ralf to vlani pochopil a usadil sa na statku starej matky. Bože dobrý, práve som si na ňu spomenul – je to mama mojej mamy. Žije v Leicestershire – a je drobná ako vtáčatko. Aidan tiež prišiel na to, že má vzťah k pôde, odišiel z armády a žije s Eve na vidieku. Možno keď my Bedwynovci zabudneme na zákernosti moci a bohatstva, v duši sme usadení ľudia so zmyslom pre základné ľudské hodnoty… a lásku.“

Rachel videla, že hľadí na vodu a oči má napoly privreté. Rozmýšľala, či raz znova zostane sama a bude spomínať na túto chvíľu. Alebo či…

Teraz uprel pohľad na ňu.
„A tak je to správne,“ povedal, ale nezdalo sa, že by na to prišiel v tej chvíli. Hovoril, akoby nad tým dlho rozmýšľal a ujasňoval si to. „Láska všetko zmení. Dalo by sa povedať, že strata pamäti bolo to najlepšie, čo sa mi mohlo stať – úplne ma to odpútalo od minulosti a dalo mi príležitosť začať odznova, robiť tie isté chyby a tentoraz sa z nich aj poučiť. Ale dokázal som sa poučiť iba vďaka tomu, že môj život dostal nový rozmer, ktorý som nikdy predtým nepoznal a ktorý všetko zmenil.“

Rachel si oprela líce o kolená a nespúšťala z neho pohľad.
„V našej rodine bolo vždy tradíciou,“ pokračoval, „že muži sa ženia a ženy vydávajú neskoro, ale z lásky. Aj od tých najväčších dobrodruhov sa očakáva vernosť. Videl som, ako sa to vlani prihodilo Aidanovi, Ralfovi aj Freyji. Zdalo sa mi to neuveriteľné a bol som skeptický. V skutočnosti som to nechápal. Ale teraz už áno.“

Rachel si pevnejšie objala nohy a Alleyne sa jej usmial do očí.
„Viem, že si prvý raz v živote užívate skutočnú slobodu, Rachel,“ povedal. ‚A prvý raz ste v prostredí, kam právom patríte. Nie ste mi nič dlžná – práve naopak. A hoci láska sa sústreďuje na jednu osobu, nie je majetnícka ani závislá. Nechcem, aby ste mali pocit, že ste sa dostali do pasce alebo niečo urobili z ľútosti. Ak budem musieť žiť bez vás, nebude sa dať nič robiť. Dokonca aj keby som musel ísť do Lindsey Hallu sám, pôjdem. Aha, už znova vám vidím na líci tú jamku. Povedal som niečo smiešne?“

„Nie,“ odvetila, „ale skutočne ste sa nejako rozrozprávali, Alleyne. Zrejme ste sa nakazili od seržanta Stricklanda.“

Zasmial sa. Rachel ohromovalo, že taký príťažlivý a šarmantný muž, zvyknutý žiť v bohatstve, kde vyhoveli každému jeho vrtochu a ženy mu bezpochyby padali k nohám, je pri nej taký neistý, že vyslovene bľaboce.
„Áno,“ povedala.
„Áno?“ Nadvihol obočie a zatváril sa povýšenecky.
„Áno, vydám sa za vás,“ objasnila. ‚A ak mi teraz poviete, že tam ste nesmerovali, skočím do rieky a dám sa unášať do zabudnutia. Chceli ste povedať toto?“

Zdesene naňho hľadela a líca jej horeli, akoby im na hlavu pálilo slnko.
Znova sa zasmial, posadil sa, chytil jej tvár do rúk a pobozkal ju.
„Nie,“ odvetil, „ale nie je to zlý nápad, však?“

Skríkla a udrela ho do hrude.
Chytil jej bradu do ruky a znova ju pobozkal.
„Vlastne je to priam geniálny nápad, Rachel,“ zamrmlal. „Vydáte sa za mňa, láska moja? Lebo vy ste moja láska, ak náhodou neviete. Ste môj nový život, a hoci by som ho mohol prežiť bez vás, bol by som radšej, keby som k tomu nebol nútený. Vydáte sa za mňa?“ .
Pritisla si pery na jeho.
„To malo byť áno, Rachel?“

„Áno,“ odvetila.
Odtiahol hlavu a usmial sa na ňu, ale tentoraz vôbec nie šibalsky. A to, čo videla v hlbinách jeho očí, jej vyrazilo dych. Ruka sa jej chvela, keď mu ju priložila na líce.
„Ľúbim vás,“ povedala. „Mohla by som tu v Chesbury prežiť sama celkom zaujímavý život, stačil by mi strýko a priateľky. Ale bola by som radšej, keby ste tu žili so mnou, láska moja.“

Ohromene na seba hľadeli a potom sa rozosmiali.
„Predtým ako som vás vyšiel pohľadať, rozprával som sa s vaším strýkom,“ povedal. „Prvé ohlášky budú budúcu nedeľu a vymyslite si nejakú historku na obalamutenie miestnych. Poveríme Stricklanda a dámy, aby vymysleli niečo dobre pritiahnuté za vlasy. Ale svadba môže byť až o mesiac. A až vtedy spolu môžeme vo všetkej počestnosti spať v jednej posteli. Vydržíte tak dlho?“

Pokrútila hlavou a zahryzla si do spodnej pery.
„Dobré dievčatko,“ zamrmlal a položil jej ruku na temeno. „Ani ja.“

Znova ju pobozkal, ľahol si na vyhriaty kameň a položil si ju na seba. Možno to nebola najpohodlnejšia posteľ na svete, vlastne určite nie, ale oni si to vôbec neuvedomovali, keď si vychutnávali slasti milovania.
Ale Rachel si aj vtedy nástojčivo uvedomovala, ako si ešte
pred pár hodinami hovorila, že sa musí naučiť vydržať bez neho a možno o pár rokov sa s ním bude môcť stretnúť, a nebude pritom cítiť bolesť. Vnímala aj horúčosť dňa, žblnkot vody vo vodopáde, štebot vtákov.
Milovali sa náruživo a nenásytné. Potom ležali bok po boku, oddychovali, hľadeli na vrcholce stromov a občas sa usmiali jeden na druhého.
„Ako ste zistili, že žijem?“ spýtal sa.
„Dotkla som sa vás,“ odvetila. „Dotkla som sa vám spánku a pocítila som slabé teplo. A potom som priložila ruku na krk a nahmatala som pulz.“

„Darovali ste mi život,“ zašepkal. „Nový život. Od začiatku som hovoril, že som zomrel, dostal sa do neba a čakal tam na mňa zlatovlasý anjel.“

„Ale to je druhá verzia,“ pripomenula mu. „Podľa prvej ste zomreli, dostali sa do neba a zistili ste, že je to bordel.“

Zasmial sa, ľahol si na ňu a znova ju bozkával, až kým stačil s dychom.

ALLEYNE SA ROZHODOL, Že najlepšie bude vyraziť do Lindsey Hallu ráno. Vtedy bude Bewcastle najpravdepodobnejšie doma – pravda, ak vôbec bude doma. Ale bol koniec augusta a asi nie je v Londýne…

Prenocovali v hostinci pár kilometrov od rodného domu, keďže Alleyne nechcel, aby ho niekto spoznal, a tak odchádzali hneď po raňajkách. Bridget zostala v hostinci.
Bol krásny slnečný deň a už sa schyľovalo k poludniu, keď sa blížili k domu. Len čo prišli na rovnú príjazdovú cestu lemovanú brestmi, ktoré stáli v radoch po oboch stranách ako vojaci, spoznal okolie. Keď sa naklonil k oknu, v diaľke videl veľký dom a pred ním kruhovú záhradu s fontánou uprostred.
Už ľutoval, že vôbec raňajkoval. Jedlo mu ležalo v žalúdku. Najradšej by obrátil koč a nikdy viac sa nevrátil. Zvláštne, ako sa mu nechcelo prísť domov a ukázať sa Bewcastlovi! Akoby mal zostať mŕtvy, keď už raz zaňho odslúžili zádušnú omšu.
Mal mu najprv napísať, ako mu ešte v Bathe radila Rachel…

A potom pocítil v dlani jej ruku, obrátil hlavu a usmial sa na ňu. Chvalabohu, nepovedala ani slovo. Len naňho uprela pohľad taký plný lásky, že ho to okamžite upokojilo. Znova ho začínal obklopovať starý život – koč práve obchádzal okolo fontány, ale vedľa neho je nový život a nič už nikdy nebude ako predtým. Nikto a nič preňho nemôže znamenať viac ako Rachel.
Len čo koč zastal a kočiš otvoril dvere, vyskočil von. Pomohol vystúpiť aj Rachel a strčil si jej ruku pod pazuchu.
Ani nemusel klopať na veľké dvojkrídlové dvere. Otvorili sa, vyšiel z nich Bewcastlov majordóm, nesmierne úctivo ustúpil nabok, uklonil sa a na tvári sa mu mihlo čosi ako úsmev. Potom pozrel priamo na Alleyna.
Úsmev sa stratil, tvár zožltla a sánka mu ovisla.
„Dobrý deň, Fleming,“ pozdravil Alleyne. „Bewcastle je doma?“

Fleming nebol Bewcastlovým majordómom pätnásť rokov len tak pre nič za nič. Človek mohol takmer odrátať sekundy – nebolo ich viac ako desať, kým sa spamätal zo šoku. Medzitým Alleyne vyviedol Rachel po schodoch do velkej siene.
„Momentálne tu nie je, mylord,“ oznámil Fleming.
No Alleyne už bol vo dverách. Veľká stredoveká sieň, na ktorú si pred časom spomenul, bola pripravená na slávnostnú hostinu. Všade pobehovalo služobníctvo – slúžky prestierali stoly, upravovali kvety vo vázach, naprávali stoličky. Nejedna zostala civieť s otvorenými ústami na Alleyna, až kým im Fleming potichu nedal signál, aby sa vrátili k svojej práci.
„Jeho milosť je…“ začal majordóm.
Alleyne iba zdvihol ruku. „Ďakujem, Fleming,“ povedal. „Príde domov skoro?“ 

„Áno, mylord,“ odvetil majordóm.
Niečo sa chystali honosne oslavovať. V Lindsey Halle bola velká jedáleň a hodovná sieň sa využívala iba pri najvzácnejších príležitostiach. Naposledy v nej oslavovali Freyjinu svadbu.
Žeby svadba…?
Bewcastlova…?
Ale nespýtal sa Fleminga, hoci by to bolo bývalo najjednoduchšie. Zostal stáť na mieste, obzeral sa okolo seba a bol Rachel vďačný, že je tam s ním, že je mu oporou.
Mysleli si, že je mŕtvy. Vystrojili mu pohreb – a potom žili ďalej svojím životom. Dnes, iba dva a pol mesiaca po bitke pri Waterloo, sa tu bude oslavovať nejaká velká udalosť.
V duchu si kládol otázku, či sa ho to dotklo. Ako mohli žiť ďalej, ani čo by nikdy predtým neexistoval? Ale život predsa nemohol na vyše dva mesiace zastať! Jeho život šiel ďalej a zdalo sa mu, že od Waterloo sám zažil viac ako za necelých dvadsaťšesť rokov predtým.
Počas tých dvoch mesiacov našiel Rachel! Našiel spokojnosť, šťastie a korene. Našiel lásku…

Pozrel na ňu.
„Vyzerá to tu naozaj veľkolepo,“ zašepkala.
Otvoril ústa, že niečo povie, ale obaja to začuli naraz napriek ruchu v hale – na príjazdovej ceste klopotali konské kopytá, duneli kolesá koča. Nakrátko privrel oči.
„Zostanem tu,“ povedala. „Choďte von sám, Alleyne. Musíte to urobiť sám. Neskôr to budete vnímať ako najkrajší deň svojho života.“

Zdalo sa mu to nepravdepodobné, lebo aj niekolko hodín po raňajkách mal pocit, že jedlo každú chvíľu vyvráti. Ale vedel, že má pravdu. Toto musí naozaj urobiť sám.
Vystúpil na terasu. Bol to otvorený koč a sedeli v ňom dvaja ľudia: muž a žena. V tej istej chvíli, ako sa objali a pobozkali bez ohľadu na to, či ich pozoruje niekto z domu, Alleyne zbadal farebné stuhy a staré čižmy ťahajúce sa za kočom. Bol to svadobný koč! Bewcastle…?
Ale keď koč odbočil smerom k terase a dvojica sa od seba odtrhla, zbadal, že ten muž nie je Bewcastle. Bol to – Bože dobrý, bol to gróf Rosthorn, muž, ktorý usporiadal piknik v Soigneskom lese, čo Rachel spomínala. Ten, ktorý sa neveľmi diskrétne motal okolo Morgan.
Ale tá náhla spomienka bleskurýchlo zmizla. Pohľad mu totiž padol na nevestu. Bola to Morgan – celá v bielom, iba lem na šatách hral do fialková.
Nedokázal jasne myslieť. Akoby sa mu išiel zastaviť dych.
Keď koč zastal, pozrela naňho rozosmiatymi očami –a vtom jej úsmev stuhol na tvári, smrteľne zbledla a tackavo vstala.
„Alleyne,“ zašepkala.
Mal niekoľko týždňov na to, aby sa na to pripravil. Ale bol rovnako zdesený ako ona. Otvoril náručie a Morgan vystúpila z koča. Objal ju a dlhú chvíľu držal nad zemou.
„Alleyne, Alleyne!“ Znova a znova šepkala jeho meno, akoby neverila svojim zmyslom a neodvážila sa to meno vysloviť nahlas.
„Morg,“ konečne ju postavil na nohy. „Nemohol som zmeškať tvoju svadbu, no nie? Alebo prinajmenšom svadobné raňajky. Takže si sa vydala za Rosthorna?“

Gróf práve vystupoval z koča konvenčnejším spôsobom. Ale Morgan stále objímala Alleyna a hľadela mu do tváre, akoby sa ho nemohla nasýtiť.
„Alleyne,“ povedala teraz už nahlas. „Alleyne!“

O chvíľu by sa možno spamätala natoľko, že by dokázala povedať aj viac ako jeho meno. Ale nevesta so ženíchom neprišli s veľkým náskokom pred ostatnými. Po príjazdovej ceste sa valil rad kočov. Prvý z nich už krúžil okolo fontány a zastal na mieste, odkiaľ odišiel otvorený koč.
Nakoniec všetko dobre dopadne, pomyslel si Alleyne. Pocit neznáma a cudzoty akoby sa rozplynul, len čo zovrel Morgan v náručí. Je znova v rodnom dome a nejakou zvláštnou zhodou okolností prišiel práve v slávnostnom okamihu, keď sa tam zídu všetci.
Dychtivo nazrel do prvého koča a uvidel starú matku s Ralfom a Judith. S nimi tam boli natlačení aj Freyja s Hallmerom. Ale hoci Freyja aj stará matka roznežnene hľadeli na Morgan, ani jedna z nich nepozrela naňho. Ralf vyskočil a zvrtol sa, aby pomohol vystúpiť starej matke, keď vtom naňho Morgan zakričala. S veselým úškrnom sa obzrel ponad plece – a stuhol rovnako ako ona pred pár minútami.
„Preboha!“ zvolal. „Preboha, Alleyne!“

Nechal starú matku, aby si poradila sama, rozbehol sa k Alleynovi, zdvihol ho do výšky a mocne objal.
Len čo si ostatní všimli, ako nadšene Rannulf objíma neznámeho muža, nastal zmätok. Ozývali sa výkriky, otázky, ba aj plač. Alleyne nežne objal starú matku. Vyzerala krehkejšie ako predtým. Hrčovitou rukou ho potľapkala po líci a začudovane naňho hľadela.
„Drahý chlapče,“ zašepkala, „ty žiješ…“

Iba Freyja sa nezúčastnila v tomto prvom kole objímania. Ale ostatní sa rozostúpili a pustili ju k nemu. Bola bledá a upierala naňho typický povýšenecky pohľad. Podišla k nemu a on otvoril náručie. Ale namiesto toho, aby sa mu doň schúlila, vystrela pravú ruku a silno mu vrazila do sánky.
„Kde si bol?“ domáhala sa vysvetlenia. „Kde si tolko trčal?“ Až potom sa vrhla k nemu a objímala ho tak mocne, že mu skoro vyrazila dych. „Vlastnoručne ťa zabijem, prisahám.“

„Free,“ skúsil pohnúť sánkou, „iste to nemyslíš vážne. A ak áno, nedovolím ti to. Požiadam Hallmera, aby ma ochraňoval.“

Ale zrazu tam boli aj Aidan, Eve a deti – tí zas vystúpili z druhého koča a obe deti sa s radostným jasotom vrhli na Alleyna; Eve naňho iba vyjavené hľadela s rukou na ústach. Aidan nasledoval za deťmi.
„Bože dobrý, Alleyne, ty žiješ,“ vyhlásil, čo bolo každému jasné, a privinul si brata na hruď. Alleyna v živote tak nevyobjímali.
Smial sa a so zdvihnutými rukami sa pokúšal zastaviť príval otázok, ktoré sa naňho valili.
„Neskôr,“ povedal, „neskôr. Doprajte mi chvíľu, aby som sa mohol na vás všetkých vynadívať a spamätať sa z Freyjinho úderu. Stále máš dobrú pravačku, Free.“

Videl, ako v ďalšom koči prichádzajú teta a strýko Rochestrovci s dvoma dámami, ktoré nepoznal, a vydesený výraz na tetinej aristokratickej tvári pôsobil až komicky.
Kde je Bewcastle?
Vtom sa zjavil na terase aj on a zostal stáť obďaleč, ale všetci vycítili jeho prítomnosť, odstúpili od Alleyna a prestali hovoriť. Samozrejme, stále tam vládol hluk – bolo počuť kone, hrkot kočov, hlasy, šplechot vody vo fontáne, no Alleynovi sa zdalo, akoby v tej chvíli zavládlo hrobové ticho.
Bewcastle ho už zbadal. Pohľad strieborných očí bol vyrovnaný a nepreniknuteľný. Načiahol sa za zlatým lorňonom vykladaným drahokamami a ruka mu typicky zastala na polceste k očiam. Potom netypicky rýchlo prešiel po terase a zastal, až keď mocne, bez slova objal Alleyna. To objatie trvalo celú minútu… A Alleyne si položil čelo na bratovo plece. Konečne cítil istotu.
Bol to nevšedný okamih! Bol ešte dieťa, keď mu zomrel otec, ale aj Wulfric mal vtedy iba sedemnásť rokov. Alleyne ho nikdy nebral ako otca, neznášal autoritu, ktorú jeho brat presadzoval tak prísne celkom neosobne a bez štipky humoru. Vždy považoval najstaršieho brata sa povzneseného a necitlivého. Bol studený ako kapor. A predsa najväčšmi sa cítil doma vo Wulfricovom náručí. Mal pocit, že ho má bezvýhradne rád.
Naozaj nevšedný okamih…

Zažmurkal, aby potlačil slzy, a zrazu sa zahanbil. Ešte šťastie, že sa nerozplakal. Bewcastle ustúpil dozadu a znova chytil do ruky lorňon. Možno aj on sa hanbil za verejné prejavenie citov. Teraz už znova vyzeral povýšenecky ako zvyčajne.
„Nepochybujem o tom, Alleyne,“ ozval sa, „že nám vysvetlíš, prečo si sa tak dlho neukázal doma.“ Alleyne sa uškrnul.
„Keď budete mať tri hodinky voľna,“ poobzeral sa po všetkých – po svojej rodine a známych, ktorí stále prichádzali. „Ale zdá sa, že všetka pozornosť sa sústredila na môj príchod, a nie na nevestu a ženícha, a to je neodpustiteľné. Preto vás musím požiadať o strpenie.“

Pozrel k otvoreným dverám na dome a videl, že v prítmí stojí Rachel. Usmial sa na ňu, vykročil k nej a podal jej ruku. Videl, že je vystrašená, ale keď ju viedol na terasu, navonok predstierala pokoj.
Vyzerá neuveriteľne krásne, pomyslel si, hoci jej svetlozelené cestovné šaty a klobúčik sa nevyrovnali okolitej svadobnej nádhere.
„Mám tú česť,“ povedal a znova sa obrátil k rodine, „predstaviť vám slečnu Rachel Yorkovú, neter a dedičku baróna Westona z Chesbury Parku vo Wiltshire a moju snúbenicu.“

Rachel sa usmiala a líca sa jej zapálili, keď sa znova strhol huriavk.
Ale posledné slovo mal ako vždy Bewcastle.
Meravo a veľmi spôsobne sa Rachel uklonil.
„Slečna Yorková,“ začal, „poznám vášho strýka. Vitajte v Lindsey Halle. Nepochybujem o tom, že Alleyne nám v najbližších hodinách a dňoch všetko porozpráva. Ale dnes predpoludním oslavujeme svadbu a čakajú na nás raňajky. Grófka a gróf Rosthornovci vás zavedú dnu.“

Grófka a gróf…

Hovoril o Morgan, ktorá po prvotnom zdesení z toho, že jej brat vstal z mŕtvych, sa teraz žiarivo usmievala na Rosthoma a jej muž na ňu obdivne hľadel a ponúkol jej rameno.
Wulf sa uklonil Rachel a nastavil rameno.
Mala pravdu, pomyslel si Alleyne, keď ho stará matka chytila pod pazuchu z jednej strany a Freyja z druhej, a držala ho, akoby ho nikdy nechcela pustiť. Na tento deň bude spomínať ako na najšťastnejší deň v živote.
Ale iba preto, lebo je s ním Rachel. Ktovie, ako by to dopadlo bez nej.
Stromy pri jazere začínali sem-tam červenieť. Rachel na ne hľadela z okna svojej spálne. September bol vlhký, studený, ale včera konečne znova vykuklo slnko a dnes sa zdalo, akoby sa leto vrátilo len kvôli nej.
Jej svadba by bola úžasná aj v mrholení, búrke alebo vo fujavici, hoci každá nevesta určite sníva o tom, že keď so ženíchom vykročí z kostola, privíta ju belasá obloha a slnečný jasot.
Bola pripravená pobrať sa do kostola. Ale, samozrejme, bolo ešte priskoro. Geraldine prišla do jej obliekarne ešte na svitaní, spolu s ňou dvaja lokaji s velkou kaďou a rad slúžok s vedrami horúcej vody. Geraldine trvala na tom, že jej umyje chrbát a potom jej pomôže obliecť si šaty z čipky a saténu slonovinovej farby. Dal jej ich ušiť strýko Richard… A k nim množstvo nádhemých šiat na bežné nosenie.
Rachel so smiechom podotkla, že sa nepatrí, aby sa hospodárka hrala na komornú, ale Geraldine sa nedala odbiť.
„Rache,“ spustila, „pred Vianocami sa vydám za komorníka, takže vydajom vlastne získam postavenie komornej, nie?“ Prestala sa smiať. „Počula si, ja a komorná! V každom prípade ti nikto nevie upraviť vlasy tak ako ja a dnes musíš vyzerať mimoriadne krásne, aby sa lord Alleyne mal celý deň na čo dívať a potom čo rozoberať, keď si večer pôjdete spolu ľahnúť. Predpokladám, že hoci nemáš matku, nepotrebuješ v tomto smere nijaké rady, však?“

Ostatné dámy takisto zavítali do jej obliekarne, aj keď Phyllis sa nemohla zdržať dlho, lebo v dome boli hostia. Navyše sa podujala, že svadobné raňajky nachystá sama.
„Malo by to dopadnúť dobre,“ povedala pri odchode, „len nesmiem myslieť na to, že budem kŕmiť ozajstného živého vojvodu. Videla som ho. Podobá sa na lorda Alleyna, ibaže mám pocit, že keby mu dal niekto do ruky ľadový cencúľ, nikdy by sa neroztopil.“

„Keď som na zavolanie lorda Alleyna prišla do Lindsey Hallu,“ ozvala sa Bridget s povzdychom, „uklonil sa mi a spýtal sa, ako sa mám. Skoro som omdlela, pravda, nevedel, s kým má do činenia.“

Keď Geraldine nasadila Rachel na hlavu klobúčik, Flossie upravila závoj a odstúpila, aby zhodnotila výsledok.
„Si najkrajšia nevesta, akú som kedy videla, Rachel,“ vyhlásila, „hoci sa mi zdalo, že ani ja som pred dvoma týždňami nevyzerala najhoršie.“

Keď nadišiel čas vyraziť do kostola, Rachel ich všetky vyobjímala. Nemohla zísť dolu priskoro. Alleyne býval v Chesbury, hoci, samozrejme, nie v pôvodnej izbe. Ubytovala sa tam aj celá jeho rodina. Nechcela nikoho z nich vidieť, prv ako vstúpi do kostola. To by jej mohlo priniesť smolu.
Na terase pod oknami pristavovali koče. Odstúpila od okna, prv ako sa nádejní cestujúci vyhrnuli z domu.
Strávila v Lindsey Halle takmer týždeň, až potom sa s Bridget vrátila, aby urobili prípravy na svadbu. Spočiatku bola veľmi nesvoja, a to sú slabé slová… Z Bedwynovcov vyžarovala aristokratická povýšenosť z každého póru. A bola to dosť hlučná rodina. Ale nakoniec si na nich zvykla, dokonca sa jej zapáčili a obľúbila si ich.
Vrátane vojvodu z Bewcastlu.
Bol to mocný autokrat a správal sa tak rezervovane, až pôsobil chladne. Nikdy sa ani len neusmial, ale Rachel mu videla do tváre, keď celú minútu držal Alleyna v náručí. Pravdepodobne mu do tváre videla jediná, lebo k ostatným bol obrátený chrbtom.
A videla, že v tvári sa mu zračila číra, obnažená láska.
Odvtedy ho mala rada.
Za ten týždeň ich všetkých spoznala a oni ju bez všetkého prijali. Pravda, za daných okolností by asi prijali každého… Veď celé dva mesiace žili v domnienke, že ich brat zahynul pri doručovaní depeše od vojvodu Wellingtona – a zrazu sa vrátil. Tú depešu našli v lese…

Alleyne im všetkým objasnil, že Rachel mu zachránila život.
Zdola začula hlasy, potom buchli dvere, zaduneli konské kopytá, zahrkotali koče. O chvíľu sa ozvalo klopanie na dvere, a keď povedala: „Ďalej,“ vošiel seržant Strickland.
„Všetci odišli do kostola,“ oznámil, „a dolu na vás čaká barón. Vyzeráte naozaj dobre, slečinka, aj keď môj názor vás nemusí zaujímať, veď som len obyčajný komorník.“

„Váš názor ma vždy zaujíma, seržant,“ ubezpečila ho Rachel, usmiala sa, impulzívne prešla cez izbu, chytila ho okolo krku a pobozkala na líce. „Vždy vám budem vďačná. Vy ste mu zachránili život! Bez vás by som to nedokázala. Ďakujem, priateľ môj.“

Žiarivo sa usmial a zdalo sa, že upadol do rozpakov.
O pár minút už sedela v koči vedľa strýka, srdce jej búšilo, akoby jej išlo z hrude vyskočiť, hlava sa jej krútila. Ešte ani teraz – a najmä teraz – neverila svojmu šťastiu.
Šla do lesa okradnúť mŕtvoly. Potom súhlasila s podvodom – s podvodným plánom. Potom sa vydali do Bath, kde sa mu vrátila pamäť – a opustil ju. A potom – ach, potom prišla od jazera a skončila mu v náručí.
A teraz je na vrchole blaženosti.
Strýko ju chytil za ruku a stisol ju.
„Predpoldadám, že nemôžem povedať, že som dnes ráno najšťastnejší muž na svete,“ ozval sa, „lebo by bolo čudné, keby takéto slová nevyslovil Bedwyn. Ale dôrazne vyhlasujem, že som druhý najšťastnejší muž na svete.“

Obrátila hlavu a usmiala sa naňho. Nebol práve statný a nebol najzdravší. Ale vyzeral oveľa lepšie ako v to popoludnie, keď prišli do Chesbury. Akoby to bol iný človek.
Pred kostolnou bránou sa zhromaždil dav dedinčanov. Medzi hosťami vnútri bude zopár susedov. Vysvetľovanie nebolo ľahké. Ale povedali im, že po strate pamäti si lord Alleyne Bedwyn zvolil meno sir Jonathan Smith, kým si nespomenul na svoju pravú totožnosť. A keďže vznikli pochybnosti o tom, či je manželstvo platné, ak sa ženích nepodpísal vlastným menom, a keďže obe rodiny prišli o svadobný obrad, rozhodli sa zopakovať ho. Na majetok v Northumberlande sa nikto nevypytoval, a tak nemuseli nič vysvetľovať.
A vtom už boli v kostole, kde na Rachel čakala Bridget, aby jej upravila lem šiat a skontrolovala, či sa jej vlasy nejako nevhodne neuvoľnili a či sa jej neposunul kl

obúčik
„Ste pripravená, láska moja,“ odstúpila, usmiala sa a oči sa jej podozrivo leskli. „Veľa šťastia.“

Niekto dal zrejme znamenie organistovi, lebo kostol zaplavila hudba. Rachel vstúpila do lode s rukou na ramene strýka Richarda. Lavice boli plné a všetci obrátili hlavu, aby videli, ako prichádza. A hoci si ich uvedomovala, nevidela ich. Vnímala iba Alleyna, ktorý stál vpredu spolu s Rannulfom.
Neusmieval sa, ale oči upieral na ňu a zračilo sa v nich zbožňovanie. Bol celý v čiernobielom a vyzeral ohromujúco. No nádherne!
Priblížila sa k nemu a zrazu stála vedľa neho.
Usmial sa.
Zažmurkala, aby potlačila slzy, a opätovala mu úsmev. „Drahí snúbenci,“ začal pán Crowell.
Bol by zázrak, keby sa Bedwynovci počas podpisovania do matriky neboli vykradli z kostola a nepripravili neveste so ženíchom primerané privítanie.
Alleyne sa zasmial, keď vyšiel s Rachel von a zbadal ich tam. Otvorený koč bol vyzdobený rovnako ako Morganin a Rosthornov minulý mesiac – no na ich koč vzadu podľa všetkého priviazali aj nejaké hrnce. Všetci stále po oboch stranách chodníka s lupienkami a farebnými listami v ruke – Aidan a Eve, Davy a Becky, Freyja a Joshua, Judith, Morgan a Gervase; a ako posledný dobehol na svoje miesto Rannulf.
„Obávam sa, láska moja,“ pošepkal Alleyne svojej neveste, „že teraz uvidíte, ako si Bedwynovci predstavujú zábavu.“

„Predpokladám,“ odvetila, „že aj vy ste to robili na ich svadbách.“

„Okrem Morganinej,“ priznal, „a Aidanovej. Dostal na svadbu zvláštne povolenie a povedal nám o nej až neskôr.“

„To je podraz.“ Zasmiala sa a vyzerala tak očarujúco, až sa mu na okamih zastavil dych. „Páči sa mi, ako si Bedwynovci predstavujú zábavu!“

Chytila ho pod pazuchu, vystrčila bradu a rázne vykročila po chodníčku. Keď prechádzali popri nich, schuti sa im smiala do tvárí, až kým nemala šaty posiate všetkými farbami dúhy.
„Vidíte?“ zakričal Alleyne. „Vzal som si ženu, ktorá je hodná mena Bedwynová. Neutiekla pred vami so sklonenou hlavou.“

Pomohol jej nastúpiť do koča a chvíľu počkal vonku, kým si upravila sukňu. Ani sa nepokúšala zhodiť zo seba lupene a okvetné lístky. Alleyne potom hodil za hrsť mincí dedinským deťom a tie sa na ne s krikom vrhli.
A potom sa už usadil vedľa Rachel, chytil ju za ruku a preplietol si s ňou prsty.
Koč vyrazil do Chesbury Parku. Nevšímal si jasot a pokrikovanie, ktoré ich sprevádzalo, ale zrazu si uvedomil zvonenie zvonov – a hrkot dvoch hrncov za kočom.
„Tak teda, láska moja,“ povedal.
„Tak teda, láska moja.“

Zasmiali sa a Alleyne jej stisol ruku.
„Kto by si bol myslel,“ začal, „že budem do smrti vďačný za to, že som dostal guľku do stehna, spadol z koňa a stratil pamäť? Kto by si bol myslel, že z takej pohromy sa môže vykľuť to najlepšie, čo sa mi kedy stalo?“

„A kto by si bol myslel,“ dodala, „že budem vďačná za miesto spoločníčky urodzenej dámy a za to, že som sa zasnúbila s darebákom, ktorý ukradol všetky peniaze nielen mne, ale aj mojim priatelkám? Kto by si bol pomyslel, keď som išla do lesa hľadať bohatstvo, aby som mohla pátrať po zlodejovi, že ma Prozreteľnosť privedie k vám?“

„Už nikdy nebudem tvrdiť, že neverím v osud,“ vyhlásil. „Alebo v to, že život nás vedie za našimi snami – stačí, ak sa dáme viesť.“

Zdvihla tvár a on ju zľahka pobozkal na pery.
„No ja som teda dobrý blázon,“ vzdychol si. „Trúsim tu múdrosti v takej vzácnej chvíli, keď môžeme byť sami, prv ako vypukne ošiaľ svadobných raňajok. Večer je ešte poriadne ďaleko, ale tieto chvíle máme pre seba.“

Objal ju okolo pliec a privinul si ju.
„Už som vám povedala,“ usmiala sa, „že niekedy priveľa rozprávate?“

„Nebuďte bezočivá,“ pošúchal si nos o jej. „Teraz ste moja manželka, Rachel. Ste lady Bedwynová, musíte sa ku mne správať slušne a poslúchať ma.“

„Áno, mylord.“ Oči sa jej smiali.
„Tak ma teda pobozkajte,“ rozkázal jej.
„Áno, mylord.“

Nahlas sa zasmiala. Ale potom ho poslúchla – obrátila sa na sedadle a objala ho oboma rukami, aby ho mohla čo najlepšie pobozkať.
Jeho zlatovlasý anjel.
Jeho manželka.
Jeho láska.



















